Split (3)

train · 79.3k rows

text stringlengths 31 26.1k	summary stringlengths 11 1.19k
Ayoze Perez រកបាន២គ្រាប់ Christian Atsu និង Matt Ritchie បន្ថែមម្នាក់១គ្រាប់សម្រាប់សារិកាព្រៃ ខណៈ Jordan Hugill រកបង្គ្រប់កិច្ចសម្រាប់ Preston។ ពីការប្រកួត៤៤លើក Newcastle ទទួលបាន៨៨ពិន្ទុ ដែលមានគម្លាត៩ពិន្ទុពីក្រុមចំណាត់ថ្នាក់លេខ៣ Reading ។ Newcastle ត្រូវឡើងទៅកាន់ក្របខណ្ឌកំពូលជាមួយ Brighton & Hov Albion ដែលបច្ចុប្បន្នកំពុងឈរលើកំពូលតារាងដោយមាន៩២។ ជាមួយនឹងការប្រកួត៤លើកទៀតដែលនៅសេសសល់ ក្រុមចំណូលថ្មី Premier League ទាំងពីរត្រូវប្រជែងគ្នាសម្រាប់តំណែងជើងឯក Championship។ ក្រោមការដឹកនាំរបស់លោក Rafael Benitez តាំងពីខែមិនា ឆ្នាំ២០១៦ មក Newcastle ឈ្នះ៣៤លើកក្នុងការប្រកួត៦១លើកនូវគ្រប់ព្រឹត្តិការណ៍ទាំងអស់៕	គ្រូបង្វឹកអេស្ប៉ាញ លោក Rafael Benitez បាននាំ Newcastle United ឡើងទៅកាន់ក្របខណ្ឌ Premier League វិញនារដូវកាលក្រោយ បន្ទាប់ពីពួកគេបានយកឈ្នះភ្ញៀវ Preston North End ៤-១ នាការប្រកួតក្របខណ្ឌ Championship សប្តាហ៍ទី៤៤ កាលពីថ្ងៃចន្ទ។
ភាពយន្តខ្មែររឿងមួយម៉ឺនអាល័យ បុប្ផាអង្គរ នាងចន្ទគ្រឿហ្វា បំណុល គូកម្មទេបង និងរឿងបិសាចតណ្ហា នឹងត្រូវចាក់បញ្ចាំងរយៈពេល៣ថ្ងៃ ក្នុងកម្មវិធីមួយម៉ឺនអាល័យ ដែលនឹងរៀបចំពីថ្ងៃទី ៤ ដល់ថ្ងៃទី៦ ខែសីហា នៅសាលសន្និសីទចុតមុខ។ លោក យាង វណ្ឌី ប្រធានក្រុមព្រះសូរិយា និងជាអ្នករៀបចំកម្មវិធីបានប្រាប់សារព័ត៌មានថ្មីៗថា ការចាក់បញ្ចាំងភាពយន្តខ្មែរជំនាន់ដើមក្នុងសម័យសង្គមរាស្ត្រនិយម និងក្រោយសម័យខ្មែរក្រហម ចំនួន៦រឿងនេះ គឺក្នុងគោលបំណងផ្សព្វផ្សាយភាពយន្តចាស់ៗ និងប្រមូលថវិកាជូនសិល្បករចាស់ៗ។ ក្រៅពីនោះ នឹងយកទៅប្រើប្រាស់សម្រាប់ការស្រាវជ្រាវរកភាពយន្តចាស់ជាបន្តទៀត។ ប្រធានក្រុមព្រះសូរិយា បន្តថា ការចាក់បញ្ចាំងនេះ ក៏ជាការធ្វើឲ្យទស្សនិកជន ចងចាំអនុស្សាវរីយផ្អែមល្ហែមរបស់សាច់រឿងចាស់ៗទាំង៦នេះ មើលឃើញពីភាពខុសគ្នា រវាងភាពយន្តសម័យមុន និងសម័យបច្ចុប្បន្ន។ លោក យាង វណ្ឌី លើកឡើងថា៖«ខ្ញុំសង្ឃឹមថា នឹងមានការចូលរួមគាំទ្រច្រើនពីសំណាក់ទស្សនិកជនគ្រប់រូប ជាពិសេស គឺយុវវ័យ ព្រោះយុវវ័យ អាចសិក្សាស្វែងយល់ពីអត្ថន័យសាច់រឿងជំនាន់មុន ក្នុងការអភិវឌ្ឍស្នាដៃជំនាន់ថ្មីនេះ»។ សូមបញ្ជាក់ថា នេះជាលើកទី២ហើយ ដែលក្រុមព្រះសូរិយា បានរៀបចំកម្មវិធីមួយម៉ឺនអាល័យ។ កម្មវិធី មួយម៉ឺនអាល័យ កើតចេញពីការស្រាវជ្រាវរកភាពយន្តចាស់ៗពីជំនាន់ដើមរបស់ក្រុមព្រះសូរិយា។ ក្នុងរយៈពេល៣ឆ្នាំ ក្រុមព្រះសូរិយា បានរកឃើញភាពយន្តចំនួន៥០០រឿង សាច់រឿងចំនួន ៤០សាច់រឿង, ដុំហ្វ៊ីលចំនួន ៤ដុំ និងផ្ទាំងផ្សព្វផ្សាយរឿងចាស់ៗប្រមាណ ៣ពាន់សន្លឹក៕	ភ្នំពេញ៖ ភាពយន្តខ្មែរជំនាន់ដើមក្នុងសម័យសង្គមរាស្ត្រនិយម និងក្រោយសម័យខ្មែរក្រហម ចំនួន ៦រឿង នឹងចាក់បញ្ចាំងឡើងវិញក្នុងកម្មវិធី«មួយម៉ឺនអាល័យ»។ កម្មវិធី«មួយម៉ឺនអាល័យ»ដែលនឹងរៀបចំ ពីថ្ងៃទី ៤ ដល់ថ្ងៃទី៦ ខែសីហា នៅសាលសន្និសីទចុតមុខ។ ការចាក់បញ្ចាំងនេះ ដើម្បីផ្សព្វផ្សាយភាពយន្តចាស់ៗផង ប្រមូលថវិកាជូនសិល្បករចាស់ៗ និងប្រើប្រាស់សម្រាប់ស្រាវជ្រាវភាពយន្តចាស់បន្តទៀត។
ខ្មាន់កាំភ្លើង៤នាក់ ស្ថិតក្នុងចំណោមមនុស្ស១១នាក់ដែលត្រូវបានចាប់ខ្លួនក្រោយការវាយប្រហារនៅទីតាំងប្រគំតន្រ្តី Crocus City Hall ។ បើតាមវិមានក្រេមឡាំង ប្រធានចារកិច្ចរុស្ស៊ី (FSB) បានជូនដំណឹងទៅប្រធានាធិបតី វ៉ា្លឌីមៀ ពូទីន ពីចាប់ខ្លួនមនុស្សទាំង១១នាក់ ដែល៤នាក់ខាងលើ ចូលរួមដោយផ្ទាល់ក្នុងការបាញ់ប្រហារមុនកម្មវិធីចាប់ផ្ដើម។ រុស្ស៊ី នៅតែមិនទាន់បង្ហាញអត្តសញ្ញាណជនសង្ស័យ ស្របពេលដែលក្រុមរដ្ឋឥស្លាមប្រកាសទទួលខុសត្រូវក្ដី។ ប៉ុន្តែទីភ្នាក់ងារព័ត៌មានរដ្ឋរុស្ស៊ី TASS រាយការណ៍ដោយស្រង់ប្រភព FSB ថា ខ្មាន់កាំភ្លើង មានទំនាក់ទំនងនៅអ៊ុយក្រែន ហើយប្រុងឆ្លងព្រំដែនទៅទៅទីនោះទៀតផង។ ជាមួយគ្នានេះ អង្គភាពស៊ើបអង្កេតរុស្ស៊ីដែលទទួលបន្ទុកស្រាវជ្រាវករណីធំ ក៏បង្ហាញតួលេខចុងក្រោយនៃអ្នកស្លាប់ដែលកើនដល់៩៣នាក់ ហើយរំពឹងកើនឡើងថែមទៀត។ បើតាមអង្គភាពនេះ ខ្មាន់កាំភ្លើងក៏ដុតកន្លែងប្រគំតន្ត្រីនេះដែរ៕	អាជ្ញាធររុស្ស៊ី ចាប់ខ្លួនខ្មាន់ទាំង៤នាក់ដែលបើកការវាយប្រហារនៅសាលប្រគំតន្ត្រីក្បែររដ្ឋធានីមូស្គូនៅយប់ថ្ងៃទី២២ ខែមីនា ដោយពួកគេមានបំណងរត់ទៅអ៊ុយក្រែន។ នេះបើតាមប្រព័ន្ធផ្សព្វផ្សាយរដ្ឋរុស្ស៊ី ស្របពេលដែលចំនួនអ្នកស្លាប់កើនលើស៩០នាក់។
ក្រុមអង្គការសង្គមស៊ីវិលដែលតាមដានដំណើការបោះឆ្នោត ដែលហៅខ្លួនឯងថា ជាក្រុមបន្ទប់ស្ថានការណ៍បានអះអាងថា គណៈកម្មាធិការជាតិរៀបចំការបោះឆ្នោតបានអនុវត្តភារកិច្ចដោយមានតម្លាភាព ទាក់ទងនិងបញ្ជីឈ្មោះបោះឆ្នោត ការចុះឈ្មោះបោះឆ្នោត និងការចុះបញ្ជីបេក្ខជនគណបក្សនយោបាយ ព្រមទាំងការរាប់សន្លឹកឆ្នោតផង។ សម្រាប់ក្រុមបន្ទប់ស្ថានការណ៍ «ការចាត់ចែង និងការអនុវត្តភារកិច្ចរបស់គណៈកម្មាធិការជាតិរៀបចំការបោះឆ្នោតមានសញ្ញាវិជ្ជមាន និងប្រសើរជាងមុខ»។ នេះជាការវាយតម្លៃលើកចុងក្រោយរបស់ក្រុមបន្ទប់ស្ថានការណ៍ ខណៈដែលលទ្ធផលផ្លូវការត្រូវបានផ្សព្វផ្សាយដោយគណៈកម្មាធិការជាតិរៀបចំការបោះឆ្នោត។ ទោះយ៉ាងណា បញ្ហាមួយចំនួននៅតែត្រូវបានកត់សម្គាល់ដោយក្រុមអ្នកតាមដានដំណើរការបោះឆ្នោតនេះ។ សេចក្តីថ្លែងការណ៍របស់បន្ទប់ស្ថានការណ៍សរសេរយ៉ាងដូច្នេះថា៖«គ្មានអំពើហិង្សាធ្ងន់ធ្ងរបានកើតឡើងក្នុងសម័យបោះឆ្នោតឡើយ ប៉ុន្តែមានបញ្ហាមួយចំនួនកើតមុនថ្ងៃបោះឆ្នោតដូចជា៖ បរិយាកាសដែលមានការសង្កត់ខាងនយោយ ការប្រើប្រាស់ធនធានរដ្ឋដែលធ្វើឲ្យខ្វះសមធម៌នៅលើទីលានប្រកួតប្រជែងនយោបាយ»។ សេចក្តីថ្លែងការណ៍ដដែលបន្តលើកឡើងអំពីចំនុចខ្វះខាតមួយចំនួនទៀតដូចជា៖ ការខ្វះឯករាជ្យរបស់មន្ត្រីតុលាការ ការលំអៀងនយោបាយនៃមន្ត្រីជាន់ខ្ពស់កងកម្លាំងប្រដាប់អាវុធដែលដាក់សម្ពាធលើការបញ្ចេញមតិ និងគំរាមដល់សកម្មភាពគណបក្សប្រកួតប្រជែង និងអង្គការសមាគមមិនមែនរដ្ឋាភិបាល។ «ទាំងនេះ បាននាំឲ្យបរិយាកាសសម្រាប់ដំណើរការបោះឆ្នោតស្ថិតនៅក្នុងកម្រិតរឹតត្បិតសេរីភាព និងខ្វះយុត្តិធម៌ពេញលេញ»។ នេះជាការសន្និដ្ឋានរបស់ក្រុមបន្ទប់ស្ថានការណ៍ស្តីពីការពោះឆ្នោតឃុំសង្កាត់ថ្ងៃទី៤មិថុនាកន្លងទៅនេះ។ ក្រុមបន្ទប់ស្ថានការណ៍ក៏មានអនុសាសន៍ចំនួន១៥ចំនុចដែរ ដើម្បីធ្វើឲ្យការបោះឆ្នោតលើកក្រោយ កាន់តែមានតំណើរការល្អ។ អនុសាសន៍ទាំងនោះមានដូចជា ពង្រឹងគោលការណ៍សមធម៌ និងតម្លាភាពនៃហិរញ្ញវត្ថុឃោសនាបោះឆ្នោតរបស់គណបក្សនយោបាយ ពង្រឹងអព្យាក្រឹតភាពខាងនយោបាយរបស់កងកម្លាំងប្រដាប់អាវុធ និងមន្ត្រីតុលាការ ជំរុញការចេញអត្តសញ្ញាប័ណ្ណសញ្ជាតិខ្មែរ និងដោះលែងអ្នកជាប់ឃុំទាំងឡាយដែលទាក់ទងនឹងនយោបាយ មនសិការ និងការពារសិទ្ធិមនុស្ស ដើម្បីពួកគេបានចូលរួមជីវិតនយោបាយ ជាដើម៕	បន្ទប់ស្ថានការណ៍ដែលជាយន្តការតាមដានការបោះឆ្នោតដែលប្រជុំគ្នាដោយអង្គការសង្គមស៊ីវិលជិត៣០ស្ថាប័ន បានវាយតម្លៃជាលើកចុងក្រោយថា ការចាត់ចែងនៃការបោះឆ្នោតមានភាពប្រសើរជាងមុន។ ទោះយ៉ាងក៏ដោយ ក្រុមតំណាងសង្គមស៊ីវិលទាំងនោះ នៅតែមើលឃើញអំពីកង្វះយុត្តិធម៌ និងសេរីភាពត្រូវបានរឹតត្បិត។
បើតាមសេចក្តីណែនាំរបស់រាជរដ្ឋាភិបាល ដែលបញ្ជាក់ពីការព្យាករណ៍របស់ក្រសូងធនធានទឹក និងឧតុនិយម កម្ពុជានឹងទទួលរងឥទ្ធិពល«អែលនីណូ» អាចនឹងនាំឲ្យការងារបង្កបង្កើនផលស្រូវប្រាំង បានតែមួយដង តែប៉ុណ្ណោះ បើទោះបីជាទឹកនៅតាមអាងទឹកដែលបានរក្សាទុក ឬទីកន្លែងដែលមានបឹង ព្រែក ក៏មិនអាចផ្គត់ផ្គង់ដំណាំស្រូវគ្រប់គ្រាន់ឡើយ។ ករណីនេះ រាជរដ្ឋាភិបាល បានណែនាំឲ្យពលរដ្ឋទាំងអស់ ជាពិសេសកសិករ គួរគប្បីរក្សាទឹកសម្រាប់ប្រើប្រាស់ជាប្រចាំថ្ងៃ និងសម្រាប់ដាំដំណាំផ្សេងៗក្រៅពីដំណាំស្រូវ។ ក្នុងសេចក្តីណែនាំដែលចុះហត្ថលេខាដោយសម្តេចនាយករដ្ឋមន្ត្រី បានណែនាំឲ្យអាជ្ញាធរពាក់ព័ន្ធ និងអាជ្ញាធរដែនដី ត្រូវយកចិត្តទុកដាក់រក្សាទឹកឲ្យបានគ្រប់គ្រាន់សម្រាប់ពលរដ្ឋនៅគ្រប់តំបន់ ដើម្បីប្រើប្រាស់ក្នុងរដូវប្រាំង និងត្រៀមកម្លាំងជួយសង្គ្រោះពលរដ្ឋដែលជួបគ្រោះធម្មជាតិ ដូចជាខ្យល់កន្ត្រាក់។ សូមបញ្ជាក់ថា កាលពីឆ្នាំ២០១៨ ឃុំចំនួន៥ នៅខេត្តកំពង់ចាម បានជួបគ្រោះរាំងស្ងួត ដែលប៉ះពាល់ផ្ទៃដីប្រមាណ១៥៣១១ ហិកតា ក្នុងនោះស្រូវវស្សាចំនួន ១៤២៣៧ ហិកតា និងស្រូវប្រាំង ១០៧៤ ហិកតា៕	ភ្នំពេញ៖ នៅរដូវប្រាំងចាប់ពីខែមេសា ដល់ខែឧសភា ឆ្នាំ២០១៩ កម្ពុជានឹងមានបាតុភូត «អែលនីណូ» ដែលបណ្តាលឲ្យអាកាសធាតុក្តៅហួតហែង សីតុណ្ហភាពអាចនឹងហក់ឡើងដល់៤០ ទៅ៤២អង្សា និងមានភ្លៀងកក់ខែ លាយឡំនឹងផ្គររន្ទះ និងខ្យល់កន្ត្រាក់ច្រើន ដែលជាមូលហេតុនាំឲ្យប្រជាកសិករប្រមូលផលដំណាំបានតិចជាងរាល់ឆ្នាំផងដែរ។
Fr. provocation à la discrimination អំពើញុះញង់ដោយផ្ទាល់ តាមមធ្យោបាយណាមួយឱ្យប្រព្រឹត្តការរើសអើង ការគុំកួន ឬហិង្សាចំពោះបុគ្គលណាម្នាក់ ឬក្រុមណាមួយ ដោយមូលហេតុបុគ្គលនេះជាសមាជិក ឬមិនមែនជាសមាជិកនៃជាតិពន្ធុ ក្រុមជាតិ ពូជសាសន៍ ឬនៃសាសនាណាមួយជាកំណត់។ សូមចុចលើតំណភ្ជាប់នេះដើម្បីស្វែងយល់បន្ថែម https://salatraju.com/lexique/	Eng. incitement to discrimi nation
ស្ថានទូតចិនប្រចាំកម្ពុជា បានចេញផ្សាយនៅថ្ងៃទី១៤ វិច្ឆិកា ពីចំនួនភ្ញៀវទេសចរអន្តរជាតិរយៈពេល៩ខែ នៃឆ្នាំ២០១៩ថា ចិនជាប្រទេសដែលបាននាំភ្ញៀវទេសចរច្រើនជាងគេក្នុងប្រទេសកម្ពុជា ។ «ភ្ញៀវទេសចរចិនមានចំនួនលើសពី១,៨៦លាននាក់ កើនឡើង២៩,៤ភាគរយបើធៀបនឹងរយៈពេលដូចគ្នាឆ្នាំ២០១៨ និងមានចំនួន៣៨,៧ភាគរយនៃចំនួនភ្ញៀវទេសចរអន្តរជាតិសរុប»។ នេះបើតាមហ្វេសប៊ុកស្ថានទូតចិនប្រចាំកម្ពុជា។ បើតាមស្ថានទូតចិន ចំនួនសរុបនៃភ្ញៀវទេសចរអន្តរជាតិ ដែលចូលមកកម្សាន្តនៅកម្ពុជារយៈពេល៩ខែ ក្នុងឆ្នាំ២០១៩ មានចំនួនលើសពី៤,៨១លាននាក់ កើនឡើង១០ភាគរយ បើធៀបនឹងរយៈពេលដូចគ្នានៃឆ្នាំ២០១៨។ ពាក់ព័ន្ធនឹងការកើនឡើងនៃចំនួនភ្ញៀវទេសចរនេះ លោក តុប សុភ័ក្រ អនុរដ្ឋលេខាធិការរបាយការណ៍ក្រសួងទេសចរណ៍ បានប្រាប់សារព័ត៌មានថ្មីៗតាម Telegram ថា កត្តាដែលធ្វើឲ្យមានកំណើនទេសចរ គឺកម្ពុជាមានសន្តិភាព ស្ថិរភាព សុខសុវត្ថិភាព ភាពរួសរាយរាក់ទាក់របស់ប្រជាពលរដ្ឋខ្មែរ រួមទាំងកម្ពុជាមានធនធានវប្បធម៌និងធម្មជាតិសម្បូរបែប។ ទន្ទឹមនឹងនេះ របាយការណ៍សរុប៩ខែនៃភ្ញៀវទេសចរក្នុងឆ្នាំ២០១៩ ដែលទទួលបានពី លោក តុប សុភ័ក្រ បានឲ្យដឹងថា ចំនួនភ្ញៀវទេសចរចិនមានជាង ១,៨៦លាននាក់ ,ភ្ញៀវទេសចរវៀតណាមមានជាង ៦.៣សែននាក់ ,ភ្ញៀវទេសចរថៃ ២.៨សែននាក់ និងភ្ញៀវឡាវជាង២.៤សែននាក់។ ចំណែកឯ ចំនួនភ្ញៀវទេសចរកូរ៉េ អាមេរិក ជប៉ុន ម៉ាឡេស៊ី បារាំង និងអង់គ្លេស ក្នុងប្រទេសនីមួយៗមានជាង១សែននាក់៕	ភ្នំពេញ៖ រយៈពេល៩ខែ នៃឆ្នាំ២០១៩ ភ្ញៀវទេសចរចិនមានចំនួនជាង១,៨លាននាក់ កើនឡើងជិត៣០ភាគរយ បើធៀបនឹង៩ខែ ឆ្នាំ២០១៨។ ភ្ញៀវទេសចរចិនជាង១,៨លាននាក់នេះ ស្មើនឹងចំនួន៣៨ភាគរយនៃចំនួនភ្ញៀវទេសចរសរុបរយៈពេល៩ខែ នៃឆ្នាំ២០១៩។
ការប្រកួតនៅក្នុងទឹកទី១ រវាងបង្គោលក្រហមកីឡាករមកពីប្រទេសកម្ពុជា វី សម្ភស្ស ឬអេលីត សម្ភស្ស បានយកឈ្នះកីឡាករបារាំងបង្គោលខៀវ Barach Ghilas លើប្រភេទទម្ងន់៦៧គីឡូក្រាម ដោយវាយឱ្យសន្លប់ និងត្រូវមន្រ្តីអាជ្ញាកណ្តាលសម្រេចបញ្ឈប់ក្រោយស្ថានភាពមិនអាចបន្តការប្រកួតទៀតបាន។ ការប្រកួតរវាងបង្គោលក្រហម ពេជ្រ សម្បត្តិ និងបង្គោលខៀវ Bahroumi Faycal។ គូបន្ទាប់បង្គោលក្រហមគីងកុងពិឃាដ លិញ ភារម្យ ឬអេលីត សាន់ បានយកឈ្នះកីឡាករបារាំងបង្គោលខៀវ Moundo Hamza លើប្រភេទទម្ងន់ ៦០គីឡូក្រាមដោយទាត់ផ្កាប់ចានឱ្យសន្លប់នៅទឹកទី២។ រីឯកីឡាករកម្ពុជាបង្គោលក្រហម មឿន សុខហុច រងបរាជ័យក្រោមថ្វីដៃកីឡាករបារាំងបង្គោលខៀវ Kasem Yanis លើប្រភេទទម្ងន់ ៦០គីឡូក្រាមដោយពិន្ទុក្រោយតស៊ូយ៉ាងស្វិតស្វាញពេញបីទឹក។ ចំណែកគូចុងក្រោយកីឡាករកម្ពុជាបង្គោលក្រហមក្របីព្រៃ ពេជ្រ សម្បត្តិ បានយកឈ្នះបង្គោលខៀវកីឡាករបារាំង Bahroumi Faycal លើប្រភេទទម្ងន់ ៦០គីឡូក្រាម ដោយពិន្ទុបន្ទាប់ពីបើកការប្រយុទ្ធគ្នាដ៏ជក់ចិត្តនៅសង្វៀនគុនខ្មែរអលស្តារពេញបីទឹក៕	កីឡាករគុនខ្មែរ៣រូប រួមមាន វី សម្ភស្ស ពេជ្យ សម្បត្តិ និងលិញ ភារម្យ សុទ្ធតែទទួលបានជ័យជម្នះលើកីឡាករបារាំងក្នុងការប្រកួតកីឡាប្រដាល់សេរី «រាហ៊ូ គុនខ្មែរអលស្តារ» ដែលធ្វើនៅថ្ងៃទី២៤ ខែមិថុនា ក្នុងក្រុងប៉ារីស។ ចំណោមកីឡាករកម្ពុជា៤រូប មានតែមឿន សុខហ៊ុច ម្នាក់ប៉ុណ្ណោះរងបរាជ័យ។
ជនសង្ស័យដែលសមត្ថកិច្ចឃាត់ខ្លួននេះ មានឈ្មោះ LE NGOC TU ពីបទ បង្ហោះឧបករណ៍ដ្រូនបំពាក់ដោយកាមេរ៉ាថតរូប បញ្ជាដោយតេឡេកម្ម៉ង់។ ក្រោយឃាត់ខ្លួន សមត្ថកិច្ចប្រគល់ជូនកម្លាំង នៃនាយកដ្ឋានប្រឆាំងបទល្មើសបច្ចេកវិទ្យា ដើម្បីបន្តចាត់ការតាមនីតិវិធីច្បាប់ ៕	ភ្នំពេញ៖ សមត្ថកិច្ច បានឃាត់ខ្លួនជនជាតិវៀតណាមម្នាក់ ដែលបានបង្ហោះឧបករណ៍ដ្រូនបំពាក់កាមេរ៉ាថតរូប នៅលើផ្ទះសម្ដេចនាយករដ្ឋមន្ត្រី ហ៊ុន សែន ។ ជនសង្ស័យនោះ ត្រូវបានសមត្ថកិច្ចឃាត់ខ្លួន កាលពីថ្ងៃទី១០ មីនា។ នេះបើតាមអគ្គស្នងការដ្ឋាននគរបាលជាតិ។
បន្ទាប់ពីអ៊ីតាលី ហូឡង់ ន័រវែស លោកវ៉ាង យី រដ្ឋមន្ត្រីការបរទេសចិន ត្រូវមកធ្វើដំណើរទស្សនកិច្ចនៅបារាំងបន្តទៀត។ ក្នុងដំណើរទស្សនកិច្ចនេះ លោក វ៉ាង ដែលមានតួនាទីជាទីប្រឹក្សារដ្ឋចិនផងដែរនោះ បានចូលរួមក្នុងសន្ធិសីទមួយ នៅវិទ្យាស្ថានទំនាក់ទំនងអន្តរជាតិបារាំង។ ក្នុងកម្មវិធីនេះ ប្រមុខការទូតចិន បាននិយាយការពារជុំវិញបញ្ហាសិទ្ធិមនុស្សលើជនជាតិភាគតិចវីហ្គ័រ។ បើតាមការអះអាងរបស់លោកវ៉ាង ជនជាតិវីហ្គ័រទាំងអស់ ដែលត្រូវបានបញ្ជូនទៅមន្ទីរកែប្រែឡើយវិញ នៅក្នុងតំបន់ស្វយ័តស៊ីនជាំងត្រូវបានដោះលែង និងមានការងារធ្វើអស់ហើយ។ យ៉ាងណាក៏ដោយ ក្រុមសិទ្ធិមនុស្ស និងក្រុមគ្រួសារជនជាតិភាគតិចវីហ្គ័រមួយចំនួនអះអាងថា ចិននៅតែបន្តឃុំឃាំងជនជាតិភាគតិច។ ទីប្រឹក្សារដ្ឋចិនរូបនេះ បានធានាយ៉ាងដូច្នេះថា៖ «សិទ្ធិនៃអ្នកហ្វឹកហ្វឺនក្នុងមណ្ឌលកែប្រែ និងកម្មវិធីហ្វឹកហាត់ គឺត្រូវបានធានាយ៉ាងពេញលេញ បើទោះបីជាខួរក្បាលរបស់ពួកគេមានភ្ជាប់មកជាមួយគំនិតជ្រុលនិយម និងភេរវកម្មក៏ដោយ»។ នេះបើតាមការចុះផ្សាយរបស់សារព័ត៌មានAP។ ក្រៅពីបញ្ហាជនជាតិភាគតិចវីហ្គ័រ ប្រមុខការទូតចិន ក៏ត្រូវបានគេសួរពីបញ្ហាទាក់ទងនឹងច្បាប់សន្តិសុខជាតិហុងកុងផងដែរ។ ជាចម្លើយ លោកវ៉ាង បានរៀបរាប់ថា រដ្ឋាភិបាលចិន មិនអាចអង្គុយមើល និងអនុញ្ញាតឲ្យភាពចលាចលកើតឡើងនៅហុងកុងបានទេ។ ការណ៍នេះ ចិនត្រូវតែអនុម័តច្បាប់សន្តិសុខជាតិ ដើម្បីតម្រូវតាមស្ថានភាពនៅហុងកុង។ ក្នុងជំនួបជាមួយលោក វ៉ាង នៅថ្ងៃទី២៨ ខែសីហា ប្រធានាធិបតីបារាំង លោក អេម៉ានុយអែល ម៉ាក្រុង ក៏ព្រួយបារម្ភពីស្ថានភាពនៅហុងកុង និងបញ្ហាសិទ្ធិមនុស្សរបស់ជនជាតិវីហ្គ័រដែរ។ ចំណែកលោក Jean-Yves Le Drian រដ្ឋមន្ត្រីការបរទេសបារាំង បានលើឡើងពីបញ្ហាបារម្ភមួយចំនួន ស្រដៀងនឹងលោកម៉ាក្រុង។ សូមបញ្ជាក់ថា បើតាមរបាយការណ៍អង្គការអន្តជាតិនានា រដ្ឋាភិបាលចិន បានឃុំឃាំង ជនជាតិវីហ្គ័រ និងជនមូស្លីមច្រើនជាងមួយលាននាក់ នៅក្នុងតំបន់ស៊ីនជាំង ដែលជាតំបន់ស្វយ័តមួយរបស់ចិន។ សម្រាប់ចិន អ្វីដែលខ្លួនធ្វើ គឺសម្អាតគំនិតផ្តាច់ទឹកដី ជ្រុលនិយម និងភេរវកម្មពីជនជាតិភាគតិចវីហ្គ័រ និងជនមូស្លីមផ្សេងទៀតនៅស៊ីនជាំង៕	ប្រមុខការទូតចិន លោក វ៉ាង យី នៅថ្ងៃទី៣០ ខែសីហា បានច្រានចោលការព្រួយបារម្ភរបស់បណ្តាប្រទេសអឺរ៉ុបមួយចំនួន ជុំវិញបញ្ហាជនជាតិភាគតិចវីហ្គ័រ និងច្បាប់សន្តិសុខជាតិហុងកុង។ ការលើកឡើងរបស់លោក វ៉ាង ធ្វើឡើងក្នុងអំឡុងដំណើរទស្សនកិច្ចនៅអឺរ៉ុប។
តាមរយៈការសារលើគណនីហ្វេសប៊ុករបស់ខ្លួន លោកមេធាវី ផែង ហេង បានសរសេរយ៉ាងដូច្នេះថា៖«សូមអធ្យាស្រ័យ ខ្ញុំគ្រាន់តែចង់បញ្ជាក់ខ្លីថា លោក កឹម សុខា មិនបានហាមឃាត់ឬព្រមានអ្នកដែលសុំសិទ្ធិធ្វើនយោបាយ ហើយក៏មិនបានជំរុញឲ្យទៅសុំសិទ្ធិធ្វើនយោបាយដែរ»។ ចំណែកសារបស់លោកមេធាវី ចាន់ ចេន ដែលបង្ហោះលើគណនីហ្វេសប៊ុក ក៏មានន័យដូចគ្នានេះដែរ។ ក្នុងពិធីចែកសញ្ញាបត្រដល់និស្សិននៃសាកលវិទ្យាល័យភ្នំពេញអន្តរជាតិ (PPIU) នាព្រឹកថ្ងៃទី២៥ ខែមីនា ឆ្នាំ២០១៩នេះ សម្តេចនាយករដ្ឋមន្ត្រី បានសម្តែងការមិនពេញចិត្តនឹងលោក កឹម សុខា ដោយដឹងថាលោក មិនឲ្យអតីតថ្នាក់ដឹកនាំគណបក្សប្រឆាំង ធ្វើសំណើសុំសិទ្ធិនយោបាយ។ ប្រធានគណបក្សកាន់អំណាចរូបនេះ បាននិយាយសំដៅទៅលោក កឹម សុខា យ៉ាងដូច្នេះថា៖«មានអ្នកខ្លះ ជាប់ឃុំក្នុងផ្ទះនៅឡើយទេ តែព្រមានគេ មិនឲ្យសុំសិទ្ធិនយោបាយ។ ចាំតែរួចខ្លួនតើ ខ្ញុំមិនឲ្យរួចខ្លួនទេ។ ឲ្យតែតុលាការកាត់ទោសរួចហើយ អត់មានរញេរញៃទេ»។ អត្ថបទទាក់ទង សម្តេច ហ៊ុន សែន ប្រាប់លោក កឹម សុខា ថា «មិនរួចខ្លួនទេ» ទន្ទឹមនឹងនេះ ប្រមុខរដ្ឋាភិបាល បានព្រមានចាត់វិធានការផ្លូវច្បាប់ចំពោះអតីតថ្នាក់ដឹកនាំគណបក្សប្រឆាំង ដែលមិនទាន់ទទួលបានសិទ្ធិនយោបាយ តែបន្តធ្វើសកម្មភាពនយោបាយនិងជួបជុំអ្នកគាំទ្រ។ ប៉ុន្តែ ប្រមុខរដ្ឋាភិបាល បានប្រាប់អាជ្ញាធរឲ្យជួយសម្រួលដល់អតីតថ្នាក់ដឹកនាំគណបក្សប្រឆាំង ដែលទទួលបានសិទ្ធិនយោបាយ ក្នុងការធ្វើសកម្មភាពនយោបាយឬចុះជួបអ្នកគាំទ្រ។ ក្នុងចំណោមអតីតថ្នាក់ដឹកនាំគណបក្សប្រឆាំងទាំង១១៨នាក់ (ស្លាប់ម្នាក់) ដែលត្រូវបានតុលាការកំពូលដកសិទ្ធិនយោបាយ មាន៩នាក់ហើយ ដែលទទួលបានសិទ្ធិនយោបាយវិញ ក្រោយពួកគេ ធ្វើសំណើ។ អ្នកទាំងនោះ គឺ លោក គង់ គាំ លោក គង់ បូរ៉ា លោក រៀល ខេមរិន្ទ្រ លោក ស៊ឹម សុវណ្ណនី លោក អ៊ូ ច័ន្ទរ័ត្ន លោក កង គឹមហាក់ លោក ជីវ កក្តា លោក ច័ន្ទ សិលា និងអ្នកស្រី ទេព សុទ្ធី។ លោក សម រង្ស៊ី អំពាវនាវឲ្យអតីតថ្នាក់ដឹកនាំគណបក្សប្រឆាំង ទុករឿងសុំសិទ្ធិនយោបាយមួយឡែកសិន។ មេដឹកនាំក្រុមប្រឆាំងដែលកំពុងនិរទេសរូបនេះ ប្រកាសថា ការទាមទារឲ្យដោះលែងលោក កឹម សុខា ទើបជារឿងសំខាន់និងចាំបាច់៕	លោក ផែង ហេង និងលោក ចាន់ ចេន មេធាវីរបស់លោក កឹម សុខា បានចេញមកការពារលោក កឹម សុខា ដែលរងការចោទប្រកាន់ពីសំណាក់សម្តេចនាយករដ្ឋមន្ត្រី ហ៊ុន សែន ថាបានព្យាយាមរារាំងអតីតថ្នាក់ដឹកនាំគណបក្សសង្គ្រោះជាតិ មិនឲ្យសុំសិទ្ធិនយោបាយ។
ក្រុមហ៊ុនចិន ឈ្មោះRui Feng ដែលជាបណ្តាញនៃក្រុមហ៊ុនចំនួន៤ផ្សេងទៀត នៅក្នុងខេត្តព្រះវិហារបានបិទដំណើរការរបស់ខ្លួននៅពេលនេះ។ មន្ត្រីមន្ទីរកសិកម្ម រុក្ខាប្រមាញ់ និងនេសាទខេត្តព្រះវិហារ អះអាងថា ការបិទដំណើរការនេះគឺដោយសារបញ្ហាថវិកានិងបញ្ហាផ្ទៃក្នុង។ ក្រុមហ៊ុនចិនមួយនេះ មានជម្លោះជាមួយប្រជាពលរដ្ឋជនជាតិដើមភាគតិចនៅក្នុងស្រុកចំនួន៣នៅខេត្តព្រះវិហារ ក្រោយទទួលបានដីសម្បទានសេដ្ឋកិច្ចសរុបជាង៤ម៉ឺនហិកតាពីរដ្ឋាភិបាលកម្ពុជាកាលពីឆ្នាំ២០១១ ក្រោមក្រុមហ៊ុនធំមួយឈ្មោះថា Hengfu Group Sugar Industry។ លោក មាស សាវី អាយុ៣៣ឆ្នាំ ជាអ្នកបកប្រែឲ្យជនជាតិចិននៅក្រុមហ៊ុននោះ បានថ្លែងប្រាប់VOAកាលពីចុងសប្តាហ៍ថា លោកត្រូវបានឲ្យឈប់ពីក្រុមហ៊ុនកាលពីខែមីនា ឆ្នាំ២០១៩ ខណៈបុគ្គលិកក្រុមហ៊ុន និងកម្មករតាមការដ្ឋានអំពៅក៏ត្រូវបានឲ្យឈប់ជាបន្តបន្ទាប់ផងដែរ។ ផ្លាកសញ្ញារបស់ក្រុមហ៊ុនRui Feng នៅតាមបណ្តោយផ្លូវជាតិក្នុងស្រុកឆែប ខេត្តព្រះវិហារ ថ្ងៃទី១ ខែកុម្ភៈ ឆ្នាំ២០២០។ (ស៊ុន ណារិន/VOA) លោក សាវី ដែលបកប្រែនៅទីនោះប្រមាណ៥ឆ្នាំនិងរកចំណូលបានប្រមាណ៧០០ដុល្លារក្នុងមួយខែអះអាងថា ហេតុផលនៃការបិទក្រុមហ៊ុននោះ មិនត្រូវបានបញ្ជាក់ឲ្យបានច្បាស់នោះទេ តែលោកថាមានការបន្ថែមភាគហ៊ុននិងម្ចាស់ថ្មី។ លោកបានថ្លែងប្រាប់VOAនៅជិតផ្លូវចូលទៅក្រុមហ៊ុនក្នុងឃុំម្លូរព្រៃពីរ ស្រុកឆែបថា៖ «ខ្ញុំអត់ច្បាស់ទេ តែគេថាគេអត់លក់ទេរោងចក្រហ្នឹង គេផ្អាកសិន។ ដូចថាគេបន្ថែមភាគហ៊ុន។ មានន័យថាកាលមុនមាន៥ភាគហ៊ុន ឥឡូវ ឡើង៦ភាគហ៊ុន។ អាហ្នឹងកាលពីពួកខ្ញុំទៅចូលប្រជុំ កាលប្រជុំផ្តាច់កិច្ចសន្យាការងារ អតីតភាពការងារ»។ អ្នកស្រី លឹម សុឃីម អាយុ៥០ឆ្នាំជាអ្នកលក់ចាប់ហួយនៅផ្លូវចូលក្រុមហ៊ុន។ អ្នកស្រី បានថ្លែងថា ចំណូលលក់ឥវ៉ាន់របស់អ្នកស្រី បានធ្លាក់ចុះពី២ទៅ៣លានរៀលក្នុងមួយថ្ងៃ មកដល់ក្រោម១០ម៉ឺនរៀលក្នុងមួយថ្ងៃ ដោយសារលែងមានកម្មករធ្វើការនៅទីនោះ។ អ្នកស្រីបន្តថា សកម្មភាពដាំអំពៅនិងដឹកស្ករសចេញក៏លែងមានដែរ។ អ្នកស្រីបានបញ្ជាក់ប្រាប់VOAនៅតូបលក់ដូររបស់អ្នកស្រីថា៖ «ភ្ញាក់ផ្អើលថានឹកឃើញថា រោងចក្រធំយ៉ាងហ្នឹង ប្រហែលជាគេមិនផ្អាកដំណើរការទេ។ ដល់ពេលមកផ្អាកអញ្ចឹង ដូចខ្ញុំ វាពិបាកដែរ ក្នុងជីវភាពយើងរស់នៅ»។ ប្រជាពលរដ្ឋដែលរស់នៅទីនោះបានអះអាងថាក្រុមហ៊ុនមួយនេះ បានបិទទ្វារទាំងស្រុងហើយរហូតមកដល់ពេលនេះ។ ពួកគេថាកម្មករត្រូវបានឲ្យឈប់កាលពីឆ្នាំមុនជាបន្តបន្ទាប់។ ពួកគេបន្តទៀតថា កាលពីឆ្នាំមុន ក្រុមហ៊ុនបានដាំស្រូវ ជំនួសដើមអំពៅ ដែលនាំជាចម្ងល់ដល់ប្រជាពលរដ្ឋ និងមន្ត្រីអង្គការសង្គមស៊ីវិលដែលធ្វើការជាមួយប្រជាពលរដ្ឋជនជាតិដើមភាគតិចដែលមានដីធ្លីជាមួយក្រុមហ៊ុន។ ចំណែកនៅក្នុងឃុំសង្កែពីរ ស្រុកឆែប ដែលប្រជាពលរដ្ឋក៏មានជម្លោះដីធ្លីជាមួយក្រុមហ៊ុនដែរ ពួកគេបានអះអាងថា ក្រុមហ៊ុនបានបិទទ្វារ តែពួកគេមិនដឹងមូលហេតុនោះទេ។ លោក ផាវ យ៉ន ជនជាតិដើមភាគតិចគួយ ដែលរស់នៅក្នុងភូមិសំបូរ ឃុំសង្កែពីរ ស្រុកឆែប បានថ្លែងប្រាប់VOAនៅផ្ទះរបស់លោកថា លោកបានបាត់បង់ដីគ្រប់គ្រងតាមបែបជនជាតិដើមភាគតិចចំនួន៦ហិកតា តាំងពីឆ្នាំ២០១២ នៅពេលដែលក្រុមហ៊ុនបានចាប់ផ្តើមទទួលដីសម្បទាន។ លោកមានប្រសាសន៍ថា ប្រសិនបើក្រុមហ៊ុនមិនមានសកម្មភាពតទៅទៀត គួរមានការប្រគល់ដីទៅប្រជាពលរដ្ឋដែលធ្លាប់មានជម្លោះវិញ។ លោក ផាវ យ៉ន ជនជាតិដើមភាគតិចគួយ ដែលរស់នៅក្នុងភូមិសំបូរ ឃុំត្រពាំងសង្កែ ស្រុកឆែប បាត់បង់ដីប្រមាណ៦ហិកតាទៅក្រុមហ៊ុនRui Fengថ្ងៃទី១ ខែកុម្ភៈ ឆ្នាំ២០២០។ (ស៊ុន ណារិន/VOA) លោកមានប្រសាសន៍ថា៖«ចម្ការអំពៅហ្នឹងភ្លើងឆេះអស់ហើយ គ្មានសល់ទេ។ បានតែដាំ ប្រមូលតែស្រូវ។ ព្រោះពីមុន វាដាំស្រូវ តែក្រោយមកវាដាំអំពៅ។ ដល់ពេលជែកជាមួយក្រុមហ៊ុន ថាមិនមែនវាដាំស្រូវទេ ការពិតដោយសារវាអស់ពូជអំពៅ»។ លោកបន្តថា លោកមិនមានក្រុមគ្រួសារដែលធ្វើការស៊ីឈ្នួលឲ្យក្រុមហ៊ុននោះទេ។ លោកមានប្រសាសន៍ថា៖ «ខ្ញុំមើលទៅកូនចៅខ្ញុំ ខ្ញុំមិនឲ្យទៅស៊ីឈ្នួលទេ ព្រោះមើលទៅ ចិនវាធ្វើលើដីប្រជាពលរដ្ឋយើង បើយើងទៅស៊ីឈ្នួល បានន័យថាយើងទៅគាំទ្រវាដែរ»។ មេឃុំសង្កែពីរ លោក ខៀវ យែន មានប្រសាសន៍នៅសាលាឃុំថា លោកបានដឹងថា ក្រុមហ៊ុនបិទដំណើរការ ប៉ុន្តែលោកមិនដឹងមូលហេតុច្បាស់លាស់នោះទេ។ លោកបន្តថា កន្លងទៅ ប្រជាពលរដ្ឋនៅក្នុងឃុំរបស់លោកមានជម្លោះដីធ្លីជាមួយក្រុមហ៊ុន ហើយមកដល់ពេលនេះមិនមានដំណោះស្រាយនៅឡើយទេ។ លោកថាវាជារឿងល្អសម្រាប់ប្រជាពលរដ្ឋរបស់លោក ប្រសិនបើមានការប្រគល់ដីទៅឲ្យពួកគេវិញ។ មេឃុំរូបនោះមានប្រសាសន៍ថា៖ «អាស្រ័យនឹងថ្នាក់លើ។ ប្រសិនបើថ្នាក់លើគេថាធ្វើម៉េចៗ ខ្ញុំខាងក្រោមនេះ នឹងអាចធ្វើតាមគាត់ផងដែរ។ ឬក៏ប្រសិនជាពលរដ្ឋតវ៉ាយ៉ាងណា ជាសិទ្ធិរបស់គាត់តវ៉ា»។ VOAមិនអាចសុំការឆ្លើយតបពីក្រុមហ៊ុនចិន ឈ្មោះRui Fengបាននៅឡើយទេ។ លោក ពឹង ទ្រីដា ប្រធានមន្ទីរកសិកម្ម រុក្ខាប្រមាញ់ និងនេសាទ បានថ្លែងថា បុគ្គលិកក្រុមហ៊ុនបានជូនដំណឹងមកមន្ទីរកសិកម្មថា ក្រុមហ៊ុនមានបញ្ហាផ្ទៃក្នុងថវិកា។ ប៉ុន្តែលោកថា ក្រុមហ៊ុនថានឹងដំណើរការវិញនៅឆ្នាំក្រោយ។ លោកបានថ្លែងថា៖ «ដោយបញ្ហាទុនផ្ទៃក្នុងរោងចក្រគាត់បានអត់ដំណើរការ។ តាមគាត់បញ្ជាក់វិញនឹងរៀបចំដំណើរការឡើងវិញនៅឆ្នាំក្រោយ»។ អភិបាលខេត្តព្រះវិហារ លោក ប្រាក់ សុវណ្ណ បដិសេធមិនអត្ថាធិប្បាយលើបញ្ហានេះ។ VOAក៏មិនអាចសុំការឆ្លើយតបពីអ្នកនាំពាក្យក្រសួងកសិកម្ម លោក ស្រី វុឌ្ឍី បានដែរ។ ប្រធានអង្គការពន្លកខ្មែរ លោក ប៉ឹក សោភ័ណ ដែលធ្វើការជាមួយប្រជាពលរដ្ឋដែលមានជម្លោះដីធ្លីជាមួយក្រុមហ៊ុនបានថ្លែងប្រាប់VOAថា នេះជាការអនុវត្តខុសពីកិច្ចសន្យាដីសម្បទានសេដ្ឋកិច្ច ដែលក្រុមហ៊ុនទៅដាំស្រូវ ជំនួសដើមអំពៅ។ លោកបានថ្លែងថា៖ «អញ្ចឹងបើសិនជាផ្តល់ដីសម្បទានហ្នឹងទៅឲ្យពលរដ្ឋធ្វើស្រែធម្មតាវិញ ហើយមានការបង់ពន្ធធម្មតា វាមិនជាការចំណេញទៅវិញ។ហើយបើផ្តល់ទៅក្រុមហ៊ុនសម្បទានសេដ្ឋកិច្ច តែផ្ទុយទៅវិញ ក្រុមហ៊ុនសម្បទានសេដ្ឋកិច្ចមានការដាំស្រូវវិញ វាមិនច្របូលច្របល់ច្រឡំគ្នា ដូចនឹងពលរដ្ឋសាមញ្ញធម្មតាដែរ ដែលគាត់ធ្វើការងារកសិកម្មធម្មតាអញ្ចឹង»។ លោក ឡោ ចាន់ មន្ត្រីសម្របសម្រួលរបស់សមាគមអាដហុកក្នុងខេត្តព្រះវិហារ បានលើកឡើងថា ក្រុមហ៊ុនបានចាប់ផ្តើមដាំស្រូវឡើងវិញជំនួសអំពៅ កាលពីឆ្នាំមុន តែមិនដឹងមូលហេតុអ្វីនោះទេ។ ដើមអំពៅដែលត្រូវបោះបង់ចោលក្នុងក្រុមហ៊ុន Rui Feng ក្នុងស្រុកឆែប ខេត្តព្រះវិហារ ថ្ងៃទី១ ខែកុម្ភៈ ឆ្នាំ២០២០។ (ស៊ុន ណារិន/VOA) លោកមានប្រសាសន៍ថា៖ «ហើយខ្ញុំមិនយល់ផងដែរថា ក្រុមហ៊ុនគាត់អភិវឌ្ឍ គាត់ធ្វើតែស្ករអំពៅ និងអំពៅទេ ចុះហេតុអីក៏នៅពេលបច្ចុប្បន្ននេះ បែរជាក្រុមហ៊ុន អភិវឌ្ឍដាំណាំស្រូវក្នុងការប្រកួតប្រជែងជាមួយប្រជាពលរដ្ឋទៅវិញ»។ លោកបន្តថា រដ្ឋាភិបាលអាចយកដីនោះមកវិញ ហើយចែកជូនប្រជាពលរដ្ឋដែលធ្លាប់មានជម្លោះជាមួយក្រុមហ៊ុន។ លោកបន្ថែមថា៖ «ប៉ុន្តែបើសិនជាដីដែលមានផលប៉ះពាល់ជាមួយប្រជាពលរដ្ឋ ដែលប្រជាពលរដ្ឋជនជាតិដើមភាគតិចអះអាងថាជាដីរបស់គាត់ គួរណាតែ គួរណាខ្វាលជូនពួកគាត់វិញ»។ គួរបញ្ជាក់ថារោងចក្រផលិតស្ករអំពៅដែលបានបិទដំណើរការនេះ មានតម្លៃប្រមាណ៣៦០លានដុល្លារអាមេរិក ដែលត្រូវបានសម្ពោធកាលពីឆ្នាំ២០១៦។ បើតាមឯកសារផ្តល់ដោយអង្គការពន្លកខ្មែរ ក្រុមហ៊ុនRui Feng បានទទួលដីសម្បទានសេដ្ឋកិច្ចពីរដ្ឋាភិបាលកម្ពុជាចំនួន៨៨៤១ហិកតា កាលពីឆ្នាំ២០១១។ ចំណែកក្រុមហ៊ុន៤ផ្សេងទៀត ដែលជាបណ្តាញជាមួយគ្នា គឺក្រុមហ៊ុនLan Feng ទទួលបាន៩០១៥ហិកតា ក្រុមហ៊ុនHeng Rui ចំនួន៩១១៩ហិកតា ក្រុមហ៊ុនHeng Non ចំនួន៦៤៨៨ហិកតានិងក្រុមហ៊ុនHeng Yue ចំនួន៨៩៥៩ហិកតា។ សរុបផ្ទៃដីសម្បទានទាំងអស់ដែលក្រុមហ៊ុននេះទទួលបាន មានចំនួន៤២៤២២ហិកតាគឺផ្ទុយពីច្បាប់ភូមិបាលដែលអនុញ្ញាតឲ្យផ្តល់ដីសម្បទានសេដ្ឋកិច្ចក្រោម១ម៉ឺនហិកតាតែប៉ុណ្ណោះ៕ សូមចុចទៅប្រភពដើម VOA ត្រង់នេះ	ឃុំម្លូព្រៃពីរ ស្រុកឆែប ខេត្តព្រះវិហារ ៖ ដំណាំអំពៅនៅទីនេះ ត្រូវបានបោះបង់ចោលទាំងស្រុង ហើយរោងចក្រផលិតស្ករក៏បានបិទដំណើរការទាំងស្រុងដែរ។ ពេលធ្វើដំណើរទៅដល់ក្រុមហ៊ុននៅក្នុងឃុំម្លូរព្រៃពីរ ស្រុកឆែប ខេត្តព្រះវិហារ អ្នករាយការណ៍ព័ត៌មានរបស់ VOA បានសង្កេតឃើញថា មិនមានកម្មករធ្វើការនៅក្រុមហ៊ុន កន្លែងផលិតស្ករអំពៅ និងតាមការដ្ឋានដាំអំពៅនោះទេ។
ភ្នំពេញ៖ ជំងឺរាតត្បាតកូវីដ-១៩ បានធ្វើឲ្យប្រជាពលរដ្ឋបង្ខំចិត្តនៅផ្ទះ។ ចំពោះអ្នកស្រី ផូ សុផា បានងាកមកកែច្នៃដបប្លាស្ទិក សម្រាប់ដំាផ្កាយ៉ាងស្រស់ស្អាត ជាការកម្សាន្តជំនួសការធុញថប់។ សម្រាប់អ្នកស្រី សុផា ការប្រមូលដបជ័រ មកកែច្នៃនេះ ក្នុងគោលបំណង ដើម្បីកាត់បន្ថយការចោលដបជ័រឥតសណ្ដាប់ធ្នាប់ និងដោយសារដបជ័រលក់ បានតម្លៃទាបពេក។ អ្នកស្រី ផូ សុផា ជាអាជីវករមួយរូប រស់នៅក្នុងក្រុងប៉ោយប៉ែត ខេត្តបន្ទាយមានជ័យ បានចាប់ផ្ដើមកែច្នៃសំបកដបជ័រ សម្រាប់ដំាផ្កាលម្អ ប្រមាណជាបីខែមកហើយ។ ក្នុងបទសម្ភាសរវាង ThmeyThmey25 តាមទូរស័ព្ទ អ្នកស្រី សុផា ប្រាប់ពីដើមហេតុនៃការចាប់ផ្ដើមថា ដំបូងឡើយខ្លួនប្រមូលដបទឹកដែលបរិភោគរួច សម្រាប់លក់ប៉ុណ្ណោះ តែដោយសារតម្លៃលក់ដបជ័រនេះទាបពេក ទើបអ្នកស្រីសម្រេចឈប់លក់ហើយ ងាកមកកែច្នៃជំនួសវិញ។ បន្ទាប់ពីសម្រេចចិត្តកែច្នៃជំនួសការលក់ ស្នាដៃរបស់អ្នកស្រី សុផា ត្រូវបានអ្នកជិតខាងរបស់អ្នកស្រីសរសើរ និងទទួលបានការចាប់អារម្មណ៍ជាច្រើន ពីអ្នកប្រើប្រាស់បណ្ដាញសង្គមFacebook។ មិនតែប៉ុណ្ណោះការកែច្នៃរបស់ អ្នកស្រី សុផា បានក្លាយជាប្រភពប្រាក់ចំណូលបន្ថែមទៀតផងដែរ។ ស្ត្រីរូបនេះ អះអាងថា ក្នុងសំបកដបដែលកែច្នៃជាផើងសម្រាប់ដំាផ្កាមួយ អ្នកស្រី អាចលក់បានតម្លៃ ១៥,០០០រៀល។ ដោយឡែកការផលិត និងការប្រមូលដបជ័រនេះ មិនមានការលំបាកអ្វីនោះឡើយ។ បើតាមអ្នកស្រី សុផា សំបកដបដែលយកផលិត គឺបានមកពីបងប្អូន និងមួយចំនួន រើសនៅតាមជុំវិញផ្ទះជាដើម។ ចំពោះការផលិតអ្នកស្រីថា ងាយស្រួល និងមិនចំណាយពេលវេលាច្រើននោះទេ ដោយអ្នកស្រីឆ្លៀតពេលទំនេរខ្លះរបស់ខ្លួន អាចផលិតបានចំនួនប្រមាណជា ១០ផើងក្នុងមួយថ្ងៃ។ សម្រាប់អ្នកស្រី ផូ សុផា ការកែច្នៃរបស់អ្នកស្រី មិនមែនសម្រាប់តែយកមកដំាផ្កា ឬលម្អផ្ទះប៉ុណ្ណោះនោះទេ ប៉ុន្តែក្នុងគោលបំណងដើម្បីកាត់បន្ថយសំណល់ដបជ័រ ដែលពាសវាលពាសកាល គ្មានសណ្ដាប់ធ្នាប់ ប៉ះពាល់ដល់សោភ័ណភាពបរិស្ថាន។ អ្នកស្រី ផូ សុផា បានលើកឡើងដូច្នេះថា៖ «ខ្ញុំមើលឃើញថា អ្នកមួយចំនួនផឹកហើយគាត់ក្រវេងចោលហើយ ខ្ញុំឃើញអ៊ីចឹង ខ្ញុំរើសមកហើយ ព្រោះវាប៉ះពាល់ដល់បរិស្ថានយើង»។ អាជីវកររូបនេះ លើកទឹកចិត្តដល់ប្រជាពលរដ្ឋ ក្នុងការចូលរួមថែរក្សាបរិស្ថាន តាមរយៈការទុកដាក់សម្រាមឲ្យបានត្រឹមត្រូវ និងការកែច្នៃឡើងវិញ ជំនួសឲ្យការបោះចោល។ សព្វថ្ងៃដោយទទួលបានការចាប់អារម្មណ៍ច្រើន ពីអ្នកប្រើប្រាស់បណ្ដាញសង្គមហ្វេសប៊ុក និងចង់ដឹងពីរបៀបធ្វើជាដើម អ្នកស្រី សុផា ក៏សម្រេចចិត្តបង្កើតក្រុមមួយ ដើម្បីចែករំលែកពីវិធីធ្វើនេះឡើង៕ រូបភាពផ្ដល់ដោយ អ្នកស្រី ផូ សុផា៖	ដោយ៖ ស៊ុល រ៉វី
ទន្លេមេគង្គ គឺជាទន្លេមួយដែលហូរឆ្លងកាត់ប្រាំមួយប្រទេស នៅក្នុងតំបន់អាស៊ីអាគ្នេយ៍ គឺជាជម្រករបស់ត្រីយក្សជាច្រើន ជាងទន្លេនានានៅក្នុងពិភពលោក។ នៅទីនោះ អ្នកនឹងអាចឃើញមានត្រីធំៗ ដូចជា ត្រីគល់រាំង ដែលជាប្រភេទត្រីមានស្រកាធំជាងគេលើពិភពលោក, ត្រីបបែលយក្ស ជាសត្វដ៏អាថ៌កំបាំង ដែលទើបតែត្រូវបានពិពណ៌នាដោយវិទ្យាសាស្ត្រ រួមជាមួយនឹងកំណត់ត្រារបស់ពិភពលោកនាពេលបច្ចុប្បន្ន គឺប្រភេទត្រីទឹកសាបទំហំដ៏មហិមាដែលរស់នៅតែក្នុងតំបន់ទឹកសាប ត្រីរាជ មានទម្ងន់រហូតដល់ ២៩៣គីឡូក្រាម។ ទន្លេមេគង្គបង្ហាញសម្រស់ និងជីវិត ប្រៀបបានទៅនឹង «មាតាគង្គា» ។ មានត្រីចំនួន ១.០០០ ប្រភេទ ត្រូវបានគេរកឃើញនៅទូទាំងអាងទន្លេមេគង្គ ហើយក៏នៅមានត្រីជាច្រើនប្រភេទទៀតមិនទាន់ត្រូវបានរុករកនៅឡើយ។ វាប្រហែលជាមិនមានអ្វីគួរឱ្យភ្ញាក់ផ្អើលទេ ដែលប្រព័ន្ធទន្លេមេគង្គជាជម្រកនៃជលផលទឹកសាបដ៏ធំជាងគេនៅលើពិភពលោក និងគាំទ្រដល់ការចិញ្ចឹមជីវិតរបស់ប្រជាជនជាង ៦០ លាននាក់ ដែលរស់នៅក្នុងតំបន់។ ជីវិត និងវប្បធម៌ក្នុងទន្លេមេគង្គ មានទំនាក់ទំនងគ្នាយ៉ាងជិតស្និទ្ធិទៅនឹងវដ្តធម្មជាតិរបស់ទន្លេ។ លើកកម្ពស់ការយល់ដឹង បណ្ឌិត ហូហ្គេន អ្នកដឹកនាំគម្រោង « អច្ឆរិយភាពនៃទន្លេមេគង្គ» របស់ទីភ្នាក់ងារសហរដ្ឋអាមេរិកសម្រាប់ការអភិវឌ្ឍអន្តរជាតិ (USAID) ដែលជាកិច្ចខិតខំប្រឹងប្រែងសិក្សាអំពីជីវចម្រុះ អាកាសធាតុ និងជលសាស្ត្រ នៃអាងទន្លេមេគង្គ។ ការលើកកម្ពស់ការយល់ដឹងជាសាធារណៈ អំពីត្រីយក្សរបស់ទន្លេមេគង្គ ជាផ្នែកសំខាន់មួយនៃគម្រោង ពិសេសក្នុងចំណោមកុមារ។ ក្នុងចំណោមបរិក្ខាឧបទេសសម្រាប់ការអប់រំ និងការផ្សព្វផ្សាយ ដែលត្រូវបានប្រើនៅក្នុងគម្រោង គឺសៀវភៅផាត់ពណ៌ ប្រតិទិន និងល្បែងជាច្រើនដែលពិពណ៌នាអំពីត្រីយក្ស។ បរិក្ខាទាំងនេះ ត្រូវបានចែកចាយនៅតាមព្រឹត្តិការណ៍ និងពិធីបុណ្យនានា និងតាមរយៈបណ្តាញសង្គមដល់ប្រជាជនរាប់រយរាប់ពាន់នាក់ នៅទូទាំងប្រទេសកម្ពុជា ដែលទទួលបានចំនួនអ្នកទស្សនាសរុបប្រមាណជាង ១.៥០០.០០០ នាក់នៅឆ្នាំ ២០១៩។ «បណ្តាញអ្នកនេសាទ» ត្រូវបានបង្កើតឡើងដើម្បីបង្កើនការយល់ដឹងក្នុងចំណោមអ្នកនេសាទ អំពីសារៈសំខាន់នៃការអភិរក្សប្រភេទត្រីជិតផុតពូជ។ ភាពជាដៃគូរវាងអ្នកនេសាទ រដ្ឋបាលជលផលកម្ពុជា និងគម្រោង អច្ឆរិយភាពនៃទន្លេមេគង្គ បាននាំឱ្យមានការថយចុះនូវការស្លាប់របស់ត្រីជិតផុតពូជរាប់ពាន់ក្បាល រួមទាំងត្រីរាជ ត្រីគល់រាំង និងត្រីប្រាផងដែរ។ ត្រីជិតផុតពូជមិនទាន់ពេញវ័យ ត្រូវបានដកហូតពីអ្នកនេសាទដែលប្រើប្រាស់ឧបករណ៍នេសាទខុសច្បាប់ ឬក៏ប្រមូលបានក្នុងកំឡុងពេលស្រាវជ្រាវ។ ត្រីមិនទាន់ពេញវ័យទាំងនេះ ត្រូវបានរក្សាទុកនៅក្នុងស្រះ មុនពេលត្រូវបានលែងវិញចូលក្នុងទន្លេវិញ។ លោកបណ្ឌិត ហូហ្គេន និយាយថា «ត្រីយក្ស គឺជាប្រភេទសត្វដែលមានលក្ខណៈជានិមិត្តរូបនៃតម្លាភាពនៃអេកូឡូស៊ី របស់ទន្លេមេគង្គ»។ ការបាត់បង់ត្រីទាំងនេះ គឺជាការព្រមានមួយដែលយើងត្រូវចាត់វិធានការបន្ទាន់ ដើម្បីធ្វើឱ្យប្រសើរឡើងនូវប្រព័ន្ធអេកូឡូស៊ី នៃទន្លេដ៏អស្ចារ្យនេះ។ ក្នុងឳកាសនៃទិវាសត្វពិភពលោក ដែលប្រារព្ធធើ្វឡើងនៅថ្ងៃទី ៣ ខែមីនាឆ្នាំ ២០២០ នេះ ក្រោមប្រធានបទ «ទ្រទ្រង់ជីវិតទាំងអស់នៅលើផែនដី» លោកបណ្ឌិត ហូហ្គេន ចង់ឲ្យយើងចងចាំថា មច្ឆាក៏ជាសត្វព្រៃដែរ។ ហើយទាំងនោះ ក៏បូករួមទាំងត្រីយក្សដ៏ធំសម្បើមនៃទន្លេមេគង្គដែរ៕	ដោយ៖ គម្រោងអច្ឆរិយភាពនៃទន្លេមេគង្គ
រដ្ឋមន្រ្តីការបរទេសអាស៊ាន នៅថ្ងៃទី៣ ខែសីហា បានជួបប្រជុំគ្នា នាទីក្រុងភ្នំពេញ ដោយមីយ៉ាន់ម៉ា បានក្លាយជាប្រធានបទដ៏សំខាន់មួយ។ កិច្ចប្រជុំនេះ ធ្វើឡើងស្របពេលវិបត្តិមីយ៉ាន់ម៉ា នៅតែបន្តមានភាពស្មុគស្មាញ និងបន្ទាប់ពីមានការអនុវត្តទោសប្រហារជីវិតលើសកម្មជនប្រឆាំងចំនួន ៤រូប។ តាមរយៈសេចក្តីថ្លែងការណ៍រួមមួយចេញនៅថ្ងៃទី៥ ខែសីហា រដ្ឋមន្រ្តីការបរទេសអាស៊ាន បានបង្ហាញពីការមិនពេញចិត្តជាថ្មី ចំពោះស្ថានការណ៍នៅមីយ៉ាន់ម៉ា។ «យើងមានការខកចិត្តជាខ្លាំង ចំពោះដំណើរការមានកម្រិត និងកង្វះការប្តេជ្ញារបស់អាជ្ញាធរក្រុងណៃពិដោ ក្នុងការអនុវត្តការឯកភាព៥ ចំណុចឱ្យបានត្រឹមត្រូវ និងឆាប់រហ័ស»។ សេចក្តីថ្លែងការណ៍រួមរបស់រដ្ឋមន្រ្តីការបរទេសអាស៊ាន បានសង្កត់ធ្ងន់បែបនេះ ដោយបន្ថែមថា រដ្ឋមន្រ្តីការបរទេសអាស៊ាន ផ្តល់អនុសាសន៍ឱ្យកិច្ចប្រជុំអាស៊ានវាយតម្លៃពីការអនុវត្តរបស់រដ្ឋាភិបាលយោធាមីយ៉ាន់ម៉ា ដើម្បីណែនាំនៅជំហានបន្ទាប់។ ទន្ទឹមនេះ ប្រមុខការទូតអាស៊ាន ក៏បានបញ្ជាក់ផងដែរថា អាស៊ានបានត្រៀមខ្លួនជាស្រេចក្នុងការជួយមីយ៉ាន់ម៉ានៅក្នុងលក្ខណៈវិជ្ជាមាន ស្ថាបនា និងសន្តិភាព ដោយរួមទាំងជំនួយមនុស្សធម៌។ មិនតែប៉ុណ្ណោះ សេចក្តីថ្លែងការណ៍ដដែល បានបន្តថា រដ្ឋមន្រ្តីការបរទេសអាស៊ាន ឯកភាពឱ្យប្រេសិតពិសេសរបស់ប្រធានផ្លាស់វេនអាស៊ាន អាចភ្ជាប់ទំនាក់ទំនងជាមួយគ្រប់ភាគីទាំងអស់នៅមីយ៉ាន់ម៉ា។ វិបត្តិនយោបាយមីយ៉ាន់ម៉ា កាន់តែផុងជ្រៅទៅ ដោយសារតែយោធាមីយ៉ាន់ម៉ា តែងប៉ះទង្គិចជាញឹកញាប់រវាងកម្លាំងការពារប្រជាជន (PDF) របស់រដ្ឋាភិបាលស្រមោលមីយ៉ាន់ម៉ា។ ការប្រយុទ្ធគ្នានេះ អាចធ្វើឱ្យមីយ៉ាន់ម៉ា ធ្លាក់ចូលទៅក្នុងសង្រ្គាមស៊ីវិលរយៈពេលយូរ និងធ្វើឱ្យស្ថានភាពមនុស្សធម៌កាន់តែយ៉ាប់យ៉ឺន៕	រដ្ឋមន្រ្តីការបរទេសអាស៊ាន បានថ្លែងថា អាស៊ានមានការខកចិត្តយ៉ាងខ្លាំងចំពោះដំណើរការមានកម្រិត និងកង្វះការប្តេជ្ញារបស់រដ្ឋាភិបាលយោធាមីយ៉ាន់ម៉ា ក្នុងការអនុវត្តការឯកភាព៥ ចំណុចឱ្យបានឆាប់រហ័ស និងពេញលេញ។ មិនតែប៉ុណ្ណោះ រដ្ឋមន្រ្តីការបរទេសអាស៊ាន បានឯកភាពផងដែរ ក្នុងការអនុញ្ញាតឱ្យប្រេសិតពិសេសរបស់ប្រធានអាស៊ាន ជួបភាគីពាក់ព័ន្ធទាំងអស់នៅមីយ៉ាន់ម៉ា។
អភិបាលក្រុងសៀមរាប លោក សូរ ប្លាតុង បានប្រាប់សារព័ត៌មានថ្មីៗថា កម្លាំងចម្រុះជាច្រើន បានត្រៀមលក្ខណៈរួចជាស្រេច សម្រាប់ការពារសន្តិសុខសុវត្ថិភាព សណ្តាប់ធ្នាប់ នាឱកាសពិធីបុណ្យចូលឆ្នាំសកល ឆ្នាំ២០១៨នេះ។ លោកបញ្ជាក់ថា អាជ្ញាធរក៏បានចុះណែនាំដល់ម្ចាស់អាហារដ្ឋាន ភោជនីយដ្ឋាននានារួចហើយដែរ ឱ្យបង្កើនការប្រុងប្រយ័ត្ន ថែរក្សាអនាម័យឱ្យបានត្រឹមត្រូវ និងរៀបចំប្រព័ន្ធភ្លើងឱ្យមានសុវត្ថិភាពជាដើម។ល។ ជាមួយគ្នានេះដែរ ដើម្បីសម្រួលចរាចរណ៍កុំឱ្យកកស្ទះ រដ្ឋបាលក្រុងសៀមរាបនឹងធ្វើការបិទផ្លូវមួយចំនួនក្នុងតំបន់ផ្សារចាស់ ដោយទុកសម្រាប់តែដំណើរថ្មើរជើងតែប៉ុណ្ណោះ។ ហើយយានយន្តដែលមានបំណងចូលក្នុងតំបន់នេះ ត្រូវយកទៅចតនៅទីតាំងដែលបានកំណត់ ឆ្ងាយពីតំបន់ចង្អៀត ចៀសវាងការកកស្ទះជាយថាហេតុ។ ដើម្បីជ្រាបច្បាស់ពីព័ត៌មាននេះ សូមស្តាប់បទសម្ភាសរវាងសារព័ត៌មានអេឡិចត្រូនិកថ្មីៗ ជាមួយលោក សូរ ប្លាតុង អភិបាលក្រុងសៀមរាប ដូចតទៅ	សៀមរាប៖ តំបន់ផ្សារចាស់ ផាប់ស្ទ្រីត គឺជាគោលដៅដ៏សំខាន់នៅក្នុងក្រុងសៀមរាប នាឱកាសបុណ្យឆ្លងឆ្នាំសកល។ ជារៀងរាល់ឆ្នាំ មហាជនទូទៅ ពិសេសទេសចរជាតិ និងអន្តរជាតិ តែងមកប្រមូលផ្ដុំនៅតំបន់នេះ ដើម្បីរង់ចាំការរាប់ថយក្រោយ ឆ្លងឆ្នាំថ្មីឆ្នាំសកល។ អាជ្ញាធរបានឱ្យដឹងថា ខ្លួនបានត្រៀមលក្ខណៈរួចរាល់ហើយ ដើម្បីការពារសន្តិសុខសណ្តាប់ធ្នាប់ក្នុងតំបន់ផ្សារចាស់ ផាប់ស្ទ្រីតនេះ។
អត្ថបទទាក់ទង អាមេរិក ដាក់ទណ្ឌកម្មលើរុស្ស៊ី និងបណ្ដេញអ្នកការទូត១០នាក់ រដ្ឋាភិបាលក្រុងវ៉ាស៊ីនតោន នៅថ្ងៃទី១៥ ខែមេសា បានដាក់ទណ្ឌកម្មលើរុស្ស៊ី និងបណ្តេញអ្នកការទូតរុស្ស៊ីចំនួន ១០នាក់ថែមទៀត ដោយរដ្ឋបាលលោកចូ បៃឌិន សំអាងថា រុស្ស៊ីបានប្រព្រឹត្តសកម្មភាពមិនល្អ ដូចជាលូកលាន់ក្នុងការបោះឆ្នោតឆ្នាំ២០២០, ការវាយប្រហារតាមអនឡាញ និងការបំពានអ្នកប្រឆាំងជាដើម។ ជាការឆ្លើយតប រុស្ស៊ី បានដាក់វិធានការសងសឹកលើមន្រ្តីអាមេរិកជំនួសវិញ។ នៅក្នុងចំណាត់ការសងសឹកនេះ រុស្ស៊ីបានហាមឃាត់រដ្ឋមន្រ្តីយុត្តិធម៌អាមេរិក លោកMerrick Garland, ទីប្រឹក្សាគោលនយោបាយក្នុងប្រទេស លោកស្រីSusan Rice និងប្រធានការិយាល័យស៊ើបអង្កេតសហព័ន្ធ (FBI) លោក Christopher Wray ជាដើម មិនឱ្យចូលមកក្នុងទឹកដីរុស្ស៊ី។ មិនត្រឹមតែប៉ុណ្ណោះ រុស្ស៊ី ក៏បានបណ្តេញអ្នកការទូតអាមេរិកចំនួន ១០រូបចេញពីប្រទេសផងដែរ។ នេះបើតាមការចុះផ្សាយរបស់ទីភ្នាក់ងារព័ត៌មាន AFP។ ថ្លែងប្រាប់អ្នកសារព័ត៌មាន រដ្ឋមន្រ្តីការបរទេសរុស្ស៊ី លោកSergei Lavrov បានអះអាងថា ចំណាត់ការរបស់ក្រុងមូស្គូ គឺជាការឆ្លើយតបនឹងចំណាត់ការរបស់អាមេរិក។ ជាមួយគ្នានេះ រុស្ស៊ីក៏បានបណ្តេញមន្រ្តីទូតរបស់ប៉ូឡូញចំនួន ៥រូបចេញពីប្រទេសផងដែរ។ បន្ទាប់ពីចំណាត់ការរបស់រុស្ស៊ីដូចខាងលើ ក្រសួងការបរទេសអាមេរិក បានបង្ហាញការសោកស្តាយ និងធ្វើឱ្យភាពតានតឹងកាន់តែរីកធំឡើង៕	រុស្ស៊ី នៅថ្ងៃទី១៦ ខែមេសា បានដាក់ទណ្ឌកម្ម និងបណ្តេញមន្រ្តីអាមេរិក ជាការសងសឹកនឹងចំណាត់ការរបស់អាមេរិក ដែលបានដាក់ទណ្ឌកម្មលើមន្រ្តីរុស្ស៊ី។ មិនតែប៉ុណ្ណោះ រុស្ស៊ី ក៏បានដាក់បណ្តេញមន្រ្តីប៉ូឡូញចេញពីប្រទេសផងដែរ។
កម្មវិធីពិសេសនេះ ចាប់ផ្ដើមពីថ្ងៃទី១៩ ដល់ ៣០ ខែមករា ឆ្នាំ២០២៣។ របៀបស្នើសុំ៖ អតិថិជនគ្រាន់តែជ្រើសរើសប្រភេទម៉ូតូ ដែលពេញចិត្ត រួចទាក់ទងមកកាន់ អេ អឹម ខេ តាមរយៈ៖ ហ្វេសប៊ុកផេក AMK អេ អឹម ខេ ឬ 023 220 202 ឬ 1800 200 200 (ឥតគិតថ្លៃ) ឬ អញ្ជើញមកកាន់ការិយាល័យណាមួយរបស់ អេ អឹម ខេ ដែលនៅជិតលោកអ្នកបំផុត។ លក្ខន្តិក៖ អតិថិជនត្រូវមានអាយុចាប់ពី ១៨ ដល់ ៧០ ឆ្នាំ រស់នៅជាអចិន្ត្រៃយ៍នៅក្នុងប្រទេសកម្ពុជា ជាបុគ្គលិកដែលមានប្រាក់ខែទៀងទាត់ ឬម្ចាស់អាជីវកម្មដែលមានប្រាក់ចំណូល និងឯកសារពាក់ព័ន្ធផ្សេងទៀតតាមការស្នើសុំ ប្រសិនបើមានចម្ងល់លើសេវាបង់រំលស់ម៉ូតូ សូមទូរស័ព្ទមកកាន់សេវាបម្រើអតិថិជនតាមរយៈលេខ ០២៣ ២២០ ២០២/១៨០០ ២០០ ២០០ (ឥតគិតថ្លៃ)។ *សម្គាល់៖ អាំងប៉ាវអាចប្ដូររង្វាន់បាន ក្រោយពេលកម្ចីត្រូវបានអនុម័តជោគជ័យ។ អំពីគ្រឹះស្ថានមីក្រូហិរញ្ញវត្ថុ អេ អឹម ខេ អេ អឹម ខេ គឺជាគ្រឹះស្ថានមីក្រូហិរញ្ញវត្ថុ ដែលឈានមុខគេលើវិសាលភាពប្រតិបត្តិការ និងចំនួនអតិថិជន។ អេ អឹម ខេ មានការិយាល័យប្រតិបត្តិការចំនួន ១៥០កន្លែង និងភ្នាក់ងារជិត ៧,០០០កន្លែង នៅទូទាំងប្រទេស។ អេ អឹម ខេ មានផលិតផល និងសេវាកម្មជាច្រើនកំពុងផ្តល់ជូនអតិថិជន ដូចជាសេវាប្រាក់កម្ចី ប្រាក់សន្សំ សេវាផ្ទេរប្រាក់ក្នុង និងក្រៅប្រទេស សេវាទូទាត់វិក្កយបត្រ សេវាបង់រំលស់ សេវាធានារ៉ាប់រងខ្នាតតូច សេវាបើកប្រាក់បៀវត្សរ៍ ម៉ាស៊ីនដក និងដាក់ប្រាក់ដោយស្វ័យប្រវត្តិ (ATMs/CDMs) ជាពិសេស គឺ AMK Mobile ប្រតិបត្តិការធនាគារលើទូរស័ព្ទដៃ ដែលអាចឲ្យអតិថិជនបើកគណនីបានដោយខ្លួនឯង (Selfie Banking) ធ្វើការទូទាត់ថ្លៃទឹក ភ្លើង សំរាម បញ្ចូលកាតទូរស័ព្ទ និងបង់វិក្កយបត្រថ្លៃទំនិញផ្សេងៗតាមរយៈការស្កេន KHQR វេរលុយទៅមករវាងធនាគារក្នុងស្រុកផ្សេងៗ តាមរយៈប្រព័ន្ធទូទាត់បាគង និងសេវាផ្សេងៗជាច្រើនទៀត។ អត្ថបទពាណិជ្ជកម្ម	ដើម្បីអបអរសាទរបុណ្យចូលឆ្នាំថ្មី ប្រពៃណីចិន គ្រឹះស្ថានមីក្រូហិរញ្ញវត្ថុ អេ អឹម ខេ បានរៀបចំការផ្តល់ជូនពិសេស រំលស់ម៉ូតូ ទទួលបានអាំងប៉ាវ។ សម្រាប់អតិថិជន ដែលកំពុងស្វែងរកសេវាបង់រំលស់ម៉ូតូ សូមទាក់ទងមកកាន់គ្រឹះស្ថានមីក្រូហិរញ្ញវត្ថុ អេ អឹម ខេ ដែលមានអត្រាការប្រាក់សមរម្យ រហ័ស ងាយស្រួល និងការបង់សងមានភាពបត់បែន ហើយបើសិនជាលោកអ្នកស្នើសុំក្នុងពេលនេះ លោកអ្នកនឹងទទួលបានអាំងប៉ាវសំណាង ដែលមានរង្វាន់ជាច្រើនទៀតផង។
Yuri Gazinskiy បានតែតបាល់បញ្ចូលទីគ្រាប់ដំបូងប្រចាំព្រឹត្តិការណ៍ FIFA World Cup នេះ បន្ទាប់ពីការប្រកួតដំណើរការបាន១២នាទី ក្រោយការបញ្ជូនរបស់ Aleksandr Golovin។ Denis Cheryshev ដែលបានចូលលេងជំនួស Alan Dzagoev នៅនាទី២៤ រកបានគ្រាប់ទីពីរសម្រាប់ម្ចាស់ផ្ទះនៅមុនបញ្ចប់តង់ទីមួយ។ ឈានដល់នាទី៧១ Artem Dzyuba រកបានមួយគ្រាប់ភ្លាមៗ ក្រោយវត្តមាននៅលើទីលានបានត្រឹមតែ១នាទី។ នៅក្នុងនាទីបន្ថែម រុស្ស៊ីរកបាន២គ្រាប់ទៀត ដោយ Cheryshev ស៊ុតបានគ្រាប់ទីពីរ មុននឹងពេល Aleksandr Golovin ធ្វើឲ្យការប្រកួតបញ្ចប់ក្នុងលទ្ធផល ៥-០ ។ Cheryshev គឺជាកីឡាករឆ្នើមប្រចាំការប្រកួតនេះ។ ជោគជ័យលើអារ៉ាប៊ីសាអូឌីត នាំឲ្យរុស្ស៊ីរក្សាកំណត់ត្រាក្នុងនាមជាម្ចាស់ផ្ទះ World Cup មិនដែលប្រកួតចាញ់ក្នុងជំនួបបើកឆាក FIFA World Cup ២១លើកកន្លងមក ដោយឈ្នះ១៦ និងស្មើ៦ ។ ជាមួយគ្នានេះផងដែរ វាជាកំណត់ត្រាធំទីពីរសម្រាប់ម្ចាស់ផ្ទះ World Cup នាការប្រកួតបើកឆាក បន្ទាប់ពីអ៊ីតាលីឈ្នះអាមេរិក ៧-១ កាលពីឆ្នាំ១៩៣៤ ៕	ម្ចាស់ផ្ទះរុស្ស៊ី បានទទួលជ័យជម្នះក្នុងលទ្ធផលរហូតដល់ទៅ៥-០ លើអារ៉ាប៊ីសាអូឌីត ក្នុងជំនួបពូល A និងជាការប្រកួតបើកឆាកពានរង្វាន់កីឡាបាល់ទាត់ពិភពលោក (FIFA World Cup) ឆ្នាំ២០១៨ នៅកីឡដ្ឋាន Luzhniki Stadium។
បឹងកេត ឈ្នះម្ចាស់ផ្ទះវេស្ទើនភ្នំពេញ ៥-១ ចាន់ វឌ្ឍនាកា បង្ហាញខ្លួនឡើងវិញនៅទ្រនំចាស់របស់ខ្លួនជាមួយនឹងគ្រាប់បាល់ស៊ុតបញ្ចូលទី១គ្រាប់។ អ្វីដែលគួរឲ្យចាប់អារម្មណ៍ ក្រៅពីវឌ្ឍនាកា កីឡាករចំណូលថ្មី និងកីឡាករវ័យក្មេងរបស់បឹងកេតបីរូបផ្សេងទៀត មានឈ្មោះក្នុងតារាងនៃការស៊ុតបាល់បញ្ចូលទី ដោយ ម៉ុន វ៉ាន់ដា រកបាន២គ្រាប់ កែ វណ្ណ់ៈ និងជា វេស្លី រកបានម្នាក់១គ្រាប់។ មួយគ្រាប់របស់វេស្ទើន សម្រេចបានដោយ សឿង សុបញ្ញា។ ណាហ្គាវើល យកឈ្នះខេត្តកំពត ៥-១ ជំនួបនៅលើទីលានកងយោធពលខេមរភូមិន្ទ ម្ចាស់ជើងឯកឆ្នាំ២០១៣ ណាហ្គាវើល ហាក់ដូចជាកក់កៅអីរួចទៅហើយទៅកាន់វគ្គបន្ត បន្ទាប់ពី គួច ដានី, រុន រ៉ានី, សួង វិរៈ, សារី ម៉ាត់ណូរ៉ូទីន និងឡេង មករា រកបានម្នាក់១គ្រាប់សម្រាប់ក្រុមនៅជើងទីមួយ។ តែទោះបីយ៉ាងណាក៏ដោយ ក្រុមខេត្តកំពតក៏មានគ្រាប់បញ្ចូលទីតាមពីក្រោយ១គ្រាប់ផងដែរ អរគុណការភ្លាត់បញ្ចូលទីខ្លួនឯងរបស់ខ្សែការពារណាហ្គាវើល ញឹម សុវណ្ណារ៉ា នៅជិតបញ្ចប់ការប្រកួត។ ក្រសួងការពារជាតិឈ្នះអាស៊ីអឺរ៉ុប ៣-១ ប្រធានក្រុម រ៉ឹង ប៊ុនហៀង រកបានគ្រាប់បាល់នាំមុខនៅតង់ទីមួយសម្រាប់ម្ចាស់ផ្ទះក្រសួងការពារជាតិនៅស្តាតចាស់ ប៉ុន្តែ ម៉ាត់ ហូសាន់ បានតែតបាល់តាមស្មើវិញមុនបញ្ចប់តង់ទីមួយ។ ឈានដល់តង់ទីពីរ ការពារជាតិដែលជាម្ចាស់ជើងឯកពីរជំនាន់ រកបាន២គ្រាប់បន្ថែមទៀតដែលសម្រេចបានដោយ ភួង សុខសាណា និងខែក ខេមរិន។ ភ្នំពេញក្រោនឈ្នះម្ចាស់ផ្ទះអគ្គិសនីកម្ពុជា ២-១ យ៉ើ មូស្លីម រកបានគ្រាប់បាល់បញ្ចូលទីនាំមុខសម្រាប់ភ្នំពេញក្រោន ហើយមុនបញ្ចប់តង់ទីមួយ អគ្គិសនីកម្ពុជាតាមស្មើវិញ ដែលជាការធ្វើឲ្យចូលទីខ្លួនឯងរបស់កីឡាករភ្នំពេញក្រោន ក្រោយសួន វាសនា ទាត់បាល់ចេញពីជ្រុង។ ជួន ចាន់ចាវ ជាអ្នកនាំជ័យជម្នះឲ្យភ្នំពេញក្រោននៅនាទី៨២។ ព្រះខ័នរាជស្វាយរៀងឈ្នះភ្ញៀវវិសាខា ១-០ ម្ចាស់ការពារតំណែងជើងឯកព្រះខ័នរាជស្វាយរៀង ទទួលបានជ័យជម្នះនៅជើងទីមួយលើក្រុមវិសាខា ដែលកំពុងឡើងជើងក្នុងក្របខណ្ឌខេមបូឌានលីក។ ជ័យជម្នះនេះ សម្រេចបានដោយខ្សែបម្រើ ហូយ ផល្លីន នៅនាទី៦៤ នៅកីឡដ្ឋានខេត្តស្វាយរៀងរបស់ខ្លួនផ្ទាល់។ សូលទីឡូអង្គរ និងអង្គរថាយហ្គឺរ បញ្ចប់ក្នុងលទ្ធផលស្មើ ២-២ ក្រុមដែលប្រើប្រាស់កីឡដ្ឋានខេត្តសៀមរាបជាទឹកដី បានបញ្ចប់ក្នុងលទ្ធផលស្មើ ២-២ ។ ឡុង ភារ៉ាត់ និង កែវ សុផល រកគ្រាប់បញ្ចូលទីឲ្យសូលទីឡូអង្គរ ខណៈគ្រាប់បាល់បញ្ចូលទី២គ្រាប់របស់អង្គរថាយហ្គឺរ សម្រេចបានដោយ តាំង សុភ័ក្ត្រ។ អគ្គស្នងការដ្ឋាននគរបាលជាតិ ស្មើ ២-២ ជាមួយគិរីវង់សុខសែនជ័យនៅពហុកីឡដ្ឋានជាតិអូឡាំពិក	ការប្រកួតពានរង្វាន់សម្តេច ហ៊ុន សែន (Hun Sen Cup) បានបញ្ចប់ការប្រកួតជើងទីមួយនៃវគ្គ១៦ក្រុមចុងក្រោយ កាលពីថ្ងៃពុធ ទី១១ ខែកក្កដា ឆ្នាំ២០១៨។ ក្នុងចំណោមជំនួបទាំង៧គូ លទ្ធផលស្មើគ្នាមាន២ប្រកួត ការស៊ីសងគ្នាមាន៥ប្រកួត ខណៈបឹងកេត ណាហ្គាវើល និងក្រសួងការពារជាតិ មានប្រៀបខ្លាំងលើគូប្រជែងនៅមុនការប៉ះគ្នានៅជើងទីពីរនៅថ្ងៃពុធសប្តាហ៍ក្រោយ។
ការបញ្ចប់គម្រោងសាងសង់ មិនមែនជាចំណុចបញ្ចប់ទេ ប៉ុន្តែជាចំណុចចាប់ផ្តើមថ្មីមួយ។ ក្រុមហ៊ុន អចលនទ្រព្យ ព្រីនស៍ ហ័នយូ សន្យាថានឹងកាន់តែយកចិត្តទុកដាក់ ផ្តោតសំខាន់លើផលិតផល ធានាគុណភាពជាមួយនឹងភាពជាក់លាក់ ជូនអតិថិជន នាពេលអនាគត។ មជ្ឈមណ្ឌល ព្រីនស៍ ហ័នយូ មានទីតាំងសក្តានុពល ជិតនឹងគម្រោងណាហ្កាទី៣ គម្រោងមជ្ឈមណ្ឌល ព្រីនស៍ ហ័នយូ មានទីតាំងនៅតំបន់ពាណិជ្ជកម្ម (CBD) ក្នុងខណ្ឌចំការមន រាជធានីភ្នំពេញ។ គម្រោងនេះនៅជិតនឹងកាស៊ីណូណាហ្កាទី១ ទី២ និងគម្រោងណាហ្កាទី៣ ដែលកំពុងសាងសង ដោយធ្វើដំណើរថ្មើជើងត្រឹមតែ ៣ នាទីប៉ុណ្ណោះ វាមានភាពងាយស្រួលក្នុងការរស់នៅ។ មិនត្រឹមតែប៉ុណ្ណោះ គម្រោងនេះមានទីតាំងនៅជិតតំបន់ស្នូល ក្នុងខណ្ឌបឹងកេងកង១ ជុំវិញមានស្ថានទូត នៃប្រទេសចំនួន ៣១ ដូចជា ស្ថានទូតរុស្ស៊ី ស្ថានទូតអូស្ត្រាលី ស្ថានទូតកូរ៉េខាងត្បូង និងស្ថានទូតជប៉ុនជាដើម។ គម្រោងនេះ មានទីតាំងនៅជិតស្ថាប័នធំៗដូចជា ក្រសួងកសិកម្ម ព្រឹទ្ធសភា ក្រសួងមហាផ្ទៃ រដ្ឋសភា និងក្រសួងការបរទេសជាដើម។ ជុំវិញគម្រោងនេះមានផ្សារទំទើប និងកន្លែងកម្សាន្តជាច្រើនដូចជា ហាងលក់ផលិតផលរួច ផ្សារទំនើបអ៊ីអន១ កោះពេជ្រ មាត់ទន្លេ វិមានឯករាជ្យ និងទីតាំងសំខាន់ជាច្រើនទៀត។ ការសាងសង់ខុនដូវរៈជន មានប្រាក់ចំណូលពីការជួលខ្ពស់ពី8%ទៅ10% មជ្ឈមណ្ឌល ព្រីនស៍ ហ័នយូ ត្រូវបានសាងសង់យ៉ាងប៉ិនប្រសប់ ជាមួយនឹងគំនិតនៃ "ជីវិតដ៏ប្រណីត" ដែលជាពហុអគារទីក្រុងលំដាប់ពិភពលោក មានទំហំ 140 000ម៉ែត្រការ៉េ មានទំហំសម្បូរ ចាប់ពី40-82ម៉ែត្រការ៉េ នៃប្រភេទផ្ទះLOFT ដែលមានកម្ពស់5,4ម៉ែត្រ មានតែមួយគត់ នៅក្នុងទីក្រុងភ្នំពេញ ។ ទិញមួយជាន់ ទទួលបានពីរជាន់ មានទំហំ31-105ម៉ែត្រការ៉េ នៃខុនដូផ្លាទីន ដែលតុបតែងសម្រេច ជ្រើសរើសម៉ាកសញ្ញាលំដាប់ពិភពលោកទីមួយ បំពាក់ដោយឧបករណ៍ប្រើប្រាស់ក្នុងផ្ទះយ៉ាងពេញលេញ អាចចូលស្នាក់នៅបាន ដែលអាចបំពេញតម្រូវការផ្សេងៗគ្នា នៃពាណិជ្ជករឆ្នើម ទេសចរ ការស្នាក់នៅ ការរស់នៅឯកជន និងការវិនិយោគជាដើម។ បាននាំចូលគ្រឿងសង្ហារិម លំដាប់អន្តរជាតិក្នុងការតុបតែង។ ជាមួយនឹងទីតាំងល្អបំផុតមានតែមួយគត់ និងគុណភាពផ្ទះមានស្រាប់ដ៏កម្រ រួមជាមួយពហុឧបករណ៍បំពាក់ដ៏ទូលំទូលាយ បន្ទាប់ពីមជ្ឈមណ្ឌលព្រឺនស៍ហ័រអ៊ីប្រគល់ផ្ទះ ត្រូវបានគេរំពឹងថានឹងមានផលជួលប្រចាំឆ្នាំខ្ពស់ រហូតដល់8%-10% ការកើនឡើងតម្លៃលំនៅឋានប្រចាំឆ្នាំ ជាមធ្យមគឺប្រហែល15% ទទួលបានផលត្រឡប់មកវិញដ៏ល្អលើការវិនិយោគ និងសក្តានុពលខ្លាំងនៃការឡើងថ្លៃ ដែលធ្វើឱ្យគម្រោងនេះ ក្លាយជាជម្រើសវិនិយោគដ៏ពេញនិយមបំផុត នៅក្នុងតំបន់។ មជ្ឈមណ្ឌលព្រឺនស៍ហ័រយូ នឹងកាន់កាប់ដោយខ្លួនឯង នូវកន្លែងពាណិជ្ជកម្មហាងទំនិញទំហំ 30 000ម៉ែត្រការ៉េ ដើម្បីសាងសង់ជាមជ្ឈមណ្ឌលពាណិជ្ជកម្ម ទាន់សម័យ បែបសិល្បៈដំបូងគេ នៅភ្នំពេញ - ព្រឺនស៍ ម៉ល (ភ្នំពេញ) ។ ជាមួយនឹងការរៀបចំស្ថាបត្យកម្ម ដែលអាចបត់បែនបាន និងការរួមបញ្ចូលអាជីវកម្មចម្រុះ នឹងបង្កើតបរិយាកាសធុរកិច្ចអន្តរជាតិ ដើម្បីបំពេញតម្រូវការប្រើប្រាស់របស់មនុស្សស៊ីវីល័យ បុគ្គលិកជាន់ខ្ពស់ ពាណិជ្ជករ និងមនុស្សមានចំណូលធម្យម ក្នុងរាជធានីភ្នំពេញ បង្កើតបរិយាកាសប្រើប្រាស់ពិសេស ប្លែកតែមួយគត់ និងបទពិសោធន៍ប្រើប្រាស់ដ៏គួរឱ្យភ្ញាក់ផ្អើល ។ ក្រុមហ៊ុនសម្ព័ន្ធអចលនទ្រព្យ ព្រឺនស៍ ហ័រយូ សាងសង់ប្រទេសកម្ពុជាឲ្យស្រស់ស្អាត ក្រុមហ៊ុនសម្ព័ន្ធអចលនទ្រព្យ ព្រឺនស៍ ហ័រយូ គឺជាក្រុមហ៊ុនបុត្រសម្ព័ន្ធរបស់ក្រុមហ៊ុនព្រឺនស៍ ហូលឌីង គ្រុប ។ ក្រុមហ៊ុនព្រឺនស៍ ហូលឌីង គ្រុប គឺជាក្រុមហ៊ុនវិនិយោគអន្តរជាតិចម្រុះ ដែលយកប្រទេសកម្ពុជាជាមូលដ្ឋាន នឹងមានអាជីវកម្មវិនិយោគជុំវិញពិភពលោក ។ វិសាលភាពអាជីវកម្មគ្របដណ្តប់លើការអភិវឌ្ឍន៍អចលនទ្រព្យ ប្រតិបត្តិការអចលនទ្រព្យពាណិជ្ជកម្ម សណ្ឋាគារលំដាប់ខ្ពស់ ធនាគារ និងវិស័យជាច្រើនទៀត ដែលមានដើមទុនច្រើន និងទស្សនវិស័យអភិវឌ្ឍន៍ទូលំទូលាយ ។ ក្នុងនាមជាក្រុមហ៊ុនបុត្រសម្ព័ន្ធអចលនទ្រព្យ នៃក្រុមហ៊ុនព្រឺនស៍ ហូលឌីង គ្រុប ក្រុមហ៊ុនសម្ព័ន្ធអចលនទ្រព្យព្រឺនស៍ហ័រយូ បានប្រកាន់ខ្ជាប់នូវគោលគំនិតអភិវឌ្ឍន៍"សាងសង់ប្រទេសកម្ពុជាឲ្យស្រស់ស្អាត" ចាក់គ្រឹះនៅកម្ពុជា ដោយប្រើប្រាស់ទីក្រុងភ្នំពេញ និងខេត្តព្រះសីហនុជាមូលដ្ឋាន ជាយុទ្ធសាស្ត្របានរៀបចំឲ្យមានគម្រោងមជ្ឈមណ្ឌលព្រឺនស៍ហ័រអ៊ី ព្រឺនស៍ ម៉ល ភូមិសំរោង ព្រឺនស៍ហ្គោលឌិនប៉េ និងគម្រោងឈានមុខទីក្រុងជាច្រើនទៀតបានក្លាយជាសហគ្រាសឈានមុខគេក្នុងវិស័យអភិវឌ្ឍន៍អចលនទ្រព្យក្នុងប្រទេសកម្ពុជា ។ នៅពេលអនាគតក្រុមហ៊ុនសម្ព័ន្ធនេះ នឹងបន្តខិតខំប្រឹងប្រែង បង្កើតផលិតផលលំនៅដ្ឋានលំដាប់ខ្ពស់កាន់តែច្រើន និងកាន់តែប្រសើរឡើង សម្រាប់អតិថិជនជាម្ចាស់ផ្ទះ និងជួយដល់ការអភិវឌ្ឍទីក្រុង របស់ប្រទេសកម្ពុជា៕ (អត្ថបទពាណិជ្ជកម្ម)	ភ្នំពេញ៖ នៅថ្ងៃទី២៥ ខែធ្នូ ឆ្នាំ២០២១ មជ្ឈមណ្ឌល ព្រីនស៍ ហ័នយូ បានប្រារព្ធពិធីអបអបបុណ្យគ្រីស្មាស (Christmass Day) និងពិធីបញ្ចប់គម្រោងសាងសងអាគារទី២ នៅព្រឹកថ្ងៃទី២៥ ខែធ្នូ ឆ្នាំ២០២១ ផ្នែកចុងក្រោយ នៃគម្រោងសាងសងអាគារទី២ របស់មជ្ឈមណ្ឌល ព្រីនស៍ ហ័នយូ ត្រូវបានសាងសងបញ្ចប់ជាស្ថាពរ។ ដើម្បីថ្លែងអំណរគុណដល់អតិថិជនទាំងអស់ មជ្ឈមណ្ឌល ព្រីនស៍ ហ័នយូ បានរៀបចំពិធីអបអរយ៉ាងអធិកអធម។
អគារសា្នក់ការសាខាចំការមនថ្មីនេះគឺស្ថិតនៅលើអគារលេខ ១១៨ មហាវិថីព្រះនរោត្តម សង្កាត់ទន្លេបាសាក់ ខណ្ឌចំការមន រាជធានីភ្នំពេញ។ ធនាគារ អេស ប៊ី អាយ លី ហួរ ម.ក គឺជាធនាគារពាណិជ្ជមួយ ក្នុងចំណោមធនាគារដែលមានការវិវត្តន៍លឿនបំផុត នៅក្នុងព្រះរាជាណាចក្រកម្ពុជា បានបើកបម្រើសេវាកម្មហិរញ្ញវត្ថុ ជូនអតិថិជនបន្ទាប់ពីទទួលបានអាជ្ញាបណ្ណពីធនាគារជាតិ នៃកម្ពុជា កាលពីខែមីនា ឆ្នាំ២០២០។ បើទោះបីជាទទួលរងនូវផលប៉ះពាល់ជាសកលពីជំងឺឆ្លង កូវីដ១៩ យ៉ាងណាក្តី ក៏ធនាគារ អេស ប៊ី អាយ លី ហួរ ម.ក នៅតែបន្តរីកចម្រើនទៅមុខ ស្របទៅតាមតម្រូវការរបស់ប្រជាពលរដ្ឋទាំងនៅក្នុងតំបន់ទីប្រជុំជន និងជនបទ ដែលមានចំណូលទាប និងមធ្យម។ ដោយគិតមកត្រឹមចុងខែកុម្ភៈ ឆ្នាំ២០២១ ធនាគារ អេស ប៊ី អាយ លី ហួរ ម.ក បានផ្តល់ការងារជូនប្រជាពលរដ្ឋកម្ពុជាមានចំនួនជាង ១.៥០០កន្លែង គ្របដណ្តប់២៥ខេត្ត/ក្រុងរាជធានី តាមរយៈសាខាទាំង៤៥។ លើសពីនេះទៅទៀត ធនាគារ អេស ប៊ី អាយ លី ហួរ ម.ក នឹងខិតខំស្វែងរកប្រភពទុនទាំងនៅ ក្រៅស្រុក និងក្នុងស្រុក ដើម្បីផ្តល់សេវាកម្មផ្នែកហិរញ្ញវត្ថុល្អបំផុត ជូនដល់ប្រជាពលរដ្ឋ ក៏ដូចជាទាក់ទាញការវិនិយោគរយៈពេលយូរអង្វែង ក្នុងការលើកកម្ពស់វិស័យសេដ្ឋកិច្ច និងស្ថេរភាពនយោបាយសម្រាប់ព្រះរាជាណាចក្រកម្ពុជា។ ជាមួយបទពិសោធន៍ធនាគារ និងសេវាកម្មអតិថិជនជាង២០ឆ្នាំ លើការដឹកនាំក្រុមការងារផ្នែកលក់ និងប្រតិបត្តិការធនាគារ លោកស្រី ហ៊ាង បូតេ ដែលជាប្រធានសាខា ចំការមន បានលើកឡើងថា សាខាធនាគារបែបឌីជីថល និងធនាគារដែលឈានមុខគេ បានត្រៀមខ្លួនរួចជាស្រេចដើម្បីបម្រើអតិថិជន ហើយប្រធានសាខានឹងផ្តល់នូវដំណោះស្រាយល្អបំផុត នៃសេវាកម្មហិរញ្ញវត្ថុ។ អំពីធនាគារ ធនាគារ អេស ប៊ី អាយ លី ហួរ ម.ក គឺជាការវិនិយោគទុនរួមគ្នា រវាងក្រុមហ៊ុន លីហួរ គ្រុប និង ក្រុមហ៊ុន អេស ប៊ី អាយ ហូលឌីង។ ធនាគារ អេស ប៊ី អាយ លី ហួរ ម.ក ទទួលបានអាជ្ញាប័ណ្ណស្របច្បាប់ពីធនាគារជាតិ នៃកម្ពុជា កាលពីខែមីនាឆ្នាំ២០២០។ ធនាគារ អេស ប៊ី អាយ លី ហួរ ម.ក ប្រតិបត្តិការអាជីវកម្មទូទាំង២៥ខេត្ត/រាជធានី នៃព្រះរាជាណាចក្រកម្ពុជា ជាមួយបុគ្គលិកជាង១.៥០០នាក់៕ (អត្ថបទពាណិជ្ជកម្ម)	រាជធានីភ្នំពេញ ថ្ងៃទី១៥ ខែមីនា ឆ្នាំ២០២១៖ ធនាគារ អេស ប៊ី អាយ លី ហួរ ម.ក គឺជាការវិនិយោគទុនរួមគ្នារវាងក្រុមហ៊ុន លីហួរ គ្រុប និងក្រុមហ៊ុន អេស ប៊ី អាយ ហូលឌីង បានបើកសាខាថ្មីជាផ្លូវការ ស្ថិតនៅក្នុងតំបន់ពាណិជ្ជកម្ម ដែលបានចំណាយពេលប្រមាណជាង៥ខែក្នុងការរចនាអគារនេះឡើង។
សម្ដេច ហ៊ុន សែន អះអាងថា បច្ចុប្បន្នកម្ពុជាកំពុងខិតខំជំរុញឲ្យមានការវិនិយោគ ដោយធ្វើឃ្លាំងទុកស្រូវ ម៉ាស៊ីនកិនស្រូវ ឡសម្ងួតស្រូវ ដើម្បីរក្សាបានតម្លៃស្រូវ។ សម្ដេច ទទួលស្គាល់ថា ស្រូវនៅកម្ពុជាកន្លងមកខ្វះទីផ្សារ ខ្វះឃ្លាំងទុកស្រូវ និងខ្វះអ្នកប្រមូលទិញ។ លើសពីនេះ សម្ដេច បញ្ជាក់ថា កន្លងមកកម្ពុជាអាចនាំចេញស្រូវចេញដោយខ្លួនឯងប្រមាណកន្លះលានតោនប៉ុណ្ណោះ។ ដោយឡែកនៅសល់ស្រូវជាង៣លានតោនទៀត បានលក់ឲ្យវៀតណាមប្រមាណ៧០ភាគរយ និងថៃប្រមាណ៣០ភាគរយ។ ជាមួយគ្នាដែរ ការនាំចេញស្រូវនេះ ធ្វើឲ្យកម្ពុជាបាត់តម្លៃបន្ថែមយ៉ាងច្រើន ដូចជា កន្ទក់ ចុងអង្ករ និងអង្កាម ពិសេសគឺកម្លាំងក្នុងស្រុក។ ប្រមុខរដ្ឋាភិបាល មានប្រសាសន៍ថា៖«អ៊ីចឹង បានឥឡូវនេះ យើងហៅក្រុមហ៊ុនមកពីក្រៅប្រទេស ដោយផ្ដល់ឱកាសឲ្យគេវិនិយោគ ហើយយើងក៏បានទៅរកទុនពីចិនប្រមាណជា៤០០លានដុល្លារ កំពុងតែពង្រាយធ្វើឃ្លាំងនិងតំបន់ក្នុងការប្រមូលទិញ»។ ប្រមុខរដ្ឋាភិបាល បន្តថា បើកម្ពុជាអាចពង្រាយឃ្លាំងស្រូវឬតំបន់ប្រមូលទិញស្រូវបាន កម្ពុជានឹងរក្សាបាននូវតម្លៃស្រូវល្អនិងមានម្ចាស់ការលើតម្លៃស្រូវរបស់ខ្លួន។ ទន្ទឹមនឹងនេះ ប្រមុខរដ្ឋាភិបាល ក៏បានទទួលស្គាល់ថា ល្បឿននៃការផលិតស្រូវកម្ពុជាដើរលឿនជាង ការវិនិយោគនិងការកែច្នៃ ដោយសារការនាំទាមទារឲ្យមានលក្ខខណ្ឌច្រើនយ៉ាងតាមស្ដង់ដា៕	ភ្នំពេញ៖ កម្ពុជាត្រូវការបង្កើនឃ្លាំងស្រូវបន្ថែម ដើម្បីប្រមូលទិញស្រូវក្នុងស្រុកនិងរក្សាតម្លៃស្រូវបានដោយខ្លួនឯង។ ការបង្កើនឃ្លាំងស្រូវនេះ កម្ពុជាបានរកប្រាក់ប្រមាណ៤០០លានដុល្លារ ពីចិន ដើម្បីធ្វើឃ្លាំងប្រមូលទិញស្រូវ។ នេះបើតាមការលើកឡើងរបស់សម្ដេចនាយករដ្ឋមន្ត្រី ហ៊ុន សែន ក្នុងពិធីសំណេះសំណាលជាមួយកសិករ នៅស្រុកព្រៃកប្បាស ខេត្តតាកែវ នៅព្រឹកថ្ងៃទី២១ ខែកក្កដា ឆ្នាំ២០២០។
«យុត្តិធម៌សម្រាប់ស្ត្រី» «យុត្តិធម៌សម្រាប់ Yubi» ទាំងអស់នេះជាសារប្រកូកប្រកាសដែលអ្នកប្រើប្រាស់បណ្តាញសង្គមនៅកម្ពុជាជាច្រើនរួមទាំងបុគ្គលសាធារណៈដែលមានឥទ្ធិពលជាច្រើននាក់ផងបន្តចែកចាយភ្ជាប់មួយសំណេរបន្ថែមខ្លីៗផង ក្នុងគោលបំណងជំរុញឲ្យមានការចូលរួមស្វែងរកយុត្តិធម៌ជូនជនរងគ្រោះក្នុងករណីប៉ុនប៉ងរំលោភសេពសន្ថវៈដែលត្រូវបានគេស្គាល់ថា ជាពិធីការិនីបម្រើការនៅស្ថានីយ៍ទូរទស្សន៍ My TV។ ថ្វីបើរឿងរ៉ាវនេះមិនទាន់ត្រូវបានកាត់សេចក្តី និងស៊ើបអង្កេតដឹងច្បាស់លាស់ក្តី ការចាប់ឃុំ និងចោទប្រកាន់តាមផ្លូវច្បាប់ប្រឆាំងនឹងក្មេងស្រីរូបនេះក្នុងសំណុំរឿងលួចទូរសព្ទ និងប៉ងចាក់សម្លាប់តាមបណ្តឹងឧកញ៉ាយ៉ាងរហ័សនិងមិនបង្អែរបង្អង់នោះរឹតតែធ្វើឲ្យសាធារណៈជនទូទៅកាន់តែសង្ស័យ និងមិនពេញចិត្តកាន់តែខ្លាំងទៀត។ សាធារណជនភាគច្រើនសង្ឃឹមថា សំឡេងនិងមតិរបស់ខ្លួនតាមបណ្តាញសង្គមនៅពេលនេះនឹងអាចក្លាយជាស្នូរជួងជំរុញបន្ថែមឲ្យមានការស្រាវជ្រាវស្វែងរកយុត្តិធម៌ពិតប្រាកដមួយ ទោះជាសំណុំរឿងនោះពាក់ព័ន្ធនឹងបុគ្គលដែលមានអំណាច និងធនធានក៏ដោយចុះ។ ជាធម្មតា នៅពេលមានមនុស្សណាម្នាក់រំលោភបំពានច្បាប់ ទោះជាមានអំណាចឬធនធានច្រើនបែបណាក៏ដោយ អ្វីដែលយើងគ្រប់គ្នាចង់ឃើញគឺ ជននោះត្រូវទទួលទោសតាមការកម្រិតនៃច្បាប់ដែលមានជាធរមាន។ អ្វីដែលគ្រប់គ្នានមិនចង់ឃើញនោះ គឺជនរងគ្រោះស្លូតត្រង់ និងទន់ខ្សោយបែរជាត្រូវបន្តរងទុក្ខទោស និងក្លាយជាជនរងគ្រោះដែលគ្មានឱកាសទទួលបានយុត្តិធម៌ពិតប្រាកដទៅវិញ ។ ជាការពិត លុយកាក់ និងអំណាចប្រហែលជារបស់ដែលមនុស្សផងទាំងពួងប្រាថ្នាចង់បាន ប៉ុន្តែសង្គមដ៏ល្អមួយ លុយកាក់ឬអំណាចនោះមិនអាចយកមកបិទបាំងទង្វើអាក្រក់ស្មោកគ្រោក របស់មនុស្ស និងការពារមនុស្សប្រព្រឹត្តខុសច្បាប់បានឡើយ។ ដរាបណា យុត្តិធម៌ពិត មួយ សម្រាប់ជនរងគ្រោះនៅតែមិនទាន់មាន ឬយុត្តិធម៌មានដោយអន្លើៗនោះ វាមិនមែនជាសង្គមមួយដែលយើងគ្រប់គ្នាប្រាថ្នាចង់បានទេ។ ម្យ៉ាងវិញទៀត ចរន្តមហាជនថ្មីយ៉ាងផុសផុលនេះ បង្ហាញឲ្យឃើញច្បាស់ថា ប្រជាជនយើងយល់ដឹងពីអំណាច និងលទ្ធភាពរបស់ខ្លួនក្នុងការចូលរួមចំណែកកែប្រែចំណុចខ្វះខាត និងជំរុញការធានាយុត្តិធម៌ពិតមួយក្នុងសង្គមសង្គម។ បណ្តាញសង្គមឯណោះទៀត ក៏នៅតែមានឥទ្ធិពល និងជាយន្តការមានប្រសិទ្ធភាពមួយដើម្បីជំរុញការដោះស្រាយបញ្ហាធំៗជាពិសេសបញ្ហាអសកម្ម ទង្វើអសីលធម៌ និងបំពានច្បាប់ដែលកើតមានឡើងនៅក្នុងសង្គមខ្មែរបច្ចុប្បន្នដែរ។ យ៉ាងណាមិញ ខណៈដែលបណ្តាញសង្គមត្រូវបានប្រើប្រាស់កាន់តែញឹកញាប់ក្នុងបុព្វហេតុស្វែងរកយុត្តិធម៌ ដល់ជនរងគ្រោះ វាជារឿងចាំបាច់ណាស់ដែលយើងម្នាក់ជាពលរដ្ឋដែលឈឺឆ្អាលនឹងយុត្តិធម៌សង្គមត្រូវស្វែងយល់ឲ្យដឹងច្បាស់ពីហេតុផល និងគោលបំណងនៃការរៀបចំនេះដូចគ្នា។ នេះក៏ដោយសារ ការយល់ដឹងនេះហើយជួយឲ្យយើងអាចចូលរួមបានដោយត្រឹមត្រូវ និងកាន់តែមានប្រសិទ្ធភាពថែមទៀត។ យុត្តិធម៌ត្រូវមានចំពោះមនុស្សគ្រប់គ្នាដែលជាជនរងគ្រោះ ស្របពេលដែលពាក្យថា «នីតិរដ្ឋ»ត្រូវបានគេលើកយកមកនិយាយជាញឹកញាប់ ហើយគ្រប់គ្នាមានសិទ្ធិស្មើគ្នាចំពោះមុខច្បាប់ បញ្ហានិទណ្ឌភាពដែលជនល្មើសគេចពីសំណាញ់ច្បាប់ និងការប្រើប្រាស់អំណាចទឹកលុយដើម្បីផ្អឹបយុត្តិធម៌ទុកមួយឡែក មិនត្រូវកើតមានឡើងឡើយ។ បើសិនជាយុត្តិធម៌ត្រូវបានបែងចែក ហើយគោលការណ៍ស្មើគ្នាចំពោះមុខច្បាប់នៅតែមិនត្រូវបានអនុវត្តត្រឹមត្រូវទេ វានឹងបន្តធ្វើជាឧបសគ្គដ៏ធំក្នុងការកែទម្រង់ប្រព័ន្ធយុត្តិធម៌សង្គមយើងដូចគ្នា។ ពេលនោះហើយ មនុស្សគ្រប់គ្នាជាពិសេសអ្នកមានលុយ មានអំណាច មានយសស័ក្តិ ប្រាកដជាចិញ្ចឹមចិត្តបន្តប្រព្រឹត្តខុស និងមិនរាងចាលឡើយ ដ្បិតខ្លួននៅតែអាចរួចផុតពីសំណាញ់ច្បាប់ដដែលនៅចុងក្រោយ។ ដូច្នេះហើយ ខ្លូនខ្ញុំផ្ទាល់ សង្ឃឹមយ៉ាងមុតមាំថា ស្មារតីការចូលរួមឈឺឆ្អាលពីមហាជនដូចក្នុងករណី Yubi នៅពេលនេះ នឹងនៅបន្តទៅមុខមិនចំពោះ និងជួយជំរុញបន្ថែមដល់ការផ្តល់យុត្តិធម៌ពិតប្រាកដដល់ជនរងគ្រោះផ្សេងទៀតដែលជួបបញ្ហាស្រដៀងគ្នា។ ការបន្តសកម្មភាពរួមគ្នានេះ នឹងមានចំណែកសំខាន់ណាស់ក្នុងការឈានទៅបញ្ចប់វប្បធម៌និទណ្ឌភាពក្នុងសង្គម, ជំរុញឲ្យមានការអនុវត្តគោលការណ៍ស្មើភាពគ្នាចំពោះមុខច្បាប់ និងធានាយុត្តិធម៌សង្គមបានត្រឹមត្រូវផងដែរ។ ម្យ៉ាងវិញ វាក៏ជាកម្លាំងចិត្តដ៏ធំសម្បើមមួយសម្រាប់ជនរងគ្រោះឯទៀតហ៊ានទម្លាយពីបញ្ហាដែលខ្លួនជួប និងតតាំងរកយុត្តិធម៌ដើម្បីខ្លួនឯង។ ត្រង់ចំណុចនេះ ខ្ញុំចង់សង្កត់ធ្ងន់ថា មនុស្សគ្រប់គ្នាទោះមាន ទោះក្រ ទោះស្រី ឬប្រុស ក្មេងឬចាស់ឲ្យតែជាជនរងគ្រោះដោយសាររឿងអយុត្តិធម៌សង្គមគឺ សក្តិសមនឹងទទួលបានយុត្តិធម៌ពិតប្រាកដដូចគ្នា។ ម្យ៉ាង ច្បាប់ដែលមានជាធរមាននោះ ក៏រឹតតែមិនគួរត្រូវបានប្រើប្រាស់ដើម្បីសង្កត់សង្កិនមនុស្សទាំងឡាយណាដែលមានទន់ខ្សោយដែរ។ ផ្ទុយទៅវិញ រាល់បុគ្គលទាំងឡាយណាដែលបំពានច្បាប់, បង្កើតបញ្ហា ឬបំផ្លិច បំផ្លាញសង្គមឯណោះវិញទេ ដែលស័ក្តិសមនឹងត្រូវទទួលខុសត្រូវចំពោះមុខច្បាប់។ សរុបមក ទង្វើឈឺឆ្អាលជួយរកយុត្តិធម៌ និងស្មារតីចូលរួមការពារជនរងគ្រោះ គឺជាចំណុចដ៏ល្អមួយសម្រាប់សង្គមកម្ពុជាយើងនាពេលបច្ចុប្បន្ន។ នេះក៏ដោយសារ ការព្រងើយកន្តើយ មិនចេះឱបក្រសោប យិតយោង និងពួតដៃគ្នាក្នុងពេលជួបទុក្ខលំបាក ប្រៀបបាននឹងការអនុញ្ញាតឲ្យទង្វើអសីលធម៌ ទង្វើខុសច្បាប់ និងរឿងមិនគប្បីជាច្រើនទៀតបន្តចាក់ស្រេះក្នុងសង្គមយើងដូចគ្នា។ ម្យ៉ាងវិញទៀត អ្វីដែលរឹតតែសំខាន់បំផុតនោះគឺ លទ្ធភាពដែលអាចធានាបានថា យុត្តិធម៌ត្រូវតែមានចំពោះរាល់មនុស្សគ្រប់គ្នាដែលរងគ្រោះពិតប្រាកដ៕	«បញ្ឈប់ហិង្សាប្រឆាំងស្ត្រីភេទ»
ថ្លែងទៅកាន់ក្រុមប្រឹក្សាសិទ្ធិមនុស្សអង្គការសហប្រជាជាតិ (UN)នៅថ្ងៃទី២១ ខែមីនា លោក Tomas Ojea Quintana លើកឡើងថា អសន្តិសុខស្បៀងអាហារនៅកូរ៉េខាងជើងដែលកំពុងកើតស្រាប់ទៅហើយ កាន់តែយ៉ាប់យ៉ឺនថែមទៀតដោយសារវិធានការទប់ស្កាត់ជំងឺកូវីដ-១៩ ។ បច្ចុប្បន្ន ជាង៤០ ភាគរយនៃប្រជាជនកូរ៉េខាងជើង កំពុងជួបបញ្ហាកង្វះខាតស្បៀងអាហារ។ «ឥឡូវនេះ ខណៈប្រទេសនៅតែស្ថិតនៅក្នុងវិធានការទប់ស្កាត់ជំងឺកូវីដ-១៩ មានការព្រួយបារម្ភយ៉ាងខ្លាំងថា តំបន់ប្រជាជនដែលងាយរងគ្រោះបំផុតអាចនឹងប្រឈមភាពអត់ឃ្លាន និងទុរ្ភិក្ស»។ លោក Tomas Ojea Quintana ដែលជាអ្នករាយការណ៍ពិសេសរបស់ UN ទទួលបន្ទុកសិទ្ធិមនុស្សនៅកូរ៉េខាងជើង បញ្ជាក់បែបនេះ។ លោក Ojea Quintana ជំរុញឱ្យកូរ៉េខាងជើងបើកព្រំដែនរបស់ខ្លួនជាបណ្តើរៗ ហើយអនុញ្ញាតឱ្យមានការវិលត្រលប់មកវិញជាបន្ទាន់ទីភ្នាក់ងារ UN អង្គការអន្តរជាតិផ្សេងៗ និងសហគមន៍ការទូត ព្រមទាំងការធ្វើដំណើរក្នុងស្រុករបស់ប្រជាជន និងសកម្មភាពសេដ្ឋកិច្ចផ្សេងៗ។ អ្នកជំនាញរូបនេះ ក៏អំពាវនាវឱ្យកូរ៉េខាងជើងដោះលែងអ្នកដែលត្រូវបានឃុំខ្លួននៅជំរំពន្ធនាគារនយោបាយ ព្រោះជាករណីប្រឆាំងមនុស្សជាតិ។ ទាក់ទិននឹងរឿងនេះ ចាប់តាំងពីជំងឺកូវីដ-១៩ ចាប់ផ្តើមរាលដាល កូរ៉េខាងជើងមិនបានរាយការណ៍អំពីករណីជំងឺកូវីដ-១៩ ណាមួយឡើយ ហើយបានដាក់វិធានទប់ស្កាត់ដ៏តឹងរ៉ឹងរួមមានការបិទព្រំដែន និងរឹតត្បិតការធ្វើដំណើរក្នុងស្រុក។ ទីភ្នាក់ងារផ្តល់ជំនួយ និងស្ថានទូតបរទេសភាគច្រើនបានចាកចេញពីប្រទេសនេះ ខណៈវិធានការរឹតបន្តឹងធ្វើឱ្យពិបាកដើម្បីធ្វើប្រតិបត្តិការ៕	អ្នកស៊ើបអង្កេតផ្នែកសិទ្ធិមនុស្សរបស់អង្គការសហប្រជាជាតិ (UN) នៅថ្ងៃទី២១ ខែមីនា អំពាវនាវឱ្យកូរ៉េខាងជើងបើកព្រំដែនឡើងវិញសម្រាប់ទីភ្នាក់ងារជំនួយ និងការនាំចូលស្បៀងអាហារ ព្រោះវិធានការរឹតបន្តឹងរបស់កូរ៉េខាងជើងអំឡុងជំងឺកូវីដ-១៩ អាចឱ្យប្រជាជនជាច្រើនប្រឈមនឹងភាពអត់ឃ្លាន។
កិច្ចប្រជុំ COP26 ដែលមានរយៈពេល២សប្តាហ៍នឹងត្រូវបិទបញ្ចប់នៅថ្ងៃទី១២ ខែវិចិ្ឆកានេះ។ ប៉ុន្តែជាធម្មតា កិច្ចប្រជុំទំនងមានការបន្ថែមពេលវេលាទៀតដោយសារបណ្តាប្រទេសខ្លះមិនសុខចិត្តនិងទាមទាររកដំណោះស្រាយអំពីបញ្ហាអាកាសធាតុបន្តទៀត ខណៈសេចក្ដីព្រាងកិច្ចប្រជុំត្រូវបានបញ្ចេញជាសាធារណៈ។ សេចក្តីព្រាងដំបូងនៃសេចក្តីសម្រេចរបស់កិច្ចប្រជុំ COP26 បានជំរុញឱ្យបណ្តាប្រទេសនានាបង្កើនគោលដៅរបស់ពួកគេកាន់បន្ថយការបំភាយឧស្ម័នផ្ទះកញ្ចក់ត្រឹមឆ្នាំ២០២២។ សេចក្តីព្រាងនោះ ក៏ទទួលស្គាល់បរាជ័យលើសន្យាបច្ចុប្បន្នដើម្បីកម្រិតកំណើនសីតុណ្ហភាព និងបង្ការផលប៉ះពាល់អាកាសកាន់តែអាក្រក់ដែរ។ លោក Aubrey Webson ឯកអគ្គរដ្ឋទូតអង់ទីហ្កានិងបាប៊ុយដាប្រចាំអង្គការសហប្រជាជាតិ និងជាប្រធានសម្ពន្ធនៃកោះតូចៗបានអះអាងថា កិច្ចព្រមព្រៀងត្រូវតែរឹងមាំលើការប្តេជ្ញាជួយដល់ប្រទេសដែលងាយរងគ្រោះខ្លាំងបំផុត។ លោក Webson បានសង្កត់ធ្ងន់លើការផ្តល់ហរិញ្ញវត្ថុឱ្យប្រទេសក្រីក្រដើម្បីសម្របសម្រួលការប្រើប្រាស់ថាមពលស្អាត និងទប់ស្កាត់ផលប៉ះពាល់របស់បម្រែបម្រួលអាកាសធាតុ។ «យើងមិនត្រូវការមហិច្ឆតាលើការកាត់បន្ថយការបញ្ចេញឧស្ម័នពុលទេ។ យើងត្រូវការកំណើនសីតុណ្ហភាពត្រឹម១,៥អង្សា។» អ្នកការទូតប្រទេសកោះខាងលើលើកឡើងបែបនេះក្នុងកិច្ចប្រជុំ COP26 ។ បើតាមសេចក្តីព្រាងនោះ ប្រទេសក្រីក្រសោកស្តាយដែលប្រទេសអ្នកមានមិនបានសម្រេចការសន្យាលើការផ្តល់ជំនួយទឹកប្រាក់ចំនួន១០០ពាន់លានដុល្លារ ក្នុងមួយឆ្នាំចាប់ពីឆ្នាំ២០២០ ហើយពន្យារពេលរហូតដល់ឆ្នាំ២០២៣ទៅវិញ។ សេចក្តីការណ៍នោះ ក៏បានជំរុញឱ្យរដ្ឋាភិបាលនានាពន្លឿនកិច្ចខិតខំប្រឹងប្រែងដើម្បីសម្រេចបានគោលដៅឆាប់ៗ។ ទាក់ទងកិច្ចព្រមព្រៀងនៃកិច្ចប្រជុំដែលជិតបញ្ចប់នេះ លោក Alok Sharma រដ្ឋមន្រ្តីអង់គ្លេសដែលដឹកនាំកិច្ចពិភាក្សា COP26 បានអះអាងថា រដ្ឋាភិបាលចក្រភពអង់គ្លេសមានមហិច្ឆតាខ្ពស់ទៅលើលទ្ធផលនៃកិច្ចប្រជុំនេះ។ លោកបន្តថា លោកដឹងពីហានិភ័យក្នុងមិនអាចសម្រេចបានលទ្ធផលដ៏មានមហិច្ឆតា ស្របពេលក្រុមប្រទេសជួរមុខដែលងាយរងគ្រោះពីវិបត្តិអាកាសធាតុនឹងបន្តទទួលរងការលំបាកធ្ងន់ធ្ងរ មុនរាលដាលដល់ប្រទេសទាំងអស់៕	បណ្តាប្រទេសងាយរងគ្រោះដោយសារបម្រែបម្រួលអាកាសធាតុ បានទទូចទៅកាន់ប្រទេសអ្នកមានឱ្យមានការប្តេជ្ញាចិត្តដ៏មុតមាំមួយលើការផ្តល់ជំនួយហិរញ្ញវត្ថុបន្ថែមទៀតទៅកាន់ប្រទេសក្រីក្រីដើម្បីជួយពួកគេសម្របខ្លួនទៅនឹងផលប៉ះពាល់ពីបម្រែបម្រួលអាកាសធាតុ និងជួសជុសការខូតខាតបង្កដោយវិបត្តិសាកលនេះ។ការទាមទារនេះធ្វើឡើង ក្រោយពីសេចក្តីព្រាងនៃកិច្ចព្រមព្រៀសន្និសទីស្តីពីបម្រែបម្រួលអាកាសធាតុលើកទី២៦ (COP26) ត្រូវបានបញ្ចេញនៅថ្ងៃទី១០ ខែវិច្ឆិកា។
បើតាមគូស្វាមី ភរិយាថ្មី មួយគូនេះ ការជ្រើសរើស អំបុកដូងខ្ចី និងចេកពងមាន់ ជាបង្អែម នៅក្នុងថ្ងៃពិសេសដូច្នេះ គឺដើម្បីឲ្យជីវិតគូស្វាមីភរិយារបស់ខ្លួន បានកើតកាលវាលគុម្ព ត្រជាក់ត្រជំ ដូចទឹកអង្គ បំពង់ខ្ចី និងទុកជាអនុស្សាវរីយ៍ប្រចាំឆ្នាំ ២០១៩។ លោក ទូច រដ្ឋា នាយកគ្រប់គ្រងទូទៅចុងភៅ សេង ហុកហេង បានលើកឡើងថា ថ្ងៃទី៩ វិច្ឆិកា ឆ្នាំ២០១៩ នេះ ដើម្បីចូលរួមលើកស្ទួយបង្អែមខ្មែរ និងផលិតផលក្នុងស្រុក ចុងភៅ សេងហុកហេង នឹងរៀបចំយ៉ាងសម្អិតសម្អាងនូវបង្អែមអំបុកដូងខ្ចី និងចេកពងមាន់ សម្រាប់ទទួលភ្ញៀវកិត្តិយស ដែលនឹងអញ្ជើញពិសារភោជនាអាហារក្នុងពិធីអាពាហ៍ពិពាហ៍គូស្វាមីភរិយាទាំង២ ក៏ដូចជា សម្រាប់ពិធីផ្សេងៗបន្តទៀត។ គួរបញ្ជាក់ផងដែរថា បង្អែមអំបុកដូងខ្ចី ត្រូវបានប្រជាពលរដ្ឋកម្ពុជាភាគច្រើន និយមពិសាក្នុងឱកាសអបអរសាទរ ព្រះរាជពិធីបុណ្យអុំទូក បណ្តែតប្រទីប អកអំបុក និងសំពះព្រះខែ ដែលនៅឆ្នាំនេះ កម្ពុជានឹងរៀបចំនៅថ្ងៃទី ១០ ដល់ទី១២ ខែវិច្ឆិកា ឆ្នាំ២០១៩៕ (អត្ថបទពាណិជ្ជកម្ម)	គូស្វាមីភរិយាថ្មី ១គូ ដែលកូនកម្លោះ ឈ្មោះ ហេង រតនាពិសិដ្ឋ និងកូនក្រមុំ ឈ្មោះ ហេងសិរីរតនា បានជ្រើសរើសយក អំបុកដូងខ្ចី និងចេកពងមាន់ ធ្វើជាបង្អែម នៅក្នុងកម្មវិធីអាពាហ៍ពិពាហ៍របស់ខ្លួន ដែលប្រព្រឹត្តទៅនៅថ្ងៃទី៩ ខែវិច្ឆិកានេះ។ នេះទំនងជាលើកដំបូងបង្អស់ ដែលអំបុកដូងខ្ចី និងចេកពងមាន់ នឹងត្រូវរៀបចំជាបង្អែមយ៉ាងឆ្ងាញ់ពិសាសម្រាប់ទទួលស្វាគមន៍ភ្ញៀវកិត្តិយស នៅក្នុងកម្មវិធីរៀបមង្គលការ។
លោក Pete Frates អតីតកីឡាករបេស្បលនៃក្រុម Boston College សហរដ្ឋអាមេរិក ត្រូវបានរកឃើញថា មាន ជំងឺប្រព័ន្ធប្រសាទ ALS (Amyotrophic Lateral Sclerosis) កាលពីឆ្នាំ២០១២ ហើយពីរឆ្នាំក្រោយមក លោកបានផ្តួចផ្តើមគំនិតបើកយុទ្ធនាការ តាមរយៈការលេងល្បែងចាក់ស្រោចទឹកកលើក្បាល (Ice Bucket Challenge) ក្នុងគោលបំណងរកមូលនិធិជួយដល់ការស្រាវជ្រាវវិទ្យាសាស្ត្រ ដើម្បីទប់ស្តាត់ជំងឺដ៏កាចសាហាវ នេះ។ ចាប់ផ្តើមនៅខែសីហា ឆ្នាំ២០១៤ ល្បែងចាក់ទឹកកក មានការពេញនិយមពេញពិភពលោក ដោយមានការចូលរួមពីមហាសេដ្ឋី ថ្នាក់ដឹកនាំកំពូលៗ និងសាធារណជនជាច្រើន។ យោងតាមស៊ីនហួរ សមាគម ALS Association ប្រមូលថវិកាបានជាង២២០លានដុល្លារអាមេរិក តាមរយៈការអញ្ជើញលេងល្បែងសប្បុរស បន្តគ្នានេះ។ កាលពីថ្ងៃចន្ទ លោក Pete Frates បានលេចមុខសារជាថ្មី ក្រោយមានពាក្យចចាមអារ៉ាមថា លោកបានទទួលមរណភាព។ តាមរយៈគណនី Twitter របស់ខ្លួន លោកបានបង្ហោះវីដេអូខ្លីដែលមានរយៈ៤៥វិនាទី ដើម្បីបង្ហាញថា លោកនៅរស់។ តាមរយៈរូបភាពវីដេអូ លោក Pete Frates គេងសណ្តូកលើគ្រែក្នុងមន្ទីរពេទ្យ ដោយលោកបានដាក់បញ្ចូលបទ «Alive» របស់ Pearl Jam ជា Background។ in the words of my friend ed pic.twitter.com/g7iIR4rfmT Pete Frates (@PeteFrates3) July 3, 2017 តាមទីភ្នាក់ងារព័ត៌មាន AP គ្រួសារ លោក Frates បានអះអាងថា អ្នកផ្តួចផ្តើមល្បែកចាក់ទឹកកករូបនេះ ត្រូវបានបញ្ជូនទៅមន្ទីរពេទ្យសារជាថ្មី កាលពីថ្ងៃអាទិត្យ បន្ទាប់ពីជំងឺប្រព័ន្ធប្រសាទ ALS របស់លោកធ្វើទុក្ខ៕	លោក Pete Frates អាយុ៣២ឆ្នាំ ដែលជាអ្នកផ្តួចផ្តើមចលនាសប្បុរសធម៌ Ice Bucket Challenge (ល្បែងចាក់ ស្រោចទឹកកកលើក្បាល) កំពុងសម្រាកព្យាបាលនៅក្នុងមន្ទីរពេទ្យសារជាថ្មី។ នេះបើយោងតាមការផ្សាយរបស់ សារព័ត៌មានចិនស៊ីនហួរ នាថ្ងៃទី៤ ខែកក្កដា។
ក្រោយរដ្ឋប្រហារនៅកាលពីឆ្នាំ២០១៦ ទំនាក់ទំនងរវាងតួកគី និងអឺរ៉ុបមិនសូវជាល្អប៉ុន្មានទេ ហើយវាក៏ធ្វើឲ្យក្ដីសង្ឃឹមរបស់តួកគីក្នុងការក្លាយជាសមាជិកសហភាពអឺរ៉ុបកាន់តែតិចទៅៗផងដែរ។ រដ្ឋសមាជិកអឺរ៉ុបជាច្រើន ជាពិសេសអាល្លឺម៉ង់ បានបង្ហាញជំហរជំទាស់នឹងការសុំចូលរបស់តួកគី ព្រោះតែការកាត់ទោសមនុស្សដ៏ច្រើនដែលជាប់ពាក់ព័ន្ធរដ្ឋប្រហារកាលពីមួយឆ្នាំមុន ដែលអឺរ៉ុបយល់ថាជាការបំពានសិទ្ធិមនុស្ស ផ្ទុយពីតម្លៃអឺរ៉ុប។ កាលពីចុងសប្ដាហ៍មុន អធិការបតីអាល្លឺម៉ង់ Angela Merkel បាននិយាយក្នុងការជជែកដេញដោលតាមទូរទស្សន៍ ថា តួកគីមិនគួរក្លាយជាសមាជិកសហភាពអឺរ៉ុបទេ ហើយលោកស្រីនឹងយកបញ្ហានេះទៅជជែកជាមួយមេដឹកនាំរដ្ឋសមាជិកអឺរ៉ុបផ្សេងទៀត ដើម្បីស្វែងរកជំហររួមឈានដល់ការបញ្ចប់ការចរចាជាមួយតួកគីតែម្ដង។ លោកស្រី Merkel ទំនងប្រើប្រាស់បញ្ហានេះ ដើម្បីទាក់ទងការគាំទ្រសម្រាប់ការបោះឆ្នោតជ្រើសរើសអធិការបតីថ្មី។ ១. ម៉ាក្រុង ថា តួកគីជាដៃគូសំខាន់របស់អឺរ៉ុប ក្រោយការលើកឡើងរបស់មេដឹកនាំអាល្លឺម៉ង់ដែលបញ្ចប់ការចរចាជាមួយតួកគី ប្រធានាធិបតីបារាំង អេម៉ានុយអែល ម៉ាក្រុង មិនមានគំនិតដាច់ណាត់ដូចអធិការបតីអាល្លឺម៉ង់ឡើយ។ លោក ម៉ាក្រុង បានស្នើឲ្យមានការបន្តការពិភាក្សាដើម្បីដោះស្រាយបញ្ហាប្រឈមមុខមួយនេះ។ ទោះជាទទួលស្គាល់ថាតួកគីដើរផ្ទុយពីតម្លៃអឺរ៉ុប លោក ម៉ាក្រុង នៅតែចាត់ទុកតួកគីជាដៃគូដ៏សំខាន់របស់អឺរ៉ុប ហើយទំនាក់ទំនងល្អជាមួយតួកគីគួរតែត្រូវរក្សាដដែល។ បើតាមសារព័ត៌មាន RT ប្រធានាធិបតីបារាំងបញ្ជាក់នៅថ្ងៃទី៧ ខែកញ្ញា ថា តួកគីពិតជាបានចាកឆ្ងាយពីសហភាពអឺរ៉ុបក្នុងពេលថ្មីៗនេះ ហើយនេះជារឿងមិនអាចមិនខ្វល់ខ្វាយបានទេ។ យ៉ាងណាមិញ លោក ម៉ាក្រុង មិនចង់ឃើញការបែកបាក់គ្នាទេ ព្រោះមានបញ្ហាជាច្រើនដែលត្រូវដោះស្រាយដូចជាលំហូរជនអន្តោប្រវេសន៍ និងការគំរាមកំហែងភេរវកម្មជាដើម។ ដោយសារបញ្ហាទាំងនេះ លោក ម៉ាក្រុង បន្ថែមថាលោកបន្តទាក់ទងជាមួយប្រធានាធិបតីតួកគីជាប្រចាំដើម្បីដោះស្រាយបញ្ហាទាំងនេះ។ សូមបញ្ជាក់ថា តួកគីបានដើរតួនាទីសំខាន់ក្នុងការទប់ស្កាត់លំហូរជនភៀសខ្លួនរាប់លាននាក់ពីជម្លោះនៅមជ្ឈិមបូព៌ា។ ក្នុងឆ្នាំ២០១៦ ក្រុងអង់ការ៉ា និងក្រុងព្រុចសែលបានចុះកិច្ចព្រមព្រៀងមួយក្នុងការដោះស្រាយបញ្ហាជនភៀសខ្លួននេះ ដោយតួកគីនឹងផ្ដល់ទីជម្រកឲ្យជនភៀសខ្លួន ជាថ្នូរនឹងការផ្ដល់ហិរញ្ញវត្ថុពីសហភាពអឺរ៉ុប។ សហភាពអឺរ៉ុបចង់ឲ្យជនភៀសខ្លួនស្នាក់នៅតួកគី ជាជាងធ្វើដំណើរទាំងប្រថុយប្រថានទៅកាន់រដ្ឋអឺរ៉ុប។ ២. រដ្ឋអឺរ៉ុបមានប្រតិកម្មចម្រុះលើការទាមទារឲ្យបញ្ចប់ការចរចាជាមួយតួកគី សំណើរបស់អាល្លឹម៉ង់ បានរងប្រតិកម្មចម្រុះពីបណ្ដារដ្ឋសមាជិកអឺរ៉ុបផ្សេង ដោយខ្លះគាំទ្រជំហររបស់អាល្លឺម៉ង់ ហើយខ្លះទៀតស្នើឲ្យមានការសន្ទនាបន្តទៀត។ ក្នុងកិច្ចប្រជុំរដ្ឋមន្ត្រីការបរទេសអឺរ៉ុបនៅទីក្រុងតាលិន អេស្តូនី ប្រមុខការទូតអាល្លឺម៉ង់ Sigmar Gabriel និយាយថា តួកគីខ្លួនឯងទេដែលដើរចេញពីអឺរ៉ុបនោះ។ ចំណែកឯរដ្ឋមន្ត្រីការបរទេសហូឡង់ និងអូទ្រីស ក៏និយាយដែរថា ការចរចាជាមួយតួកគីរឿងសុំចូលជាសមាជិកអឺរ៉ុប គួរតែបញ្ចប់។ យ៉ាងណាក្ដី រដ្ឋមន្ត្រីការបរទេសលីទុយអានី និងហ្វាំងឡង់ បានជំទាស់សំណើបញ្ចប់ការចរចា ដែលចាប់ផ្ដើមក្នុងឆ្នាំ២០០៥ តែបានផ្អាកបណ្ដោះអាសន្នដោយសារស្ថានភាពសិទ្ធិមនុស្សនៅតួកគី និងវិបត្តិនយោបាយនៅកោះស៊ីប។ រដ្ឋមន្ត្រីការបរទេសលីទុយអានី Linas Linkevicius បានប្រាប់ទីភ្នាក់ងារព័ត៌មាន Reuters ថា ការសន្ទនាគួរតែបន្តធ្វើឡើង ទោះជារឿងពិបាកក្ដី ព្រោះយើងត្រូវរក្សាទំនាក់ទំនងដែលមានស្រាប់ ហើយការបញ្ចប់ការចរចាក៏មិនអាចជួយអ្វីបានដែរ។ ចំណែកឯរដ្ឋមន្ត្រីការបរទេសអេស្តូនី Sven Mikser ដែលជាម្ចាស់ផ្ទះកិច្ចប្រជុំ បានព្រមានពីផលវិបាកនៃការបញ្ចប់ការចរចានេះ ដោយស្នើឲ្យមានការចាត់វិធានការឲ្យប្រយ័ត្នប្រយែង ពេលជជែកពីសមាជិកភាពរបស់តួកគី។ យ៉ាងណាមិញ លោកមិនរំពឹងថាសហភាពអឺរ៉ុបនឹងសម្រេចចិត្តលើបញ្ហានេះក្នុងពេលឆាប់ៗនេះទេ ព្រោះកំពុងត្រូវការតួកគីដើម្បីដោះស្រាយបញ្ហាចំពោះមុខសិន ខណៈមេដឹកនាំអឺរ៉ុបនឹងប្រជុំគ្នានៅខែតុលាខាងមុខ៕	ការសុំចូលជាសមាជិកសហភាពអឺរ៉ុបរបស់តួកគីកំពុងក្លាយជាបញ្ហាក្ដៅគគុកនៅឯអឺរ៉ុប។ ប្រទេសសមាជិកធំៗពីរ គឺបារាំង និងអាល្លឺម៉ង់ ហាក់មានគំនិតផ្ទុយគ្នាលើបញ្ហានេះ។ អធិការបតីអាល្លឺម៉ង់ Angela Merkel និយាយច្បាស់ថា តួកគីមិនសក្តិសមជាសមាជិកសហភាពទេ ព្រោះប្រទេសនេះបានដើរលើផ្លូវខុសពីគោលការណ៍អឺរ៉ុប។ ប៉ុន្តែប្រធានាធិបតីបារាំង អេម៉ានុយអែល ម៉ាក្រុង បែរជាស្នើឲ្យមានការចរចាបន្ត ព្រោះតួកគីមានតួនាទីសំខាន់ក្នុងការដោះស្រាយបញ្ហានៅអឺរ៉ុប ជាពិសេសវិបត្តិជនភៀសខ្លួន និងការប្រឆាំងភេរវកម្មនិយម។
នៅថ្ងៃទី១៨ ខែកក្កដា ប្រទេសកោះមីក្រូណេស៊ីនៃតំបន់មហាសមុទ្រប៉ាស៊ីហ្វិកបានរកឃើញករណីវិជ្ជមានកូវីដ-១៩ លើកដំបូង ខណៈជំងឺនេះបានផ្ទុះជាសកលជាង២ឆ្នាំមកហើយ។ មកទល់ថ្ងៃទី២៥ ខែកក្កដា មីក្រូណេស៊ីមានករណីវិជ្ជមានកូវីដ-១៩ ស្ទុះឡើងយ៉ាងរហ័សដល់ជាង ១ពាន់ករណីឯណោះ។ ការិយាល័យប្រធានាធិបតីមីក្រូណេស៊ី បានអះអាងថា ក្នុងចំណោមអ្នកឆ្លងជំងឺកូវីដ-១៩ សរុប អ្នកមានអាការៈធ្ងន់ធ្ងរមានតែ ៣នាក់ប៉ុណ្ណោះ ដែលរួមទាំងអនុប្រធានាធិបតីមីក្រូណេស៊ី Yosiwo P. George ផងដែរ។ រដ្ឋ Pohnpie ជាទីតាំងរកឃើញករណីឆ្លងជំងឺកូវីដ-១៩ ដំបូង មានករណីវិជ្ជមានសរុប៦៩៩ករណី ខណៈរដ្ឋ Kosrae មាន ៣១៣ករណី។ ចំណែករដ្ឋ Chuuk មានករណីវិជ្ជមានកូវីដ-១៩ ៧ករណី និង ៣ករណីទៀតនៅរដ្ឋ Yap ដែលទាំង ១០នាក់នេះជាអ្នកឆ្លងមកពីក្រៅប្រទេស។ ករណីស្លាប់នៅមិនទាន់មានឡើយ។ នេះបើតាមសាព័ត៌មាន Pacific Daily News។ មីក្រូណេស៊ី បានចាប់ផ្ដើមយុទ្ធនាការចាក់វ៉ាក់សាំងបង្ការជំងឺកូវីដ-១៩ តាំងពីថ្ងៃទី៣១ ខែធ្នូ ឆ្នាំ២០២០ មក។ ប្រជាជនប្រទេសកោះមួយនេះ ដែលមានអាយុចាប់ពី៥ឆ្នាំឡើងទៅ ៧៤ភាគរយបានចាក់វ៉ាក់សាំងពេញលេញហើយ។ បើតាមក្រសួងសុខាភិបាល និងកិច្ចការសង្គមមីក្រូណេស៊ី ប្រជាជនមានអាយុចាប់ពី៤៥ឆ្នាំឡើងប្រហែល៥៥ភាគរយបានចាក់វ៉ាក់សាំងដូសជំរុញយ៉ាងតិចម្ដង។ តាំងពីមានការរាលដាលជំងឺកូវីដ-១៩ អាជ្ញាធរមីក្រូណេស៊ីបានដាក់វិធានការទប់ស្កាត់ដូចជាចៀសវាងការជួបជុំគ្នា និងត្រូវពាក់ម៉ាស់គ្រប់ពេលវេលា ប៉ុន្តែសេវាសាធារណៈទាំងអស់នៅតែបើកដំណើរការធម្មតា៕	ចំនួនករណីវិជ្ជមានកូវីដ-១៩ សរុបនៅរដ្ឋសហព័ន្ធមីក្រូណេស៊ី ត្រឹមថ្ងៃទី២៥ ខែកក្កដា បានកើនឡើងដល់ជាង១ពាន់ករណី។ នេះជាអត្រាឆ្លងសរុបរយៈមួយសប្ដាហ៍ប៉ុណ្ណោះក្រោយរកឃើញករណីឆ្លងដំបូង។
អ្នកនាំពាក្យរដ្ឋាភិបាលបួគីណាហ្វាសូ ម្នាក់បានលើកឡើងអំពីហេតុផលពីរយ៉ាងសម្រាប់ការបដិសេធសំណើទស្សនកិច្ចនេះ គឺថា ដើម្បីការពារកិត្តិយសរបស់អ្នករស់នៅក្នុងជំរំ និងសុវត្ថិភាពរបស់អ្នកសារព័ត៌មាន។ ខណៈពេលដែលក្រុមប្រដាប់អាវុធគំរាមកំហែងនៅផ្នែកខ្លះនៃប្រទេសនេះ មានជំរំជាច្រើនរបស់ប្រជាជនដែលផ្លាស់ប្តូរទីលំនៅនៅក្នុងស្រុក ស្ថិតនៅក្នុងតំបន់ដែលមានសុវត្ថិភាព ហើយមិនបានក្លាយជាគោលដៅនៃការវាយប្រហារទេ។ អ្នកសារព័ត៌មាននិយាយថា ភាគច្រើននៃជំរំទាំងនោះ ប្រព័ន្ធផ្សព្វផ្សាយអាចចូលបាន ដោយមានហានិភ័យតិចតួចប៉ុណ្ណោះ។ អង្គការមនុស្សធម៌ និងអ្នកសារព័ត៌មានជឿថា ការហាមឃាត់នេះ មានជាប់ទាក់ទងនឹងរបាយការណ៍ដែលចេញផ្សាយដោយអង្គការអ៊ុកស្វាម (Oxfam) ក្នុងខែឧសភា ឆ្នាំ ២០២០។ របាយការណ៍នេះ ផ្តោតលើស្ត្រីរស់នៅក្នុងជំរំ ដែលប្រឈមនឹងការរំលោភបំពានផ្លូវភេទ៕ សូមចុចទៅប្រភពដើម VOA ត្រង់នេះ	អ្នកសារព័ត៌មានបានឲ្យដឹងថា យ៉ាងហោចណាស់មួយឆ្នាំមកហើយ ក្រសួងកិច្ចការនារី សាមគ្គីជាតិ គ្រួសារ និងសកម្មភាពមនុស្សធម៌ បានបដិសេធសំណើទស្សនកិច្ចជំរំជនផ្លាស់ទីលំនៅ។
នាការប្រកួតជម្រុះ សុខ ចាន់មាន ឈ្នះវៀតណាម Van Hao Em Nguyen ១៣-២, ចាញ់ថៃ Akkrachai Meekhong ១៣-៦,ចាញ់ហ្វីលីពីន Julius Philip Hubac Bon ១០-៧, ឈ្នះម៉ាឡេស៊ី Saiful Bahri Musmin ៨-៦ និងឈ្នះឡាវ Bountamy Southammavong ១៣-៤៕	កីឡាប៉េតង់កម្ពុជាមិនទាន់រកបានមេដាយមាសឡើយពីព្រឹត្តិការណ៍កីឡាស៊ីហ្គេមលើកទី៣២ ដោយនៅថ្ងៃនេះ កីឡាករ សុខ ចាន់មាន ទទួលបានត្រឹមមេដាយសំរឹទ្ធ ក្រោយចាញ់កីឡាករឡាវ Bountamy Southammavong ១៣-១១ នៅវគ្គពាក់កណ្តាលផ្តាច់ព្រ័ត្រ នាការប្រកួតនៅពហុកីឡដ្ឋានជាតិអូឡាំពិក។
បើតាមសាររបស់ឯកឧត្តម កឹម សុខា នៅលើទំព័រហ្វេសប៊ុក ផែនការនៃការចុះជួបនេះ គឺដើម្បីឈ្វេងយល់ពីចំណុចខ្លាំងនិងចំណុចខ្សោយរបស់មន្ត្រីខ្លួន នៅតាមមូលដ្ឋាននីមួយៗ។ ឯកឧត្តម កឹម សុខា បានសរសេរយ៉ាងដូច្នេះថា៖«ក្រោយពីបានឈ្វេងយល់ ស្ថានភាពជាក់ស្ដែងទាំងនេះហើយ ខ្ញុំមានជំនឿថា គណបក្សសង្គ្រោះជាតិ អាចកាត់បន្ថយចំណុចខ្សោយ និងរក្សាបានចំណុចខ្លាំង ហើយយើងអាចឈានទៅរកជ័យជម្នះក្នុងការបោះឆ្នោតជាតិ នៅឆ្នាំ២០១៨ ខាងមុខនេះ»។ ការពង្រឹងសមត្ថភាពមន្ត្រីនៅតាមមូលដ្ឋាន ជាពិសេសមេឃុំ-ចៅសង្កាត់ និងសមាជិកក្រុមប្រឹក្សាឃុំ-សង្កាត់របស់ខ្លួន ប្រមាណ៥ពាន់នាក់ ដែលបានជាប់ឆ្នោតក្នុងអាណត្តិទី៤នេះ គឺជាផែនការដ៏សំខាន់មួយរបស់គណបក្សសង្គ្រោះជាតិ។ ហើយគណបក្សសង្គ្រោះជាតិ យល់ថា ការពង្រឹងសមត្ថភាពរបស់មន្ត្រីមូលដ្ឋាន គឺអាចនាំឲ្យខ្លួនទទួលបានជោគជ័យក្នុងការបោះឆ្នោតជាតិ នៅឆ្នាំ២0១៨។ ហេតុដូច្នេះហើយ បានជាថ្នាក់ដឹកនាំគណបក្សសង្គ្រោះជាតិ ខិតខំសម្រុកចុះទៅមូលដ្ឋាន ដើម្បីណែនាំនិងពង្រឹងសមត្ថភាពមន្ត្រីទាំងអស់នោះ៕	ភ្នំពេញ៖ រយៈពេលជិត៣0ថ្ងៃ ក្នុងខែសីហា ឆ្នាំ២0១៧នេះ ឯកឧត្តម កឹម សុខា ក្នុងនាមជាប្រធានគណបក្សសង្គ្រោះជាតិ បានចុះទៅជួបមន្ត្រីរបស់ខ្លួន នៅតាមបណ្តារាជធានី-ខេត្តទាំង២៥ ក្នុងប្រទេសកម្ពុជា។ មន្ត្រី ដែលឯកឧត្តម កឹម សុខា រួមទាំងថ្នាក់ដឹកនាំគណបក្សសង្គ្រោះជាតិ ចុះទៅជួប គឺចាប់ពីឃុំ-សង្កាត់ រហូតដល់ក្រុង-ស្រុក-ខណ្ឌ និងខេត្ត-រាជធានី។
ដើម្បីជ្រាបព័ត៌មាននេះ សូមលោកអ្នកនាងទស្សនាកិច្ចសម្ភាសរវាងលោក រំដួល ចិត្រា អ្នកសារព័ត៌មានថ្មីៗ និងលោក សួន ប៉ែល ម្ចាស់កសិដ្ឋានភ្ញាស់កូនមាន់ស្រែគំរូ ដូចតទៅ៖ លោក សួន ប៉ែល បានប្រាប់សារព័ត៌មានថ្មីៗ២៥ដូច្នេះថា៖ «ជីវភាពរបស់ខ្ញុំបច្ចុប្បន្នគ្រាន់បើជាងមុន។ យើងមានមុខរបរ មិនបាច់ដើរស៊ីឈ្នូលគេទៀតទេ ដោយសារយើងនៅមើលមាន់របស់យើងជាប្រចាំ។ យើងក៏អាចមើលថែប្រពន្ធកូនពេលឈឺបាន»។ លោក សួន ប៉ែល បានទៅស៊ីឈ្នួលគាស់ដំឡូង និងស្វាយចាន់ទីគេ ឆ្ងាយពីគ្រួសារ មុនពេលលោកមិនទាន់មានបច្ចេកទេសចិញ្ចឹមមាន់ស្រែ ដើម្បីភ្ញាស់កូនលក់នេះ។ ការងារជាកម្មករឆ្ងាយពីគ្រួសារ បានធ្វើឲ្យលោកជួបការលំបាកក្នុងការធ្វើដំណើរ ដើម្បីមកមើលថែប្រពន្ធកូនពេលឈឺម្ដងៗ។ លោកបានបញ្ជាក់ថា លោកក៏ជាពេទ្យសត្វមួយរូបផងដែរដែលបានឆ្លងកាត់ការសិក្សារៀនសូត្រត្រឹមត្រូវ និងមានសញ្ញាបត្រពេទ្យសត្វថែមទៀតផង។ ដោយសារប្រជាពលរដ្ឋរស់នៅភូមិអូរព្រះ ឃុំអូរគ្រៀង មិនសូវប្រកបរបរចិញ្ចឹមសត្វ និងមិនសូវយកសត្វមកព្យាបាលតាមបច្ចេកទេសពេទ្យសត្វ ទើបលោកត្រូវទុកការងារជាពេទ្យសត្វនេះចោល រួចទៅដើរស៊ីឈ្នួលគេវិញ ដើម្បីបានកម្រៃបន្ថែមផ្គត់ផ្គង់ជីវភាពគ្រួសារ។ បើតាមម្ចាស់កសិដ្ឋានរូបនេះ មាន់ស្រែដែលលោកចិញ្ចឹមដើម្បីភ្ញាស់យកកូនទៅលក់នោះ មានមាន់មេចំនួន ៧០ក្បាល។ ក្នុងមួយទូភ្ញាស់កូនមាន់ មានពងមាន់ចំនួន ៨៤ពង ប៉ុន្តែពងមាន់ ដែលភ្ញាស់បានមានតែ៧០ជាងប៉ុណ្ណោះ។ កូនមាន់ស្រែដែលលោកភ្ញាស់បាន លក់ក្នុងតម្លៃ៤,៥០០រៀល ទៅឲ្យអ្នកលក់បន្ត ឬកសិករដែលទិញទៅចិញ្ចឹមបន្ត ដោយមានវ៉ាក់សាំងស្រាប់ផងដែរ។ របរចិញ្ចឹមមាន់ស្រែដើម្បីភ្ញាស់កូនលក់នេះ ទទួលបានចំណូលពី ៧០ ទៅ៨០ម៉ឺនរៀលក្នុងមួយខែ ដែលអាចឲ្យអតីតកម្មករស៊ីឈ្នូលគេរូបនេះ មានពេលវេលានៅផ្ទះជុំគ្រួសារ និងជីវភាពល្អប្រសើរ ជាងមុន។ លោកក៏បានប្រើជំនាញពេទ្យសត្វរបស់លោក ដើម្បីចិញ្ចឹមមាន់មិនឲ្យកើតជំងឺងាប់ច្រើនផងដែរ ដោយសារលោកមានបច្ចេកទេសធ្វើវ៉ាក់សាំងការពារមាន់ និងមានវិធីសាស្ត្រចិញ្ចឹមត្រឹមត្រូវតាមស្ដង់ដារ ដែលលោកបានរៀនសូត្របន្ថែមពីមន្ទីរកសិកម្មខេត្តក្រចេះ និងអង្គការ WWF៕	ក្រចេះ៖ លោក សួន ប៉ែល ជាម្ចាស់កសិដ្ឋានគំរូភ្ញាស់កូនមាន់ស្រែ នៅភូមិអូរព្រះ ឃុំអូរគ្រៀង ស្រុកសំបូរ ខេត្តក្រចេះ បានផ្លាស់ប្ដូរជីវភាពគ្រួសារទាំងស្រុង ក្រោយពីរូបលោកទទួលបានការបណ្ដុះបណ្ដាល បច្ចេកទេស ចិញ្ចឹមមាន់ ពីមន្ទីរកសិកម្មខេត្តក្រចេះ និងអង្គការ WWF។ កសិករគំរូរូបនេះ ទើបតែចាប់ផ្ដើម ចិញ្ចឹមមាន់ស្រែរយៈពេលជាង១ឆ្នាំប៉ុណ្ណោះ ប៉ុន្តែរបរចិញ្ចឹមមាន់ស្រែរបស់លោកទទួលបានជោគជ័យ និងអាចឲ្យលោកទទួលបានកម្រៃជាប្រចាំខែ។
ហេតុអ្វីបានជាមានតម្រូវការ ខ្លាំងបែបនេះ? ខាងក្រោមនេះគឺជាអត្ថបទវិភាគ និងសង្ខេបខ្លីៗពីចំណុចលេចធ្លោរបស់ Huawei ដើម្បីឲ្យលោកអ្នកពិចារណា ថាតើគួរជ្រើសរើស ស្មាតហ្វូនលំដាប់ថវិកា #Huawei_Nova 3i #Nova_3 ដែលមានតម្លៃ ៣២៩-៣៥០ដុល្លារ ឬម៉ាកផ្សេងៗ។ ចំណុចសំខាន់ៗដែលធ្វើឲ្យ #HuaweiNova_3i #Nova_3 លេចធ្លោ និងក្លាយជាជម្រើសតែមួយគត់ ដ៏ឥតខ្ចោះ និងមិនខុសបំណង គឺមាន ៤ ចំណុច៖ ១. AI ស្មាតកាមេរ៉ា ៤គ្រាប់ទំហំ ២៤MP* ដែលលើសពីស្មាតហ្វូនម៉ាកផ្សេងៗ ដែលមានកាមេរ៉ាតែ ២ រឺ ៣។ ២. ទំហំអង្គចងចាំក្នុងទូរស័ព្ទ ROM:១២៨GB និងអាចបបន្ថែមរហូតដល់ ២៥៦GB ដែលបំពេញតម្រូវការលោកអ្នក មិនបារម្ភពីអង្គចងចាំពេញ ឬដាក់បានវីដេអូ រូបថតបានតិចៗ ឬដើរទាក់ៗ ក៏ដូចជាលេងហ្គេមដោយរីករាយ ដែលជាកត្តាធ្វើឲ្យលោកអ្នកប្រើ និងស្រឡាញ់ទូរស័ព្ទ #Nova3i/#Nova3 កាន់តែយូរ កាន់តែស្រឡាញ់ បើធៀបនឹងម៉ាកផ្សេងៗ ដែលទំហំអង្គចងចាំ ក្នុងទូរស័ព្ទ ROM: ៦៤ GB។ ៣. រូបរាងតួស្រោបកពា្ចក់ចែងចាំងទាក់ទាញ ដែលមើលទៅដូចគ្រាប់ពេជ្រ ជាគ្រឿងអលង្ការ ជាគ្រឿងលម្អដ៏មានតម្លៃ បើធៀបម៉ាកផ្សេងៗ ដែលតួស្រោបជ័រ។ ៤. តម្លៃល្អ ទាក់ទាញ ធានាល្អទាំងតម្លៃ ទាំងគុណភាព ទាំងលក្ខណៈពិសេស ទាំងរូបរាង ត្រឹមតែ #Nova 3i (៣២៩ ដុល្លារ) #Nova3 (៤៦៩ ដុល្លារ)។ បើនិយាយអំពី Huawei_nova_3i វិញគឺកប់ៗគ្រប់ចំណុច។ ធានាពេញចិត្តទាំងតម្លៃ ទាំងគុណប្រយោជន៍ ទាំងរូបរាង តួស្រោបកពា្ចក់ ចែងចាំងទាក់ទាញ ដែលមើលទៅដូចគ្រាប់ពេជ្រ ជាគ្រឿងអលង្ការ ជាគ្រឿងលម្អ។ ជាពិសេស Huawei_nova_3i បំពាក់កាមេរ៉ាមុខពីរគ្រាប់ ទំហំ ២៤M + ២MP និងកាមេរ៉ាភ្លោះខាងក្រោយ ទំហំ ១៦M + ២MP ជាមួយការឌីហ្សាញរាងរៅដ៏ប្រណីត ពណ៌ភ្លឺចែងចាំង លម្អដោយគែមអាលុយមីញ៉ូម។ ម្យ៉ាងវិញទៀត អេក្រង់ឆកធំ ទំហំ ៦.៣ អ៊ីញ កម្រិត Full HD+ ផ្ដល់នូវបទពិសោធន៍ ទស្សនាភាពយន្ត និងលេងហ្គេមពេញចិត្ត ក៏ដូចជាឆ្លើយតបតម្រូវការបទពិសោធន៍លេងហ្គេមដ៏រលូន។ Huawei ដាក់ឲ្យប្រើនូវ GPU Turbo បង្កើនដំណើរការក្រាហ្វិកឥតទាស់ចិត្ត លេងហ្គេមចុចដៃអស់ចិត្ត នៅតែមិនអស់ថ្ម ថែមទាំងបំពាក់ CPU: Chip Kirin 710 មាន RAM ៤GB, ROM ១២៨ GB និងថាមពលថ្ម ៣៣៤០ mAh ដែលអាចកំដរលោកអ្នក ពីព្រឹកដល់ល្ងាច ដោយមិនបារម្ភ ។ បើនិយាយពី Huawei_nova3 វិញគឺពិតជាស៊េរីថ្មីបំផុត ដែលជាអាវុធពិឃាតម៉ាកផ្សេងៗ ដែលមានតម្លៃប្រហាក់ប្រហែល ដោយបំពាក់កាមេរ៉ាមុខពីរគ្រាប់ទំហំ ២៤M + ២MP និងកាមេរ៉ាភ្លោះខាងក្រោយ ទំហំ ២៤M + ១៦MP។ ទាំងកាមេរ៉ាទាំងមុខ និងក្រោយ អនុញ្ញាតឲ្យលោកអ្នក ថតរូបបែបអាជីព បែប bokeh effect មានផ្ទៃក្រោយព្រាល មុខងារ HDR Pro ធ្វើឲ្យមានតុល្យភាពពន្លឺ កម្រិត Aperture F1.8 ។ បច្ចេកវិទ្យា AI សម្គាល់ប្លង់រូបភាពដោយស្វ័យប្រវត្តិ ទាំងក្រោយ និងមុ។ ជួយការថតសែលហ្វី ស្អាតលេចធ្លោ ជាមួយអេក្រង់ឆកដ៏កំពុងពេញនិយម ធំពេញភ្នែកទំហំ ៦.៣ អ៊ីញកម្រិត Full HD+ 409 ppi រួមទាំង CPU: Chip Kirin 970 មាន RAM ៦GB, ROM ១២៨ GB។ បើនិយាយពីកម្លាំងថ្មវិញ ក៏មិនណយដែរ គឺ៣៧៥០ mAh ប្រើបានពេញមួយថ្ងៃ ដោយមិនខ្វល់ពីការសាកថ្ម ឬស្ពាយ Power Bank តាមខ្លួនថែមទាំង Fast Charge សាកថ្មលឿនទាន់ចិត្ត Type C។ មួយណាជាជម្រើសរបស់អ្នក ពណ៌ខ្មៅ ក្រហមឆើត ឬខៀវបែកស្វាយ? លក្ខណៈពិសេសបែបណា ដែលលេចធ្លោជាង ពណ៌ឆើតស្រស់ចែងចាំងជាង រលើបរលោងលេចធ្លោគ្រប់ចំណុច ទាក់ទាញគ្រប់កន្លែងនៅពេលចាប់កាន់។ តួស្រោបកពា្ចក់ចែងចាំងជាង មិនងាយឆ្កូត មាំធន់ជាង ទំហំក្នុងទូរស័ព្ទធំជាង លេងហ្គេម រលូនជាងនោះ គឺជាការសម្រេចចិត្តរបស់លោកអ្នក ព្រោះជាថវិការអ្នក ការចូលចិត្តរបស់អ្ន។ តែបើជម្រើសល្អបំផុតគឺ #Huawei_Nova3i ឬ #HuaweiNova3៕ ( អត្ថបទពាណិជ្ជកម្ម )	Huawei ដែលជាក្រុមហ៊ុនស្មាតហ្វូនឈានមុខលំដាប់អន្តរជាតិ ដែលកំពុងឡើងកូដ ដោយទទួលបានចំណាត់ថ្នាក់លេខ ២ ទាំងបរិមាណលក់ និងចំណែកទីផ្សារលើពិភពលោក និងនៅកម្ពុជា។ ក្រោយពិធីសម្ពោធ និងដាក់លក់ ថ្ងៃដំបូងជាផ្លូវការនូវស៊េរីថ្មីលំដាប់កំពូល គឺ #Huawei_Nova3 #Huawei_Nova3i មានសន្ទុះតម្រូវការ និងសាកសួរព័ត៌មានមិនចេះចប់ មិនចេះហើយ ពីលក្ខណៈពិសេស ពីតម្លៃ តាមហាងធំៗ ក៏ដូចជាអតិថិជនទូទៅ និងយុវវ័យឡូយឆាយ ទំនើប ស្ទាវ ទាន់សម័យ គ្រប់ពេលទីកន្លែង។
ដំបូងឡើយ West Ham បានដាក់សំណើតម្លៃប្រមាណ ២០លានផោន (២៥,៦លានដុល្លារ) សម្រាប់ខ្សែការពារ Maguire តែត្រូវបានច្រានចោលដោយ Manchester United។ ពេលនេះពួកគេបានវិលមកវិញជាមួយនឹងការផ្តល់តម្លៃខ្ពស់ជាងមុនសម្រាប់នាំយក Maguire ដដែលព្រមទាំង McTominay ម្នាក់ថែមទៀត។ ទោះជាទាំងខ្សែការពារកណ្តាល និងខ្សែបម្រើមិនត្រូវបានគិតចូលក្នុងផែនការក្រុមរបស់លោក Erik ten Hag សម្រាប់រដូវកាលថ្មី តែក្រុម Man United ចង់បានតម្លៃលើសពី ៦០លានផោន (៧៦,៦លានដុល្លារ) លើកីឡាករទាំងពីរ។ ក្រុមបិសាចក្រហមត្រូវបានគេរាយការណ៍ថាចង់បានប្រាក់តម្លៃប្រហែល ៤០លានផោន (៥១,១លានដុល្លារ) សម្រាប់កីឡាករម្នាក់ៗ បើទោះបីជាពួកគេស្ថិតក្នុងបញ្ជីដែលក្លិប Man United ត្រូវបញ្ចេញក្នុងទីផ្សារដោះដូរកីឡាករនារដូវកាលក្តីនេះក្តី។ Man United ចង់នាំចូលកីឡាករយ៉ាងហោចណាស់ម្នាក់ថែមទៀតនាដើមរដូវកាលនេះ។ យ៉ាងណាលើកត្តាផ្សេងទៀត Maguire ដែលជាខ្សែការពារថ្លៃជាងគេលើលោកក្រោយបិសាចក្រហមយកពី Lecister City កាលពីឆ្នាំ២០១៩ នឹងមិនចង់ចាកចេញពី Old Trafford ផ្លាស់ទៅកាន់ West Ham ដែលគេនឹងទទួលប្រាក់ថ្លៃពលកម្មមិនច្រើនដូចមុននោះឡើយ។ ថ្លៃពលកម្មរបស់ Maguire មានការកើនឡើងបន្ថែមទៀតនៅពេលដែលក្រុមបានឈានជើងឡើងប្រកួតក្នុងក្របខណ្ឌ Champions League។ បច្ចុប្បន្ន West Ham កំពុងតែមានភាពមរមាញឹកខ្លាំងក្នុងទីផ្សារដោះដូរកីឡាករ បន្ទាប់ពីពួកគេបានចុះកិច្ចសន្យាយកបានកីឡាករខ្សែបម្រើ Edson Alvarez ជាមួយកិច្ចសន្យារយៈពេល ៥ឆ្នាំ។ ក្រុមជើងឯក Europa Conference League មួយនេះក៏កំពុងតែចំណាយប្រាក់ដែលបានលក់កីឡាករខ្សែបម្រើ Declan Rice ទៅកាន់ក្រុម Arsenal ខណៈដែលពួកគេក៏បានលក់កីឡាករ Gianluca Scamacca ទៅកាន់ក្រុម Atalanta សម្រាប់តម្លៃ ២៧,៥លានផោន (៣៥លានដុល្លារ)៕	ក្លិប West Ham United បានដាក់សំណើរដេញថ្លៃ ៦០លានផោន (៧៦,៦លានដុល្លារ) សម្រាប់កីឡាករ ២រូបរបស់ Manchester United គឺខ្សែការពារ Harry Maguire និងខ្សែបម្រើ Scott Mctominay។ នេះជាការស្នើលើកទី២ បន្ទាប់ពីសំណើរដំបូងសម្រាប់ខ្សែការពារសញ្ជាតិអង់គ្លេសតែម្នាក់ត្រូវបានក្រុមបិសាចក្រហមច្រានចោល។
លោក កែម រិទ្ធិសិត បានបញ្ជាក់ថា លោកមិនអាចប្រៀបសមត្ថភាពខ្លួន ទៅលោក កែម ឡី ដើម្បីទទួលបានការគាំទ្រដែរ ។ប៉ុន្តែមូលហេតុលោក បង្កើតគណបក្ស ចូលរួមការបោះឆ្នោតនេះ គឺដើម្បីបំពេញសុបិនបងប្រុសខ្លួន ក្នុងការប្រកួតប្រជែងនយោបាយ។ ជាបន្តសូមលោក-អ្នកនាង ស្ដាប់កិច្ចសម្ភាសរវាងលោក រំដួល ចិត្រា អ្នកសារព័ត៌មានថ្មីៗ ជាមួយលោក កែម រិទ្ធិសិត ប្រធានគណបក្សខ្មែរតែមួយ ដូចតទៅ៖	ភ្នំពេញ៖ គណបក្សខ្មែរតែមួយ ដែលដឹកនាំដោយលោក កែម រិទ្ធិសិត ប្អូនប្រុសសពលោក កែម ឡី ដែលជាអ្នកវិភាគល្បីល្បាញនៅកម្ពុជានោះ ត្រូវបានគណៈកម្មាធិការជាតិរៀបចំការបោះឆ្នោត (គ.ជ.ប) ទទួលស្គាល់ជាផ្លូវការហើយ សម្រាប់ការចូលរួមប្រកួតប្រជែងសន្លឹកឆ្នោត នៅនីតិកាលទី៦ នាថ្ងៃទី២៩ កក្កដា ខាងមុខនេះ។ ឆ្លើយនឹងសំនួររបស់លោក រំដួល ចិត្រា អ្នកសារព័ត៌មានថ្មីៗ ជុំវិញគោលនយោបាយ និងក្តីសង្ឃឹមនៅក្នុងការបោះឆ្នោតនេះ លោក កែម រិទ្ធិសិត ហាក់មិនទាន់ហ៊ានមានជំនឿចិត្តខ្លាំងថា ខ្លួននឹងទទួលបានការគាំទ្រច្រើន និងទទួលបានអាសនៈក្នុងរដ្ឋសភា តាមរយៈគោលនយោបាយ និងកេរ្តិ៍ឈ្មោះលោក កែម ឡី ដែលជាបងប្រុសខ្លួនឡើយ។
«បន្លែខ្មែរ ថែជីវិត»។ នេះ គឺជាពាក្យស្លោកដែលសាលាខេត្តពោធិ៍សាត់បានប្រើប្រាស់ក្នុងរយៈពេលចុងក្រោយនេះដើម្បីជំរុញការដាំដុះបន្លែធម្មជាតិបន្ថែមទៀតនៅក្នុងដែនដីដ៏មានជីជាតិរបស់ខ្លួន។ មន្ត្រីជំនាញផ្នែកកសិកម្ម និងយុវជនខេត្តពោធិ៍សាត់ គឺជាអ្នកទទួលខុសត្រូវជួយសម្របសម្រួលការដាំដុះបន្លែធម្មជាតិដោយប្រើប្រាស់លាមកគោ អាចម៍មាន់ និងអាចម៍ទា។ល។ លោកអភិបាលខេត្តពោធិ៍សាត់ ម៉ៅ ធនិន បានថ្លែងប្រាស់សារព័ត៌មាន Thmeythmey នៅថ្ងៃសុក្រទី២៤ខែមេសាឆ្នាំ២០២០នេះថា ការជំរុញការដាំដុះបន្លែធម្មជាតិបន្ថែមទៀតនេះ បានធ្វើឡើង បន្ទាប់ពីប្រមុខរាជរដ្ឋាភិបាលបានប្រកាសលើកទឹកចិត្តឲ្យពលរដ្ឋទូទាំងប្រទេសនាំគ្នាដាំបន្លែគ្រប់ប្រភេទក្នុងបរិបទវិបត្តិមេរោគកូវីដ១៩នេះ។ សូមរម្លឹកថា កាលពីដើមខែមេសាឆ្នាំ២០២០កន្លងមកនេះ, ក្នុងស្ថានភាពប្រទេសជាតិកំពុងប្រឈមនឹងវិបត្តិកូវីដ-១៩ (COVID-19), សម្តេចនាយករដ្ឋមន្ត្រី ហ៊ុន សែន បានអំពាវនាវឲ្យពលរដ្ឋដាំបន្លែ និងចិញ្ចឹមសត្វនានា ដើម្បីផ្គត់ផ្គង់តម្រូវការទីផ្សារក្នុងស្រុក។ សម្តេច ហ៊ុន សែន បានបញ្ជាក់ទៀតថា វិបត្តិមេរោគកូវីដ-១៩ ថ្វីដ្បិតធ្វើឲ្យប៉ះពាល់ដល់វិស័យទេសចរណ៍ វិស័យឧស្សាហកម្ម នៅកម្ពុជាមែន ប៉ុន្តែវិបត្តិនេះមិនធ្វើឲ្យប៉ះពាល់ដល់វិស័យកសិកម្មនោះទេ។ ផ្ទុយទៅវិញ កលានុវត្តភាព គឺមានសម្រាប់វិស័យកសិកម្ម ដែលតម្រូវឲ្យប្រជាជនដាំដុះផលិតផលកសិកម្ម ដើម្បីផ្គត់ផ្គង់តម្រូវការទីផ្សារ។ ប្រមុខរាជរដ្ឋាភិបាលកម្ពុជា បានមានប្រសាសន៍បន្ថែមយ៉ាងដូច្នេះថា៖«យើងប្រើប្រាស់ឱកាសដ៏លំបាកនេះឲ្យក្លាយទៅជាកលានុវត្តភាពសម្រាប់វិស័យកសិកម្មរបស់កម្ពុជា ដែលមានកំណើនយឺតក្នុងរយៈពេលកន្លងទៅ»។ កូវីដ១៩ គឺជាវិបត្តិមែន។ តែលោកអភិបាលខេត្តពោធិ៍សាត់ឆ្លៀតយកបរិបទដ៏លំបាកនេះបង្កើតឲ្យទៅជាឱកាសនាពេលអនាគតសម្រាប់ពលរដ្ឋនៅក្នុងខេត្តពោធិ៍សាត់។ មេរោគកូវីដបានបង្កឲ្យមានកម្លាំងពលកម្មនៅទំនេរ(គ្មានការងារធ្វើ)ខ្លះនៅក្នុងខេត្តមួយនេះ។ លោក ម៉ៅ ធនិន បានលម្អិតបញ្ជាក់ប្រាប់ថា៖«ខេត្តពោធិ៍សាត់ ឆ្លៀតយកបរិបទកូវីដ១៩ ជំរុញការដាំដុះបន្លែធម្មជាតិដើម្បីផ្គត់ផ្គង់ក្នុងខេត្តពោធិ៍សាត់ឲ្យគ្រប់គ្រាន់ និងត្រៀមនាំចេញទៅកាន់ខេត្តក្រុងដទៃទៀតនៅក្នុងប្រទេសកម្ពុជា»។ លោកម៉ៅ ធនិន បានបន្ថែមទៀតថា ការដាំដុះបន្លែធម្មជាតិនេះ គឺដើម្បីផ្គត់ផ្គង់ក្នុងគ្រួសារ ក្នុងសហគមន៍ និងក្នុងខេត្តពោធិ៍សាត់ ហើយបន្លែនៅសល់ពីតម្រូវការក្នុងខេត្ត ខេត្តនឹងជំរុញការនាំចេញ។ លោក អ៊ឹង គីមលាង អភិបាលរងខេត្តពោធិ៍សាត់ ធ្លាប់បានបញ្ជាក់ថា គ្រួសារនីមួយៗនៅក្នុងខេត្តគួរដាំបន្លែបី ឬបួនមុខដើម្បីធានាសន្តិសុខស្បៀង និងដើម្បីរក្សាសុខភាពរបស់ប្រជាពលរដ្ឋ។ ក្រោយពីទទួលផលរួចហើយ លោក អ៊ឹង គីមលាង សន្យាថា ក្រុមការងាររបស់លោកនឹងជួយរកទីផ្សារជូនកសិករទៅតាមលទ្ធភាពដែលអាចធ្វើទៅបាន។ ស្វយ័តកម្មសន្តិសុខស្បៀងសម្រាប់គម្រោង«បន្លែខ្មែរ ថែជីវិត» គឺជាក្តីស្រមៃដ៏វែងឆ្ងាយរបស់ខេត្តពោធិ៍សាត់៕	ខេត្ដពោធិ៍សាត់៖ គ្រាប់ពូជ ត្រកួន ននោង ផ្ទី ស្ទៃ ជាច្រើនតោនបានបន្តចែកជូនប្រជាពលដ្ឋនៅក្នុងខេត្តពោធិ៍សាត់ប្រមាណជា៦០០គ្រួសារហើយរហូតមកដល់ថ្ងៃទី២៤ខែមេសាឆ្នាំ២០២០នេះ។ នេះ គឺជាផ្នែកមួយនៃយុទ្ធសាស្ត្ររបស់ខេត្តពោធិ៍សាត់ក្នុងការជំរុញការដាំដុះបន្លែធម្មជាតិបន្ថែមទៀតដើម្បីកាត់បន្ថយការនាំចូលបន្លែគីមីពីខាងក្រៅទាំងស្រុងនាពេលអនាគត។
ក្នុងកិច្ចហការនេះ គឺមានគោលបំណងជួយជំរុញជីវភាពប្រជាពលរដ្ឋ ឲ្យកាន់តែមានភាពប្រសើរមួយកម្រិតទៀត និងដើម្បីផ្តល់សេវាហិរញ្ញវត្ថុ សម្រាប់គម្រោងអភិវឌ្ឍន៍វារីវប្បកម្មសម្រាប់និរន្តរភាពពាណិជ្ជកម្ម នៅកម្ពុជា CAST (ខាស់)។ គម្រោង CAST (ខាស់) គឺជាគម្រោងមួយរបស់រដ្ឋាភិបាលសហរដ្ឋអាមេរិក ដែលត្រូវបានបង្កើតឡើងក្នុងឆ្នាំ២០១៩ ផ្ដល់ជាថវិកាគាំទ្រជាង ១៧ លានដុល្លារ និងអនុវត្តដោយអង្គការទស្សនៈពិភពលោក សម្រាប់កំណើន និងការអភិវឌ្ឍ វារីវប្បកម្មត្រីទឹកសាបនៅកម្ពុជា។ គម្រោង CAST ដែលទទួលថវិកាពីកម្មវិធីស្បៀងអាហារដើម្បីការអភិវឌ្ឍ របស់ក្រសួងកសិកម្មសហរដ្ឋអាមេរិក ស្របនឹងផែនការយុទ្ធសាស្ត្រសម្រាប់ការអភិវឌ្ឍវិស័យវារីវប្បកម្ម របស់រាជ រដ្ឋាភិបាលកម្ពុជា។ វានឹងជួយបង្កើនលទ្ធភាពក្នុងការទទួលបានត្រី សម្រាប់បង្កាត់ពូជ និងចំណីត្រី ហើយពង្រឹងបណ្តាញទាក់ទងទាំងអស់ នៅក្នុងសកម្មភាពផលិតកម្ម និងផ្តល់សេវាសម្រាប់ទីផ្សារ ចាប់ពីកន្លែងបង្កាត់ពូជ ដល់អ្នកចិញ្ចឹម អ្នកទិញ និងអ្នកចែកចាយត្រី។ លើសពីនេះទៀត សេដ្ឋកិច្ចជាតិ នឹងទទួលបានអត្ថប្រយោជន៍ ដោយសារកម្ពុជាចូលរួមជាមួយទីផ្សាពិភពលោក ជាអ្នកប្រើប្រាស់ និងផ្គត់ផ្គង់ផលិតផលវារីវប្បកម្មត្រីទឹកសាប ប្រកបដោយគុណភាពល្អ។ គម្រោងនេះ វានឹងជួយពន្លឿនផលិតកម្មត្រី ដែលមានតម្រូវការខ្ពស់សម្រាប់ទីផ្សារប្រទេសកម្ពុជា និងបង្កើនប្រាក់ចំណូល ដល់ក្រុមគ្រួសារអ្នកទទួលផលទាំងនោះ នឹងអាចប្រើប្រាស់ធនធាន តាមរបៀបដែលពួកគាត់អាចធ្វើទៅបាន។ លោក ឡេង វីរៈ ជានាយកប្រតិបត្តិអង្គការទស្សនៈពិភពលោក បានមានប្រសាសន៍ថា៖ «ពីធីចុះហត្ថលេខានៅថ្ងៃនេះ គឺដើម្បីបញ្ជាក់អំពីការប្ដេជ្ញាចិត្តការទទួលខុសត្រូវ នូវអ្វីដែលបានចែងក្នុងអនុស្សរណៈ។ លោកបានប្រសាសន៍បន្តថា៖ «គម្រោង CAST (ខាស់) គឺមានមហិច្ឆតាចង់ឃើញអ្នកទទួលផលអាចផលិតវារីប្បកម្ម ដែលមានគុណភាពខ្ពស់បំពេញតាមតម្រូវការទីផ្សារ និងមានសមត្ថភាព ពង្រីកអាជីវកម្មឲ្យកាន់តែមានការប្រកួតប្រជែងនៅទីផ្សារក្នុងស្រុក និងក្រៅស្រុកផងដែរ។ លោកបន្ថែមថា៖ «គម្រោង CAST (ខាស់) ក៏មានគោលដៅបង្កើតការប្រកួតប្រជែងនៅក្នុងសង្វាក់ផលិតកម្មទាំងមូលដោយឲ្យកសិករ និងអ្នកផលិតផ្សេងៗគ្នាអាចនាំផលិតផលរបស់ពួកគាត់ទៅកាន់ទីផ្សារប្រកបដោយគុណភាពខ្ពស់»។ លោក លី ប៊ុនរឹទ្ធ ជានាយកប្រតិបត្តិប្រតិបត្តិការគ្រឹះស្ថានមីក្រូហិរញ្ញវត្ថុ ចម្រើន បានមានប្រសាសន៍ថា៖ «ក្នុងកិច្ចសហការរវាងគ្រឹះស្ថានមីក្រូហិរញ្ញវត្ថុ ចម្រើន និងអង្គការទស្សនៈពិភពលោកនេះ គឺយើងធ្វើការជាមួយគ្នា ដើម្បីបម្រើជាអត្ថប្រយោជន៍ជូនដល់ប្រជាជន។ ក្នុងការចាប់ផ្ដើមដៃគូនេះ គឺពួកយើងធ្វើការសិក្សាទៅលើផលិតផលឥណទានរបៀបណា លក្ខខណ្ឌអ្វីខ្លះ ដែលពួកគាត់ត្រូវការ ដើម្បីពួកយើងអាចបង្កើតបានផលិតផលមួយ សមស្របទៅដល់ពួកគាត់។ ដូច្នេះក្នុងការដែល អតិថិជនគាត់ត្រូវការឥណទាន គឺគ្រឹះស្ថានមីក្រូហិរញ្ញវត្ថុ ចម្រើន នឹងចូលខ្លួនក្នុងការផ្ដល់ជូន ធ្វើការវាយតម្លៃដើម្បីកាត់បន្ថយហានិភ័យផ្សេងៗ និងធានាថាក្នុងការទទួលបានឥណទានពីការចាប់ដៃគូរវាង ចម្រើន និងគម្រោង CAST នឹងទទួលបានភាពជោគជ័យ»។ លោកបានបន្ថែមថា៖ «បច្ចុប្បន្ន ចម្រើន គឺកំពុងធ្វើការផ្ដោតយ៉ាងខ្លាំងទៅលើវិស័យកសិកម្ម។ ក្នុងភាពជាដៃគូនេះ គឺដើម្បីបង្កើតផលិតផលឥណទាន សមស្របទៅនឹងតម្រូវការរបស់អ្នកដែលពាក់ព័ន្ធក្នុងសង្វាក់ផលិតកម្មវារីវប្បកម្ម គឺអាចនឹងជួយទៅដល់ពួកគាត់ដើម្បីបង្កើននូវខ្សែសង្វាក់ផលិតកម្ម អាជីវកម្មរបស់ពួកគាត់ ឲ្យបានដំណើការទៅមុខច្រើនជាងអ្វី ដែលពួកគាត់កំពុងមាននៅពេលបច្ចុប្បន្ន។ លើសពីនេះទៅទៀត គ្រឹះស្ថានមីក្រូហិរញ្ញវត្ថុ ចម្រើន គឺមានផ្ដល់សេវាកម្មឥណទានជាលក្ខណៈឯកជន និងនីតិបុគ្គលផងដែរ»៕	ភ្នំពេញ៖ គ្រឹះស្ថានមីក្រូហិរញ្ញវត្ថុ ចម្រើន ម.ក និងអង្គការទស្សនៈពិភពលោក បានចុះហត្ថលេខាលើអនុស្សរណៈយោគយល់ ស្ដីពីការផ្ដល់កម្ចីសង្វាក់ផលិតកម្ម និងគម្រោងអភិវឌ្ឍន៍វារីវប្បកម្ម សម្រាប់និរន្តរភាពពាណិជ្ជកម្មនៅកម្ពុជា នៅការិយាល័យកណ្ដាលរបស់គ្រឹះស្ថានមីក្រូហិរញ្ញវត្ថុ ចម្រើន នាថ្ងៃទី១៦ ខែកុម្ភៈ ឆ្នាំ២០២១។
ដោយយោងទៅតាមអ្នកជំនាញខាងអាហារូបត្ថម្ភបានឲ្យដឹងថា ស្ត្រីមានផ្ទៃពោះគួរតែបញ្ចូលផ្សិតទៅក្នុងរបបអាហារពួកគេឲ្យបានច្រើនដោយសារតែ៖ វីតាមីន B កំផ្លេច ផ្សិតជាប្រភពដ៏ឆ្លាតវៃមួយនៃវីតាមីនសំខាន់ៗ ជាពិសេស Niacin និង Riboflavin ដែលមាននាទីជំរុញដល់សុខភាពស្បែក សរសៃប្រសាទ និងផ្លូវរំលាយអាហារ ព្រមទាំងផ្តល់ថាមពលដល់រៀងកាយថែមទៀត។ វីតាមីន D វីតាមីន D មានសារៈសំខាន់ក្នុងពេលមានផ្ទៃពោះ ព្រោះវាជួយដល់ការបឺតស្រូបជាតិកាលស្យូមចេញពីចំណីអាហារ សម្រាប់ការលូតលាស់ដល់ឆ្អឹងទារក។ ជាតិដែក តើអ្នកមានដឹងទេថា ក្នុងពេលមានផ្ទៃពោះ ចំណុះឈាមនឹងកើនឡើង ដូច្នេះអ្នកត្រូវការអេម៉ូគ្លូប៊ីនកាន់តែច្រើន មានន័យថា រាងកាយនឹងត្រូវការជាតិដែកកាន់តែច្រើនថែមទៀត។ អ្នកត្រូវតែញ៉ាំជាតិដែកប្រមាណ ២៥មីលីក្រាមរាល់ថ្ងៃ។ ជាតិសរសៃ និងអង់ទីអុកស៊ីដង់ ផ្សិតផ្តល់ជាអង់ទីអុកស៊ីដង់ដើម្បីការពារកោសិកាពីការខូចខាតដោយសាររ៉ាឌីកាលសេរី។ ជាតិសរសៃក្នុងផ្សិតនឹងជួយបង្ការការទល់លាមកដែលជាបញ្ហាកើតមានជាញឹកញាប់ក្នុងពេលមានផ្ទៃពោះ៕ ត្រួតពិនិត្យដោយ www.health.com.kh	ក្នុងពេលមានផ្ទៃពោះគឺជាពេលវេលាដ៏សំខាន់មួយដែលស្ត្រីត្រូវតែប្រុងប្រយ័ត្នជាងគេនៅពេលញ៉ាំអាហារតែម្តង ព្រោះទារកក្នុងផ្ទៃត្រូវការជីវជាតិសំខាន់សម្រាប់លូតលាស់ និងធំធាត់ពីអ្នក។ ប៉ុន្តែបើសិនជាអ្នកគិតថា ការញ៉ាំផ្សិតក្នុងពេលមានផ្ទៃពោះមានសុវត្ថិភាព ឬអត់នោះ ចូរបន្តអានអត្ថបទនេះបន្ថែមទៀតទៅ។
លោក ឱ សារឿន បានបញ្ជាក់ថា មូលហេតុដែលបង្កឲ្យមានអគ្គិភ័យនេះកើតឡើង គឺបណ្ដាលមកពីម្ចាស់ម៉ូតូកង់បីម្នាក់ បានចូលទៅចាក់សាំងនៅទីនោះ ហើយពិសាបារី ដែលនាំឲ្យមានអគ្គីភ័យឆាបឆេះយ៉ាងសន្ធោសន្ធៅបែបនេះ។ « ការឆាបឆេះនេះពុំបង្កឲ្យមានមនុស្សរងរបួសទេ គ្រាន់តែខូចខាតសម្ភារដូចជារថយន្ត និងម៉ូតូដែលចតនៅក្បែរនោះតែប៉ុណ្ណោះ។ ក្រោយពីមានការអន្តរាគមន៍ពីអាជ្ញាធរខេត្តរួច អគ្គីភ័យនោះក៏រលត់ទៅវិញ»។ នេះបើតាមអ្នកនាំពាក្យខេត្តព្រះសីហនុ៕	ព្រះសីហនុ៖ អគ្គិភ័យឆាបឆេះនៅកន្លែងលក់សាំងដប កាលពីម៉ោង១១ព្រឹក ថ្ងៃទី៤ វិច្ឆិកានេះ បណ្តាលឲ្យខូចខាតរថយន្ត៤គ្រឿង និងម៉ូតូ៣គ្រឿង។ នេះបើតាមអ្នកនាំពាក្យខេត្តព្រះសីហនុ លោក ឱ សារឿន ដែលប្រាប់សារព័ត៌មានថ្មីៗ។
អនុរដ្ឋមន្រ្តីការបរទេសអាមេរិកលោក Kurt Campbell បាននិយាយកាលពីថ្ងៃចន្ទ ទី២៤ ខែមិថុនាថា ចិនទំនង«មានក្តីកង្វល់» អំពីកិច្ចសហប្រតិបត្តិការខ្លាំងជាងមុនរវាងរុស្ស៊ីនិងកូរ៉េខាងជើង ដោយបន្ថែមថា មន្រ្តីចិន «បានបង្ហាញដូច្នេះនៅក្នុងកិច្ចសន្ទនាខ្លះជាមួយភាគីអាមេរិក ហើយយើងអាចឃើញភាពតានតឹងខ្លះពាក់ព័ន្ធនឹងរឿងនេះ»។ អ្នកនាំពាក្យផ្នែកសន្តិសុខជាតិប្រចាំសេតវិមានលោក John Kirby បានប្រាប់អ្នកសារព័ត៌មាន បន្ទាប់ពីកិច្ចប្រជុំកំពូលរុស្ស៊ីនិងកូរ៉េខាងជើងកាលពីពាក់កណ្តាលខែមិថុនានៅក្រុងព្យុងយ៉ាងថា ការព្រួយបារម្ភអំពីកិច្ចព្រមព្រៀងការពារជាតិថ្មីរវាងប្រទេសទាំងពីរ «នឹងត្រូវចែករំលែកដោយសាធារណរដ្ឋប្រជាមានិតចិន» ដែលជាឈ្មោះផ្លូវការរបស់ចិន។ អំឡុងពេលកិច្ចប្រជុំកំពូលដែលត្រូវបានគេតាមដានយ៉ាងដិតដល់ ប្រធានាធិបតីរុស្ស៊ីលោក Vladmir Putin និងមេដឹកនាំកូរ៉េខាងជើងលោក Kim Jong Un បានចុះហត្ថលេខាលើកសន្ធិសញ្ញាភាពជាដៃគូយុទ្ធសាស្រ្តពេញលេញ ដោយប្តេជ្ញាតតាំងនឹងរចនាសម្ព័ន្ធសណ្តាប់ធ្នាប់ពិភពលោកដែលដឹកនាំដោយសហរដ្ឋអាមេរិក។ នៅក្រោមសន្ធិសញ្ញានេះ ប្រទេសទាំងពីរ ដែលមានព្រំដែនខ្លីរួមគ្នាតាមបណ្តោយទន្លេ Tumen ខាងក្រោម ឥឡូវនេះត្រូវតម្រូវឱ្យផ្តល់ជំនួយយោធា ដោយប្រើប្រាស់គ្រប់មធ្យោបាយដែលមាន ប្រសិនបើប្រទេសណាមួយត្រូវរងការវាយប្រហារពីសំណាក់ប្រទេសទីបី។ លោក Putin ថែមទាំងបានពង្រឹងគោលជំហរនៃទំនាក់ទំនងរវាងរុស្ស៊ីនិងកូរ៉េខាងជើងដែលត្រូវបានរឹតបន្តឹងនាពេលថ្មីៗនេះ ដោយនិយាយថា លោកនឹងមិនលុបចោលលទ្ធភាពដែលរុស្ស៊ីផ្តល់អាវុធវាយប្រហារចំគោលដៅឥតខ្ចោះ ទៅកាន់កូរ៉េខាងជើងនោះទេ។ យោងតាមអ្នកវិភាគខ្លះនៅរដ្ឋធានីវ៉ាស៊ីនតោន ភាពតឹងតែងអារម្មណ៍របស់ចិនជាមួយនឹងប្រទេសជិតខាងទាំងពីរអាចបង្កឱ្យមានឱកាសសម្រាប់កិច្ចប្រឹងប្រែងរវាងចិននិងសហរដ្ឋអាមេរិកក្នុងការបញ្ចុះបញ្ចូលរុស្ស៊ីនិងកូរ៉េខាងជើងកុំឱ្យជំរុញទៅមុខជាមួយនឹងកិច្ចព្រមព្រៀងការពារជាតិថ្មីថ្មោងរវាងប្រទេសទាំងពីរ។ លោក Patrick Cronin ប្រធានផ្នែកសន្តិសុខតំបន់អាស៊ីប៉ាស៊ីហ្វិកប្រចាំវិទ្យាស្ថាន Hudson បានថ្លែងប្រាប់វីអូអេភាសាកូរ៉េកាលពីចុងខែមិថុនាថា មានមាគ៌ាមួយសម្រាប់សហរដ្ឋអាមេរិកនៅក្នុងការស្វែងរក «ចំណុចរួម» ជាមួយចិនលើបញ្ហានេះ។ រូបឯកសារ៖ ប្រធានាធិបតីរុស្ស៊ី លោក Vladimir Putin (ឆ្វេង) និងមេដឹកនាំកូរ៉េខាងជើង លោក គីម ជុងអ៊ុន ញញឹមនៅពេលពួកគេដើរបន្ទាប់ពីកិច្ចពិភាក្សានៅទីក្រុងព្យុងយ៉ាង ប្រទេសកូរ៉េខាងជើង ថ្ងៃទី១៩ ខែមិថុនា ឆ្នាំ ២០២៤។ (រូបថត វិមានក្រឹមឡាំង តាមរយៈ AP) លោកបានបកស្រាយថា វាជាប្រយោជន៍របស់ចិននៅក្នុងការបញ្ចៀសការបញ្ជូនបច្ចេកវិទ្យាវាយប្រហារយោធាទំនើបរបស់រុស្ស៊ីទៅកាន់កូរ៉េខាងជើង ដែលនេះអាចបង្កឱ្យមានអស្ថិរភាពនៅឧបទ្វីបកូរ៉េ។ លោកបានថ្លែងថា៖ «នេះបានបើកឱ្យមានចំណុចរួមសម្រាប់សហរដ្ឋអាមេរិកនៅក្នុងការដោះស្រាយជាមួយចិន ដើម្បីដាក់កំហិតលើការបញ្ជូនបច្ចេកវិទ្យាដែលបង្កឱ្យមានអស្ថិរភាពមកលើឧបទ្វីបកូរ៉េ»។ លោក Joseph DeTrani ដែលបានបម្រើការជាប្រេសិតពិសេសសម្រាប់កិច្ចពិភាក្សារំលាយនុយក្លេអ៊ែរ ដែលមានប្រាំមួយភាគីចូលរួម ជាមួយកូរ៉េខាងជើងចាប់ពីឆ្នាំ២០០៣ ដល់ ២០០៦ បានថ្លែងប្រាប់វីអូអេភាសាកូរ៉េកាលពីថ្ងៃទី២៦ ខែមិថុនាថា នេះជាបញ្ហាដែលសហរដ្ឋអាមេរិកនិងចិនត្រូវសហការគ្នា។ លោក DeTrani បាននិយាយថា កូរ៉េខាងជើងត្រូវតែស្ថិតនៅក្នុងបញ្ជី «បញ្ហាក្តីកង្វល់រួម» រវាងប្រទេសមហាអំណាចទាំងពីរ ស្របពេលសហរដ្ឋអាមេរិកស្វះស្វែងរកកិច្ចពិភាក្សាជាមួយចិននៅលើបញ្ហាផ្សេងៗដូចជា បញ្ញាសិប្បនិម្មិត និងពាណិជ្ជកម្ម។ លោក Dennis Wilder ដែលបម្រើការជានាយកជាន់ខ្ពស់ផ្នែកកិច្ចការអាស៊ីបូព៌ានៅក្រុមប្រឹក្សាសន្តិសុខជាតិប្រចាំសេតវិមានអំឡុងពេលរដ្ឋបាលប្រធានាធិបតីលោក George W. Bush បង្ហាញជាការប្រយ័ត្នប្រយែងជាងជុំវិញលទ្ធភាពនៃការសម្របសម្រួលរវាងសហរដ្ឋអាមេរិកនិងចិន។ លោក Wilder បានថ្លែងប្រាប់វីអូអេភាសាកូរ៉េកាលពីចុងខែមិថុនាថា ស្ថានភាពនាពេលបច្ចុប្បន្ននៃទំនាក់ទំនងសហរដ្ឋអាមេរិកនិងចិនបានធ្វើឱ្យរដ្ឋាភិបាលក្រុងប៉េកាំងមិនចង់ធ្វើការជាមួយរដ្ឋាភិបាលក្រុងវ៉ាស៊ីនតោនពាក់ព័ន្ធនឹងកូរ៉េខាងជើងនោះទេ។ លោក Wilder បានថ្លែង៖ «ទេ ពួកគេមិនមានចំណង់ក្នុងការចួលរួមជាមួយយើងនោះទេ បើគិតពីការណ៍ដែលពួកគេគិតថា យើងកំពុងប្រព្រឹត្តដាក់ពួកគេ។ ខ្ញុំមិនគិតថា ចិនមានចំណង់ចូលរួមនោះទេ។ លទ្ធភាពដ៏ឆ្ងាយមួយអាចថា ពួកគេប្រហែលចង់ចែករំលែកព័ត៌មាន ប៉ុន្តែគឺមានតែត្រឹមនេះប៉ុណ្ណោះទេ»។ លោក Robert Gallucci ប្រធានផ្នែកចរចាពីភាគីសហរដ្ឋអាមេរិកអំឡុងពេលវិបត្តិនុយក្លេអ៊ែរកូរ៉េខាងជើងឆ្នាំ ១៩៩៤ បានផ្តល់ជាទស្សនៈស្រដៀងគ្នា។ លោកបានថ្លែងកាលពីចុងខែមិថុនាថា៖ «យើងមិនមានទំនាក់ទំនងជាមួយរដ្ឋាភិបាលក្រុងប៉េកាំងនាពេលឥឡូវនេះក្នុងកម្រិតដែលយើងអាចពឹងផ្អែកបាននោះទេ»។ លោក Gallucci បានថ្លែងប្រាប់វីអូអេភាសាកូរ៉េថា ចិនមិនសាទរលទ្ធភាពដែលឥទ្ធិពលរបស់ខ្លួនមកលើកូរ៉េខាងជើងត្រូវបានធ្វើឱ្យថមថយនោះទេ។ លោក Gary Samore ដែលបានបម្រើការជាអ្នកសម្របសម្រួលរបស់សេតវិមានសម្រាប់ការគ្រប់គ្រងយុទ្ធភណ្ឌ និងអាវុធប្រល័យទ្រង់ទ្រាយធំ អំឡុងពេលពេលរដ្ឋបាលប្រធានាធិបតីអាមេរិកលោកបារ៉ាក់ អូបាម៉ា (Barack Obama) បានថ្លែងប្រាប់វីអូអេភាសាកូរ៉េតាមសារអ៊ីមែល កាលពីថ្ងៃទី២៦ ខែមិថុនាថា ចិនប្រហែលមានឥទ្ធិពលមានកម្រិតមកលើអ្វីកំពុងតែកើតឡើងរវាងរុស្ស៊ីនិងកូរ៉េខាងជើង បើទោះបីជារដ្ឋាភិបាលក្រុងវ៉ាស៊ីនតោន និងរដ្ឋាភិបាលក្រុងប៉េកាំងមានប្រយោជន៍រួមក្នុងការរក្សាអ្វីៗឱ្យនៅស្ងប់ស្ងាត់នៅឧបទ្វីបកូរ៉េក៏ដោយ។ លោកបានថ្លែងថា៖ «ខ្ញុំរំពឹងថា រដ្ឋាភិបាលក្រុងប៉េកាំងនឹងមិនគាំទ្រជំនួយយោធាណាមួយពីរុស្ស៊ីទៅកាន់កូរ៉េខាងជើងដែលអាចបង្កអស្ថិរភាពនោះទេ។ តែខ្ញុំមិនអាចនិយាយបាននោះទេថាតើលោក Putin ឬលោក Kim Jong Un នឹងគោរពតាមបំណងរបស់ចិនឬទេ»។ លោក Liu Pengyu អ្នកនាំពាក្យស្ថានទូតចិននៅរដ្ឋធានីវ៉ាស៊ីនតោន បានថ្លែងប្រាប់វីអូអេភាសាកូរ៉េតាមសារអ៊ីមែលកាលពីចុងខែមិថុនាថា៖ «ជាគោលការណ៍ ចិនស្វាគមន៍រុស្ស៊ីនៅក្នុងការពង្រឹងនិងបង្កើតទំនាក់ទំនងមិត្តភាពប្រពៃណីជាមួយបណ្តាប្រទេសពាក់ព័ន្ធ» ដោយអ្នកនាំពាក្យនោះមិនសំដៅចំៗទៅលើកូរ៉េខាងជើង។ ស្របពេលដូចគ្នានេះ រដ្ឋាភិបាលក្រុងវ៉ាស៊ីនតោនកំពុងប្រកាន់ក្តីសង្ឃឹមថា រដ្ឋាភិបាលក្រុងប៉េកាំងនៅតែអាចប្រើទំនាក់ទំនងបែបប្រវត្តិសាស្រ្តជាមួយរដ្ឋាភិបាលក្រុងព្យុងយ៉ាងដើម្បីជំរុញឱ្យមានជាដំណោះស្រាយមួយ។ អ្នកនាំពាក្យក្រសួងការបទេសអាមេរិកបានថ្លែងប្រាប់វីអូអេភាសាកូរ៉េកាលពីថ្ងៃទី ខែ២៦មិថុនាថា៖ «យើងជំរុញឱ្យរដ្ឋាភិបាលក្រុងប៉េកាំងប្រើប្រាស់ឥទ្ធិពលរបស់ខ្លួនដើម្បីជំរុញឱ្យសាធារណរដ្ឋប្រជាធិបតេយ្យប្រជាមានិតកូរ៉េងាកពីឥរិយាបថបង្កអស្ថិរភាពនិងវិលត្រឡប់មកកាន់តុចរចាវិញ»៕ ប្រែសម្រួលដោយលោក ណឹម សុភ័ក្រ្តបញ្ញា	អ្នកវិភាគខ្លះនិយាយថា កិច្ចព្រមព្រៀងការពារជាតិកាលពីពេលថ្មីៗនេះរវាងរុស្ស៊ីនិងកូរ៉េខាងជើងអាចនាំឱ្យមានឱកាសការទូតសម្រាប់សហរដ្ឋអាមេរិកនិងចិនក្នុងការធ្វើការរួមគ្នាដើម្បីស្ថិរភាពនៅឧបទ្វីបកូរ៉េ ដែលជាបញ្ហាពាក់ព័ន្ធនឹងផលប្រយោជន៍រួមទាំងសម្រាប់សហរដ្ឋអាមេរិកនិងចិន។
តាមការព្យាកររបស់ក្រសួងធនធានទឹក និងឧតុនិយម ចាប់ពីថ្ងៃទី២ដល់៨សីហា កម្ពុជាបានទទួលឥទ្ធិពលពីប្រព័ន្ធសម្ពាធទាបអូសបន្លាយលើភាគខាងជើងប្រទេសឡាវ និង ប្រទេសវៀតណាម គួបផ្សំនឹងខ្យល់មូសុងនិរតីក្នុងកម្រិតមធ្យម ។ ដោយឡែក ក្នុងមហាសមុទ្រប៉ាស៊ីហ្វិកឯណោះវិញ ក៏មានព្យុះមួយឈោ្មះថា ខាណុន (KHANUN) កំពុងធ្វើដំណើរឆ្ពោះទៅភាគខាងកើតប្រទេសចិនផងដែរ។ ស្ថានភាពបែបនេះ នឹងធ្វើឱ្យតំបន់ទំនាបកណ្តាល និងតំបន់ខ្ពង់រាប មានភ្លៀងធ្លាក់ក្នុងកម្រិតពីតិចទៅមធ្យម លាយឡំដោយផ្គរ រន្ទះ និងខ្យល់កន្ត្រាក់។ ដោយឡែក តំបន់មាត់សមុទ្រ អាចប្រឈមខ្លាំងជាងគេ ដោយមានភ្លៀងធ្លាក់ក្នុងកម្រិតពីមធ្យមទៅបង្គួរ លាយឡំដោយផ្គរ រន្ទះ និងខ្យល់កន្ត្រាក់ ហើយនៅលើផ្ទៃសមុទ្រនឹងមានខ្យល់បក់បោកខ្លាំង ព្រមទាំងរលកសមុទ្រខ្ពស់ៗផងដែរ។ អ្នកនាំពាក្យក្រសួងធនធានទឹក លោក ចាន់ យុត្ថា បានបន្ថែមថា ប៉ុន្មានសប្ដាហ៍មកនេះ កម្ពុជាទទួលរងឥទ្ធិពលធម្មជាតិឥតឈប់ឈរ ហើយនៅដើមខែសីហានេះ កម្ពុជាក៏ទទួលរងឥទ្ធិពលព្យុះ «ខាណុន»ផងដែរ។ ព្យុះនេះ នឹងធ្វើឱ្យកម្ពុជាមានភ្លៀងធ្លាក់រាយប៉ាយទូទាំងប្រទេស ហើយតំបន់មាត់សមុទ្រវិញ នឹងមានភ្លៀងធ្លាក់ក្នុងកម្រិតមធ្យម ហើយអាចមានខ្យល់បោកបក់ខ្លាំង និងរលកខ្ពស់ៗ។ លោក ប្រាប់ដូច្នេះថា៖« តំបន់មាត់សមុទ្រអាចមានភ្លៀងធ្លាក់ពីមធ្យមទៅបង្គួរ តែសំខាន់គឺមានខ្យល់ ដោយសារឥទ្ធិពលនៃព្យុះនេះ វាស្រូប។ អ៊ីចឹង! វាអាចធ្វើឱ្យលំហរសមុទ្រ និងតាមឆ្នេររបស់យើង មានខ្យល់ខ្លាំង ហើយរលកខ្ពស់ៗ»។ ប៉ុន្មានថ្ងៃចុងក្រោយនេះ ខេត្តមួយចំនួនបានរងការលិចលង់ដោយសារជំនន់ទឹកភ្លៀង ជាពិសេស ប៉ែកនិរតី នៃប្រទេស។ ជុំវិញបញ្ហានេះ ត្រូវបានលោក ចាន់ យុត្ថា បញ្ជាក់ថា ជំនន់ទឹកភ្លៀងពិតជាបង្កផលប៉ះពាល់ខ្លាំងដល់ជីវភាព និងការរស់នៅរបស់ពលរដ្ឋ។ ប៉ុន្តែ ក្នុងរយៈពេលដែលភ្លៀងធ្លាក់ច្រើននេះ ក៏បានផ្ដល់ភាពវិជ្ជមានដល់កសិករឱ្យមានទឹកស្រោចស្រពគ្រប់គ្រាន់ ហើយអាងស្តុកទឹកធំ ក៏ត្រូវបានបញ្ចូលពេញឡើងវិញ ដើម្បីត្រៀមទប់ទល់នឹងបាតុភូតកម្ដៅ ឈ្មោះថា «El Nino» ដែលបង្កហានិភ័យធម្មជាតិជាច្រើនដូចជា គ្រោះរាំងស្ងួត និងការកើនឡើងរលកកម្ដៅ នាពេលខាងមុខដ៏ខ្លី។ ការព្យាករថ្មីមួយទៀតរបស់ក្រសួងធនធានទឹក ឱ្យដឹងថា តំបន់ទំនាបមួយចំនួនអមទន្លេមេគង្គ ក៏អាចរងការជន់លិច ដោយសារការហក់ឡើងនៃកម្រិតទឹកភ្លៀងក្នុងអាងទន្លេមេគង្គ។ ការណ៍នេះ មកពីឥទ្ធិពលប្រព័ន្ធសម្ពាធទាប (ITCZ) នឹងធ្វើឲ្យនៅតំបន់ផ្ទៃរងទឹកភ្លៀងនៃទន្លេមេគង្គ ក្នុងភូមិសាស្រ្តប្រទេសថៃ ឡាវ និងកម្ពុជាមានភ្លៀងធ្លាក់ច្រើននៅក្នុងអាងទន្លមេគង្គ។ ទឹកទន្លេមេគង្គហក់ឡើងក្នុងរយៈពេលពី៣ទៅ៤ថ្ងៃខាងមុខ ជាពិសេសនៅភាគខាងលើនៃប្រទេសកម្ពុជា ដូចជា ខេត្តស្ទឹងត្រែង ទឹកនឹងអាចឡើងដល់កម្ពស់៧,៦៥ម៉ែត្រ, ខេត្តក្រចេះ ទឹកនឹងអាចឡើងដល់កម្ពស់១៦,៧០ម៉ែត្រ និងខេត្តកំពង់ចាម ទឹកនឹងអាចឡើងដល់កម្ពស់៩,៩០ម៉ែត្រ ។ ក្រសួងធនធានទឹក បញ្ជាក់ថា ការហក់ឡើងនេះ មិនទាន់ឈានដល់កម្រិតប្រកាសអាសន្ននៅឡើយទេ ប៉ុន្តែ ទឹកអាចលិចតំបន់ទំនាបមួយចំនួនអមដងទន្លមេគង្គ និងហូរចូលទៅតាមបណ្តាព្រែកមួយចំនួនផងដែរ។ ជាមួយគ្នានេះ ក្រសួង បានអំពាវនាវដល់សារធារណជនឱ្យបង្កើនការប្រុងប្រយ័ត្នខ្ពស់ ចំពោះគ្រោះទឹកជំនន់នៅរដូវវស្សានេះ៕	ភ្នំពេញ៖ កម្ពុជាបន្តធ្លាក់ភ្លៀងមួយសប្ដាហ៍ទៀត ហើយតំបន់មាត់សមុទ្រអាចមានរលកខ្ពស់ៗ និងខ្យល់បោកបក់ខ្លាំង។ ការណ៍នេះ បណ្ដាលមកពីឥទ្ធិពលនៃប្រព័ន្ធសម្ពាធទាប និងព្យុះខាណុន(KHANUN)។
ក្រោយជ័យជម្នះនៅក្រៅដីនាជំនួនថ្ងៃ Boxing Day ហង្សក្រហមបានកើនពិន្ទុដល់៥២ពិន្ទុ ពោលគឺនាំមុខក្រុមលេខ២ Leicester ចំនួន១៣ពិន្ទុ ក្រោយការប្រកួត១៩លើក។ ជាមួយនឹងគម្លាត១៣ពិន្ទុ និងបូករួមទាំងរបៀបលេងដ៏ខ្លាំងក្លារបស់ក្រុម Liverpool ផងនោះ លោក Rodgers ជឿជាក់ថាពួកគេនឹងក្លាយជាម្ចាស់ពានលីគកំពូលអង់គ្លេសរដូវកាល ២០១៩-២០ នេះមិនខាន។ «ពិតជាពិបាកបញ្ឈប់ពួកគេណាស់។ ខ្ញុំគ្មានការសង្ស័យទេចំពោះ Liverpoolនៅពេលនេះ។ ពួកគេជាក្រុមដ៏អស្ចារ្យ និងប្រកបដោយការជឿជាក់ខ្ពស់បំភុត។ ពួកគេនឹងក្លាយជាម្ចាស់ពាន Premier League ហើយពិបាកណាស់ក្នុងការបញ្ឈប់ពួកគេនៅរដូវកាលនេះ ដ្បិតពួកគេមានកីឡាករប្រកបដោយបទពិសោធន៍គ្រប់គ្រាន់ និងមានគុណភាពគ្រប់គ្រាន់ដើម្បីសម្រេចការងាររបស់ពួកគេ»។ នេះជាការអះអាងរបស់អ្នកចាត់ការសញ្ជាតិអៀរឡង់ វ័យ៤៦ឆ្នាំ ទៅកាន់អតីតក្រុមខ្លួន។ លោក Rodgers ធ្លាប់ជាអ្នកចាត់ការទូទៅ Liverpool ចន្លោះពីឆ្នាំ២០១២ ដល់ឆ្នាំ២០១៥ មុនលោកផ្លាស់ទៅក្រុម Celtic នៅឆ្នាំ២០១៦៕	លោក Brendan Rodgers អ្នកចាត់ការទូទៅ Leicester City ជឿជាក់ថា ជារឿងពិបាកបំផុតក្នុងការរារាំង Liverpool មិនឲ្យឈ្នះពាន Premier League រដូវកាលនេះ។ ការលើកឡើងរបស់ Rodgers បែបនេះ កើតឡើងក្រោយលោកមើលឃើញពីទម្រង់លេងដ៏អស្ចារ្យរបស់កូនក្រុមលោក Jurgen Klopp ដែលបានយកឈ្នះ Leicester ក្នុងលទ្ធផល ៤-០។
លោក គុជ បញ្ញាសា អនុរដ្ឋលេខាធិការក្រសួងទេសចរណ៍ បាននិយាយថា កម្ពុជា និងហ្វីលីពីន នឹងមានជើងហោះហើត្រង់នៅដើម ខែមេសាខាងមុខនេះ។ «ការហោះត្រង់រវាងទីក្រុងម៉ានីល-ទីក្រុងភ្នំពេញ ដែលនឹងដំណើរការចាប់ពីថ្ងៃទី០១ ខែមេសា ឆ្នាំ២០១៩ នឹងជំរុញលំហូរភ្ញៀវទេសចរកាន់តែប្រសើរបន្ថែមទៀតចូល មកទស្សនាកម្ពុជា»។ នេះជាការបញ្ជាក់របស់លោក គុជ បញ្ញាសា នៅលើហ្វេសប៊ុកក្រសួងទេសចរណ៍។ ទាក់ទងនឹងចំណុចខាងលើនេះ គណៈប្រតិភូកម្ពុជាបានជួបពិភាក្សាការងារជាមួយក្រុមហ៊ុនអាកាសចរណ៍ហ្វីលីពីន រួមទាំងក្រុមហ៊ុនឯកជន និងប្រតិបត្តិករទេសចរណ៍ជាច្រើន ដើម្បីសហការជំរុញទេសចរណ៍កម្ពុជាទៅកាន់ទីផ្សារហ្វីលីពីន និងជំរុញការទស្សនាទៅវិញទៅមក (two-way visit) រវាងប្រទេសទាំងពីរ កម្ពុជា-ហ្វីលីពីន។ កាលពីថ្ងៃទី៧ ខែកុម្ភៈឆ្នាំ២០១៩ លោក ថោង ខុន រដ្ឋមន្ត្រីក្រសួងទេសចរណ៍ដែលបានជួបពិភាក្សាជាមួយក្រុមហ៊ុនអាកាសចរណ៍ឥណ្ឌូណេស៊ី CITILINK បាននិយាយថា ប្រទេសឥណ្ឌូណេស៊ីបានសម្រេចបើកឲ្យមានការហោះហើរឡើងវិញជាមួយកម្ពុជា ក្នុងឆមាសទី២ ឆ្នាំ២០១៩នេះ។ រដ្ឋមន្ត្រីក្រសួងទេសចរណ៍ បាននិយាយថា៖«ដោយសារការខិតខំចរចារវាងភាគីទាំងពីរ ពិសេស ថ្នាក់ដឹកនាំនៃប្រទេសទាំង២ ទើបនាពេលខាងមុខ នឹងមានការហោះហើរត្រង់ពីឥណ្ឌូណេស៊ីមកកាន់កម្ពុជាឡើងវិញ បន្ទាប់ពីខកខានអស់ជិតកន្លះសតវត្សរ៍»។ បច្ចុប្បន្នភ្ញៀវទេសចរឥណ្ឌូណេស៊ីមកទស្សនាក្នុងប្រទេសកម្ពុជាជិត ៥ម៉ឺននាក់ក្នុងមួយឆ្នាំតែប៉ុណ្ណោះ។ កាលពីឆ្នាំ ២០១៨ ទេសចរណ៍ឥណ្ឌូណេស៊ីប្រហែល ៤៧ ២៥៦ នាក់ បានមកទស្សនាប្រទេសកម្ពុជា ដែលកើនឡើង ៩ ភាគរយធៀបនឹងឆ្នាំ ២០១៧។ ទេសចរណ៍ហ្វីលីពីន បានមកទស្សនាកម្ពុជា មានចំនួនសរុប ៧៦ ០២៤ នាក់ កាលពីឆ្នាំ ២០១៨ ធ្លាក់ចុះ ១៤ ភាគរយធៀបនឹង ៨៨ ៩០៦ នាក់កាលពីឆ្នាំ ២០១៧។ នេះបើយោងតាមរបាយការណ៍របស់ក្រសួងទេសចរណ៍។ ក្នុងចំណោមប្រទេសសមាជិកអាស៊ាន នៅតែប្រទេសប្រ៊ុយណេមួយទៀតទេ ដែលមិនទាន់មានការហោះហើរត្រង់មកកម្ពុជា៕	កម្ពុជានឹងមានជើងហោះហើរត្រង់ជាមួយប្រទេសក្នុងតំបន់អាស៊ានពីរបន្តែមទៀតក្នុងឆ្នាំ២០១៩នេះ គឺប្រទេសហ្វីលីពីន និងឥណ្ឌូណេស៊ី ខណៈនៅសល់តែព្រុយណេមួយទៀតប៉ុណ្ណោះ។
ដើម្បីជ្រាបច្បាស់សូមអញ្ជើញទស្សនាកិច្ចសម្ភាសរបស់ នាយ យ៉ាន នៃសារព័ត៌មានថ្មីៗដូចតទៅ៖	បន្ទាប់ពីបណ្ណាល័យចល័តជាម៉ូតូ ជាឡានរថយន្ត និងជាកង់បី អង្គការស៊ីប៉ា ដែលបោះពុម្ពផ្សាយសៀវភៅ ទើបតែបង្កើតបណ្ណាល័យចល័តជាទូក ក្នុងបំណងជួយពលរដ្ឋ ជាពិសេសកុមារា និងកុមារី ឃុំផ្លូវទូកទីមួយ ស្រុកកំពង់លែង ខេត្តកំពង់ឆ្នាំង អោយមានលទ្ធភាពអានសៀវភៅ និងស្រលាញ់ការអានសៀវភៅ ដើម្បីចេញផុតពីភាពក្រីក្រ។ ក្រុមហ៊ុន MCC បានផលិត ទូកនេះនៅខេត្តសៀមរាប ដោយវាទូលាយជាងកាណូតដទៃ ដើម្បីសម្រួលការដឹកកេសសៀវភៅ និងដើររកសៀវភៅ។ បណ្ណាល័យចល័តនេះមានដំបូល និងវាំងននជាកំណាត់កៅស៊ូ ដើម្បីការពារសៀវភៅ។ ចំណែកម៉ូទ័រវិញ គឺជាម៉ាកជប៉ុន ហុងដា ដែលមិនសូវខ្លាំងប៉ុន្មានទេ ព្រោះទូករបស់ស៊ីប៉ា មិនត្រូវការជិះលឿនទេ។ វាមានល្បឿនអតិបរមា ១១គីឡូម៉ែត្រក្នុងមួយម៉ោង។
ម្រេចជាដំណាំប្រភេទកសិឧស្សាហកម្ម ដែលពលរដ្ឋក្នុងខេត្តត្បូងឃ្មុំនិយមដាំ។ ប៉ុន្តែចំនួននេះនៅមានចំនួនតិចតួចប៉ុណ្ណោះ បើប្រៀបធៀបនឹងដំណាំឧស្សាហកម្មផ្សេងទៀតដូចជា កៅស៊ូ និងដំឡូងមីជាដើម។ បច្ចុប្បន្ន ផ្ទៃដីដំណាំម្រេចនៅក្នុងខេត្តត្បូងឃ្មុំនៅសល់ត្រឹម ១ ៩០០ ហិកតាប៉ុណ្ណោះ បើធៀបនឹងប្រមាណ៥ឆ្នាំមុន ដែលមានជាង៣ពាន់ហិកតា ត្រឹមថ្ងៃទី ២៥ ខែមិថុនា ឆ្នាំ២០២០។ នេះបើតាមរបាយការណ៍ខេត្តត្បូងឃ្មុំ។ លោក ជៀង សារិទ្ធ អនុប្រធានមន្ទីរកសិកម្មខេត្តត្បូងឃ្មុំ ប្រាប់សារព័ត៌មានThmeyThmey25 ការថយចុះនៃផ្ទៃដីដាំម្រេចក្នុងខេត្តត្បូងឃ្មុំ ដោយសារម្រេចមានទីផ្សារចង្អៀត តម្លៃទាប បញ្ហាជំងឺ និងកត្តាអាកាសធាតុ។ ផលរំខានទាំងអស់នេះ បង្ខំឲ្យអ្នកដាំម្រេច មួយចំនួនកាត់បន្ថយផ្ទៃដីដាំដុះ និងមួយចំនួនទៀតបោះបង់ចោលការមើលថែតែម្តង។ អនុប្រធានមន្ទីរកសិកម្ម អះអាងទៀតថា នៅត្បូងឃ្មុំមានតែក្រុមហ៊ុនឯកជន២គត់ ដែលប្រមូលទិញម្រេចពីកសិករ នាំចេញទៅប្រទេសវៀតណាម ដែលជាទីផ្សារធំជាងគេសម្រាប់ខេត្តនេះលោក ជៀង សារិទ្ធ ពន្យល់បន្ថែម៖« ខេត្តត្បូងឃ្មុំ មានទីផ្សារចង្អៀតណាស់ មានតែក្រុមហ៊ុនឯកជនចំនួន២ ប៉ុណ្ណោះ ដែលប្រមូលទិញម្រេចក្នុងខេត្តនេះ។ ម្រេចឥឡូវមានតម្លៃទាប ជាមធ្យមម្រេចស្ងួត ១គីឡូលក់បានតែ ៩ ៥០០រៀលប៉ុណ្ណោះ។ ម្រេចខ្ចីអាចលក់បានតម្លៃសមរម្យ ក្នុង១គីឡូ ៧ ០០០រៀលទៅ ៨ ០០០រៀល ប៉ុន្តែតម្រូវការវាតិចទេ។ អីចឹងអ្នកដាំគាត់ទុកដល់ទុំទើបបេះលក់។ យ៉ាងណាក៏ដោយ អាជ្ញាធរ មិនទាន់មានដំណោះស្រាយណាមួយចំពោះតម្លៃម្រេចនោះទេ ប៉ុន្តែមន្ទីរកសិកម្មខេត្ត បានចុះដល់សហគមន៍ផ្ទាល់ ដើម្បីផ្សព្វផ្សាយពីបច្ចេកទេស ដាំដុះ ការមើលថែ និងជំងឺលើដំណាំម្រេច ក្នុងការចូលរួមដោះស្រាយនូវបញ្ហាជំងឺ បានមួយផ្នែកដែរ។ បើទោះបីតម្លៃម្រេចមានការធ្លាក់ចុះ ហើយពលរដ្ឋមួយចំនួនបន្ថយការដាំដុះ ឬបោះបង់ការមើលថែម្រេចក៏ដយ តែក៏នៅមានពលរដ្ឋខ្លះ ក៏ក្រាញននៀលនឹងរបរដាំម្រេចនេះដែរ។ អ្នកស្រី ស៊ុយ ឃេង អាយុ ៤៧ឆ្នាំ ជាពលរដ្ឋរស់នៅភូមិដារ ស្រុកមេមត់ ខេត្តត្បូងឃ្មុំ និងបានដាំដុះម្រេចដាំលើផ្ទៃដី ២ហិកតា ប្រមាណ ១០ឆ្នាំមកហើយ។ កសិកររូបនេះ បានប្រាប់ ThmeyThmey25 ថាតម្លៃម្រេចបច្ចុប្បន្នធ្លាក់ថ្លៃ នៅត្រឹម ៩ ៥០០រៀលទៅ ១ ម៉ឺនរៀលប៉ុណ្ណោះ ក្នុងមួយគីឡូក្រាម។ អ្នកស្រីរំឭកថា កាលពីអំឡុងឆ្នាំ២០១៥ អ្នកស្រីអាចលក់ម្រេចបានថ្លៃ រហូតដល់ ៤ម៉ឺនរៀលឯណោះ ក្នុង មួយគីឡូក្រាម។ ដ្បិតតែតម្លៃម្រេចនៅប៉ុន្មានឆ្នាំចុងក្រោយនេះ បានធ្លាក់ថ្លៃ និងនៅមានតម្លៃទ្រឹងម្តុំ១ម៉ឺនរៀលក៏ដោយ ក៏កសិកររូបនេះ បញ្ជាក់ថាមិនបោះបង់ ម្រេចប្រមាណ២ ០០០ ជន្លង់ ដែលខំដាំជាយូរមកហើយនោះទេ។ ស្តាយផង និងវាបានផ្ដល់ចំណូលខ្លះនៅរដូវប្រមូលផលផង ទើបអ្នកស្រី ឃេង បន្តមើលថែម្រេចរបស់ខ្លួន។ អ្នកស្រី រៀបរាប់ដូច្នេះ៖« ម្រេចហ្នឹងដាំយូរឆ្នាំហើយ បើកាប់ចោលស្ដាយព្រោះដាំច្រើនដែរ អីចឹងហើយចេះតែបន្តមើលថែទៅ យ៉ាងណាក៏ទទួលបានផលខ្លះៗដែរ»។ យោងតាមរបាយការណ៍នាំចេញកសិផលទៅទីផ្សារអន្តរជាតិ របស់ក្រសួងកសិកម្ម រយៈពេល ៩ខែឆ្នាំ ២០២០ កម្ពុជាបាននាំចេញម្រេចសរុបប្រមាណ ៤ ម៉ឺនតោន ទៅទីផ្សារអន្តរជាតិ៕	ផ្ទៃដីដាំម្រេច នៅក្នុងខេត្តត្បូងឃ្មុំ បានថយចុះជាបន្តបន្ទាប់ នៅក្នុងរយៈពេលប៉ុន្មានឆ្នាំចុងក្រោយនេះ ដោយសារម្រេចមានទីផ្សារចង្អៀត តម្លៃទាប បញ្ហាជំងឺ និងកត្តាអាកាសធាតុ។ របាយការណ៍ដាំដុះកសិផលនៅខេត្តត្បូងឃ្មុំ ដែលសារព័ត៌មាន ThmeyThmey25 ទទួលបាន បញ្ជាក់ថាដីដំណាំម្រេចនៅក្នុងខេត្តត្បូងឃ្មុំ បច្ចុប្បន្ន មានត្រឹម ១ ៩០០ ហិកតាប៉ុណ្ណោះ ខណៈប្រមាណ៥ឆ្នាំមុន ផ្ទៃដីដាំម្រេចមានជាង៣ពាន់ហិកតា។
សូមអានសេចក្តីលម្អិតខាងក្រោម ដើម្បីចូលរួមក្នុងការជ្រើសរើស...	ក្រុមហ៊ុនចម្រុះសិប្បករអង្គរ សូមប្រកាសជ្រើសរើសក្រុមហ៊ុនពិគ្រោះយោបល់ដែលមានបទពិសោធន៍ និងលក្ខណសម្បត្តិគ្រប់គ្រាន់ ដើម្បីធ្វើសវនកម្មនិងអនុវត្តដំណើរការរៀបចំផែនការយុទ្ធសាស្ត្រសម្រាប់ការអភិវឌ្ឍរយៈពេល ៣ ឆ្នាំ។
លោក ឡាក់ សំអាត បានចូលនិវត្តន៍កាលពីឆ្នាំ២០១៣ ហើយតំណែងអគ្គនាយកកីឡារបស់លោក ត្រូវបានជំនួសដោយលោក អ៊ុក សិទ្ធិជាតិ រហូតដល់ពេលបច្ចុប្បន្ន។ ក្រោយការចូលនិវត្តន៍ លោកត្រូវបានតែងតាំងជាទីប្រឹក្សាអមទីស្តីការគណៈរដ្ឋមន្ត្រី ឋានៈស្មើអនុរដ្ឋលេខាធិការ។ ក្រៅពីធ្លាប់កាន់តំណែងជាអគ្គនាយកកីឡា លោក ឡាក់ សំអាត ក៏ជាអតីតអគ្គលេខាធិការកាយរីទ្ធិជាតិកម្ពុជា ផងដែរ។ យោងតាមអគ្គនាយកដ្ឋានកីឡា ពិធីបុណ្យសព លោក ឡាក់ សំអាត ប្រព្រឹត្តទៅនៅគេហដ្ឋានក្នុងសង្កាត់ច្រាំងចំរេះ២ ខណ្ឌឫស្សីកែវ ខាងត្បូងជាប់បុរីជីបម៉ុង៥៩៨៕	លោក ឡាក់ សំអាត អតីតអគ្គនាយកនៃអគ្គនាយកដ្ឋានកីឡានៃក្រសួងអប់រំ យុវជន និងកីឡា បានទទួល មរណភាពក្នុងអាយុ៧៥ឆ្នាំ ដោយរោគាពាធ នាវេលាម៉ោង២ និង២៥នាទី ព្រឹកថ្ងៃទី២៩ ខែមីនា ឆ្នាំ២០២២។ អគ្គនាយកដ្ឋានកីឡា បានចេញលិខិតពីដំណឹងមរណភាពនេះ។
More than 700,000 Rohingya Muslims fled Buddhist-majority Myanmar to Bangladesh after a brutal military crackdown on the stateless minority almost a year ago. The two countries last November signed a deal to repatriate them but it has stalled. Many fear returning to a place where villages were burned to the ground and where they say security forces murdered, tortured and raped members of their communities. Bangladesh insists the Rohingya are on its soil temporarily but has not forced them back. In rare public remarks on the crisis, civilian leader Suu Kyi said in a speech in Singapore that Myanmar has been ready to receive Rohingya returnees since January 23 as agreed in the memorandum of understanding. "It's very difficult for us to put a time frame on it by ourselves unilaterally because we have to work with Bangladesh in order to do that," she told an audience in a lecture organised by the ISEAS-Yusof Ishak Institute and entitled "Myanmar's Democratic Transition: Challenges and Way Forward". "Bangladesh would also have to decide how quickly they want the process to be completed," Suu Kyi added. Since the repatriation was signed the two countries have wrangled over details, including the way refugees are described on ID cards in Bangladesh. - Crumbling reputation - Rohingya living in the crowded camps over the border in Cox's Bazar insist on safety guarantees and citizenship rights before returning to Rakhine state in western Myanmar, where the United Nations says conditions are not ready for their return. The US and UN have described the military's campaign as ethnic cleansing and there is scepticism over whether Myanmar seriously intends to allow mass returns. The crackdown against the Rohingya was sparked on August 25 last year when insurgents attacked police posts. Calls have mounted for Myanmar's military to be held responsible for the campaign, in which thousands are estimated to have died, and the US has sanctioned two army brigades and several commanders who oversaw the expulsion. But Myanmar says it was simply defending itself and bristles at international calls for justice, arguing that the world does not understand the problem. Suu Kyi, a Nobel laureate once under house arrest by the junta that ruled for decades, has seen her global reputation crumble since coming to power for failing to speak up for the Rohingya. "We who are living through the transition in Myanmar view it differently from those who observe it from the outside and who will remain untouched from its outcome," she said, appearing relaxed and jocular. She also blamed Rohingya insurgents and avoided criticism of the military. "The danger of terrorist activities which was the initial cause of events leading to the humanitarian crisis in Rakhine remains real and present today," she said. "Unless these security challenges are addressed, the risk of communal violence would remain." The Rohingya are seen as outsiders in Myanmar but consider Rakhine their homeland. They were stripped of their citizenship decades ago and subject to periodic purges while denied access to healthcare and freedom of movement.	Singapore, Singapore \| Aung San Suu Kyi said Tuesday it was up to Bangladesh to decide how quickly Rohingya refugees would return to Myanmar, appearing to blame Dhaka for the delay.
កាលពីអណត្តិទី៦ អ្នកទៅបោះឆ្នោតមាន ៨៣,០២ភាគរយ។ អត្រាអ្នកទៅបោះច្រើនជាងគេគឺក្នុងអាណត្តិទី២ឆ្នាំ១៩៩៨ ដែលមាន៩៣,៧៤ភាគរយ រីឯអត្រាតិចជាងគេគឺក្នុងអាណត្តិទី៥ ដែលមាន៦៩,៦១ភាគរយ៕	របាយការណ៍បណ្តោះអាសន្នពីគណៈកម្មាធិការជាតិរៀបចំការបោះឆ្នោត (គ.ជ.ប) បង្ហាញថា អ្នកទៅបោះឆ្នោតជ្រើសតាំងតំណាងរាស្ត្រអាណត្តិទី៧នេះ មានចំនួន៨១,៤៨ភាគរយ ក្នុងចំណោមអ្នកមានឈ្មោះក្នុងបញ្ជី។ តួលេខនេះ គឺលើស១ភាគរយ បើធៀបនឹងការបោះឆ្នោតជ្រើសរើសក្រុមប្រឹក្សាឃុំ-សង្កាត់កន្លងមក។
លោក ប៉ាវ ស៊ីណា ប្រាប់សារព័ត៌មានថ្មីៗថា បន្ទាប់ពីគណៈកម្មការប្រឹក្សាការងារសម្រេចរួចហើយ សម្តេច ហ៊ុន សែន ប្រមុខរដ្ឋាភិបាលកម្ពុជា ក៏ប្រកាសបន្ថែមចំនួន ៥ដុល្លារទៀត ដូច្នេះ ប្រាក់ឈ្នួលថ្មីសម្រាប់កម្មករ-កម្មការិនី កើនឡើងដល់ ១៧០ដុល្លារក្នុង១ខែ។ លោក និយាយទាំងសប្បាយចិត្តថា៖«ក្នុងនាមខ្ញុំជាមេសហជីព១រូប ខ្ញុំសូមអរគុណថ្នាក់ដឹកនាំ។ ហើយបងប្អូនកម្មករ-កម្មការិនី ក៏ត្រេកអរដែរ»។ សូមបញ្ជាក់ថា បច្ចុប្បន្ន ប្រាក់ឈ្នួលគោលសម្រាប់កម្មករ-កម្មការិនី គឺ១៥៣ដុល្លារ ក្នុង១ខែ៕	ភ្នំពេញ៖ ប្រាក់ឈ្នួលគោលសម្រាប់កម្មករ-កម្មការិនី ផ្នែកវាយនភណ្ឌ និងស្បែកជើង ត្រូវបានកំណត់ត្រឹម១៦៥ ដុល្លារ តាមរយៈការសម្រេចរបស់គណៈកម្មការប្រឹក្សាការងារនៃក្រសួងការងារនិងបណ្តុះបណ្តាលវិជ្ជាជីវៈ នៅរសៀល ថ្ងៃទី៥ ខែតុលា ឆ្នាំ២០១៧នេះ។ នេះជាការអះអាងរបស់លោក ប៉ាវ ស៊ីណា មេសហជីព១រូបនៅកម្ពុជា។
លោក ម៉ានូ រ៉ាចាន់ អគ្គនាយកនៃធនាគារឯកទេសវីង បានមានប្រសាសន៍ថា៖ «សុខភាពនិងសុវត្ថិភាពរបស់សហគមន៍ គឺជាអាទិភាពមួយរបស់យើង។ ស្ថិតក្នុងស្ថានភាពដែល COVID-19 កំពុងតែរីរាលដាលនេះ តម្រូវឲ្យមានការឆ្លើយតបជាចាំបាច់ផងដែរ ដើម្បីជួយសម្រួល និងគាំទ្រដល់ភ្នាក់ងារវីង ក៏ដូចជាអតិថិជនរបស់យើងនៅទូទាំងប្រទេស។ យើងបានចាត់វិធានការ និងគោលនយោបាយផ្សេងៗ ដើម្បីធានាថា សហគមរបស់យើង មានសុវត្តិភាព។ ការផ្ទេប្រាក់ពី វីង ទៅ វីង ដោយឥតគិតថ្លៃ តាមរយៈកម្មវិធីស្មាតហ្វូនវីង គឺជាវិធានការមួយ ក្នុងចំណោមវិធានការជាច្រើនដែលយើងកំពុងអនុវត្ត»។ លោក ម៉ានូ រ៉ាចាន់បានបន្តថា៖ «យើងសង្ឃឹមថា ការផ្តល់ជូននូវសេវាដោយឥតគិតថ្លៃនេះ នឹងជួយដល់អតិថិជនរបស់វីងរាប់លាននាក់ ឲ្យអាចផ្ញើប្រាក់ទៅមនុស្សជាទីស្រលាញ់របស់ពួកគេ ដែលកំពុងជួបបញ្ហាវិបត្តិបាន»។ ធនាគារជាតិនៃកម្ពុជា ថ្មីៗនេះ បានលើកទឹកចិត្តដល់ស្ថាប័នរាជរដ្ឋាភិបាល ស្ថាប័នមីក្រូហិរញ្ញវត្ថុ និងសាធារណជនទាំងឡាយ ឲ្យរួមគ្នាប្រើប្រាស់សេវាអេឡិចត្រូនិក សម្រាប់ធ្វើប្រតិបត្តិការផ្សេងៗ និងទូទាត់ការចំណាយ។ បើយោងតាមអង្គការសុខភាពពិភពលោក មានវិធីមួយចំនួន ដែលជួយការពារខ្លួនពីការឆ្លងCOVID-19 ដូចជា៖ ការលាងដៃជាមួយសាប៊ូ ការខ្ទប់មាត់ និងច្រមុះពេលដែលក្អក ឬកណ្តាស់ ជៀសវាងការប៉ះភ្នែក ច្រមុះនិងមាត់ ព្រមទាំងរក្សាចម្ងាយពីគ្នា យ៉ាងហោចណាស់មួយម៉ែត្រជាដើម។ លោក ម៉ានូ បានក្រើនរំលឹកទៅអ្នកទាំងអស់គ្នា ឲ្យមានការយកចិត្តទុកដាក់ខ្ពស់ ចំពោះសុខភាពដោយលើឡើងថា៖ «សូមអ្នកទាំងអស់គ្នា ទៅមណ្ឌលសុខភាពដែលនៅជិតខ្លួនបំផុតជាបន្ទាន់ ប្រសិនបើអ្នកមានរោគសញ្ញាឆ្លង COVID-19។ ការធ្វើបែបនេះ នឹងអាចជួយការពារអ្នក និងក្រុមគ្រួសាររបស់អ្នកពីការឆ្លង COVID-19បាន»។ កម្មវិធីស្មាតហ្វូនវីង អាចជួយអ្នកប្រើប្រាស់ មិនឲ្យប៉ះសាច់ក្រដាស់ប្រាក់ដោយផ្ទាល់បាន។ ការផ្ទេរប្រាក់តាមប្រព័ន្ធអេឡិចត្រូនិក វាមិនទាមទារឲ្យមនុស្សម្នានៅក្បែរគ្នាឬ កាន់សាច់ប្រាក់ដោយផ្ទាល់ ដែលអាចប្រឈមនឹងការចម្លងវីរុសនោះឡើយ។ ក្រៅពីផ្តល់អត្ថប្រយោជន៍ដល់សុខភាព កម្មវិធីស្មាតហ្វូនវីង អាចផ្តល់ជូននូវភាពងាយស្រួលដល់អថិជនដែលអាចទិញទំនិញ និងសេវាកម្មផ្សេងៗ ដោយត្រឹមតែប្រើចុងម្រាមដៃចុចទូរស័ព្ទប៉ុណ្ណោះ។ គ្រាន់តែប្រើប្រាស់កម្មវិធីស្មាតហ្វូនវីង លើទូរស័ព្ទដៃវៃឆ្លាត ប្រជាជននៅទូទាំងប្រទេស អាចទូទាត់ប្រាក់បានជាច្រើនយ៉ាង មិនថាជាការបង់ថ្លៃទឹកភ្លើង ការបញ្ចូលលុយទូរស័ព្ទ ការទូទាត់ការចំណាយផ្សេងៗ រាប់ចាប់តាំងពីសេវាដឹកជញ្ជូន រហូតដល់ហាងលក់ទំនិញ។ ដោយមានអ្នកប្រើប្រាស់ជាង ៥លាននាក់ វីងបានវិវត្តខ្លួនក្លាយជាស្លាកយីហោមួយ ដែលត្រូវបានគេទទួលស្គាល់ និងទុកចិត្តបំផុត ក្នុងការផ្តល់ជូនសេវាកម្មទូទាត់ប្រាក់តាមទូរស័ព្ទចល័ត និងអេឡិចត្រូនិក ដោយបានចាប់ដៃគូជាមួយពាណិជ្ជករជាង ៤ ម៉ឺនក្រុមហ៊ុន និងបានសហការជាមួយ Mastercard, Western Union, MoneyGram, Wechat, និង Alipay ដើម្បីផ្តល់ជូនភាពងាយស្រួល ក្នុងការទិញទំនិញតាមអ៊ីនធឺណិត។ លោក ម៉ានូ បានមានប្រសាសន៍ថា៖ «វីងពិតជាមានមោទកភាព ក្នុងការគាំទ្រតម្រូវការហិរញ្ញវត្ថុ ដល់ប្រជាជនកម្ពុជាគ្រប់ស្រទាប់វណ្ណៈ។ មិនថាមានបញ្ហាប្រឈមយ៉ាងណាក៏ដោយ យើងនឹងកាន់តែរឹងមាំ នៅពេលដែលយើងរួមសហការគ្នាបានល្អ»។ សម្រាប់អតិថិជនដែលត្រូវការសាច់ប្រាក់ នៅតែអាចដកប្រាក់បានយ៉ាងងាយស្រួល តាមរយៈបណ្តាញភ្នាក់ងារវីង ជាង៧៥០០កន្លែងទូទាំងប្រទេស បើទោះបីជានៅភូមិដាច់ស្រយាលយ៉ាងណាក្តី៕ (អត្ថបទពាណិជ្ជកម្ម)	ធនាគារឯកទេសវីង (ខេមបូឌា) លីមីតធីត ចូលរួមចំណែកប្រយុទ្ធប្រឆាំងការរីករាលដាលនៃជំងឺឆ្លង និងជួយគាំទ្រដល់អតិថិជនទាំងឡាយ ខណៈពេលដែល Covid-19 កំពុងរីករាលដាល។ ឥឡូវនេះអតិថិជនរបស់ វីង អាចផ្ទេរប្រាក់ដោយឥតគិតថ្លៃ តាមកម្មវិធីស្មាតហ្វូនវីង ដែលជួយឲ្យពួកគេ ផ្ញើប្រាក់បានយ៉ាងងាយស្រួល ដោយមិនចាំបាច់ចាកចេញពីផ្ទះ ទៅកាន់មនុស្សជាទីស្រលាញ់ ដែលកំពុងមានតម្រូវការផ្សេងៗ ។
លោកទន្តបណ្ឌិត ទិត ហុងយឺ នាយកមន្ទីរពេទ្យទន្តសាស្ត្រ រំចង់ បានមានប្រសាសន៍ថា «ក្នុងខួបលើកទី២៨ របស់ រំចង់ យើងមានមោទនភាពក្នុងការបន្តការបរិច្ចាគឈាមប្រចាំឆ្នាំរបស់យើង ។ តាមរយៈកម្មវិធីនេះ យើងមានគោលបំណងបំផុសគំនិតសាធារណជនឱ្យចូលរួមចំណែកក្នុងបុព្វហេតុមនុស្សធម៌ដ៏សំខាន់នេះ។» មជ្ឈមណ្ឌលជាតិផ្តល់ឈាមដើរតួនាទីយ៉ាងសំខាន់ក្នុងការធានាការផ្គត់ផ្គង់ឈាមបានគ្រប់គ្រាន់ និងទាន់ពេលវេលាសម្រាប់ការព្យាបាល និងសង្គ្រោះបន្ទាន់។ តាមរយៈការចូលរួមក្នុងកិច្ចខិតខំប្រឹងប្រែងសង្គ្រោះជីវិតនេះ បុគ្គលម្នាក់ៗអាចក្លាយជាវីរជន និងមានឥទ្ធិពលវិជ្ជមានដល់សហគមន៍របស់ពួកគេ។ មន្ទីរពេទ្យទន្តសាស្ត្រ រំចង់ គឺជាអ្នកផ្តល់សេវាថែទាំសុខភាពមាត់ធ្មេញឈានមុខគេនៅកម្ពុជា ដោយផ្តោតលើសុខភាពមាត់ធ្មេញ និងសុខុមាលភាពទូទៅ របស់អ្នកជំងឺ។ សម្រាប់ព័ត៌មានបន្ថែម សូមចូលទៅកាន់ www.roomchang.com ៕ (អត្ថបទពាណិជ្ជកម្ម)	ដើម្បីអបអរសាទរខួបលើកទី២៨ បុគ្គលិកចំនួន១៨នាក់របស់មន្ទីរពេទ្យទន្តសាស្ត្រ រំចង់ បានចូលរួមបរិច្ចាគឈាមប្រចាំឆ្នាំរបស់ពួកគេ នៅមជ្ឈមណ្ឌលជាតិផ្តល់ឈាម ។ គំនិតផ្តួចផ្តើមនេះមានគោលបំណងបំផុសគំនិតសាធារណជនក្នុងការធ្វើឱ្យមានផលវិជ្ជមានក្នុងសង្គម និងបញ្ជាក់ពីតម្រូវការចាំបាច់សម្រាប់ការបរិច្ចាគឈាមក្នុងការជួយសង្គ្រោះជីវិត។
អ្នកនាំពាក្យគណបក្សកាន់អំណាចរូបនេះ ប្រាប់សារព័ត៌មានថ្មីៗតាមទូរសព្ទថា សំឡេងឆ្នោតនៅសល់ទាំងប៉ុន្មាន គឺបានទៅលើគណបក្សផ្សេងៗ។ ប៉ុន្តែ លោកបញ្ជាក់ថា ប្រសិនបើសំឡេងឆ្នោតរបស់គណបក្សទាំងនោះ មិនគ្រប់គ្រាន់ ដើម្បីទទួលបានអាសនៈទេ ដូច្នេះ អាសនៈដែលនៅសល់ អាចនឹងធ្លាក់ទៅលើគណបក្សប្រជាជនកម្ពុជាបន្ថែមទៀត។ យ៉ាងណាក៏ដោយ លោក បញ្ជាក់ចុងក្រោយថា ចំនួនអាសនៈជាក់ស្តែង ដែលគណបក្សនីមួយៗត្រូវទទួលបាន គឺអាស្រ័យលើការប្រកាសរបស់គណៈកម្មាធិការជាតិរៀបការបោះឆ្នោត (គ.ជ.ប)។ ខណៈនេះ គ.ជ.ប កំពុងបន្តប្រកាសលទ្ធផលបោះឆ្នោត នៅតាមបណ្តារាជធានី-ខេត្តនីមួយៗ។ ក្នុងនីតិកាលទី៦នេះ អាសនៈក្នុងរដ្ឋសភា មានទៅដល់១២៥ ខណៈនីតិកាលមុនៗ មានតែ១២៣៕	គណបក្សប្រជាជនកម្ពុជា (CPP) ទទួលបានសំឡេងឆ្នោតច្រើនលើសលប់ ហើយបើគិតជាអាសនៈវិញ គណបក្សនេះ អាចទទួលបានអាសនៈលើសពី១០០ឡើងទៅ។ នេះជាការអះអាងរបស់លោក សុខ ឥសាន អ្នកនាំពាក្យគណបក្សប្រជាជនកម្ពុជា។
តាមរយៈសេចក្តីជូនដំណឹងរបស់ខ្លួន នៅថ្ងៃទី៦ មីនា រដ្ឋបាលរាជធានីភ្នំពេញ បានលើកឡើងថា ការសម្រុកទៅទិញទំនិញរបស់ប្រជា ធ្វើឲ្យជនឆ្លៀតឱកាសមួយចំនួនគេងចំណេញ និងដំឡើងថ្លៃទំនិញដែលនាំឲ្យខាតប្រយោជន៍របស់ពលរដ្ឋ។ បន្ថែមលើសេចក្តីជូនដំណឹងនេះ អ្នកនាំពាក្យសាលារាជធានីភ្នំពេញ លោក ម៉េត មាសភក្តី អះអាងថាស្បៀងអាហារបម្រុងនៅរាជធានីភ្នំពេញ ពុំបានប្រឈមនឹងការខ្វះខាតនោះទេ។ លោក ម៉េត មាសភក្តី ក៏ស្នើឲ្យប្រជាពលរដ្ឋ ជឿជាក់លើព័ត៌មានរបស់ក្រសួងសុខាភិបាល និងរដ្ឋបាលរាជធានីភ្នំពេញ ជាជាងព័ត៌មានលើហ្វេសប៊ុក។ លោកបន្តថា៖«ប្រជាពលរដ្ឋ គួរតែព្យាយាមការពារ និងថែរក្សា តាមការណែនាំរបស់ក្រសួងសុខាភិបាលវិញ។ ការប្រុងប្រយ័ត្នជាការល្អ ប៉ុន្តែកុំឲ្យប្រុងប្រយ័ត្នហួសហេតុពេក ដែលនាំគ្នាចំណាយថវិកាទៅទិញស្បៀងទុក»។ ដើម្បីរក្សាសណ្ដាប់ធ្នាប់ ស្ថិរភាពទំនិញ រដ្ឋបាលរាជធានីភ្នំពេញ ស្នើឲ្យបងប្អូនប្រជាពលរដ្ឋទាំងអស់រក្សាភាពស្ងប់ស្ងាត់ ប្រកបមុខរបរចិញ្ចឹមជីវិតដូចប្រក្រតី មិនជ្រួលច្របល់តាមពាក្យចចាមអារ៉ាម និងអនុវត្តតាមវិធីបង្ការរបស់ក្រសួងសុខាភិបាល៕	ភ្នំពេញ៖ រដ្ឋបាលរាជធានីភ្នំពេញ បានស្នើឲ្យពលរដ្ឋរក្សាភាពស្ងប់ស្ងាត់ កុំជ្រួលច្របល់តាមពាក្យចចាមអារ៉ាម ខណៈកម្ពុជាបានផលិតស្បៀងលើសពីការបម្រុង រហូតដល់នាំចេញទៅបរទេសទៀត។ នេះជាការអំពាវនាវរបស់រដ្ឋបាលរាជធានីភ្នំពេញ ក្រោយប្រជាពលរដ្ឋមួយចំនួនបាននាំគ្នាសម្រុកទិញទំនិញស្ដុកទុក ជាពិសេសស្បៀងអាហារប្រចាំថ្ងៃ ដោយព្រួយបារម្ភពីវីរុសកូវីដ១៩ ។
ប្រធានាធិបតីរុស្ស៊ី វ្ល៉ាឌីមៀ ពូទីន បានប្រើប្រាស់សុន្ទរកថាទៅកាន់ក្រុមអ្នកនយោបាយជាន់ខ្ពស់ ដើម្បីប្រកាសពីជោគជ័យក្នុងការអភិវឌ្ឍសព្វាវុធថ្មីៗដើម្បីទប់ទល់អាមេរិក។ ក្នុងសុន្ទរកថានៅវិមានក្រេមឡាំងនៅថ្ងៃទី១ ខែមីនា មេដឹកនាំរុស្ស៊ីរូបបានចាប់ផ្ដើមរៀបរាប់ពីសមិទ្ធផល និងទិសដៅនយោបាយក្នុងស្រុក មុននឹងរៀបរាប់ពីយុទ្ធោបករណ៍សង្គ្រាមទំនើបៗ ដែលសូម្បីតែប្រព័ន្ធការពារមីស៊ីលអាមេរិកក៏មិនអាចទប់ទល់បាន។ ១. អាវុធថ្មី៖ មីស៊ីលអន្តរទ្វីប, មីស៊ីលនាំផ្លូវ, ដ្រូនក្នុងទឹក... មីស៊ីលដែលរុស្ស៊ីទើបអភិវឌ្ឍហើយ ដែលត្រូវបានលោក ពូទីន ប្រកាសជាសាធារណៈ គឺមីស៊ីលអន្តរទ្វីបបំពាក់នុយក្លេអ៊ែរ Sarmat ឬ RS-28 ។ មីស៊ីល Sarmat អាចរត់បានចម្ងាយឆ្ងាយ និងបាញ់ដល់ទឹកដីអាមេរិកតាមផ្លូវនៅប៉ូលខាងត្បូង ទោះជាអាមេរិកបានពង្រាយខែលការពារនៅផ្លូវជាច្រើនក្ដីដូចជានៅរដ្ឋអាឡាស្កាជាដើម។ ប៉ុន្តែមីស៊ីលដែលដាក់ឈ្មោះតាមកុលសម្ព័ន្ធមួយរបស់រុស្ស៊ី អាចឆ្លងកាត់គ្រប់ប្រព័ន្ធការពាររបស់អាមេរិក។ ចំពោះមុខសមាជិកសភា និងថ្នាក់ដឹកនាំរុស្ស៊ីផ្សេងទៀត លោក ពូទីន ក៏បានបង្ហើបពីអាវុធពិសេសពីរមុខទៀត ដែលមិនទាន់ត្រូវបានបង្ហាញជាសាធារណៈនៅឡើយ។ នោះ គឺមីស៊ីលនាំផ្លូវដែលអាចរត់ឆ្ងាយ និងដ្រូនក្នុងទឹក។ បើតាមសារព័ត៌មាន RT មីស៊ីលនេះត្រូវបានសាកល្បងជោគជ័យនៅចុងឆ្នាំ២០១៧ ដែលអាចហោះក្នុងរយៈកម្ពស់ទាប អាចប្ដូរផ្លូវរត់ និងទម្លុះប្រព័ន្ធការពារបាន។ មកទល់ពេលនេះ រុស្ស៊ីកំពុងអភិវឌ្ឍមីស៊ីលនេះទៅជាអាវុធយុទ្ធសាស្ត្រ។ ដោយឡែកដ្រូនក្នុងទឹកវិញ អាចរត់បានចម្ងាយឆ្ងាយ ក្នុងជម្រៅទឹកជ្រៅ និងមានល្បឿនលឿនជាងនាវាមុជទឹកខ្លះផង។ ប្រធានាធិបតីរុស្ស៊ីរូបនេះបានអួតថា ដ្រូនថ្មីនេះអាចវាយប្រហារក្រុមនាវាដឹកយន្តហោះរបស់សត្រូវ ហេដ្ឋារចនាសម្ព័ន្ធការពាររបស់សត្រូវ។ ដូចមីស៊ីលទាំងពីរខាងលើ ដ្រូននេះអាចទម្លាយប្រព័ន្ធការពារបានគ្រប់យ៉ាង។ មិនទាន់អស់ឡើយ លោក ពូទីន ក៏ទម្លាយពីអាវុធដែលជា ប្រភេទ Supersonic និងឡាស៊ែរសម្រាប់ប្រយុទ្ធផងដែរ។ ២. ពូទីន ៖ ដល់ពេលអាមេរិកស្ដាប់រុស្ស៊ីហើយ ខណៈដែលលោក ពូទីន កំពុងរៀបរាប់ម្ដងមួយៗពីសព្វាវុធថ្មី ដែលខ្លះសាកល្បងរួច ខ្លះកំពុងអភិវឌ្ឍនោះ នៅផ្ទាំងខាងក្រោយខ្នងលោក គេឃើញមានវីដេអូបង្ហាញពីអានុភាពអាវុធទាំងនេះ។ ប៉ុន្តែមេដឹកនាំរុស្ស៊ីរូបនេះសង្កត់ធ្ងន់ថា រុស្ស៊ីមិនប្រើអាវុធទាំងនេះឡើយ បើផលប្រយោជន៍ស្របច្បាប់របស់រុស្ស៊ីមិនត្រូវបានបោះបង់ដោយអាមេរិក និងសម្ព័ន្ធមិត្ត។ «គ្មាននរណាចង់និយាយជាមួយយើងឡើយ។ គ្មាននរណាស្ដាប់យើងឡើយ។ ឥឡូវស្ដាប់យើងម្ដង!» ប្រមុខរដ្ឋរុស្ស៊ីបានស្នើឲ្យអាមេរិកបោះបង់នយោបាយប្រទូស្តរាយដាក់រុស្ស៊ី និងចាប់ផ្ដើមការចរចាសន្តិសុខដោយគិតពីផលប្រយោជន៍របស់រុស្ស៊ីផង។ លោក ពូទីន អះអាងថា នយោបាយរបស់អាមេរិកជាច្រើនឆ្នាំមកនេះ រាប់ទាំងការដាក់ទណ្ឌកម្មផ្ទុយច្បាប់អន្តរជាតិផងនោះ មិនអាចធ្វើអ្វីរុស្ស៊ីបានឡើយ ហើយអ្វីដែលអាមេរិកប្រឹងប្រែងទប់ស្កាត់មិនឲ្យកើតឡើងនោះ បានលេចជារូបរាងហើយ។ លោក ពូទី បានប្រាប់ឲ្យអាមេរិកទទួលស្គាល់ការពិត ហើយអ្វីដែលលោកនិយាយ មិនមែនជាការរឿងកម្លាដែរ។ ក្នុងសុន្ទរកថាវែងអន្លាយដដែលនេះ លោក ពូទីន ក៏បានប្រកាសចំហថា ការវាយប្រហារណាមួយលើសម្ព័ន្ធមិត្តរបស់រុស្ស៊ី គឺជាការវាយប្រហារលើរុស្ស៊ីផ្ទាល់ ដែលចាំបាច់ត្រូវឆ្លើយតបជាបន្ទាន់។ លោក ពូទីន មិនបាននិយាយសំដៅប្រទេសសម្ព័ន្ធមិត្តណាមួយឡើយ តែទំនងជាស៊ីរី ប៉ុន្តែការប្រកាសនេះជាការព្រមានទៅក្រុងវ៉ាស៊ីនតោន មិនត្រូវប្រើប្រាស់អាវុធនុយក្លេអ៊ែរនៅទីតាំងដែលមានរុស្ស៊ីឡើយ។ ៣. អាមេរិកមិនភ្ញាក់ផ្អើលនឹងការអួតអាងរបស់លោក ពូទីន ការបង្ហាញពីសព្វាវុធថ្មីរបស់លោក ពូទីន មិនបានធ្វើឲ្យអាមេរិកភ្ញាក់ផ្អើលអ្វីឡើយ។ មន្ត្រីក្រសួងកាពារជាតិអាមេរិកនិយាយថា អាមេរិកដឹងពីប្រភេទអាវុធនុយក្លេអ៊ែរដែលរុស្ស៊ីមានយូរមកហើយ និងឆ្ងល់ថា រុស្ស៊ីមានអ្វីថ្មីដែលយោធា ឬចារកម្មអាមេរិក មិនដឹងឬទេ។ អ្នកនាំពាក្យមន្ទីរបញ្ចកោណលោកស្រី Dana White បញ្ជាក់ថា អាមេរិកបានតាមដានរុស្ស៊ីយូរឆ្នាំហើយ ហើយក៏មិនភ្ញាក់ផ្អើលនឹងការប្រកាសរបស់លោក ពូទីន ដែរ។ រដ្ឋបាលលោកប្រធានាធិបតី ដូណាល់ ត្រាំ បានចោទក្រុងមូស្គូថា បានបំពានសន្ធិសញ្ញាសម័យសង្គ្រាមត្រជាក់ដែលហាមការអភិវឌ្ឍមីស៊ីលបាលីស្ទិក មីស៊ីលបំពាក់នុយក្លេអ៊ែរ និងមីស៊ីលនាំផ្លូវដែលអាចរត់ចម្ងាយពី៥០០គីឡូម៉ែត្រ ទៅ៥៥០០គីឡូម៉ែត្រ។ អ្នកនាំពាក្យសេតវិមាន Sarah Sanders និយាយថា លោក ពូទីន បានបង្ហាញភស្តុតាងនូវអ្វីដែលខ្លួនធ្លាប់បដិសេធ គឺរុស្ស៊ីបានអភិវឌ្ឍប្រព័ន្ធអាវុធបង្កអស្ថិរភាពជាច្រើនទសវត្សរ៍ ដែលជាការបំពានផ្ទាល់លើសន្ធិសញ្ញារួមគ្នាផង៕	ប្រធានាធិបតីរុស្ស៊ី វ្ល៉ាឌីមៀ ពូទីន នៅថ្ងៃទី១ ខែមីនា បានទម្លាយពីការអភិវឌ្ឍប្រព័ន្ធសព្វាវុធទំនើបជាច្រើនមុខដែលមានទាំងមីស៊ីលអន្តរទ្វីប ដ្រូនក្នុងទឹក និងអាវុធឡាស៊ែរ ហើយដែលអាចទម្លុះប្រព័ន្ធការពាររបស់អាមេរិក។ តាមលោក ពូទីន ឥទ្ធិពលសព្វាវុធថ្មីៗទាំងនេះនឹងបង្ខំអាមេរិកបោះបង់នយោបាយឡោមព័ទ្ធរុស្ស៊ី និងទទួលស្គាល់រុស្ស៊ីជាដៃគូស្មើភាព។ យ៉ាងណាមិញ ក្រុងវ៉ាស៊ីនតោនមិនមានការភ្ញាក់ផ្អើលនឹងសម្ដីលោក ពូទីន ឡើយ។
ជាការឆ្លើយតបទៅនឹងរបាយការណ៍ខាងលើសមាគមមីក្រូហិរញ្ញវត្ថុកម្ពុជា បានលើកឡើងថា អង្គការទាំងពីរបានសរសេររបាយការណ៍នេះឡើងដោយផ្ដោតតែលើគុណវិបត្តិ ដោយមិនបានបង្ហាញពីភាពជាក់ស្ដែងទៅលើការផ្តល់កម្ចីរបស់គ្រឹះស្ថានមីក្រូហិរញ្ញវត្ថុនោះទេ។ សមាគមមីក្រូហិរញ្ញវត្តុបន្តទៀតថា ការសិក្សានេះបានជ្រើសរើសយកគំរូមកសិក្សាត្រឹមតែ២៨ ករណីប៉ុណ្ណោះ ហើយបានរកតែផលអវិជ្ជមានពីកម្ចីហិរញ្ញវត្តុ របស់គ្រឹះស្ថានមីក្រូហិរញ្ញវត្ថុ ខណៈគ្រឹះស្ថានមីក្រូហិរញ្ញវត្ថុបានដើរតួនាទីយ៉ាងសំខាន់ក្នុងការជួយឲ្យសេដ្ឋកិច្ចកម្ពុជាមានការរីកចម្រើនគួរឲ្យកត់សម្គាល់ និងបានបង្កើនកម្រិតនៃការជួយផ្តល់ទុនហិរញ្ញវត្ថុ ក្នុងរយៈពេល១ ទសវត្សរ៍ចុងក្រោយនេះ។ លោក គា បូរាណ ប្រធានសមាគមមីក្រូហិរញ្ញវត្ថុកម្ពុជា បាននិយាយថា របាយការណ៍ខាងលើបានផ្តោតតែទៅលើគំរូតូចមួយនៃអ្នកខ្ចីប្រាក់នៅក្នុងវិស័យមីក្រូហិរញ្ញវត្ថុកម្ពុជា។ លោកបន្តថា ការសរសេររបាយការណ៍នេះមិនមានការចូលរួមពីសមាគម និងសមាជិកក្នុងការផ្តល់ព័ត៌មាននោះទេ។ លោកបាននិយាយថា៖ «សមាជិករបស់យើងត្រូវបានតម្រូវឲ្យអនុវត្តតាមនិតិវិធីជាច្រើនទាក់ទងទៅនឹងការកាត់បន្ថយ និងការវិភាគយ៉ាងតឹងរ៉ឹងបំផុតលើហានិភ័យដែលប្រឈមមុខ ក៏ដូចជាវិធីសាស្ត្រលើកការការពារអតិថិជនយ៉ាងម៉តចត់បំផុត»។ អង្គការ លីកាដូ និងសមាគមធាងត្នោត បានចេញផ្សាយរបាយការណ៍មួយដែលមានចំណងជើងថា៖ «ការធ្វើឱ្យខូចខាតទ្រព្យដាក់បញ្ចាំ៖ ការបាត់បង់ដីធ្លី និងការរំលោភបំពានក្នុងវិស័យមីក្រូហិរញ្ញវត្ថុ នៅកម្ពុជា» កាលពីថ្ងៃទី៧ ខែសីហា ឆ្នាំ២០១៩ បានរកឃើញថា ប្រជាពលរដ្ឋកម្ពុជាប្រមាណ ២,៣៨ លាននាក់ បានខ្ចីប្រាក់ពីគ្រឹះស្ថានមីក្រូហិរញ្ញវត្ថុ ក្នុងទំហំទឹកប្រាក់ប្រមាណ ៨,០០០ លានដុល្លារ ដែលមានមធ្យមភាគឥណ្ឌទានខ្ពស់ ប្រមាណ ៣,៣៧០ ដុល្លារ ក្នុងមួយកម្ចី ដែលលើសពីចំណូលជាមធ្យមសម្រាប់មនុស្សម្នាក់ ដែលមានត្រឹម ១,៣៨៤ដុល្លារ នាឆ្នាំ២០១៧។ របាយការណ៍សរសេរថា «ប៉ុន្មានឆ្នាំចុងក្រោយនេះ កម្រិតនៃបំណុលរបស់ប្រជាពលរដ្ឋបានកើនឡើងកាន់តែខ្លាំងឡើងៗ ដែលនេះបណ្តាលឱ្យអាចកើតមានការរំលោភបំពានសិទ្ធិមនុស្សជាច្រើន រួមមានការបង្ខំឱ្យលក់ដី ការកេងប្រវ័ញ្ចកំលាំងពលកម្មកុមារ ការធ្វើចំណាកស្រុកដោយសារបំណុល និងការបញ្ចាំខ្លួនដើម្បីដោះបំណុល»។ ត្រង់ចំនុចនេះសមាគមមីក្រូហិរញ្ញវត្ថុកម្ពុជាបានអះអាងថា ការកើនឡើងនៃទំហំកម្ចីជាមធ្យមកើនឡើងនោះ គឺជាកម្ចីសម្រាប់សហគ្រាសខ្នាតតូច និងមធ្យម មិនមែនជាកម្ចីបុគ្គលឡើយ។ ហើយសម្រាប់បុគ្គលឯកជនដែលមានទឹកប្រាក់ក្រោម ១០០០ដុល្លារ គឺជាឥណទានដែលគ្មានដាក់ទ្រព្យធានា។ សមាគមមីក្រូហិរញ្ញវត្ថុកម្ពុជាបានទទួលស្កាល់ថា អត្រានៃបំណុលធៀបនឹងផលិតផលក្នុងស្រុកសរុប បានកើតឡើងក្នុងរយៈពេល៤ឆ្នាំ ចុងក្រោយនេះពិតមែន (៣២ ភាគរយ) ប៉ុន្តែអត្រានៃប្រាក់បញ្ញើនៅតាមគ្រិះស្ថានក៏បានកើនឡើងផងដែរ គឺ ៣៩ ភាគរយ ក្នុងឆ្នាំ២០១៨។ របាយការណ៍បន្តថា ទម្រង់នៃប្រាក់កម្ចីដែលមានសភាពធ្ងន់ធ្ងរបែបនេះ បានជួយបង្កើនប្រាក់ចំណូលយ៉ាងច្រើនសម្រាប់គ្រឹះស្ថានមីក្រូហិរញ្ញវត្ថុ និងដៃគូកម្ចីបរទេសរបស់គ្រឹះស្ថានទាំងនោះ ប៉ុន្តែវាបានផ្តល់ផលប៉ះពាល់អវិជ្ជមានដល់សុវត្ថិភាពនៃសិទិ្ធកាន់កាប់ដីធ្លីរបស់ប្រជាពលរដ្ឋកម្ពុជា ជាពិសេសសហគមន៍ដែលងាយរងគ្រោះ។ ស្ថាប័នហិរញ្ញវត្ថុធំៗចំនួន ៧នៅក្នុងប្រទេសកម្ពុជារកប្រាក់ចំណូលបានច្រើនជាង ១៣០លានដុល្លារ ក្នុងឆ្នាំ២០១៧។ ការស្រាវជ្រាវបានរកឃើញទៀតថា គ្រឹះស្ថានមីក្រូហិរញ្ញវត្ថុ និងអាជ្ញាធរមូលដ្ឋាន បានសហការណ៍គ្នា ក្នុងការបង្ខិតបង្ខំពលរដ្ឋឲ្យលក់ដី ដើម្បីសងប្រាក់គ្រឹះស្ថានទាន់ពេលវេលា។ របាយការណ៍បានលើកឡើងថា៖ «កសិករកំពុងតែបាត់បង់ដីស្រែចំការសម្រាប់ដាំដំណាំកសិកម្មរបស់ខ្លួន តាមរយៈការលក់ដីដោយបង្ខំ ឬទទួលរងសម្ពាធ។ ការលក់ដីទាំងអស់នេះត្រូវបានធ្វើឡើងដោយសារតែមានសម្ពាធយ៉ាងខ្លាំងពីសំណាក់ស្ថាប័នមីក្រូហិរញ្ញវត្ថុ ដែលជាអ្នកកាន់កាប់ប្លង់ដីរបស់ប្រជាពលរដ្ឋដែលបានដាក់បញ្ចាំ និងប្រើប្រាស់ប្លង់ដីទាំងអស់នោះ ដើម្បីបង្ខំឱ្យប្រជាពលរដ្ឋសងប្រាក់ទៀតទាត់ពេលវេលា»។ អង្គការទាំងពីរបានរកឃើញបន្ថែមទៀតថា ហានិភ័យដែលគួរឱ្យព្រួយបារម្ភមួយទៀត គឺ ពលរដ្ឋដែលជំពាក់បំណុលច្រើន បានទៅខ្ចីប្រាក់ពីអ្នកចងការប្រាក់ឯកជនបន្ថែមទៀត ដើម្បីយកប្រាក់ទៅសងបំណុលរបស់គ្រឹះស្ថានមីក្រូហិរញ្ញវត្ថុ ដែលធ្វើឲ្យទំហំបំណុលកាន់តែធ្ងន់ធ្ងរឡើង ហើយ បណ្ដាលឲ្យកូនៗពួកគេឈប់រៀន ដើម្បីរកប្រាក់ជួយដោះបំណុលទាំងនោះ។ លើសពីនេះ គ្រួសារទាំងមូលត្រូវកាត់បន្ថយការទទួលទានម្ហូបអាហារ ដែលមិនមានជីវជាតិគ្រប់គ្រាន់ ដើម្បីសន្សំប្រាក់ដោះបំណុល។ អង្គការទាំងពីរបានឲ្យដឹងថា៖ «ទីភ្នាក់ងារអភិវឌ្ឍន៍មួយចំនួន និងធនាគាររដ្ឋរបស់បណ្តាប្រទេសមួយចំនួន គឺជាម្ចាស់ភាគហ៊ុន ឬដៃគូកម្ចីរបស់គ្រឹះស្ថានមីក្រូហិរញ្ញវត្ថុធំៗនៅកម្ពុជា។ ស្ថាប័នទាំងនេះរួមមាន ទីភ្នាក់ងារអភិវឌ្ឍន៍ ឬធនាគាររដ្ឋរបស់ប្រទេសអេស្ប៉ាញ អូទ្រីស បារាំង អាឡឺម៉ង់ ហូឡង់ ចក្រភពអង់គ្លេស ធនាគារវិនិយោគអឺរ៉ុប ក៏ដូចជាការវិនិយោគមួយចំនួនមកពីទីភ្នាក់ងារសហប្រតិបត្តិការបារាំង ធនាគារអភិវឌ្ឍន៍អាស៊ី និងធនាគារពិភពលោក»។ កសិករក្រីក្រ គួរតែទទួលបានការឧបត្ថម្ភផ្នែកហិរញ្ញវត្ថុតាមបែបសហគមន៍ និងប្រកបដោយនិន្តរភាព ដោយមិនត្រូវក្លាយជាកម្មវត្ថុនៃសកម្មភាពហិរញ្ញវត្ថុអសីលធម៌នោះទេ។ នេះជាអនុសាសន៍របស់អង្គការ លីកាដូ និងសមាគមធាងត្នោត ដែលបានអំពាវនាវដល់រដ្ឋាភិបាល គ្រឹះស្ថានមីក្រូហិរញ្ញវត្ថុ និងអ្នកវិនិយោគឯកជន ធ្វើកំណែទម្រង់ការអនុវត្ត ដែលអង្គការទាំងពីរវាយតម្លៃថា «អវិជ្ជមានទាំងនេះ» និងធានាថាពលរដ្ឋកម្ពុជា មិនត្រូវបានគេបង្ខំឱ្យលក់ដីធ្លី និងទទួលរងគ្រោះពីការរំលោភបំពានសិទិ្ធមនុស្ស ដើម្បីដោះបំណុលដែលពួកគេជំពាក់នោះទេ។ អត្ថបទទាក់ទង អាជ្ញាធរមូលដ្ឋានមិនត្រូវចូលរួមរឹបអូសផ្ទះពលរដ្ឋ ជាមួយគ្រឹះស្ថានមីក្រូហិរញ្ញវត្ថុឡើយ គួររម្លឹកថា សម្ដេច ហ៊ុន សែន ធ្លាប់អំពាវនាវដល់គ្រឹះស្ថានមីក្រូហិរញ្ញវត្ថុ និងធនាគារទាំងអស់ក្នុងប្រទេសកម្ពុជា ត្រូវពន្យាពេលដល់ប្រជាពលរដ្ឋ ដែលជាកូនបំណុលខ្លួន ដោយមិនត្រូវរឹបអូសទ្រព្យសម្បត្តិរបស់ពួកគេ នៅពេលដែលខ្វះលទ្ធភាពសងត្រឡប់។ សម្ដេច ក៏បញ្ជាឲ្យអាជ្ញាធរចាត់វិធានការលើមីក្រូហិរញ្ញវត្ថុ ដែលរឹបអូសទ្រព្យសម្បត្តិរបស់ពលរដ្ឋនេះដែរ។ ហើយពលរដ្ឋក៏មិនគួរចេះតែខ្ចីលុយពីធនាគារ ដោយមិនបានប៉ាន់ប្រមាណពីសមត្ថភាពខ្លួនដែលអាចសងត្រឡប់វិញនោះទេ៕	សមាគមមីក្រូហិរញ្ញវត្តុកម្ពុជា (CMA) បានច្រានចោលរបាយការណ៍ «ការធ្វើឱ្យខូចខាតទ្រព្យដាក់បញ្ចាំ៖ ការបាត់បង់ដីធ្លី និងការរំលោភបំពានក្នុងវិស័យមីក្រូហិរញ្ញវត្ថុ នៅកម្ពុជា» របស់អង្គការលីកាដូ និងសមាគមធាងត្នោត ដែលទើបចេញផ្សាយថា ជាការបង្ខូចកេរ្តិ៍ឈ្មោះ និងជារបាយការណ៍មិនឆ្លុះបញ្ចាំងពីការពិតនៃវិស័យមិក្រូហិរញ្ញវត្តុនៅកម្ពុជា។ អង្គការពីរនេះ បានរកឃើញថា ពលរដ្ឋក្រីក្រជាង២លាននាក់ ដែលកំពុងជាប់បំណុលនៃគ្រឹះស្ថានមីក្រូហិរញ្ញវត្តុក្នុងប្រទេសកម្ពុជា ត្រូវបានរងការរំលោភបំពានសិទ្ធិមនុស្សជាច្រើនរួមមាន៖ ការបង្ខំឱ្យលក់ដី, ការកេងប្រវ័ញ្ចកម្លាំងពលកម្មកុមារ, ការធ្វើចំណាកស្រុកដោយសារបំណុល, និងការបញ្ចាំខ្លួនដើម្បីដោះបំណុលជាដើម។
យ៉ាងណា ក្រសួងពុំបានជម្រាបពីរបៀបវារៈពិភាក្សានោះទេ មុនពេលជំនួបទ្វេភាគីរវាងថ្នាក់ដឹកនាំការទូតប្រទេសទាំងពីរ នៅរសៀលនេះ៕	ភ្នំពេញ៖ រដ្ឋមន្ត្រីក្រសួងការបរទេស និងសហប្រតិបត្តិការអន្តរជាតិលលោក ប្រាក់ សុខុន នឹងជួបលោក Igor Morgulo អនុរដ្ឋមន្ត្រីក្រសួងការបរទេសរុស្ស៊ី នៅម៉ោង ៣រសៀល ថ្ងៃទី៣០ ខែមីនានេះ នាទីស្តីក្រសួងការបរទេស។ នេះបើតាមសេចក្តីជូនរបស់ក្រសួងការបរទេស។
តាមទីភ្នាក់ងារឧតុនិយមឥណ្ឌា (IMD) សីតុណ្ហភាពនៅទីក្រុងញូវដេលីបានកើនឡើងដល់កម្រិត ៥២,៩ អង្សាសេ នៅថ្ងៃទី ២៩ ខែឧសភា។ ជាពិសេស សីតុណ្ហភាពនៅក្នុងតំបន់ Mungeshpur នៃទីក្រុងញូវដេលីបានកើនឡើងលើសពី ៥០អង្សាសេ ជាលើកដំបូងក្នុងប្រវត្តិសាស្ត្រនៃរដ្ឋធានីមួយនេះ។ កំណត់ត្រាការកើនឡើងកម្តៅខាងលើគឺខ្ពស់ជាងការរំពឹងទុក ៩អង្សាសេ ហើយបានកើតឡើងនៅថ្ងៃទី២ បន្ទាប់ពីតំបន់ Mungeshpur និង Narela ឡើងកម្តៅដល់ ៤៩,៩អង្សាសេដែលបំបែកកំណត់ត្រាដូចឆ្នាំ ២០០២។ ទីភ្នាក់ងារសីតុណ្ហភាព បានព្រមានថា អាកាសធាតុក្តៅពេកប៉ះពាល់ដល់សុខភាពមនុស្ស ជាពិសេសកុមារ មនុស្សចាស់ និងអ្នកដែលមានជំងឺរ៉ាំរ៉ៃ។ ទីភ្នាក់ងារឥណ្ឌាព្យាករថា ហានិភ័យនៃជំងឺដែលទាក់ទងនឹងកំដៅ និងជំងឺដាច់សរសៃឈាមក្នុងពេលក្តៅខ្លាំងគឺអាចកើតមានចំពោះមនុស្សគ្រប់វ័យ ហើយការថែទាំពិសេសគឺត្រូវការជាចាំបាច់សម្រាប់ក្រុមអាយុដែលមានហានិភ័យខ្ពស់។ ការកើនឡើងកម្តៅនៅថ្ងៃទី២៩ ខែឧសភា គឺខ្ពស់ជាងសីតុណ្ហភាពពីមុនរបស់ឥណ្ឌានៅតំបន់វាលខ្សាច់ Phalodi នៃរដ្ឋ Rajasthan ដែលបានកត់ត្រាសីតុណ្ហភាព ៥១អង្សាសេក្នុងឆ្នាំ២០១៦។ នេះបើតាមការចុះផ្សាយរបស់សារព័ត៌មាន The Times of India។ បន្ថែមពីនេះ អាជ្ញាធរក្នុងតំបន់ក៏បានព្រមានពីការកង្វះទឹកប្រើប្រាស់ដែរ។ ប្រជាជនត្រូវបានណែនាំឱ្យសន្សំសំចៃទឹក ហើយវិធានការគាំទ្រផ្សេងៗត្រូវបានអនុវត្តនៅកន្លែងដែលមានការផ្គត់ផ្គង់ទឹកតិចតួច៕	អាជ្ញាធរឥណ្ឌាបានព្រមានពីហានិភ័យនៃការខ្វះខាតទឹក បន្ទាប់ពីសីតុណ្ហភាពក្នុងទីក្រុងញូវដេលីបានកើនជាង ៩អង្សាសេខ្ពស់ជាងការរំពឹងទុក និង ១,៩អង្សាសេខ្ពស់ជាងមធ្យមភាគទូទាំងប្រទេស។
តាមពិត ពាក្យ «តេកអៀ»គឺជាភាសាចិន ទាជីវ រីឯភាសាចិន កុកងឺ វិញ គឺ សុងកី។ តេកអៀ និងសុងកី មានន័យថា ការជូនពរ, ការជូនរបស់អ្វីមួយ ឬលុយកាក់ទៅឲ្យអ្នកដែលមានឋានៈតូចជាង ក្រីក្រជាង អាយុតិចជាង។ ឧទាហរណ៍ ថៅកែ ជូនកាដូឲ្យទៅកូនចៅ។ តែក្រោយមក គេមិនកំណត់ដូច្នេះទេ ពោល គឺអ្នកតូចតាច កូនចៅ ក៏មានសិទ្ធិផ្តល់ តេកអៀ ជូនឲ្យអ្នកមានឋានៈដែរ។ តាមទំនៀមទម្លាប់ចិន អ្នកនៅកម្លោះក្រមុំ មិនអាចផ្តល់ តេកអៀ ឲ្យគេបានឡើយ៕	តើលោកមានអ្វី តេកអៀ ឲ្យខ្ញុំនៅឆ្នាំនេះឬទេ?។ នេះ គឺជាពាក្យដែលពលរដ្ឋខ្មែរ, ខ្មែរកាត់ចិន, ចិនសុទ្ធប្រើប្រាស់នារដូវចូលឆ្នាំចិន-វៀតណាមឆ្នាំ២០២០នេះ។
អត្ថបទទាក់ទង World Cup 2034៖ អូស្ត្រាលីបបួលឥណ្ឌូណេស៊ីរៀបចំ ខណៈប្រធាន AFF គាំទ្រផែនការមេដឹកនាំអាស៊ាន លោក ប្រាយុទ្ធ៖ ប្រទេសអាស៊ាន នឹងចូលរួមដេញថ្លៃធ្វើម្ចាស់ផ្ទះ World Cup 2034 លោក ខៀវ សាម៉េត ប្រធានសហព័ន្ធកីឡាបាល់ទាត់អាស៊ីអាគ្នេយ៍ (AFF) ដែលមានសហព័ន្ធចំនួន១២ជាសមាជិក (អាស៊ាន១០ រួមជាមួយទីម័រខាងកើត និងអូស្ត្រាលី) បានបង្ហាញការគាំទ្រចំពោះគម្រោងដេញថ្លៃរួមសម្រាប់ប្រទេសនៅតំបន់អាស៊ាននេះ។ ប្រធាន AFF រូបនេះអះអាង ថាសមាជិកទាំងអស់សុទ្ធតែបានគាំទ្រ បន្ទាប់ពីកិច្ចប្រជុំប្រឹក្សាសហព័ន្ធកីឡាបាល់ទាត់អាស៊ាន (AFFCM) នៅប្រទេសឡាវ ដែលសិក្សាពីផ្នែកមួយនៃរបៀបវារៈក្នុងគោលបំណងដេញថ្លៃធ្វើម្ចាស់ផ្ទះ World Cup។ លោក ខៀវ សាម៉េត ប្រធានសហព័ន្ធកីឡាបាល់ទាត់អាស៊ី-អាគ្នេយ៍ (AFF) លោក ខៀវ សាម៉េត ដែលជាជនជាតិខ្មែរដំបូងគេដែលកាន់តំណែងជាប្រធាន AFF បានបញ្ជាក់ថា៖ «AFF ស្វាគមន៍ចំពោះការប្រកាសរបស់មេដឹកនាំនយោបាយនៅក្នុងតំបន់របស់យើងក្នុងការផ្តួចផ្តើមដេញថ្លៃរៀបចំ World Cup 2034»។ លោកបន្ថែមថា អាស៊ានមានទំហំសេដ្ឋកិច្ចលំដាប់ទី៣នៅអាស៊ី និងទី៧លើពិភពលោក ដូច្នេះតំបន់នេះ មានសក្តានុពលគ្រប់គ្រាន់ដើម្បីរៀបចំ World Cup ហើយសំខាន់ជាងនេះទៀត វានឹងពង្រឹងចំណងទំនាក់ទំនងរបស់ប្រជាជនអាស៊ានទាំង ៦៤០ លាននាក់។ AFF បានបង្កើត AFF World Cup Committee កាលពី ៦ឆ្នាំមុន ខណៈដែលគំនិតនេះត្រូវសមាជិកយកទៅជជែកជាច្រើនលើកមកហើយ។ រហូតដល់សព្វថ្ងៃ ពួកគេនៅតែទន្ទឹងរង់ចាំធ្វើការជាមួយលេខាធិការដ្ឋានអាស៊ាន (AS) ដែល FIFA បានផ្តល់ការអនុញ្ញាតឲ្យមានការដេញថ្លៃរៀបចំការប្រកួតរបស់ FIFA ជួសមុខឲ្យប្រទេសជាសមាជិក។ លោក ខៀវ សាម៉េត អះអាងយ៉ាងមុតមាំថា AFF នឹងធ្វើការយ៉ាងជិតស្និទ្ធជាមួយ AS ក្នុងនាមជាតំណាងសមាជិកសហព័ន្ធកីឡាបាល់ទាត់តំបន់អាស៊ានទាំងអស់ក្នុងការរួមគ្នាឆ្ពោះទៅរកការដេញថ្លៃផ្លូវការ។ ជាមួយគ្នានេះ AFF ក៏បានស្វាគមន៍ចំពោះការអំពាវនាវរបស់នាយករដ្ឋមន្ត្រីថៃប្រាយុទ្ធ ចន្ទអូចា ដែលប្រកាសថាប្រទេសអាស៊ានទាំង១០ នឹងចូលរួមដេញថ្លៃធ្វើម្ចាស់ផ្ទះ FIFA World Cup ឆ្នាំ២០៣៤ ដែលមានរយៈពេល១៥ឆ្នាំទៅមុខទៀត គិតចាប់ពីឆ្នាំ២០១៩នេះ។ សូមបញ្ជាក់ថា World Cup ឆ្នាំ២០២២ កាតានឹងដឹកនាំធ្វើម្ចាស់ផ្ទះ មុនពេលសហរដ្ឋអាមេរិក កាណាដា និងម៉ិកស៊ិកត្រូវរៀបចំរួមគ្នានៅឆ្នាំ២០២៦។ យក្សចិន ដែលស្រេកឃ្លានក្នុងការធ្វើម្ចាស់ផ្ទះកីឡាបាល់ទាត់ពិភពលោកដែរនោះ សង្ឃឹមថានឹងឈ្នះការដេញថ្លៃពីសំណាក់ FIFA សម្រាប់ការប្រកួតឆ្នាំ២០៣០៕	គណៈកម្មាធិការរៀបចំការប្រកួត World Cup នៃសហព័ន្ធកីឡាបាល់ទាត់អាស៊ីអាគ្នេយ៍ (AFF World Cup Committee) ដែលបង្កើតឡើងក្នុងឆ្នាំ ២០១៣ កំពុងបន្តការពិភាក្សាជាមួយលេខាធិការដ្ឋានអាស៊ាន និងដៃគូសំខាន់ៗផ្សេងទៀតដើម្បីសម្រេចក្តីសុបិនក្នុងការធ្វើជាម្ចាស់ផ្ទះការប្រកួតកីឡាបាល់ទាត់ពិភពលោក FIFA World Cup ឆ្នាំ២០៣៤។
«ក្នុងនាមរដ្ឋបាលខេត្ត ក៏សុំទទួលស្គាល់ក្នុងការថយចុះរបស់ភ្ញៀវទេសចរក្នុងខេត្តសៀមរាបរបស់យើង ពិសេសយកចិត្តទុកដាក់ដល់បងប្អូនអាជីវករ ដែលបានផលប្រយោជន៍លើវិស័យនេះ។ នេះជាឱកាសឱ្យយើងពង្រឹង និងរកកន្លែងបន្ថែមទៀតក្នុងការថែរក្សា ពង្រឹកវិស័យទេសចរណ៍ក៏ដូចជាទេសចរណ៍ធម្មជាតិ...សូមឱ្យអភិបាលស្រុកនានា ស្វែងរកកន្លែងថ្មីបន្ថែមទៀត ដើម្បីទាក់ទាញភ្ញៀវទេសចរ...»។ នេះជាការលើកឡើងរបស់លោក ទៀ សីហា អភិបាលខេត្តសៀមរាបនាឱកាសផ្ដាស់ប្ដូរប្រធានមន្ទីរសាធារណការ និងដឹកជញ្ជូន នៅរសៀលថ្ងៃទី១៥ សីហា នាសាលាខេត្តសៀមរាប។ ក្រៅតែពីកង្វល់ក្នុងវិស័យទេសចរណ៍ហើយនោះ លោក ទៀ សីហា ក៏លើកពីបញ្ហាវិស័យកសិកម្ម ដែលលោកថា ផ្ទៃដីដាំដុះមានការកើនឡើងតែខ្វះខាតប្រព័ន្ធទឹកស្រោចស្រពជាងរាល់ឆ្នាំ៕	សៀមរាប៖ នារយៈពេល៦ខែដើមឆ្នាំ២០១៩នេះ ទេសចរអន្ដរជាតិមកកម្សាន្តខេត្តសៀមរាបធ្លាក់ចុះជាង៨ភាគរយ បើធៀបនឹងឆ្នាំ២០១៨។ ខេត្តសៀមរាប គឺពឹងលើវិស័យទេសចរណ៍ជាចម្បង ដូច្នេះបើវិស័យនេះធ្លាក់ចុះ ច្បាស់ណាស់ថានឹងរងផលប៉ះពាល់ដល់ផ្នែកផ្សេងៗ។ ការធ្លាក់ចុះនេះ ធ្វើឱ្យបានអភិបាលខេត្តបារម្ភ និងបានចាត់ឱ្យមន្ត្រីពាក់ព័ន្ធទាំងអស់ សិក្សានិងពង្រីកគោលដៅទេសចរណ៍ថ្មីៗបន្ថែមទៀត ដើម្បីទាក់ទាញភ្ញៀវទេសចរឡើងវិញ។
នៅថ្ងៃទី១៧ ខែតុលា រដ្ឋមន្ត្រីការពារជាតិអាមេរិក ជេម ម៉ាធីស បានធ្វើដំណើរទៅកាន់ព្រលានយន្តហោះ Bien Hoa ដែលជាអតីតមូលដ្ឋានទាហានអាមេរិកក្នុងសម័យសង្គ្រាមវៀតណាម។ មូលដ្ឋាននេះហើយជាទីឃ្លាំងស្តុកម្សៅលឿងដ៏ធំរបស់យោធាអាមេរិក ដែលសាធាតុគីមីនេះបង្កផលប៉ះពាល់ធ្ងន់ធ្ងរដល់ប្រជាជនវៀតណាមរាប់សិបឆ្នាំមកនេះដូចជាជំងឺមហារីក និងអវយវៈមិនគ្រប់គ្រាន់ពីកំណើតជាដើម។ កាលពីសង្គ្រាមវៀតណាមដែលអាមេរិកដកទ័ពនៅឆ្នាំ១៩៧៣ យោធាអាមេរិកបានយកទីតាំងព្រលានយន្តហោះនៅក្បែរទីក្រុងហូជីមិញ ដើម្បីស្តុក និងប្រើប្រាស់ម្សៅពុលមួយនេះ។ សព្វថ្ងៃគេបារម្ភថា សារធាតុនេះបានជ្រាបចូលទៅក្នុងដី ទឹក ទន្លេ និងសង្វាក់ផលិតកម្មអាហារ។ ឥទ្ធិពលអាក្រក់លាក់ខ្លួនក្នុងចំណីអាហារនេះ ធ្វើឲ្យប្រជាជនវៀតណាមជាច្រើនជំនាន់រងគ្រោះ។ មនុស្សវ័យក្មេងជាច្រើនមានបញ្ហាពិការភាពផ្នែកបញ្ញា និងកាយសម្បទា។ បើតាមទីភ្នាក់ងារព័ត៌មាន AFP នៅឆ្នាំក្រោយអាមេរិកនឹងចាប់ផ្ដើមដំណើរធ្វើឲ្យប្រសើរឡើងវិញអតីតមូលដ្ឋាន Bien Hoa រយៈពេល១០ឆ្នាំដែលដឹកនាំដោយទីភ្នាក់ងារអាមេរិកសម្រាប់ការអភិវឌ្ឍអន្តរជាតិ (USAID)។ មន្ត្រីអាមេរិកបាននិយាយថា ការសន្យាសម្អាតទីតាំងស្តុកសារធាតុគីមីដែលផ្ដើមគំនិតដោយអតីតរដ្ឋបាលប្រធានាធិបតី បារ៉ាក់ អូបាម៉ា នឹងត្រូវចំណាយទឹកប្រមាណ៣៩០លានដុល្លារឯណោះ។ លោក ម៉ាធីស ដែលមានបងប្រុសជាកងទ័ពប្រយុទ្ធក្នុងសង្គ្រាមនៅវៀតណាមដែរនោះនិយាយថា អាមេរិកបានសន្យាជួយវៀតណាម ដូចនេះអាមេរិកនឹងរក្សាសម្ដីរបស់ខ្លួនក្នុងការជួយធ្វើឲ្យប្រសើររឿងពីអតីតកាល។ លោកបន្តថា លោកនឹងរៀបរាប់ប្រាប់សភាអាមេរិកពីរឿងរ៉ាវដែលលោកបានឃើញក្នុងដំណើរទស្សនកិច្ចនៅ Bien Hoa នៃអតីតរដ្ឋធានីវៀតណាមខាងត្បូង ដែលអាមេរិកជួយគាំទ្ររហូតដួលរលំនៅឆ្នាំ១៩៧៥ ។ សូមបញ្ជាក់ថា យោធាអាមេរិកបានបាចម្សៅលឿងនេះរហូតដល់ទៅ៨០លានលីត្រពីលើទឹកដីវៀតណាមខាងត្បូងចន្លោះឆ្នាំ១៩៦២ ដល់ឆ្នាំ១៩៧១ សំដៅទប់ស្កាត់ក្រុមកុម្មុយនីស្តវៀតកុង ដែលប៉ុនប៉ងដណ្ដើមវៀតណាមខាងត្បូងវិញ។ ទាហានរបស់វៀតណាមខាងជើងបានប្រើយុទ្ធសាស្ត្រសង្គ្រាមឈ្លប ដោយលាក់ខ្លួនក្រោមស្លឹកឈើដើម្បីបាំងភ្នែកទាហានអាមេរិក។ សារធាតុគីមីនេះធ្វើឲ្យវៀតកុងពិបាករកកន្លែងលាក់ខ្លួន តែឥទ្ធិពលរបស់វាបន្តដល់សព្វថ្ងៃ៕	រដ្ឋមន្ត្រីការពារជាតិអាមេរិក ជេម ម៉ាធីស កំពុងស្ថិតនៅទឹកដីវៀតណាមជាលើកទីពីរក្នុងឆ្នាំ២០១៨ ។ អាចថា នេះជារឿងកម្រមួយដែលរដ្ឋមន្ត្រីការពារជាតិធ្វើដំណើរទស្សនកិច្ចញឹកញាប់នៅប្រទេសសមាជិកអាស៊ានមួយនេះ។ លោក ម៉ាធីស បានធ្វើទស្សនកិច្ចអតីតមូលដ្ឋានយោធាអាមេរិកនៅ Bien Hoa ដែលជាឃ្លាំងស្តុកម្សៅលឿងប្រើក្នុងសង្គ្រាមវៀតណាម។ ចាប់ពីឆ្នាំក្រោយ អាមេរិកនឹងចាប់ផ្តើមប្រតិបត្តិការសម្អាតសាធាតុគីមីនេះ និងគ្រោងចំណាយទឹកប្រាក់៣៩០លានដុល្លារ។
Harrison ត្រូវបានគេធ្វើរោគវិនិច្ឆ័យឃើថាមានជំងឺវង្វេងយៈពេល៤ឆ្នាំមកហើយ។ លោកបានស្លាប់នៅរាត្រីថ្ងៃពុធ ទី១៣ ខែកុម្ភៈនេះដោយមានការប្រកាសពីក្រុមគ្រួសាររបស់លោក។ Harrison បានក្លាយជាអ្នកគ្រប់គ្រងក្រុមយុវជនរបស់ក្លិប Manchester United ក្នុងឆ្នាំ ១៩៨១ និងជាអ្នកទទួលខុសត្រូវដឹកនាំក្រុមថ្នាល ហើយលោកជាអ្នកបង្កើតក្រុមយុវជនជំនាន់ឆ្នាំ៩២ (Class of '92) ដែលមានកីឡាករល្បីៗដូចជា Ryan Giggs, Paul Scholes, David Beckham, Nicky Butt, Phil Neville និង Gary Neville។ ក្រៅពីតំណែងនេះ អតីតអ្នកចាត់ការសញ្ជាតិអង់គ្លេសនេះក៏បានចំណាយពេល ៤ ឆ្នាំធ្វើជាជំនួយការលោក Mark Hughes ក្នុងការដឹកនាំក្រុមជម្រើសជាតិវែលិ៍ផងដែរ។ ក្លិប Manchester United ក៏បានបង្ហាញពីការចូលរួមមរណទុក្ខក្រុមគ្រួសារលោក Harrison ផងដែរ។ ចំណែកអតីតអ្នកចាត់ការក្រុម Man Utd លោក Sir Alex Ferguson បានសម្តែងការគោរពចំពោះលោក Harrison នៅថ្ងៃទី១៤ ខែកុម្ភៈនេះ ដោយរៀបរាប់ថាបុរសដែលមានកំណើតនៅតំបន់ Yorkshire នេះគឺជាគ្រូបង្វឹកដ៏អស្ចារ្យម្នាក់របស់យើង៕ We are extremely saddened to report that our former youth coach Eric Harrison passed away last night. Our thoughts and prayers go out to Eric's family and friends at this sad and difficult time. pic.twitter.com/vS94a8MKxr Manchester United (@ManUtd) February 14, 2019	អតីតគ្រូបង្វឹកក្រុមកីឡាបាល់ទាត់យុវជន Manchester United និងជាអ្នកបណ្តុះបណ្តាលក្រុមជំនាន់ឆ្នាំ៩២ (Class of '92) លោក Eric Harrison បានទទួលមរណភាពក្នុងអាយុ ៨១ ឆ្នាំ។
បញ្ហាបម្រែបម្រួលអាកាសធាតុ ជាផ្នែកមួយដែលចិន និងអាម៉េរិក នៅអាចនិយាយគ្នាបាន បើទោះជាមានបញ្ហាមើលមុខមិនត្រូវជាច្រើនក្ដី។ ប៉ុន្តែកិច្ចសហប្រតិបត្តិការលើវិស័យនេះ ទំនងរងហានិភ័យ បើទំនាក់ទំនងជារួមរវាងមហាអំណាចទាំងពីរកាន់តែយ៉ាប់យ៉ឺននោះ។ ទីប្រឹក្សារដ្ឋ និងជារដ្ឋមន្ត្រី ការបរទេសចិន វ៉ាង យី ក៏និយាយរឿងនេះត្រង់ៗទៅកាន់ប្រេសិតពិសេសអាម៉េរិកសម្រាប់កិច្ចការបម្រែបម្រួលអាកាសធាតុ ចន ឃែរី ដែលកំពុងធ្វើទស្សនកិច្ចនៅចិន។ បើតាមសេចក្តីថ្លែងការណ៍របស់ក្រសួងការបរទេសចិននៅថ្ងៃទី១ ខែកញ្ញា ភាគីទាំងពីរ ពិភាក្សាអំពីកិច្ចសហការដើម្បីទប់ទល់នឹងការឡើងកម្ដៅរបស់ផែនដី។ លោក វ៉ាង ប្រាប់លោក ឃែរី ថា៖ «កិច្ចសហការលើបញ្ហាអាកាសធាតុនឹងមិនអាចប្រព្រឹត្តិទៅបានឡើយប្រសិនបើទំនាក់ទំនងទ្វេភាគី រវាងប្រទេសទាំងពីរមិនស្ដារឡើងវិញ»។ លោក វ៉ាង បញ្ជាក់ពីជំហរចិនទៀតថា ទីក្រុងប៉េកាំងសុខចិត្តចំណាយពេលវេលា និងកម្លាំងដើម្បីទៅ ពិភាក្សាជាមួយទីក្រុងវ៉ាស៊ីនតោនជុំវិញរឿងអាកាសធាតុដែលប្រទេសទាំងពីរមានការព្រួយបារម្ភដូច គ្នា។ រដ្ឋមន្ត្រីការបរទេសចិនបន្ថែមថា ភាគីទាំងពីរគួរតែរក្សាការសន្ទនា និងទំនាក់ទំនងដោយឈរលើ មូលដ្ឋាននៃការគោរពគ្នាទៅវិញទៅមក និងអនុវត្តកិច្ចសហប្រតិបត្តិការដែលផ្ដលប្រយោជន៍ទាំងសង ខាង។ ក្រៅពីនេះ ប្រមុខការទូតចិន ក៏ទទូចឱ្យ អាម៉េរិកគួរឈប់សម្លឹងមើលចិនក្នុងរូបភាពជាគូប្រកួតប្រជែង និងសត្រូវ ហើយអាម៉េរិកក៏គួរឈប់ដើររិះគន់បង្ក្រាបចិនផងដែរ។ ក្នុងជំនួបខាងលើ លោក ឃែរី បានលើកឡើងថា អាម៉េរិកប្តេជ្ញាសហការជាមួយប្រទេសដទៃទៀតលើ ពិភពលោកស្តីពីបញ្ហាអាកាសធាតុហើយចិនជាដៃគូដ៏សំខាន់មួយ។ អតីតរដ្ឋមន្ត្រីការបរទេសអាម៉េរិករូបនេះ ក៏ជំរុញឱ្យចិនចូលរួមជាមួយអាម៉េរិកចាត់វិធានការបន្ថែមដើម្បីកាត់បន្ថយការបំភាយឧស្ម័ន កាបូនិចផងដែរ។ គួរបញ្ជាក់ថាលោក ឃែរី បានជួបជាមួយប្រេសិតពិសេសចិនសម្រាប់កិច្ចការអាកាសធាតុ Xie Zhenhua ដែរដើម្បីពិភាក្សាជុំវិញវិធានការរួមគ្នាទប់ស្កាត់បញ្ហាពីការប្រែប្រួល អាកាសធាតុ។ អ្នកឃ្លាំ មើលបញ្ហាអាកាសធាតុចង់ឃើញកិច្ចសហប្រតិបត្តិការរវាងមហាអំណាចទាំងពីរលេចចេញជាផ្លែផ្កា ជាមួយការប្ដេជ្ញាចិត្តដោះស្រាយវិបត្តិទាំងនេះ៕	ភាពតានតឹងផ្នែកនយោបាយរវាងចិន និងអាម៉េរិក នឹងប៉ះពាល់ដល់កិច្ចសហប្រតិបត្តិការលើបញ្ហាការ ប្រែប្រួលអាកាសធាតុ។ រដ្ឋមន្ត្រីការបរទេសចិន វ៉ាង យី ព្រមានបែបនេះក្នុងជំនួបវីដេអូអនឡាញជាមួយប្រេសិតអាកាសធាតុអាម៉េរិកថ្ងៃទី១ ខែកញ្ញា។ ទាំងចិន និងទាំងអាម៉េរិកជាប្រទេសដែល បញ្ចេញឧស្ម័នកាបូនិចច្រើនជាងគេទីមួយ និងទីពីរលើពិភពលោក។
ថ្លែងក្នុងកិច្ចប្រជុំតាមអនឡាញជាមួយមន្ត្រីរដ្ឋាភិបាល ដោយមានការផ្សាយបន្តផ្ទាល់ នៅថ្ងៃទី១ កក្កដា លោកនាយករដ្ឋមន្រ្តី ហ៊ុន សែន បានបញ្ជាឱ្យអាជ្ញាធរបន្តការទប់ស្កាត់ការនាំចូលនូវកូវីដ-១៩ បំប្លែងថ្មី ដោយពង្រឹងច្រកចេញចូលតាមព្រំដែន និងទាំងផ្លូវគោក ផ្លូវទឹក និងផ្លូវអាកាស។ បើតាមសម្ដេច ហ៊ុន សែន ព្រំដែនគោក គឺបានពង្រឹងវិធានការ តាំងពីមានការផ្ទុះកូវីដ-១៩ បំប្លែងថ្មី នៅថៃ និងវៀតណាម។ សម្រាប់ព្រំដែនឡាវ គឺមិនមានការពង្រឹងវិធានការទេ ដោយឡាវ មិនសូវមានករណីផ្ទុះខ្លាំង។ «ប៉ុន្តែឥឡូវនេះ គេចាត់ទុកអាគ្រោះថ្នាក់ធំបំផុត «ដែលតា» ដែលមានប្រភពមកពីឥណ្ឌា»។ នេះជាការបញ្ជាក់របស់សម្ដេច ហ៊ុន សែន ដែលបញ្ជាឱ្យអាជ្ញាធរតាមពង្រឹងវិធានការតាមព្រំដែនថៃ ឱ្យបានម៉ត់ចត់ដោយសារពលករខ្មែរ សម្រុកចេញពីថៃច្រើនមកកម្ពុជា។ ដោយឡែកការឆ្លងពីវៀតណាមវិញ គឺកើតចេញពីអនិកជនវៀតណាម នាំចូលមកកម្ពុជា។ សម្ដេច ហ៊ុន សែន ក៏បានបញ្ជាឱ្យអាជ្ញាធរតាមព្រំដែនវៀតណាម ពង្រឹង និងហាមការចេញចូលរបស់អនិកជនវៀតណាម បើសិនជាគ្មានភារកិច្ចចាំបាច់។ ដ្បិតសម្ដេច លើកឡើងបែបនេះក្តី ក៏បន្តែសម្ដេច ក៏ទទួលស្គាល់ថា ករណីឆ្លងកូវីដ-១៩នេះ មិនអាចចោទប្រកាន់គ្នាទៅវិញទៅមកនោះទេ។ «យើងមិនចោទថា ការឆ្លងនោះមកពីវៀតណាម ។ វៀតណាមមិនអាចចោទការឆ្លងនេះ មកពីកម្ពុជា ហើយកម្ពុជាមិនអាចចោទការឆ្លងនោះមកពីថៃ ហើយថៃក៏មិនអាចចោទថា ការឆ្លងនេះមកពីកម្ពុជានោះដែរ»។ នេះជាការបញ្ជាក់របស់សម្ដេច ហ៊ុន សែន ដែលបញ្ជាឱ្យអាជ្ញាធរ និងមន្ត្រីជំនាញតាមព្រំដែន ត្រូវមានឧបករណ៍ធ្វើតេស្តរហ័សរកកូវីដ-១៩ និងម៉ាស៊ីនPCR តេស្ត ដើម្បីងាយស្រួលទប់ស្កាត់ និងគ្រប់គ្រងស្ថានការណ៍។	ភ្នំពេញ៖ ព្រឹត្តិការណ៍ សហគមន៍ ២០ កុម្ភៈ នឹងនៅបន្តអូសបន្លាយរយៈពេលយូរទៀត ដោយមិនទាន់អាចបញ្ចប់ភ្លាមៗទេ ខណៈវីរុសបំប្លែងថ្មី «ដែលតា» ដែលមានប្រភពពីឥណ្ឌា កំពុងរាតត្បាតនៅកម្ពុជា គឺជាគ្រោះថ្នាក់ធំបំផុត។ នេះជាការបញ្ជាក់របស់សម្ដេច ហ៊ុន សែន។
លោក សួង សុភ័ណ្ឌ ប្រធានស្តីទីគណបក្សអំណាចខ្មែរ បានធ្វើសន្និសីទកាសែតមួយនៅព្រឹកថ្ងៃទី១៥ ខែសីហានេះ ជុំវិញការចាប់ខ្លួន លោក សួន សេរីរដ្ឋា ប្រធានគណបក្ស។ សន្និសីទកាសែតនេះ ធ្វើឡើងនៅខាងមុខទីស្នាក់ការបក្សតែម្តង ដែលស្ថិតក្នុងសង្កាត់ទឹកល្អក់៣ ខណ្ឌទួលគោក។ ទន្ទឹមនឹងសន្និសីទកាសែតនេះដែរ សមត្ថកិច្ចប្រមាណ៣០នាក់ កំពុងឆែកឆេរនៅទីស្នាក់ការគណបក្សដែរ។ លោក សួន សេរីរដ្ឋា ត្រូវសមត្ថកិច្ចចាប់ខ្លួន នៅថ្ងៃទី ១៣ ខែសីហា ពីបទញុះញង់កុំឲ្យយោធិនស្ដាប់បង្គាប់ តាមបញ្ញត្តិមាត្រា ៤៧១ នៃក្រមព្រហ្មទណ្ឌ ,បទល្មើស ធ្វើឱ្យខូចទឹកចិត្តកងទ័ព តាមបញ្ញត្តិមាត្រា ៤៧២ នៃក្រមព្រហ្មទណ្ឌ និងបទ ញុះញង់ឱ្យប្រព្រឹត្តបទឧក្រិដ្ឋជាអាទិ៍ តាមបញ្ញត្តិមាត្រា ៤៩៤ និងមាត្រា ៤៩៥ នៃក្រមព្រហ្មទណ្ឌ។ នៅល្ងាចថ្ងៃទី១៤ ខែសីហា ចៅក្រមជំនុំជម្រះ បានសម្រេចបន្តសវនាការសំណុំរឿងរបស់ប្រធានគណបក្សអំណាចខ្មែររូបនេះ នៅថ្ងៃទី២៤ សីហា ខាងមុខ ដើម្បីទុកពេលឲ្យជនជាប់ចោទរកមេធាវីការពារក្តី។ តែយ៉ាងណាចៅក្រមបានសម្រេចឃុំខ្លួនលោក សួន សេរីរដ្ឋា បណ្តោះអាសន្ន ដើម្បីរក្សាទុកឲ្យតុលាការជំនុំជម្រះ ។ នេះបើតាមលោក លី សុផាន់ណា អ្នកនាំពាក្យសាលាដំបូងរាជធានីភ្នំពេញ៕	គណបក្សអំណាចខ្មែរនៅព្រឹកថ្ងៃទី១៥ ខែសីហានេះ បានធ្វើសន្និសីទកាសែតជុំវិញការចាប់ខ្លួន លោក សួន សេរីរដ្ឋា ប្រធានគណបក្សអំណាចខ្មែរ។
រដ្ឋមន្ត្រីបង្រួបង្រួមកូរ៉េខាងត្បូង Cho Myoung-gyon និងប្រធានគណៈកម្មាធិការដើម្បីការរួបរួមប្រទេសដោយសន្តិភាពរបស់កូរ៉េខាងជើង Ri Son-gwon បានចាប់ផ្ដើមជំនួបចរចាថ្នាក់ខ្ពស់នៅព្រឹកថ្ងៃទី១៣ ខែសីហា នៅប៉ែកខាងជើងខ្សែស្របទី៣៨ នៃព្រំដែនឧបទ្វីបកូរ៉េក្នុងទឹកដីកូរ៉េខាងជើង។ មន្ត្រីកូរ៉េទាំងពីរនេះ នឹងពិភាក្សាពីការរៀបចំជំនួបមេដឹកនាំអន្តរកូរ៉េ ដែលរំពឹងថា នឹងធ្វើនៅចុងខែសីហា ឬខែកញ្ញាខាងមុខ។ ផ្ដើមជំនួបនេះ លោក Ri និយាយថា ការពង្រឹងទំនាក់ទំនងកូរ៉េទាំងពីរ គឺជាទិសដៅ និងគំនិតរួមសម្រាប់ប្រជាជនកូរ៉េទាំងពីរខាង ហើយលោករំពឹងថា ជំនួបពេលនេះ នឹងមានលទ្ធផលល្អប្រសើរ។ ចំណែកលោក Cho វិញក៏បានលើកឡើងស្រដៀងគ្នាដែរ ដោយលើកឡើងថា ភាពខុសគ្នាទាំងឡាយ នឹងត្រូវបានដោះស្រាយ បើកូរ៉េទាំងពីរមានគំនិតដូចគ្នា។ នេះបើតាមការផ្សាយរបស់ទីភ្នាក់ងារព័ត៌មានកូរ៉េខាងត្បូង Yonhap ។ ទីតាំង និងកាលបរិច្ឆេទសម្រាប់ជំនួបរវាងលោកប្រធានាធិបតីកូរ៉េខាងត្បូង មូន ចេអ៊ីន និងលោកប្រធានគណៈកម្មការកិច្ចការរដ្ឋកូរ៉េខាងជើង គីម ជុងអ៊ុន ជារបៀបវារៈសំខាន់។ កាលពីជំនួបខែមេសា លោក មូន និងលោក គីម បានឯកភាពគ្នាជួបម្ដងទៀតនៅរដ្ឋធានីព្យុងយ៉ាងនៅរដូវស្លឹកឈើជ្រុះ។ វានឹងក្លាយជាជំនួបលើកទីបីរវាងមេដឹកនាំទាំងពីរ ដោយលើកទីមួយក្នុងខែមេសា និងលើកទីពីរក្នុងខែឧសភាកន្លងទៅ។ ការចរចារវាងមន្ត្រីកូរ៉េទាំងពីរ ក៏ធ្វើឡើងស្របពេលដែលទំនាក់ទំនងអាមេរិក និងកូរ៉េខាងជើងកំពុងរអាក់រអួល ដោយភាគីទាំងពីររិះគន់គ្នាទៅវិញទៅមកថា មិនអនុវត្តតាមសេចក្ដីថ្លែងការណ៍សិង្ហបុរី។ ក្រុងវ៉ាស៊ីនតោនទទូចឲ្យក្រុងព្យុងយ៉ាងបង្កើនការប្រឹងប្រែងរំសាយនុយក្លេអ៊ែរឲ្យបានលឿន ដើម្បីរួចខ្លួនពីទណ្ឌកម្ម ស្របពេលដែលក្រុងព្យុងយ៉ាងក្ដៅត្រចៀកនឹងការទាមទារនេះយ៉ាងខ្លាំង និងស្នើឲ្យមានអាមេរិកធ្វើការងាររបស់ខ្លួនផង។ លោកប្រធានាធិបតី មូន ត្រូវមើលគេឃើញថា បានដើរជាសន្ធានការីនៅកណ្ដាលរវាងលោក គីម និងប្រធានាធិបតីអាមេរិក ដូណាល់ ត្រាំ ដើម្បីដោះស្រាយបញ្ហានុយក្លេអ៊ែរនេះ។ ជំនួបកាលពីខែឧសភា បានបើកផ្លូវដល់ជំនួបលោក ត្រាំ និងលោក គីម នៅខែមិថុនា បន្ទាប់ពីអាមេរិកប្រកាសលុបចោលគម្រោងជំនួបនោះ។ ជំនួបមេដឹកនាំអន្តរកូរ៉េលើកទីបីខាងមុខ នឹងជួយជំរុញសំណុំរឿងនុយក្លេអ៊ែរនេះថែមទៀត បន្ថែមពីលើការពង្រឹងទំនាក់ទំនងកូរ៉េផង៕	មន្ត្រីជាន់ខ្ពស់កូរ៉េទាំងពីរ នៅថ្ងៃទី១៣ ខែសីហា បានជួបគ្នានៅតំបន់ព្រំដែនខណ្ឌចែកឧបទ្វីបកូរ៉េ ដើម្បីជជែកពីជំនួបកំពូលមេដឹកនាំលើកទីបី។ ប្រធានបទសំខាន់នៃកិច្ចប្រជុំថ្នាក់ខ្ពស់ គឺកំណត់ទីកន្លែង និងពេលវេលាជាក់លាក់សម្រាប់ជំនួបរវាងប្រធានាធិបតីកូរ៉េខាងត្បូង មូន ចេអ៊ីន និងមេដឹកនាំកូរ៉េខាងជើង គីម ជុងអ៊ុន ។ តាមការឯកភាពកន្លងមក ជំនួបអន្តរកូរ៉េលើកក្រោយនេះ នឹងរៀបចំនៅកូរ៉េខាងជើង។
ដើម្បីជ្រាបច្បាស់ សូមអញ្ជើញទស្សនាវីដេអូ ខាងក្រោមនេះ៖ លោក នៃ អុល បានបរិច្ចាគអណ្ដើកហ្លួងញីឈ្មោលចំនួន ២ក្បាល ដល់មជ្ឈមណ្ឌលអភរិក្សសត្វល្មូនក្នុងខេត្តកោះកុង របស់អង្គការសមាគមអភិរក្សសត្វព្រៃ ( WCS)។ «អណ្ដើកហ្លួង» ជាប្រភេទសត្វល្មូនតំណាងប្រទេសកម្ពុជា និងត្រូវគេចាត់ទុកថាកំពុងរងគ្រោះថ្នាក់ជិតផុតពូជ។ តាមរបាយការណ៍អង្គការអភិរក្សសត្វព្រៃ «អណ្ដើកហ្លួង» មានវត្តមាននៅប្រទេសកម្ពុជា ឥណ្ឌូណេស៊ី ម៉ាឡេស៊ី និងថៃ ហើយនៅលើសាកលលោក អណ្ដើកហ្លួងមានប្រមាណពី ៥០០ ទៅ ៧០០ក្បាលប៉ុណ្ណោះ៕	កោះកុង៖ លោក នៃ អុល ជាម្ចាស់«អណ្ដើកហ្លួង»ញី អាយុជិត៦០ឆ្នាំមួយក្បាល។ អតីតប្រធានការិយាល័យជលផលខេត្តកោះកុងរូបនេះ បានទិញវាពីប្រជាពលរដ្ឋ មកចិញ្ចឹមតាំងពីឆ្នាំ២០០០។ រយៈពេលជិត២០ឆ្នាំមកនេះ លោកចាត់ទុក«អណ្ដើកហ្លួង»ដូចជាកូនទៅហើយ ទោះជាគេសុំទិញក្នុងតម្លៃ៥ពាន់ដុល្លារ ក៏មិនលក់ផង។ ទោះមិនលក់ក៏ដោយ ក៏លោកនៅតែត្រូវឃ្លាតឆ្ងាយកូន«អណ្តើហ្លូង»នេះទាំងអាឡោះអាល័យដែរ ព្រោះនៅពេលនេះ លោក សម្រេចប្រគល់វា ទៅឲ្យក្រុមអភិរក្ស ដើម្បីឲ្យគេថែរក្សា និងបង្កាត់ពូជ។
រដ្ឋាភិបាលប្រធានាធិបតីអាម៉េរិករបស់លោកចូ បៃឌិន នៅថ្ងៃទី២៣ ខែកុម្ភៈ បានប្រកាសទណ្ឌកម្មលើអង្គភាពចំនួន ៩៣ មកពីរុស្ស៊ី ចិន តួកគី អេមីរ៉ាតអារ៉ាប់រួម កៀហ្ស៊ីស៊ីស្ថាន ឥណ្ឌា និងកូរ៉េខាងត្បូង ដែលពាក់ព័ន្ធនឹងការទិញអាវុធរុស្ស៊ី និងសង្រ្គាមនៅអ៊ុយក្រែន។ ទន្ទឹមនេះ សហភាពអឺរ៉ុប នៅថ្ងៃទី២១ ខែកុម្ភៈ បានអនុម័តកញ្ចប់ទណ្ឌកម្មដោយឡែក ប្រឆាំងនឹងរុស្ស៊ី រួមទាំងក្រុមហ៊ុនចិនចំនួនបី រួមទាំងក្រុមហ៊ុនដែលមានមូលដ្ឋាននៅទីក្រុងហុងកុង។ អង់គ្លេសនៅថ្ងៃទី២២ ខែកុម្ភៈ បានដាក់ទណ្ឌកម្មលើក្រុមហ៊ុនអេឡិចត្រូនិកចិនចំនួនបីផងដែរ។ «ចិននឹងការពារយ៉ាងម៉ឺងម៉ាត់នូវសិទ្ធិ និងផលប្រយោជន៍ស្របច្បាប់របស់សហគ្រាសចិន»។ ក្រសួងពាណិជ្ជកម្មចិនសង្កត់ធ្ងន់នៅក្នុងសេចក្តីថ្លែងការណ៍មួយនៅលើគេហទំព័រក្រសួងបែបនេះ នៅថ្ងៃទី២៦ ខែកុម្ភៈ។ ក្រុងប៉េកាំងព្រមានសហភាពអឺរ៉ុប និងអង់គ្លេសថា វិធានការរឹតត្បិតខាងលើ នឹងមានផលប៉ះពាល់អវិជ្ជមានលើទំនាក់ទំនងសេដ្ឋកិច្ច និងពាណិជ្ជកម្មនៃប្រទេសទាំងពីរ។ ទន្ទឹមនឹងចិន វិមានក្រេមឡាំង បានច្រានចោលការដាក់ទណ្ឌកម្ម ដោយលើកឡើងថា សេដ្ឋកិច្ចរបស់រុស្ស៊ីបានសម្របខ្លួនទៅនឹងការរឹតបន្តឹង ហើយថាការដាក់ទណ្ឌកម្មទាំងនោះ កំពុងធ្វើឱ្យលោកខាងលិចរងការលំបាកទៅវិញ។ អាម៉េរិកកាលពីថ្ងៃទី២៣ ខែកុម្ភៈ បានដាក់ទណ្ឌកម្មជាច្រើនប្រឆាំងនឹងរុស្ស៊ីដោយកំណត់ គោលដៅបុគ្គល និងអង្គភាពជាង ៥០០ ចំពេលប្រារព្ធខួបលើកទី ២នៃសង្រ្គាមនៅអ៊ុយក្រែន។ ទណ្ឌកម្មនោះ បានកំណត់គោលដៅមន្ត្រីពន្ធនាគារដែលអាម៉េរិកអះអាងថាមានទំនាក់ទំនងជាមួយការស្លាប់របស់មេដឹកនាំប្រឆាំងរុស្ស៊ី លោក Alexei Navalny ថ្មីៗនេះផងដែរ។ ការដាក់ទណ្ឌកម្មចុងក្រោយនេះ ត្រូវបានរៀបចំឡើង ដើម្បីព្រមានក្រុមហ៊ុនផ្សេងទៀតមិនឱ្យរកស៊ី និងលក់អាវុធឱ្យរុស្ស៊ី យកទៅធ្វើសង្រ្គាមនៅអ៊ុយក្រែន ដែលឈានចូលឆ្នាំទី៣៕	ក្រសួងពាណិជ្ជកម្មចិន នៅថ្ងៃទី២៦ ខែកុម្ភៈ ប្រឆាំងដាច់ខាតចំពោះការសម្រេចចិត្តរបស់អង់គ្លេស សហភាពអឺរ៉ុប (EU) និងអាម៉េរិក ក្នុងការដាក់ទណ្ឌកម្មលើក្រុមហ៊ុនរបស់ខ្លួន ក្រោម ហេតុផលទាក់ទងនឹងសង្គ្រាមនៅអ៊ុយក្រែន។ ចំណែកក្រុងមូស្គូ បានច្រានចោលកញ្ចប់ទណ្ឌកម្មថ្មីនេះ ដោយព្រមានថា ប្រទេសដែលដាក់ទណ្ឌកម្មទាំងនោះទៅវិញទេដែលនឹងទទួលបានផលវិបាក។
ក្រោយការចរចាដឹកនាំដោយប្រធានាធិបតីតួកគី តៃយីប អ៊ែរដូហ្កាន់ និងអនុប្រធានាធិបតីអាមេរិក មៃ ផេន ភាគីទាំងពីរ បានចេញសេចក្តីថ្លែងការណ៍រួមមួយ នៅថ្ងៃព្រហស្បតិ៍ ១៧ តុលា ។ ភាគីទាំងពីរ យល់ព្រមគ្នាថា តួកគី នឹងផ្អាកប្រតិបត្តិការយោធារយៈពេល១២០ម៉ោង (៥ថ្ងៃ) ដើម្បីទុកពេលឲ្យក្រុមសកម្មប្រយុទ្ធឃើដ ដកចេញពីទឹកដីស៊ីរីភាគខាងជើងទំហំ៣២គីឡូម៉ែត្រ ដែលក្រុងអង់ការ៉ាត្រៀមយកធ្វើជាតំបន់សុវត្ថិភាព។ ប្រាប់អ្នកសារព័ត៌មានក្រោយជំនួបជាមួយលោក អ៊ែរដូហ្កាន អំឡុងទស្សនកិច្ចក្នុងប្រទេសតួកគី លោកអនុប្រធានាធិបតី ផេន បញ្ជាក់ថា ប្រតិបត្តិការតួកគី នឹងត្រូវផ្អាកទាំងស្រុងរហូតដល់កងកម្លាំងឃើដដកចេញរួចរាល់ ហើយបន្ទាប់មក វ៉ាស៊ីនតោននឹងដកហូតទណ្ឌកម្មខ្លួនប្រឆាំងតួកគីវិញ។ បើតាមលោក ផេន សហរដ្ឋអាមេរិកនឹងជួយសម្របសម្រួលលើសកម្មភាពដកកម្លាំងចេញរបស់ពួកឃើដ។ អត្ថបទទាក់ទង ត្រាំ៖ ការវាយប្រហាររបស់តួកគីក្នុងទឹកដីស៊ីរី មិនមែនជាបញ្ហាអាមេរិកឡើយ ខណៈលោក ផេន បានហៅកិច្ចព្រមព្រៀងនេះថា «បទឈប់បាញ់» លោករដ្ឋមន្ត្រីការបរទេសតួកគី Melvlut Cavusoglu អះអាងថា វាគឺជាការផ្អាកប្រតិបត្តិការយោធាបណ្តោះអាសន្ន ពុំមែនជាការបញ្ឈប់វាឡើយ។ តាមការចុះផ្សាយរបស់ទីភ្នាក់ងារព័ត៌មាន AFP លោករដ្ឋមន្ត្រី និយាយបែបនេះ៖«នេះមិនមែនជាបទឈប់បាញ់ឡើយ។ បទឈប់បាញ់មួយ កើតឡើងរវាងភាគីស្របច្បាប់ចំនួនពីរ»។ ប្រធានាធិបតីអាមេរិក ដូណាល់ ត្រាំ បានសាទរចំពោះការសម្រេចកិច្ចព្រមព្រៀងនេះ។ ប្រាប់អ្នកសារព័ត៌មាន អំឡុងទស្សនកិច្ចនៅរដ្ឋ Texas លោកត្រាំ និយាយថា លោកចង់អរគុណដល់ពួកឃើដ ព្រោះតែពួកគេពិតជាសប្បាយចិត្តជាមួយដំណោះស្រាយនេះ។ នេះជាដំណោះស្រាយមួយដែលជួយសង្គ្រោះជីវិតពួកគេ។ គួរបញ្ជាក់ថា អង្គការឃ្លាំមើលស៊ីរីទទួលបន្ទុកសិទ្ធិមនុស្ស ដែលមានមូលដ្ឋាននៅចក្រភពអង់គ្លេស ប្រជាជនស្លូតត្រង់ជាង៣០ម៉ឺននាក់ បានភៀសខ្លួនចេញពីផ្ទះសំបែង គិតចាប់ពីតួកគីបានចាប់ផ្តើមវាយប្រហារទៅក្នុងទឹកដីស៊ីរីភាគខាងជើងមក។ អង្គការនេះ បានហៅប្រតិបត្តិការយោធានេះជាការបង្កចលាចលធំបំផុតមួយ ចាប់តាំងពីសង្គ្រាមស៊ីវិលបានផ្ទុះឡើងក្នុងឆ្នាំ២០១១មក។ ម្យ៉ាងវិញទៀត ខ្លួន ក៏បានបញ្ជាក់ឲ្យដឹងទៀតថា មនុស្ស៥០០នាក់ បានបាត់បង់ជីវិត ដែលក្នុងនោះក៏មានជនស៊ីវិលផងដែរ ហើយភាគច្រើន គឺសុទ្ធសឹងជាពួកឃើដ៕	សហរដ្ឋអាមេរិកនិងតួកគី បានសម្រេចកិច្ចព្រមព្រៀងមួយដោយផ្អាកប្រតិបត្តិការនៅតំបន់ភាគខាងជើងស៊ីរី។ ការព្រមព្រៀងគ្នានេះ ធ្វើឡើងមួយសបា្តហ៍ប៉ុណ្ណោះក្រោយក្រុងវ៉ាស៊ីនតោនដកកងទ័ពចេញពីតំបន់ត្រួតត្រារបស់កងកម្លាំងឃើដ ដែលក៏ជាការបើកផ្លូវសម្រាប់ប្រតិបត្តិការតួកគីប្រឆាំងពួកឃើដ។
ដើម្បីធ្វើឱ្យការបើកបរប្រកបដោយសុវត្ថិភាពសម្រាប់អ្នកបើកបរគ្រប់រូប ក្រុមហ៊ុនផលិតរថយន្តទូទាំងពិភពលោកបានសិក្សាស្រាវជ្រាវដើម្បីបង្កើតនូវបច្ចេកវិទ្យាថ្មីៗដែលជួយកាត់បន្ថយអត្រាគ្រោះថ្នាក់ចរាចរណ៍បានមួយផ្នែកធំ។ បច្ចេកវិទ្យាទាំងនោះមិនត្រឹមតែផ្ដល់សុវត្ថិភាពសម្រាប់អ្នកបើកបរប៉ុណ្ណោះទេ វាអាចផ្ដល់សុវត្ថិភាពដល់អ្នកដំណើរទាំងអស់ក្នុងរថយន្តផងដែរ។ ប្រព័ន្ធសុវត្ថិភាពដែលបានបង្កើតឡើងចុងក្រោយនេះគឺខុសពីប្រព័ន្ធសុវត្ថិភាពដែលមានបំពាក់នៅលើរថយន្តកន្លងមក ព្រោះវាមិនត្រឹមតែអាចកាត់បន្ថយគ្រោះថ្នាក់នៅពេលរថយន្តប៉ះឬបុកនោះទេ បច្ចេកវិទ្យាចុងក្រោយនេះអាចកាត់បន្ថយ និងការពារគ្រោះថ្នាក់ចរាចរណ៍ដែលអាចនឹងកើតមាននៅពេលបើកបរតែម្ដង ។ ជាក់ស្ដែងសម្រាប់ទីផ្សាររថយន្តនៅប្រទេសកម្ពុជា យើងសូមលើកយកនូវរថយន្ត Pick-up មួយប្រភេទនោះគឺ Ford Ranger ស៊េរីថ្មី 2019 ដែលជារថយន្តម៉ូដែលថ្មីរបស់ Ford ដែលបានបំពាក់នូវបច្ចេកវិទ្យាទាំងអស់នេះ ព្រមទាំងបានធ្វើការអភិវឌ្ឍន៍នូវប្រសុវត្ថិភាពមួយចំនួនដែលជួយដល់ការបើកបរនិងសុវត្ថិភាលើដងផ្លូវ។ ប្រព័ន្ធសុវត្ថិភាពទាំងនោះរួមមាន ប្រព័ន្ធផ្តល់ដំណឹងគ្រោះថ្នាក់ជុំវិញរថយន្ត (Blind Sport Information System) ប្រព័ន្ធផ្តល់សញ្ញាគ្រោះថ្នាក់ដែលអាចកើតមាននៅខាងមុខ (Collusion Warning) និងប្រព័ន្ធជំនួយលើចង្កូតនិងរំលឹកឲ្យអ្នកបើកបរបើកក្នុងគន្លងត្រឹមត្រូវ (Lane Keeping System) ប្រព័ន្ធកំណត់ល្បឿន និងអាចបន្ថយល្បឿនដោយស្វ័យប្រវត្តិតាមល្បឿនរថយន្តខាងមុខ (Adaptive Cruise Control) និងប្រព័ន្ធរំលឹកអ្នកបើកបរនៅពេលមានអារម្មណ៍ងងុយគេង (Driver Alert) ជាដើម។ ក៏ប៉ន្តែសម្រាប់រថយន្ត Ford Ranger 2019 វិញ អ្វីដែលធ្វើឲ្យរថយន្តនេះកាន់តែពិសេសជាងម៉ូដែលមុនៗទៅទៀត គឺវាបានបំពាក់បន្ថែមនូវប្រព័ន្ធសុវត្ថិភាពមួយប្រភេទទៀតដែលជាបច្ចេកវិទ្យាចុងក្រោយបង្អស់របស់ក្រុមហ៊ុន Ford បច្ចេកវិទ្យានេះអាចជួយឲ្យការបើកបររបស់អ្នកកាន់តែមានទំនុកចិត្តនិងមានសុវត្ថិភាពជាងមុនទៀតនោះគឺ ប្រព័ន្ធផ្តល់សញ្ញាគ្រោះថ្នាក់ និងការពារការប៉ះទង្គិច (Pre-Collision Assist) និងប្រព័ន្ធចាប់ហ្វ្រាំងបន្ទាន់ដោយស្វ័យប្រវត្តិ (Autonomous Emergency Braking) នៅពេលមានឧបសគ្គមកពីខាងមុខ។ ប្រព័ន្ធទាំងពីរនេះ ប្រើរ៉ាដា និងកាម៉េរាខាងមុខដើម្បីចាប់ឧបសគ្គដូចជារថយន្តខាងមុខ ឬអ្នកថ្មើរជើងកំពុងឆ្លងផ្លូវខាងមុខ បន្ទាប់មកវានឹងផ្ដល់សញ្ញាដល់អ្នកបើកបរ ក្នុងករណីអ្នកបើកបរនៅតែមិនឆ្លើយតប នោះរថយន្តនឹងធ្វើការចាប់ហ្វ្រាំងបន្ទាន់ដោយស្វ័យប្រវត្តិ។ បច្ចេកវិទ្យានេះជួយបញ្ចៀសការបុកឬប៉ះ និងក្នុងករណីផ្សេងទៀតអាចជួយកាត់បន្ថយការប៉ះទង្គិចផ្នែកខាងមុខនិងខាងក្រោយបានមួយចំនួនធំ ក៏ដូចជាប្រាប់អ្នកបើកបរនៅពេលមានអ្នកថ្មើរជើងឆ្លងកាត់ផ្លូវ និងជៀសវាងគ្រោះថ្នាក់ដែលអាចកើតមាននៅខាងមុខផងដែរ។ ជាមួយនឹងបច្ចេកវិទ្យាចុងក្រោយរបស់ក្រុមហ៊ុន Ford នេះ អ្នកអាចបើកបរប្រកបដោយមានទំនុកចិត្ត និងមានភាពរលូនគ្រប់ពេលវេលា។ ក្រៅពីនេះ ដើម្បីការពារនិងកាត់បន្ថយអត្រាគ្រោះថ្នាក់ចរាចរណ៍ ការគោរពក៏ដូចជាការយល់ច្បាស់អំពីច្បាប់ចរាចរណ៍គឺជាប្រការសំខាន់បំផុតដែលអ្នកបើកបរគ្រប់រូបត្រូវតែធ្វើ៕	គ្រោះថ្នាក់ចរាចរណ៍ជាបញ្ហាដែលធ្ងន់ធ្ងរមួយដែលកើតមាននៅទូទាំងពិភពលោក។ នៅក្នុងនោះដែរ ក្រៅពីការរិតបន្តឹងច្បាប់ចរាចរណ៍និងការអប់រំបន្ថែមអំពីការគោរពច្បាប់ចរាចរណ៍ វិស័យឧស្សាហកម្មរថយន្តក៍បានចូលរួមចំណែកក្នុងការកាត់បន្ថយអត្រាគ្រោះថ្នាក់ចរាចរណ៍មួយផ្នែកធំដែរ។ អស់រយៈពេលជាច្រើនឆ្នាំមកហើយវិស័យឧស្សាហកម្មរថយន្តគឺជាផ្នែកមួយនៃវិស័យឈានមុខគេដែលមានការអភិវឌ្ឍន៍ផ្នែកបច្ចេកវិទ្យាយ៉ាងឆាប់រហ័ស។
ក្លិបបាល់ទាត់បឹងកេត បានបញ្ជាក់ថា ចាន់ វឌ្ឍនាកា ដែលប្រើឯកសណ្ឋានលេខ១១ ដដែលនេះ នឹងត្រូវចូលរួមជួយក្រុម ក្នុងការប្រកួតជើងទី២ នៃក្របខ័ណ្ឌលីគកំពូលកម្ពុជា រដូវកាល ២០១៩ និងពានរង្វាន់សម្តេច ហ៊ុន សែន ប្រចាំឆ្នាំ ២០១៩ ។ តាមរយៈហ្វេសប៊ុកក្លិបបឹងកេត ដែលបានស្រង់សម្ដីគ្រូបង្វឹក ហៅ សុជាតិ ពីចំណាប់អារម្មណ៍ចំពោះខ្សែប្រយុទ្ធវ័យក្មេងរូបនេះ យ៉ាងដូច្នេះថា៖ « ការមកវិញរបស់ វឌ្ឍនាកា គឺល្អសម្រាប់យើងក្នុងជើងទី២ ព្រោះចំណុចល្អរបស់គាត់ នឹងបំពេញនូវអ្វីដែលយើងខ្វះខាតក្នុងជើងទី១នេះ ពិសេសគឺតំបន់ប្រយុទ្ធ » ។ ការវិលត្រឡប់មកកាន់ទ្រនំចាស់វិញនេះ គឺធ្វើឡើងក្រោយពី ចាន់ វឌ្ឍនាការ បដិសេធទៅចូលរួមជាមួយក្លិប Terengganu FC របស់ម៉ាឡេស៊ី និងក្លិបមួយចំនួនទៀត។ នេះបើតាមការអះអាងរបស់ក្លិបបឹងកេត។ នេះជាលើកទី៣ហើយ ដែលខ្សែប្រយុទ្ធ ចាន់ វឌ្ឍនាកា បានរួមរស់ជាមួយក្លិបបឹងកេត បន្ទាប់ពីរូបគេ បានចូលរួមជាលើកដំបូង គឺនៅឆ្នាំ២០១២ ក្រោយផ្លាស់ពីក្លិបស្វាយរៀង និងឆ្នាំ២០១៨ ក្រោយពីទៅលេងឲ្យក្លិប Fujieda MYFC នៅជប៉ុន រយៈពេល១ឆ្នាំ។ ខ្សែប្រយុទ្ធ ចាន់ វឌ្ឍនាកា ទើបតែចាកចេញពី PKNS FC របស់ម៉ាឡេស៊ី កាលពីថ្ងៃទី២៩ ឧសភា នៃពាក់កណ្ដាលរដូវកាល ឆ្នាំ២០១៩។ ចាន់ វឌ្ឍនាកា បានជួយក្រុម PKNS រយៈពេលខ្លី គឺចាប់ដើមខែមករា ដល់ខែឧសភា ឆ្នាំ២០១៩។ ហើយកីឡាករកម្ពុជារូបនេះ ក៏ធ្លាប់ត្រូវបានក្លិប Pahang FA បញ្ចប់កុងត្រាពាក់កណ្ដាលរដូវកាល ២០១៨ ក្នុងក្របខ័ណ្ឌលីគកំពូលម៉ាឡេស៊ី Malaysia Super League ផងដែរ៕	ភ្នំពេញ៖ កីឡាករខ្សែប្រយុទ្ធវ័យក្មេងកម្ពុជា ចាន់ វឌ្ឍនាកា បានត្រឡប់ចូលរួមជាមួយក្លិបបាល់ទាត់បឹងកេតជាថ្មី ក្រោយចាកចេញពីក្លិប PKNS របស់ម៉ាឡេស៊ី កាលពីពេលថ្មីៗនេះ។ ចាន់ វឌ្ឍនាកា បន្តកុងត្រាជាមួយក្លិបបឹងកេត រយៈពេល៣ឆ្នាំ។ នេះបើតាមការចុះផ្សាយលើហ្វេសប៊ុកផ្លូវការរបស់ក្លិបបាល់ទាត់បឹងកេត នៅថ្ងៃទី១២ មិថុនា។
លោក ប៉ាន សូរស័ក្តិ រដ្ឋមន្ត្រីក្រសួងពាណិជ្ជកម្ម បានគាំទ្រគម្រោងវិនិយោគរបស់ក្រុមហ៊ុន Shenzhen 4PX Express នៅក្នុងកម្ពុជា។ លោកក៏បានស្នើឲ្យ ក្រុមហ៊ុនចិនមួយនេះ ពិចារណាចាប់ដៃគូ ជាមួយសហគ្រាសធុនតូច និងមធ្យមនៅកម្ពុជា ដើម្បីជំរុញវត្តមានផលិតផលខ្មែរ ដូចជាទំនិញកសិកម្ម គ្រឿងចម្លាក់ពីដៃ វត្ថុអនុស្សាវរីយ៍ ផ្លែឈើស្រស់ និងម្ហូបអាហារ នៅលើទីផ្សារអនឡាញ ជាពិសេស Alibaba ដែលជាគេហទំព័របោះដុំទំនិញធំបំផុត នៅក្នុងប្រទេសចិន និងលើពិភពលោក។ រដ្ឋមន្ត្រីក្រសួងពាណិជ្ជកម្មរូបនេះបាននិយាយថា៖« ក្រសួងពាណិជ្ជកម្ម កំពុងពន្លឿនច្បាប់ស្តីពី E-Commerce និងយុទ្ធសាស្ត្រវិស័យនេះ។ ការកសាងមជ្ឈមណ្ឌលពាណិជ្ជកម្ម និងវប្បធម៌កម្ពុជា នៅតាមទីក្រុងធំៗក្នុងប្រទេសចិន និងការធ្វើបច្ចុប្បន្នភាពយុទ្ធសាស្ត្រសមាហរណកម្មពាណិជ្ជកម្មកម្ពុជា (CTIS) ជំនាន់ទី៤ ជាដើម»។ ជាការឆ្លើយតប នាយកប្រតិបត្តិក្រុមហ៊ុន Shenzhen 4PX Express លោក KEVIN Yue Li បានប្តេជ្ញាចូលរួមអភិវឌ្ឍន៍វិស័យ E-Commerce ជាមួយកម្ពុជា តាមរយៈការចាប់ដៃគូ ជាមួយអង្គការ UNDP និងក្រុមហ៊ុនក្នុងស្រុក ព្រមទាំងការកសាងស្ថានីយមួយ ដែលសហគ្រាសធុនតូច និងមធ្យម អាចទម្លាក់ផលិតផលរបស់ខ្លួន ដើម្បីចែកចាយទៅកាន់ទីផ្សារក្នុងតំបន់ និងពិភពលោក។ ទាក់ទងនឹងវិស័យសេដ្ឋកិច្ចនេះ លោក Nick Beresford តំណាង UNDP ប្រចាំប្រទេសកម្ពុជា បានវាយតម្លៃថា ការកែប្រែសេដ្ឋកិច្ចទៅបែបឌីជីថលនេះ នឹងជួយឲ្យកម្ពុជា មានសក្ដានុពលទីផ្សារកាន់តែខ្លាំង។តំណាង UNDP ប្រចាំប្រទេសកម្ពុជារូបនេះ មានប្រសាសន៍ថា «ខណៈពេលដែលប្រទេសកម្ពុជាកំពុងខិតខំពង្រឹងសហគ្រាសខ្នាតតូចបំផុត ខ្នាតតូច និងខ្នាតមធ្យម (MSME) របស់ខ្លួន ការងាកទៅប្រើប្រាស់ប្រព័ន្ធឌីជីថល នឹងជួយឱ្យកម្ពុជាកាន់តែអាចច្បាមយកសក្តានុពលទីផ្សារក្នុងស្រុក និងអន្តរជាតិបន្ថែមទៀត»។ គួររម្លឹកថា កាលពីថ្ងៃទី ១៩ ខែ មីនា ឆ្នាំ២០១៩ អង្គការ UNDP ក៏បានចុះ MoU ជាមួយនឹងក្រុមហ៊ុនចិន Shenzhen 4PX Express លើកិច្ចព្រមព្រៀងស្តីពីសហហិរញ្ញប្បទានដើម្បី «ភ្ជាប់ទំនាក់ទំនងជាមួយប្រទេសកម្ពុជា រួមគ្នាឆ្ពោះទៅរកសេដ្ឋកិច្ចឌីជីថល»៕	ភ្នំពេញ៖ ក្រុមហ៊ុន Shenzhen 4PX Express ដែលជាបុត្រសម្ព័ន្ធរបស់ក្រុមហ៊ុន Alibaba Cainiao Logistics Group គ្រោងមកវិនិយោគលើវិស័យសេដ្ឋកិច្ចឌីជីថល (E-Commerce) នៅប្រទេសកម្ពុជា ដើម្បីពង្រីកការនាំចេញរបស់សហគ្រាសធុនតូច និងមធ្យមទៅកាន់ទីផ្សារអន្តរជាតិ។ នេះបើយោងតាមហ្វេសប៊ុករបស់ក្រសួងពាណិជ្ជកម្ម។
ភ្នំពេញ៖ រដ្ឋបាលខេត្តស្ទឹងត្រែង បានដាក់ដណើរការរោងចក្រប្រព្រឹត្តកម្មទឹកស្អាតជាផ្លូវការ កាលពីថ្ងៃទី ២៤ ខែឧសភា ដោយមានការចូលរួមពីលោក ចម ប្រសិទ្ធ រដ្ឋមន្រ្តីក្រសួងឧស្សាហកម្ម និងលោក Anthony Gill ប្រធានស្តីទីធនាគារអភិវឌ្ឍន៍អាស៊ី (ADB)។ រោងចក្រប្រព្រឹត្តកម្មទឹកស្អាតនេះ ក្រោមកម្ចីឥណទានរបស់ធនាគារអភិវឌ្ឍន៍អាស៊ីADB។ បើតាមរដ្ឋបាលខេត្តស្ទឹងត្រែង ការដាក់ដំណើរការរោងចក្រប្រព្រឹត្តកម្មទឹកស្អាត ជាប្រវត្តិសាស្រ្តថ្មីមួយនេះ សម្រាប់ប្រជាពលរដ្ឋខេត្តស្ទឹងត្រែង មានទឹកស្អាតប្រើប្រាស់គ្រប់គ្រាន់។ លើសពីនេះ សេវាផ្គត់ផ្គង់ទឹកស្អាតរបស់អង្គភាពរដ្ឋាករទឹកមានចំនួន៣ ដូចជា ក្រុងស្ទឹងត្រែង ស្រុកសេសាន និងស្រុកថាឡាបរិវ៉ាត់។ ជាមួយគ្នានេះ ស្ថានីយ៍បូមទឹកឆៅ មានលទ្ធភាពផលិតបាន ១៣ ៥០០ ម៉ែត្រគូប ក្នុង១ថ្ងៃ និងរោងចក្រប្រព្រឹត្តកម្មទឹកស្អាតមានលទ្ធភាពផលិតបាន ១២ ០០០ម៉ែត្រគូប ក្នុង១ថ្ងៃ។ លោក ឡាយ សុផាត អ្នកតំណាងរាស្ត្រមណ្ឌលស្ទឹងត្រែង បញ្ជាក់ថា រោងចក្រប្រព្រឹត្តកម្មទឹកស្អាត នឹងផ្ដល់ឱ្យពលរដ្ឋនៃខេត្តស្ទឹងត្រែងបានប្រើប្រាស់ទឹកស្អាត គឺប្រកបដោយអនាម័យ និងផាសុកភាព។ លោក ចម ប្រសិទ្ធ ទេសរដ្ឋមន្ត្រី រដ្ឋមន្ត្រីក្រសួងឧស្សាហកម្ម លើកឡើងថា៖ «ការផលិតទឹកស្អាត បានចែកចាយទៅស្រុកសេសាន និងស្រុកថាឡាបរិវ៉ាត់ នៅថ្ងៃខាងមុខនឹងបន្តចែកចាយទៅស្រុកសៀមបូក។ ទន្ទឹមនឹងនេះ យើងត្រូវការថវិកា នៃការវិនិយោគជិត ៤លានដុល្លារ ដើម្បីឱ្យស្រុកសៀមបូកមានទឹកស្អាតប្រើប្រាស់និងត្រូវចរចាជាមួយធនាគារអភិវឌ្ឍន៍អាស៊ី A.D.B នៃគម្រោង៣២៣២ ហើយប្រជាពលរដ្ឋ ១ ៧០០ គ្រួសារបន្ថែមទៀត និងបានទឹកស្អាតប្រើប្រាស់»៕	ដោយ៖ ទូច សូរិយា
ស្ថានទូតអង់គ្លេសបានរៀបចំពិធីអបអរសារទរដល់សហគ្រិនស្ត្រីកម្ពុជាចំនួន៣០នាក់ ក្រោយបញ្ចប់វគ្គសិក្សារ She Growth Accelerato ដោយជោគជ័យ កាលពីល្ងាចថ្ងៃទី ១០ ខែមេសា ឆ្នាំ ២០១៩ ដែលមានការចូលរួមពីសហគ្រិនស្ត្រី និងមន្ត្រីទូតជាច្រើននាក់។ She Growth Accelerato ជាកម្មវិធីសិក្សាដែលជួយគាំទ្រដល់សហគ្រិនស្ត្រីលើការគ្រប់គ្រងអាជីវកម្ម និងការចុះបញ្ជីពាណិជ្ជកម្ម ដែលមានរយៈពេល៦ខែ។ ជាស្ត្រីម្នាក់ដែលទទលបានការបណ្ដុះបណ្ដាលពីវគ្គសិក្សានេះ អ្នកស្រី ឋាន ករុណា បាននិយាយថា ស្វាមីអ្នកស្រីបានទុកចិត្តលើអ្នកស្រី ហើយបានសម្រេចចិត្តឲ្យអ្នកស្រីជាអ្នកគ្រប់គ្រង និងចាត់ចែងការងារទាំងអស់ក្នុងក្រុមហ៊ុន។ អ្នកស្រីនិយាយថា៖«She investments បានបង្រៀននាងខ្ញុំតាំងពី ការកត់ត្រា ការធ្វើបញ្ជី លក់ ទិញ និយាយទៅសព្វគ្រប់បែបយ៉ាងដូចជាស្ដង់ដារការគ្រប់គ្រងក្រុមហ៊ុនមួយដ៏ធំ ពេលដែលយើងបានរៀនអាជីវកម្មពិតជារីកចម្រើនលូតលាស់ទៅមុខមែន គេពង្រឹងសមត្ថភាពយើងច្រើន។ តាំងពីរៀនមកចំណូលរបស់ខ្ញុំកើនឡើង»។ អ្នកស្រីបានលើកទឹកចិត្តដល់សហគ្រិនស្ត្រីកម្ពុជាទាំងអស់ត្រូវប្រឹងលើកទឹកចិត្តខ្លួនឯងជម្នះរាល់ឧបសគ្គ និងប្រឹងសិក្សាបន្ថែមគ្រប់ពេលវេលា។ «សូមកុំឲ្យគាត់គិតថាបញ្ហាដែលគាត់ជួបជាឧបសគ្គ ប៉ុន្តែជាមេរៀនដែលបង្រៀនគាតវិញសម្រាបពង្រិចអាជីវកម្ម»។ នេះជាការលើកឡើងរបស់ម្ចាស់អាជីវកម្ម The light Sport & Decoration។ អ្នកស្ត្រី Celia Boyd នាយកគ្រប់គ្រង She invesments បានលើកឡើងថា កម្មវិធីនេះរៀបចំឡើងដើម្បីដោះស្រាយបញ្ហាដែលសហគ្រិនស្ត្រីកម្ពុជាកំពុងជួបប្រទះ និងជំរុញឲ្យអាជីវកម្មរបស់ពួកគេក្លាយជាផ្លូវការតាមរយៈចុះបញ្ជីពាណិជ្ជកម្ម ។ បច្ចុប្បន្នមានអាជីវកម្មខ្នាតតូចតិចជាង២ ភាគរយ នៃអាជីវកម្មរបស់ស្ត្រីដែលបានចុះបញ្ជីត្រឹមត្រូវ ហើយ៩៥ ភាគរយទៀត មិនបានចុះបញ្ជី។ អ្នកស្ត្រីបន្តថា ចាប់តាំងពីសហគ្រិនស្ត្រីបានចាប់ផ្ដើមរៀនមក ពួកគេបានបង្កើតការងារថ្មីចំនួន ១៨ បន្ថែម ហើយស្ត្រីមួយចំនួនទៀត បន្តគ្រប់គ្រងអាជីវកម្មរបស់ខ្លួន។ អ្នកស្ត្រីនិយាយថា៖« ស្ត្រីភាគច្រើនរងសម្ពាធពីគ្រួសារ ពីសង្គម ស្ត្រីមិនគួរចេញរកស៊ី គួរតែនៅផ្ទះ មើលថែកូន និងផ្ទះ អ្នកនឹងមិនអាចក្លាយជាមេដឹកនាំទេ។ ស្ត្រីជាច្រើនមិនមានភាពជឿជាក់លើខ្លួនឯង មិនហ៊ាននិយាយជាសាធារណៈ។ ខ្វះចំណេះដឹង និងមិនមានជំនាញលើកការគ្រប់គ្រងអាជីវកម្ម ដូច្នេះបានជាយើងផ្តល់វគ្គបណ្តុះបណ្ដាលនេះដល់ពួកគេ ដើម្បីពង្រឹងទំនុកចិត្តរបស់ពួកគេឲ្យមានភាពជឿជាក់លើខ្លួនឯង និងពង្រឹងចំណេះដឹងទាក់ទងនឹងការធ្វើអាជីវកម្ម ដូចជាការគ្រប់គ្រងថវិកា, ការបង្កើនបណ្ដាញ, ការធ្វើទីផ្សារ, ការសរសេផែនការសកម្មភាពអាជីវកម្ម»។ She Growth Accelerato ជាកម្មវិធីរបស់ស្ថានទូតអង់គ្លេសប្រចាំនៅកម្ពុជា ដែលបានបង្កើតឡើងនៅឆ្នាំ២០១៥ ដែលបានធ្វើការបណ្ដុះបណ្ដាលសហគ្រិនស្ត្រីជាង២០០នាក់ហើយនៅបច្ចុប្បន្ននេះ៕	អ្នកស្រី ឋាន ករុណា ម្ចាស់អាជីវកម្ម The light Sport & Decoration ជាសហគ្រិនដែលទទួលបានវគ្គបណ្ដុះបណ្ដាល She Growth Accelerato បាននិយាយថា កម្មវិធីសិក្សានេះ បានបង្រៀនអ្នកស្រីជាច្រើនទាក់ទងទៅនឹងការគ្រប់គ្រងអាជីវកម្ម និងជួយគាំទ្រដល់ការចុះបញ្ជីអាជីវកម្មជាដើម។ សម្រាប់អ្នកស្រី ក្រោយទទួលបានវគ្គបណ្ដុះបណ្ដាលនេះ អាជីវកម្មអ្នកស្រីមានដំណើរការល្អ នឹងរកចំណូលបានច្រើនទៀតផង។
អាជីពដ៏ត្រចះត្រចង់របស់ Ronaldo នៅតំបន់អឺរ៉ុបបានបញ្ចប់ ក្រោយរូបគេឈ្នះពានរង្វាន់ Champions League ចំនួន ៥លើកជាមួយ Real Madrid រួមទាំងពានរង្វាន់នៅអង់គ្លេសជាមួយ Manchester United អ៊ីតាលី Serie A ចំនួន២លើកជាមួយ Juventus។ ចាប់តាំងពីចុះកិច្ចសន្យាជាមួយ Al Nassr តារាបាល់ទាត់វ័យ ៣៧ឆ្នាំ បានរៀបរាប់ថាភារកិច្ចរបស់គេនៅតំបន់អឺរ៉ុបបានចប់ហើយក្រោយរូបគេបានឈ្នះគ្រប់យ៉ាង និងជាពេលវេលាដ៏ត្រឹមត្រូវក្នុងការចែករំលែកបទពិសោធន៍ក្នុងតំបន់អាស៊ី។ ក្លិបនៅអារ៉ាប៊ីបានក្លាយជាគោលដៅចុងក្រោយរបស់ Ronaldo សម្រាប់អាជីពកីឡាករបាល់ទាត់ ចាប់តាំងពីការផ្តើមអាជីពដំបូងក្នុងឆ្នាំ ២០០២ នៅក្លិប Sporting CP។ Ronaldo ចំណាយពេលនៅក្រុមបិសាចក្រហម៥រដូវកាល មុនចាកចេញទៅ Real Madrid ប្រទេសអេស្ប៉ាញ និងទឹកដីអ៊ីតាលី Juventus។ នាការបង្ហាញវត្តមានលើកទី២ នៅ Man United តារាបាល់ទាត់សញ្ជាតិព័រទុយហ្កាល់បានចែកផ្លូវគ្នាវិញជាមួយក្រុមនៅអង់គ្លេសក្រោយមានរឿងរ៉ាវរកាំរកូស។ កាលលេងនៅទឹកដីអេស្ប៉ាញ Ronaldo និង Messi ធ្លាប់បានប្រកួតប្រជែងគ្នាជាងច្រើនឆ្នាំ ដើម្បីកេរិ៍្តឈ្មោះជាកីឡាករដែលល្អបំផុតប្រចាំប្រវត្តិសាស្ត្រនារយៈពេលជាង ១៥ឆ្នាំ។ កីឡាករទាំងពីរនឹងត្រូវជួបគ្នាជាថ្មីនៅថ្ងៃទី១៩ ខែមករា ចាប់តាំងពីអ្នកទាំងពីរជួបគ្នាចុងក្រោយបំផុតក្នុងខែធ្នូ ឆ្នាំ ២០២០ នៅពេល Juventus បំបាក់ Barcelona ៣-០។ Ronaldo នឹងដឹកនាំក្រុមតារាបាល់ទាត់អារ៉ាប់ Riyadh ST XI ដែលជាការបូកបញ្ចូលគ្នារវាងកីឡាករមកពីក្លិប Al Hilal និង Al Nassr ទល់នឹងក្រុម Paris Saint Germain ដែលមាន Messi, Neymar JR និង Mbappe ជាដើម។ ការប្រកួតប្រជែងដែលអ្នកគាំទ្រជាច្រើនទន្ទឹងរង់ចាំស្ទើរតែមួយពិភពលោក នឹងធ្វើឡើងក្នុងកីឡដ្ឋាន King Fahd នាទីក្រុងរីយ៉ាដ ហើយបើតាមរបាយការណ៍បានឱ្យដឹងថាសំបុត្រការប្រកួតត្រូវបានស្នើទិញតាមបណ្តាញអ៊ិនធឺណិតជាង ២លានដង។ លើសពីនេះសំបុត្រមាសដែលមានឈ្មោះថា«Beyond Imagination»ដ៏ពិសេសសម្រាប់ទស្សនាការប្រកួតដែលត្រូវបានដេញថ្លៃតម្លៃ ២,៦៦លានដុល្លារក្នុងការដេញថ្លៃបានបញ្ចប់ការដេញថ្លៃថ្ងៃទី១៧ ខែមករា។ ការប្រកួតដ៏អស្ចារ្យនៅអារ៉ាប៊ីសាអូឌីតកើតឡើងក្រោយបញ្ចប់ព្រឹត្តិការណ៍ World Cup 2022 បានមួយខែពេញតែម្តង បន្ទាប់ពីអាហ្សង់ទីនបានគ្រងជើងឯក World Cup ហើយ Ronaldo បានធ្លាក់ចេញពីការប្រកួតជាមួយព័រទុយហ្កាល់ត្រឹមវគ្គ ៨ក្រុម។ Ronaldo នឹងក្លាយជាប្រធានក្រុម Riyadh ST XI សម្រាប់ប្រកួតទល់ PSG ក្រោយរូបគេបានចុះកិច្ចសន្យាជាមួយ Al Nassr ដែលទទួលបានថ្លៃពលកម្មជាង ២១៣លានដុល្លារក្នុងមួយឆ្នាំ។ បើតាមកាសែតដ៏ល្បីរបស់បារាំង LEquipe រាយការណ៍កាលពីថ្ងៃទី១៦ ខែមករា ថាក្រុមរហ័សនាមអ្នកមានបារាំង PSG នឹងទទួលបានប្រាក់ចំនួនជាង ១០លានអឺរ៉ូពីការប្រកួតមិត្តភាពនៅទឹកដីអារ៉ាប៊ីសាអូឌីតនេះ៕	ទំព័រថ្មីនៃវិស័យបាល់ទាត់នៅលើពិភពលោកសម្រាប់ការប្រកួតប្រជែងគ្នាសារជាថ្មីរវាងតារាបាល់ទាត់កំពូលពីររូប Cristiano Ronaldo និង Lionel Messi នឹងត្រូវជួបគ្នាម្តងទៀតនៅថ្ងៃទី១៩ ខែមករា ក្នុងទីក្រុងរីយ៉ាដ ប្រទេសអារ៉ាប៊ីសាអូឌីត ក្នុងជំនួបដណ្តើមពានមិត្តភាព Riyadh Season Cup 2023។ ការប្រកួតនេះ ប្រព្រឹត្តទៅ នៅម៉ោង១១យប់ (ម៉ោងនៅកម្ពុជា)។
មូលនិធិហិរញ្ញវត្ថុរួមមួយ ត្រូវបានស្នើឡើងដោយថៃក្នុងកិច្ចប្រជុំកំពូលសមាជិកនៃយុទ្ធសាស្ត្រកិច្ចសហប្រតិបត្តិការសេដ្ឋកិច្ចអាយ៉េយ៉ាវ៉ាឌី-ចៅប្រាយ៉ា-មេគង្គ (ACMECS) នៅថ្ងៃទី១៦ ខែមិថុនា នៅទីក្រុងបាងកក។ មេដឹកនាំរដ្ឋាភិបាលថៃ កម្ពុជា ឡាវ វៀតណាម និងមីយ៉ាន់ម៉ា បានជំរុញឲ្យបង្កើតមូលនិធិនេះដើម្បីធ្វើជាប្រភពហិរញ្ញវត្ថុក្នុងការសាងសង់ហេដ្ឋារចនាសម្ព័ន្ធតភ្ជាប់ចាំបាច់នានាក្នុងអាស៊ីអាគ្នេយ៍ប៉ែកដីគោក។ ក្រោមគំនិតផ្ដួចផ្ដើមនេះ មូលនិធិ ACMECS នឹងត្រូវចាត់ចែងដោយប្រទេសទាំង៥ ប៉ុន្តែត្រូវការពេលវេលាយូរទៀតមុននឹងលេចជារូបរាពិតប្រាកដ។ ក្នុងសេចក្ដីថ្លែងការណ៍បាងកក មេដឹកនាំប្រទេសទាំង៥ បានឯកភាពឲ្យមន្ត្រីផ្នែកហិរញ្ញវត្ថុរៀងៗខ្លួនជួបជជែកគ្នាលើលក្ខខណ្ឌយោង (TOR) និងប្រតិបត្តិការលម្អិតរបស់មូលនិធិនេះ។ ការចរចាអាចចាប់ផ្ដើមនៅខែតុលាខាងមុខ ដើម្បីបង្កើតមូលនិធិនេះនៅត្រឹមជំនួបកំពូលលើកក្រោយ ដែលកម្ពុជាជាប្រធាន ACMECS ។ យោងតាមទីភ្នាក់ងារព័ត៌មាន Xinhua នាយករដ្ឋមន្ត្រីថៃ ប្រាយុទ្ធ ចន្ទអូចា និយាយថា ថៃនឹងចេញលុយមួយចំនួនដើម្បីមូលនិធិនេះ និងអញ្ជើញសមាជិក ACMECS ផ្សេងទៀត ដៃគូអភិវឌ្ឍ ក៏ដូចជាស្ថាប័នហិរញ្ញវត្ថុអន្តរជាតិនានាឲ្យគាំទ្រមូលនិធិនេះដែរ។ ជាជំហានដំបូង មេដឹកនាំថៃរូបនេះចង់ឲ្យមានការតភ្ជាប់ហេដ្ឋារចនាសម្ព័ន្ធតភ្ជាប់ដែលនៅខ្វះខាតក្នុងចំណោមប្រទេសទាំង៥ ដូចជាការតភ្ជាប់អេឡិចត្រូនិក ថាមពល ឌីជីថល និងការសម្រួលយន្តការពន្ធគយផង។ កន្លងមក ប្រទេសទាំង៥ របស់ ACMECS បានពឹងយ៉ាងខ្លាំងលើប្រភពហិរញ្ញវត្ថុខាងក្រៅដើម្បីអភិវឌ្ឍប្រទេសរៀងខ្លួនដូចជាកម្ចីពីធនាគារពិភពលោក ឬធនាគារអភិវឌ្ឍអាស៊ីជាដើម។ ចិន ជប៉ុន កូរ៉េខាងត្បូង ក៏បានដើរតួសំខាន់ក្នុងការផ្ដល់ទុនទៅឲ្យប្រទេសទាំងនេះដើម្បីបំពេញតម្រូវការពួកគេតាមរយៈការអនុវត្តគម្រោងអភិវឌ្ឍជាច្រើន។ គម្រោងមូលនិធិថ្មីនេះ នឹងជួយសមាជិក ACMECS កាត់បន្ថយការពឹងផ្អែកលើភាគីផ្សេង។ សូមបញ្ជាក់ថា ACMECS ត្រូវបានបង្កើតឡើងក្នុងឆ្នាំ២០០៣ ដើម្បីជាយន្តការពង្រឹងកិច្ចសហប្រតិបត្តិការសេដ្ឋកិច្ច និងកាត់បន្ថយគម្លាតអភិវឌ្ឍក្នុងអនុតំបន់មួយនេះ។ ក្នុងកិច្ចប្រជុំលើកទី៨ នៅបាងកក មេដឹកនាំសមាជិក ACMECS ក៏បានអនុម័តផែនការមេ ២០១៩-២០២៣ ដែលមានគោលដៅសំខាន់បី គឺការតភ្ជាប់ហេដ្ឋារចនាសម្ព័ន្ធ និងការដឹកជញ្ជូន សុខដុមរមនីយកម្មពាណិជ្ជកម្ម និងការវិនិយោគ ក៏ដូចជាការអភិវឌ្ឍធនធានមនុស្ស បច្ចេកវិទ្យា និងថាមពល៕	នៅចុងសប្ដាហ៍មុន ថៃបានផ្ដើមគំនិតបង្កើតមូលនិធិហិរញ្ញវត្ថុមួយដើម្បីអភិវឌ្ឍហេដ្ឋារចនាសម្ព័ន្ធក្នុងចំណោមប្រទេសសមាជិកនៃយុទ្ធសាស្ត្រកិច្ចសហប្រតិបត្តិការសេដ្ឋកិច្ចអាយ៉េយ៉ាវ៉ាឌី-ចៅប្រាយ៉ា-មេគង្គ (ACMECS)។ មេដឹកនាំប្រទេស៤ ផ្សេងទៀតដែលជាសមាជិក ACMECS បានគាំទ្រគំនិតរបស់ថៃ និងបានណែនាំឲ្យមន្ត្រីរបស់ខ្លួនជួបប្រជុំគ្នាដើម្បីឈានទៅបង្កើតមូលនិធិនេះ ដែលមានគោលដៅបង្កើនប្រភពហិរញ្ញវត្ថុផ្ទៃក្នុង មុននឹងស្វែងរកជំនួយពីខាងក្រៅ។
អ្នកវិភាគនានាបានលើកឡើងថា ភាពតានតឹងចម្បងទាក់ទិននឹងការប្រកួតប្រជែងនិងអំពើពុករលួយនៅក្នុងរដ្ឋាភិបាលថ្មីរបស់ប្រទេសម៉ាឡេស៊ីដែលមានការខ្វែងគំនិតគ្នាទំនងជានឹងសាកល្បងលើភាពរឹងមាំរបស់រដ្ឋាភិបាលនេះនៅក្នុងឆ្នាំទីមួយនិងឆ្នាំទីពីរនៃការកាន់អំណាចរបស់ខ្លួន ហើយនិងធ្វើឱ្យនាយករដ្ឋមន្ត្រីដែលមានទស្សនៈវិវឌ្ឍនិយមរបស់ខ្លួនមិនអាចជំរុញទៅមុខនូវកំណែទម្រង់លើសមភាពជាតិសាសន៍ដែលខ្លួនបានសន្យាជាយូរមកហើយ។ ជាលើកដំបូងបង្អស់សម្រាប់ប្រទេសម៉ាឡេស៊ី ការបោះឆ្នោតថ្នាក់ជាតិកាលពីថ្ងៃទី ១៩ ខែវិច្ឆិកាកន្លងទៅនេះបានបញ្ចប់ទៅដោយគ្មានគណបក្សណាមួយឈ្នះបានសំឡេងភាគច្រើននៃអាសនៈចំនួន ២២២ នៅក្នុងរដ្ឋសភា។ បន្ទាប់ពីបានចរចាអស់រយៈពេលប៉ុន្មានថ្ងៃរួចមកក្នុងចំណោមគណបក្សនានាដែលនៅតែមិនអាចបង្កើតសម្ពន្ធភាពដែលមានសំឡេងភាគច្រើនដើម្បីបង្កើតរដ្ឋាភិបាលថ្មីបាន ព្រះមហាក្សត្រ Al-Sultan Abdullah Sultan Ahmad Shah ដែលជាព្រះរាជាតាមរដ្ឋធម្មនុញ្ញរបស់ម៉ាឡេស៊ី បានតែងតាំងលោក Anwar Ibrahim ដែលជាមេដឹកនាំគណបក្សប្រឆាំងដ៏យូរអង្វែង ឱ្យធ្វើជានាយករដ្ឋមន្ត្រីថ្មី ហើយលោកបានស្បថចូលកាន់តំណែងកាលពីថ្ងៃទី ២៤ ខែវិច្ឆិកាកន្លងទៅនេះ។ វាគឺជាការផ្លាស់ប្ដូរដ៏គួរឱ្យកត់សម្គាល់មួយសម្រាប់លោក Anwar ដែលបានជាប់ពន្ធនាគាររយៈពេល ១០ ឆ្នាំដោយសារការកាត់ទោសពីបទពុករលួយនិងការរួមភេទ ដែលលោកបាននិយាយថាគឺជារឿងនយោបាយ។ ដើម្បីបង្កើតរដ្ឋាភិបាលមួយដែលមានសំឡេងភាគច្រើននៅក្នុងសភា ព្រះមហាក្សត្រក៏បានចេញព្រះរាជបញ្ជាផងដែរឱ្យគណបក្ស Pakatan Harapan ដែលជាគណបក្សមានជាតិសាសន៍ចម្រុះរបស់លោក Anwar ចងសម្ពន្ធភាពជាមួយនឹងគណបក្ស Barisan Nasional ដែលជាគូប្រជែងដ៏ខ្លាំងក្លារបស់ខ្លួនដែលគាំទ្រជាតិសាសន៍ម៉ាឡេកាន់សាសនាអ៊ិស្លាមដែលជាជាតិសាសន៍ភាគច្រើននៅក្នុងប្រទេស។ គណបក្សតូចៗពីរទៀតដែលតំណាងឱ្យជាតិសាសន៍ម៉ាឡេស៊ីភាគតិចនៅលើកោះ Borneo ក៏បានប្ដេជ្ញាស្មោះស្ម័គ្រចំពោះរដ្ឋាភិបាលថ្មីនេះចាប់តាំងពីពេលនោះមកផងដែរ។ ក្រៅពីទស្សនៈផ្ទុយគ្នាទាក់ទិននឹងសិទ្ធិជាតិសាសន៍ គណបក្ស Pakatan Harapan និងគណបក្ស Barisan Nasional ក៏ស្ថិតនៅជ្រុងផ្សេងគ្នាផងដែរនៃរឿងអាស្រូវពុករលួយកាលពីពេលថ្មីៗនេះរបស់ប្រទេសម៉ាឡេស៊ី។ លោក Najib Razak ដែលជាអតីតនាយករដ្ឋមន្ត្រីម៉ាឡេស៊ីនិងជាប្រធានគណបក្ស Barisan Nasional កំពុងជាប់ពន្ធនាគាររយៈពេល ១២ ឆ្នាំក្រោមការផ្តន្ទាទោសលើបទចោទប្រកាន់ដែលថាលោកបានលួចថវិកាប្រមាណ ៤.៥០០ លានដុល្លារអាមេរិកពីមូលនិធិរបស់ក្រុមហ៊ុន 1MDB របស់រដ្ឋ។ មន្ត្រីមួយចំនួនទៀតនៃគណបក្ស Barisan Nasional ក៏កំពុងជាប់ពាក់ព័ន្ធនឹងសំណុំរឿងពុករលួយផ្សេងទៀតដែរ ដែលក្នុងនោះរួមមានទាំងលោក Ahmad Zahid Hamidi ដែលជាប្រធានគណបក្សនេះនាពេលបច្ចុប្បន្នផងដែរ។ ប៉ុន្តែសម្រាប់លោក Anwar នៃគណបក្ស Pakatan Harapan លោកបានចាត់ទុកការប្រយុទ្ធប្រឆាំងនឹងអំពើពុករលួយថាជាអាទិភាពចម្បងមួយនៅក្នុងអាជីពនយោបាយរបស់លោក។ លោក James Chin ដែលជាសាស្ត្រាចារ្យនៃសាកលវិទ្យាល័យ Tasmania ដែលសិក្សាអំពីនយោបាយម៉ាឡេស៊ី បាននិយាយថា រដ្ឋាភិបាលថ្មីរបស់ម៉ាឡេស៊ីនេះអាចឆ្លងផុតពីភាពផ្ទុយគ្នានេះនិងអាចដំណើរការទៅមុខរហូតដល់ចប់អាណត្តិរយៈពេល ៥ ឆ្នាំរបស់ខ្លួនបានឬក៏អត់គឺអាស្រ័យយ៉ាងខ្លាំងលើគណៈរដ្ឋមន្ត្រីថ្មីដែលលោក Anwar នឹងបង្កើតឡើងក្នុងរយៈពេលប៉ុន្មានថ្ងៃខាងមុខនេះ និងលើថាតើគណបក្សមួយណានឹងកាន់មុខតំណែងសំខាន់ៗ។ លោក Chin ថ្លែងទៀតថា ការពិតដែលថាសម្ពន្ធភាពគណបក្សនេះត្រូវបានបង្កើតឡើងដោយរាជវង្សានុវង្សដ៏មានឥទ្ធិពលរបស់ប្រទេសម៉ាឡេស៊ីនេះគឺប្រហែលជាអាចជួយឱ្យគណបក្សនេះអាចឈរជើងបានយ៉ាងហោចណាស់ក៏រយៈពេលពីរបីឆ្នាំដែរ។ លោក Chin បញ្ជាក់ដូច្នេះថា៖ «ខ្ញុំគិតថា រដ្ឋាភិបាលនេះនឹងមានស្ថិរភាពខ្លាំងគួរសម យ៉ាងហោចណាស់គ្មានអ្វីនឹងកើតឡើងនោះទេសម្រាប់រយៈពេលពីរឬក៏បីឆ្នាំខាងមុខនេះ»។ លោកបានបន្ថែមថា៖ «វាច្បាស់ណាស់ថា លោក [Anwar] បានទទួលការគាំទ្រពីព្រះមហាក្សត្រ។ នេះគឺជាកត្តាសំខាន់មួយនៅក្នុងនយោបាយម៉ាឡេស៊ី»។ ដោយសារការបោះឆ្នោតថ្នាក់ក្រោមជាតិគ្រោងនឹងធ្វើឡើងនៅក្នុងរដ្ឋចំនួន ៦ ក្នុងចំណោមរដ្ឋទាំង ១១ របស់ម៉ាឡេស៊ីនៅឆ្នាំក្រោយ លោក Chin បាននិយាយថា គណបក្សដែលបង្កើតរដ្ឋាភិបាលថ្មីនេះនឹងមិនចង់ «ធ្វើឱ្យមានការរង្គោះរង្គើ» នោះទេ យ៉ាងហោចណាស់ក៏រហូតដល់ពេលនោះដែរ។ លោក Adib Zalkapli នៃក្រុមហ៊ុនប្រឹក្សាយោបល់ BowerGroupAsia បាននិយាយថា ការណ៍ដែលមានគណបក្ស Barisan Nasional និងគណបក្សដែលតំណាងឱ្យជាតិសាសន៍ម៉ាឡេស៊ីភាគតិចនៅលើកោះ Borneo នៅក្នុងសម្ពន្ធភាពគណបក្សនេះក៏នឹងជួយកាត់បន្ថយការភ័យខ្លាចដែលថាគណបក្ស Pakatan Harapan នឹងធ្វើព្រងើយកន្ដើយចំពោះផលប្រយោជន៍របស់ជាតិសាសន៍ម៉ាឡេនិងជាតិសាសន៍ភាគតិចនានាផងដែរ។ គណបក្ស Pakatan Harapan គឺជាគណបក្សដែលទទួលបានការគាំទ្រភាគច្រើនពីជាតិសាសន៍ចិននិងឥណ្ឌាដែលជាជាតិសាសន៍មានចំនួនច្រើនគួរសមនៅក្នុងប្រទេសម៉ាឡេស៊ី។ មជ្ឈមណ្ឌលសម្រាប់សារព័ត៌មានឯករាជ្យ (Center for Independent Journalism) នៅប្រទេសម៉ាឡេស៊ីបានឱ្យដឹងថា ខ្លួនបានរាប់ឃើញថាមានការកើនឡើងនូវសារតាមអនឡាញដែលមានលក្ខណៈរើសអើងនិងហិង្សាអំពីជាតិសាសន៍និងសាសនានៅក្នុងរយៈពេលប៉ុន្មានសប្ដាហ៍មុនការបោះឆ្នោតចូលមកដល់ ដែលក្នុងនោះរួមមានទាំងសារមួយចំនួនដែលហាក់ដូចជាមានគោលបំណងញុះញង់ឱ្យមានអំពើហិង្សាផងដែរ។ លោក Adib ថ្លែងថា៖ «នេះគឺជាសម្ពន្ធភាពគណបក្សចម្រុះដែលតំណាងឱ្យជាតិសាសន៍ផ្សេងៗច្រើនបំផុតដែលអ្នកអាចរំពឹងទុកបាន បន្ទាប់ពីការបោះឆ្នោតថ្នាក់ជាតិបានបញ្ចប់ទៅ។ ដូច្នេះ វានឹងធ្វើឱ្យភាពតានតឹងថយចុះ យ៉ាងហោចណាស់ក៏សម្រាប់រយៈពេលខ្លីដែរ»។ លោក Ahmad Martadha Mohamad សាស្ត្រាចារ្យវិទ្យាសាស្ត្រនយោបាយនៃសាកលវិទ្យាល័យ Utara Malaysia ក៏គិតថា រដ្ឋាភិបាលថ្មីនេះនឹងអាចឈរជើងបានយ៉ាងហោចណាស់ក៏រយៈពេល ១ ឆ្នាំដែរ ដោយសារតែការគាំទ្រដ៏មានឥទ្ធិពលពីព្រះមហាក្សត្រ។ ទោះជាយ៉ាងនេះក្ដី លោក Ahmad បានបញ្ជាក់ថា ការខ្វែងគំនិតគ្នាផ្ទៃក្នុងនឹងចាប់ផ្ដើមធ្វើឱ្យប៉ះពាល់ធ្ងន់ធ្ងរដល់ចំណងរបស់សម្ព័ន្ធភាពគណបក្សចម្រុះនៃរដ្ឋាភិបាលថ្មីនេះ ដែលអាចធ្វើឱ្យរដ្ឋាភិបាលថ្មីនេះដួលរលំនៅមុនបញ្ចប់អាណត្តិរយៈពេល ៥ ឆ្នាំរបស់ខ្លួន។ លោក Ahmad បានលើកឡើងអំពីកម្មវិធីចំណាត់ការវិជ្ជមានសម្រាប់ក្រុមពលរដ្ឋ Bumiputra របស់ប្រទេសម៉ាឡេស៊ី។ ពាក្យ Bumiputra នេះគឺជាពាក្យដែលគេប្រើសម្រាប់សំដៅលើទាំងជាតិសាសន៍ម៉ាឡេនិងជាតិសាសន៍ភាគតិចផ្សេងទៀត ដែលជាស្នូលនៃអត្តសញ្ញាណដ៏សំខាន់របស់គណបក្ស Barisan Nasional។ លោក Ahmad បានថ្លែងថា៖ «ចាប់តាំងពីដំបូងមក ពួកគេតែងតែតស៊ូដើម្បីការពារផលប្រយោជន៍របស់ជាតិសាសន៍ម៉ាឡេនិងក្រុមពលរដ្ឋ Bumiputra។ ដូច្នេះ ការណ៍ដែលមានលោក Anwar ដែលមានរបៀបវារៈបែបកំណែទម្រង់និយមដែលត្រូវបានគាំទ្រដោយគណបក្សនានាដូចជាគណបក្ស DAP [the Democratic Action Party] ជាដើម ដែលបានតស៊ូជាបន្ដមកផងដែរដើម្បីសមភាពសម្រាប់ប្រជាជន ជាពិសេសសម្រាប់ជនជាតិភាគតិចនោះ គឺជារឿងសំខាន់»។ គណបក្ស DAP ដែលថ្នាក់ដឹកនាំនិងអ្នកគាំទ្ររបស់ខ្លួនភាគច្រើនគឺជាជាតិសាសន៍ចិននិងឥណ្ឌា បានឈ្នះអាសនៈភាគច្រើននៅក្នុងសម្ពន្ធភាពគណបក្ស Pakatan Harapan។ លោក Ahmad បាននិយាយថា៖ «ខ្ញុំពិតជាគិតថា លោក [Anwar] កំពុងតែប្រឈមនឹងកិច្ចការដ៏លំបាកមួយ»។ លោក Ahmad បានបន្ថែមថា៖ «លោក [Anwar] ត្រូវតែធ្វើឱ្យមានតុល្យភាពនូវរបៀបវារៈរបស់គណបក្សលោកនិងរបៀបវារៈរបស់គណបក្សដទៃទៀតនៅក្នុងជួររដ្ឋាភិបាល»។ នៅក្នុងសេចក្ដីថ្លែងការណ៍មួយក្នុងចំណោមសេចក្ដីថ្លែងការណ៍ដំបូងៗរបស់លោកក្នុងនាមជានាយករដ្ឋមន្ត្រី លោក Anwar ហាក់ដូចជាបានផ្ដោតលើបញ្ហាដ៏ធំនោះរួចទៅហើយ ដោយលោកបានសន្យាថានឹងប្រកាន់យកសាសនាអ៊ិស្លាមជាសាសនាផ្លូវការរបស់ប្រទេសម៉ាឡេស៊ី ហើយស្របពេលនោះដែរអំពាវនាវឱ្យមាន «ប្រទេសម៉ាឡេស៊ីមួយសម្រាប់ប្រជាជនម៉ាឡេស៊ីទាំងអស់»។ ទោះជាយ៉ាងនេះក្ដី លោក Chin បាននិយាយថា លោក Anwar មិនអាចលៃលកឱ្យមានការកែប្រែជាដុំកំភួនណាមួយលើកម្មវិធីចំណាត់ការវិជ្ជមានរបស់ប្រទេសម៉ាឡេស៊ីបានទេ។ លោក Chin លើកឡើងដូច្នេះថា៖ «ប្រសិនបើប្រជាជនម៉ាឡេភាគច្រើនគិតថា ជាតិសាសន៍ម៉ាឡេមិនត្រូវបានគេផ្ដល់តម្លៃឱ្យ ជាពិសេសទាក់ទិននឹងបញ្ហាសាសនាអ៊ិស្លាម នោះគណបក្សនេះនឹងមិនអាចនៅឋិតថេរបានទេ ដូច្នេះលោក [Anwar] ត្រូវតែប្រុងប្រយ័ត្នឱ្យបានខ្លាំងបំផុត»។ លោក Chin បានថ្លែងបន្ថែមថា៖ «ប្រជាពលរដ្ឋណាដែលគិតថាលោក [Anwar] នឹងធ្វើកំណែទម្រង់សំខាន់ខ្លាំងក្លាណាមួយគឺកំពុងតែយល់ច្រឡំហើយ»។ លោក Chin បានបញ្ជាក់បន្តទៀតថា ការគ្រប់គ្រងសំណុំរឿងពុករលួយរាប់សិបករណីដែលមន្ត្រីមួយចំនួននៃគណបក្ស Barisan Nasional កំពុងប្រឈមក៏ជាបញ្ហា «លំបាកខ្លាំងបំផុត» ផងដែរសម្រាប់រដ្ឋាភិបាលថ្មីនេះ។ ទាំងលោក Najib និងលោក Ahmad Zahid សុទ្ធតែបានបដិសេធថាខ្លួនមិនបានធ្វើខុសនៅក្នុងសំណុំរឿងពុករលួយរបស់ពួកគេនោះទេ ដែលសំណុំរឿងទាំងនេះបានចាប់ផ្ដើមឡើងក្នុងអំឡុងពេលដែលគណបក្ស Pakatan Harapan កាន់អំណាចចាប់ពីឆ្នាំ ២០១៨ ដល់ឆ្នាំ ២០២០។ លោកទាំងពីរក៏បានអះអាងផងដែរថា ពួកគេកំពុងត្រូវបានគេធ្វើទុក្ខបុកម្នេញផ្នែកនយោបាយ។ លោក Chin បាននិយាយថា ករណីទាំងនេះនឹងមិនបញ្ចប់នោះទេ ប៉ុន្តែប្រហែលជានឹងមានដំណើរយឺតៗ ដោយគ្មានការចោទប្រកាន់ថ្មីណាមួយធ្វើឡើងនោះឡើយ យ៉ាងហោចណាស់ក្នុងរយៈពេលមួយ ដើម្បីជួយរក្សាគណបក្ស Barisan Nasional ឱ្យស្ថិតនៅក្នុងសម្ពន្ធភាពគណបក្សចម្រុះរបស់រដ្ឋាភិបាលថ្មីនេះ។ លោក Chin បានបន្ថែមថា លោក Anwar ក៏ទំនងជានឹងព្យាយាមផ្គាប់ចិត្តគណបក្ស Barisan Nasional ផងដែរតាមរយៈការផ្ដល់តំណែងដ៏មានឥទ្ធិពលបំផុតនិងមានថវិកាផ្គត់ផ្គង់ច្រើនបំផុតមួយចំនួននៅក្នុងគណៈរដ្ឋមន្ត្រីថ្មីរបស់លោក ដូចជាតំណែងជារដ្ឋមន្ត្រីក្រសួងហិរញ្ញវត្ថុ ឬពាណិជ្ជកម្ម និងឧស្សាហកម្មជាដើម។ លោក Ahmad បានថ្លែងថា មានមនុស្សជាច្រើនកំពុងទន្ទឹងរង់ចាំមើលថាតើតំណែងសំខាន់ៗក្នុងគណៈរដ្ឋមន្ត្រីរបស់លោក Anwar នឹងបានទៅលើមន្ត្រីរបស់គណបក្ស Barisan Nasionalដែលកំពុងប្រឈមនឹងការចោទប្រកាន់ពីបទពុករលួយដែរឬក៏អត់។ លោក Ahmad បានបញ្ជាក់ថា ប្រសិនបើពួកគេអាចទទួលបានតំណែងសំខាន់ៗមែននោះ នោះគណបក្សនានានៅក្នុងសម្ពន្ធភាពគណបក្ស Pakatan Harapan របស់លោក Anwar ផ្ទាល់អាចនឹងរងសម្ពាធដ៏តឹងតែងពីក្រុមអ្នកគាំទ្ររបស់ពួកគេឱ្យចាកចេញពីរដ្ឋាភិបាល ដែលអាចធ្វើឱ្យរដ្ឋាភិបាលដួលរលំ។ លោក Ahmad និយាយដូច្នេះថា៖ «មនុស្សជាច្រើននឹងរំពឹងនូវអ្វីដែលខុសពីនេះ ដែលតំណែងសំខាន់ៗនៅគណៈរដ្ឋមន្ត្រីគួរតែត្រូវបានទៅអ្នកដែលមានភាពស្អាតស្អំ»។ លោកបានបន្ថែមថា៖ «រដ្ឋាភិបាលរបស់លោក [Anwar] នឹងមិនមានភាពឋិតថេរខ្លាំងនោះទេ ប្រសិនបើលោកបញ្ចូលអ្នកដែលជាប់ពាក់ព័ន្ធនឹងករណីពុករលួយទៅក្នុងគណៈរដ្ឋមន្ត្រីរបស់លោកនោះ»៕	នាយករដ្ឋមន្ត្រីតែងតាំងថ្មីរបស់ម៉ាឡេស៊ីគឺលោក Anwar Ibrahim បក់ដៃទៅកាន់អ្នកគាំទ្ររបស់លោកក្រោយសន្និសីទសារព័ត៌មានមួយនៅក្រុងSungai Long រដ្ឋ Selangor កាលពីថ្ងៃទី២៤ ខែវិច្ឆិកា ឆ្នាំ២០២២។
ការប្រកួតចាញ់ឈ្នះ ជារឿងមួយហើយ ប៉ុន្តែការគាំទ្រពីសំណាក់អ្នកស្នេហាវិស័យកីឡាបាល់ទាត់ ក៏ជារឿងសំខាន់មួយដែរ។ សម្រាប់លោក ខូវ ឆាយ អ្នកគាំទ្រគឺជាផ្នែកមួយជួយជំរុញ និងលើកទឹកចិត្តដល់កីឡាករ និងវិស័យបាល់ទាត់ទាំងមូលឲ្យមានការវិវឌ្ឍទៅមុខ។ មតិអ្នគគាំទ្រ អគ្គលេខាធិការសមាគមបាល់ទាត់កងយោធពលខេមរភូមិន្ទ បានបង្ហោះសារតាមហ្វេសប៊ុក ដោយបង្ហាញអារម្មណ៍អាក់អន់ចិត្តថា៖«សូមត្រៀមទឹកភ្នែកសម្រាប់លទ្ធផលស៊ីហ្គេម២០២៣ ដែលយើងធ្វើម្ចាស់ផ្ទះឲ្យហើយទៅ យើងគ្មានថ្ងៃលេងឈ្នះវៀតណាម ឬថៃទេ បើលីគយើងនៅតែបែបនេះ។ ហើយសូមកុំបន្ទោសប្រធានសហព័ន្ធ កុំបន្ទោសគ្រូជម្រើសជាតិ កុំបន្ទោសកីឡាករ កុំបន្ទោសប្រធានក្លិបទាំងអស់ យើងបានធ្វើអស់ហើយ។ ម្នាក់ៗចំណាយពី៥០ម៉ឺន ទៅដល់រាប់លានដុល្លារក្នុង១ឆ្នាំ ដើម្បីអភិវឌ្ឍន៍បាល់ទាត់ខ្មែរ ។ បងប្អូនអ្នកគាំទ្រគួរសួរខ្លួនឯងវិញថា បានធ្វើអ្វីខ្លះដើម្បីបាល់ទាត់ជាតិយើង? បើសំបុត្រទស្សនាផ្ទាល់តែ៥០០០ទៅ១០០០០រៀល មិនហ៊ានចំណាយផង តើក្លិបនីមួយៗមានថវិកាមកពីណាមកអភិវខ្ឍន៍កីឡាករ ដើម្បីជម្រើសជាតិឈ្នះស៊ីហ្គេម២០២៣»។ មតិអ្នគគាំទ្រ បើតាមអគ្គលេខារូបនេះ អ្នកគាំទ្របាល់ទាត់នៅប្រទេសជិតខាង ដូចជា វៀតណាម ជាដើម គឺមានចំនួនច្រើន រាល់ពេលមានការប្រកួតម្ដង ខណៈនៅកម្ពុជា មិនទាន់អាចធ្វើបានដូចគេ។ «ការប្រកួតបើកឆាកនៃលីកកំពូលកម្ពុជា រវាងក្រុមខ្លាំងទាំង៤ នាថ្ងៃសៅរ៍ទី៥ មីនា មានអ្នកចូលរួមទស្សនាផ្ទាល់នៅទីលាន Tiffy Army Stadium និង Cambodia Airway Stadium ប្រហែលជាង៥០០នាក់ដូចគ្នា។ នេះហើយជាសន្ទុះនៃការគាំទ្របាល់ទាត់លីគកម្ពុជា បើធៀបនឹងអ្នកគាំទ្រលីគវៀតណាម ដែលមានអ្នកគាំទ្រជាមធ្យម១0,000នាក់រាល់ការប្រកួត»។ នេះបើតាមលោក ខូវ ឆាយ ដែលចង់ឃើញសន្ទុះអ្នកគាំទ្រឱ្យបានច្រើនកុះករ ដើម្បីលើកស្ទួយលីគក្នុងស្រុក ក៏ដូចជាជម្រើសជាតិ៕ មតិអ្នគគាំទ្រ សារបង្ហោះរបស់លោក ខូវ ឆាយ	ក្លិបកងយោធពលខេមរភូមិន្ទ បានត្រឹមស្មើជាមួយម្ចាស់ជើងឯកឆ្នាំ២០២១ ភ្នំពេញក្រោន ក្នុងលទ្ធផល០-០ នៅកីឡដ្ឋានស្ដាតចាស់ កាលពីថ្ងៃទី៥ ខែមីនា។ លោក ខូវ ឆាយ អគ្គលេខាធិការសមាគមបាល់ទាត់កងយោធពលខេមរភូមិន្ទ ពេញចិត្តចំពោះលទ្ធផលនេះ ប៉ុន្តែ លោកខកចិត្តចំពោះអ្នកគាំទ្រ។
មកទល់ពេលនេះ ថៃបានផ្តល់វ៉ាក់សាំងឱ្យប្រជាជនខ្លួន បានជាង៦០ម៉ឺនដូសប៉ុណ្ណោះ ស្របពេលរដ្ឋាភិបាលកំពុងស្វះស្វែងរកវ៉ាក់សាំងបន្ថែម ដើម្បីចាក់ឱ្យប្រជាជនខ្លួន និងសម្រេចគោលដៅ ដែលរដ្ឋាភិបាលបានដាក់ នាពេលកន្លងមក។ ទាក់ទិននឹងបញ្ហាខាងលើ នាយករដ្ឋមន្រ្តីថៃ លោក ប្រាយុទ្ធ ចន្ទអូចា បានបង្ហាញលើបណ្តាញសង្គម Facebook របស់លោកថា លោក វ្ល៉ាឌីមៀ ពូទីន បានសន្យាដោយផ្ទាល់ ក្នុងការគាំទ្រថៃប្រយុទ្ធប្រឆាំងកូវីដ-១៩ និងលក់វ៉ាក់សាំង Sputnik V ដល់ថៃ។ កិច្ចសន្យាលក់នេះ គឺជាកិច្ចសន្យារវាងរដ្ឋាភិបាល និងរដ្ឋាភិបាល។ នេះបើតាមការចុះផ្សាយរបស់កាសែតបាងកកប៉ុស្តិ៍។ ការយល់ព្រមរបស់ប្រធានាធិបតីរុស្ស៊ីបែបនេះ ធ្វើឡើងបន្ទាប់ពីនាយករដ្ឋមន្រ្តីថៃ បានប្រាប់ឱ្យក្រសួងការបរទេសថៃព្យាយាមទិញវ៉ាក់សាំងពីរុស្ស៊ីបន្ថែមទៀត។ បន្ទាប់ពីនោះ លោកប្រាយុទ្ធ បានបញ្ជាឱ្យក្រសួងសុខាភិបាលថៃទៅចរចាជាមួយក្រុមហ៊ុនវ៉ាក់សាំង Sputnik V។ ការប្រកាសរបស់នាយករដ្ឋមន្រ្តីថៃខាងលើ ធ្វើឡើងតែប៉ុន្មានថ្ងៃប៉ុណ្ណោះ បន្ទាប់ពីអតីតនាយករដ្ឋមន្រ្តីថៃ លោក ថាក់ស៊ីន ស៊ីណាវ៉ាត់ ស្នើទៅលោក ប្រាយុទ្ធ ដើម្បីចរចាជំនួសរដ្ឋាភិបាលថៃ ក្នុងការទិញវ៉ាក់សាំងពីរុស្ស៊ី។ ប៉ុន្តែសំណើនេះ ត្រូវលោក ប្រាយុទ្ធ បដិសេធ។ ក្នុងថ្ងៃដដែលនេះ ថៃបានប្រកាសថា ក្រុមហ៊ុន Pfizer បានយល់ព្រមលក់វ៉ាក់សាំងឱ្យខ្លួន ចំនួន ១០លានដូស ដើម្បីចាក់ឱ្យប្រជាជនខ្លួន។ ពេលនេះ ថៃកំពុងប្រើវ៉ាក់សាំងចំនួនពីរប្រភេទ គឺវ៉ាក់សាំង AstraZeneca និងវ៉ាក់សាំង Sinovac។ នៅថ្ងៃទី២៨ ខែមេសាខាងមុខ លោកប្រាយុទ្ធ នឹងបើកកិច្ចប្រជុំមួយជាមួយវិស័យឯកជន រួមទាំងសហព័ន្ធឧស្សាហកម្មថៃ, សមាគមធនាគារថៃ និងក្រុមប្រឹក្សាពាណិជ្ជកម្មថៃជាដើម ដើម្បីពិភាក្សាលើការទិញវ៉ាក់សាំងឱ្យបានច្រើន។ គួរបញ្ជាក់ថា នៅថ្ងៃទី២៣ ខែមេសា ថៃបានរាយការណ៍ករណីឆ្លងកូវីដ-១៩ ចំនួន ២០៧០ករណី ដោយករណីឆ្លងក្នុងស្រុកមានចំនួន ២០៦២ករណី និងករណីនាំចូលមានចំនួន ៨ករណី។ ករណីឆ្លងសរុបថៃមានករណីឆ្លងចំនួន ៥០១៨៣ករណី និងអ្នកស្លាប់មានចំនួន ១២១នាក់។ ចំណែកអ្នកជាសះស្បើយមានចំនួន ៣០១៨៩នាក់៕	នាយករដ្ឋមន្រ្តីថៃ លោក ប្រាយុទ្ធ ចន្ទអូចា នៅថ្ងៃទី២២ ខែមេសា បានប្រកាសថា ប្រធានាធិបតីរុស្ស៊ី បានយល់ព្រមដោយផ្ទាល់ ក្នុងការលក់វ៉ាក់សាំងប្រឆាំងកូវីដ-១៩ Sputnik V មកឱ្យរដ្ឋាភិបាលថៃ។ ស្របគ្នានេះ ថៃ ក៏បានប្រកាសផងដែរថា ក្រុមហ៊ុនPfizer បានយល់ព្រមលក់វ៉ាក់សាំងឱ្យខ្លួនក្នុងចំនួន ១០លានដូស។
កម្ពុជា ក្រោមការដឹកនាំរបស់លោក ទៀ ស្យាម ប្រធានក្រុមកីឡាករមហាគ្រួសាររថយន្ត Off Road បានបញ្ជូនរថយន្ត Off-Road ៤គ្រឿងទៅចូលរួមប្រណាំង រួមជាមួយរថយន្តសេវាកម្មជួសជុល៦គ្រឿង និងកីឡាករ ក្រុមការងារ១៨នាក់ទៅកាន់កម្មវិធី Khao Noi Off Road 2024 ។ ក្រុមកម្ពុជា បានចាកចេញទៅទឹកដីថៃ នៅថ្ងៃទី២៩ ខែមករា ដោយឆ្លងកាត់ខេត្តកោះកុង និងខេត្តត្រាតរបស់ថៃ និងបានទៅដល់ខេត្តរ៉ាយងហើយ នៅរសៀលថ្ងៃទី៣១ ខែមករា។ ក្នុងបទសម្ភាសជាមួយអ្នកសារព័ត៌មានមុនក្រុម Off Road ចាកចេញពីកម្ពុជា លោក ទៀ ស្យាម អះអាងថា សមាគម Off Road ថៃ បានអញ្ញើញក្រុមកីឡាករមហាគ្រួសាររថយន្ត Off Road កម្ពុជា ទៅចូលរួមក្នុងព្រឹត្តិការណ៍នេះ ដ្បិតកម្ពុជាមានការពេញនិយមលេងវិស័យកីឡានេះកាន់តែច្រើនរយៈពេលចុងក្រោយ។ លោក ទៀ ស្យាម ផ្តល់បទសម្ភាសដល់អ្នកសារព័ត៌មាន។ រូបភាព៖ AKP មិនត្រឹមតែប៉ុណ្ណោះកូនប្រុសច្បងសម្តេច ទៀ បាញ់ បានឆ្លៀតយកឱកាសចូលរួមក្នុងការប្រកួតប្រជែងអន្តរជាតិលើកនេះ ដើម្បីជំរុញឧស្សាហកម្មកីឡា Off Road នៅកម្ពុជាផង និងបង្កើនកិច្ចសហប្រតិបត្តិការរវាងកម្ពុជា និងថៃក្នុងវិស័យរថយន្តផង។ លោក ទៀ ស្យាម ដាក់ក្តីរំពឹងខ្ពស់ ថាក្រុមកម្ពុជានឹងទទួលបានលទ្ធផលគាប់ប្រសើរ ដ្បិតកីឡាករមានបទពិសោធន៍ក្នុងការដោះស្រាយបញ្ងហាអំឡុងពេលប្រណាំង រួមជាមួយបច្ចេកវិទ្យា និងឧបករណ៍បំពាក់លើរថយន្តទំនើបជាងមុន។ Khao Noi Off Road 2024 ជាព្រឹត្តិការណ៍ប្រណាំងរថយន្តលើផ្លូវឧបសគ្គអន្តរជាតិនៅខេត្តរ៉ាយង ដោយម្ចាស់ផ្ទះថៃធ្វើឡើងក្នុងគោលបំណងបង្កើនទំនាក់ទំនងប្រទេសជិតខាងអាស៊ាន និងផ្សព្វផ្សាយទេសចរណ៍ក្នុងតំបន់ Khao Noi និងតំបន់ទេសចរណ៍សហគមន៍ក្បែរៗនោះ៕	ក្រុមកីឡាករប្រណាំងរថយន្តកម្ពុជា ទៅចូលរួមព្រឹត្តិការណ៍ប្រណាំងរថយន្តឆ្លងកាត់ឧបសគ្គ Off Road អន្តរជាតិ Khao Noi Off Road 2024 នៅខេត្ត រ៉ាយង ប្រទេសថៃ ចាប់ពីថ្ងៃទី១ ដល់ថ្ងៃទី៤ ខែកុម្ភៈ ឆ្នាំ២០២៤។ លោក ទៀ ស្យាម ប្រធានក្រុមកីឡាករមហាគ្រួសាររថយន្ត Off Road យកឱកាសនេះ ជំរុញឧស្សាហកម្មកីឡា Off Road នៅកម្ពុជា និងបង្កើនទំនាក់ទំនងវិស័យរថយន្តជាមួយថៃ។
អេ អឹម ខេ ទទួលបានវិញ្ញាបនបត្រភតិសន្យា ពីធនាគារជាតិនៅខែតុលា ឆ្នាំ២០១៨។ សេវាបង់រំលស់ អេ អឹម ខេ ត្រូវបានដាក់ឱ្យដំណើរការសាកល្បងតាំងពីដើមខែមីនា ឆ្នាំ២០១៩ ដោយមានការគាំទ្រច្រើនពីអតិថិជន ព្រោះ អេ អឹម ខេ ផ្តល់ភាពងាយស្រួល សេវាកម្មរហ័សទាន់ចិត្ត ផ្តល់លក្ខខណ្ឌងាយៗ ជាពិសេសមិនត្រូវការអ្នកធានា និងទ្រព្យបញ្ចាំ និងអត្រាការប្រាក់មានតម្លាភាព។ ដោយមើលឃើញពីការគាំទ្រច្រើនរបស់អតិថិជន ទើប អេ អឹម ខេ ដាក់ឱ្យប្រើប្រាស់សេវាបង់រំលស់នេះជាផ្លូវការ ចាប់ពីខែមេសា ឆ្នាំ២០១៩ នេះទៅ។ លោក សួន ពិសី ប្រធាននាយកប្រតិបត្តិអាជីវកម្ម គ្រឹះស្ថានមីក្រូហិរញ្ញវត្ថុ អេ អឹម ខេ បានឱ្យដឹងថា ក្នុងពេលដាក់ដំណើរការសាកល្បង មានការគាំទ្រច្រើនពីសំណាក់អតិថិជនចំពោះសេវាបង់រំលស់សម្រាប់ការទិញម៉ូតូ ឬកង់បីនេះ ព្រោះអេ អឹម ខេ ផ្តោតសំខាន់ទៅលើសេវាកម្មរហ័សទាន់ចិត្ត លក្ខខណ្ឌងាយៗ។ លោកសួន ពិសី បញ្ជាក់ដូច្នេះថា៖«សេវាបង់រំលស់សម្រាប់ការទិញម៉ូតូ ឬកង់បី គឺផ្តោតសំខាន់លើអតិថិជន ដែលមានបំណងយកសម្ភារទាំងនេះ ទៅបង្កើតប្រាក់ចំណូលក្នុងគ្រួសារ ដូចជាការរត់ម៉ូតូឌុប ឬកង់បី ឬប្រើប្រាស់នៅក្នុងអាជីវកម្មផ្សេងៗទៀត ដែលអាចបង្កើនប្រាក់ចំណូលបាន។ ទន្ទឹមនឹងនេះយើងក៏ព្យាយាម បង្កើតលក្ខខណ្ឌងាយៗ និងកំណត់អត្រាការប្រាក់សមរម្យនិងមានតម្លាភាព ដើម្បីឱ្យអថិជនមានលទ្ធភាពគ្រប់គ្រាន់ទទួលបាននូវសេវាបង់រំលស់នេះ ដែលនឹងជួយជ្រោមជ្រែងដល់ការបង្កើនប្រាក់ចំណូលរបស់ពួកគាត់»។ ដើម្បីសម្រួលដល់អតិថិជនក្នុងការប្រើប្រាស់សេវាបង់រំលស់ អេ អឹម ខេ ក៏មានដៃគូពាណិជ្ជកម្មជាច្រើនកន្លែងដែលអាចឱ្យអតិថិជនជ្រើសរើសម៉ូតូ ឬកង់បី ដែលខ្លួនពេញចិត្តបាន ជាមួយេសវាបង់រំលស់ រហូតដល់ទឹកប្រាក់ចំនួន ៥.០០០ដុល្លារ និងរយៈពេលបង់រំលស់រហូតដល់៣ឆ្នាំ។ នេះបើតាមលោក សួន ពិសី។ សូមបញ្ជាក់ថា អេ អឹម ខេ គឺជាគ្រឹះស្ថានមីក្រូហិរញ្ញវត្ថុដែលឈានមុខគេ លើវិសាលភាពប្រតិបត្តិការ និងចំនួនអតិថិជនប្រាក់កម្ចី។ គិតត្រឹមខែកុម្ភៈ ឆ្នាំ២០១៩ អេ អឹម ខេ មានអតិថិជនសរុបចំនួនជាង ៧០ ម៉ឺននាក់ ជាមួយនឹងផលប័ត្រប្រាក់កម្ចីជិត ២៦០ លានដុល្លារអាមេរិក និងប្រាក់បញ្ញើជាង ១៦៥ លានដុល្លារអាមេរិក មានការិយាល័យប្រតិបត្តិការចំនួន ១៤៩កន្លែង និងមានភ្នាក់ងារជិត ៤.០០០ កន្លែងនៅទូទាំងប្រទេស។ អេ អឹម ខេ មានផលិតផល និងសេវាកម្មជាច្រើនកំពុងផ្តល់ជូនអតិថិជនដូចជា៖ សេវាប្រាក់កម្ចី ប្រាក់សន្សំ សេវាផ្ទេរប្រាក់ក្នុង និងក្រៅប្រទេស សេវាទូទាត់វិក្កយបត្រ ធានារ៉ាប់រងខ្នាតតូច ធនាគារចល័ត សេវាបើកប្រាក់បៀវត្សរ៍ ម៉ាស៊ីនដក និងដាក់ប្រាក់ដោយស្វ័យប្រវត្តិ (ATMs/CDMs)៕ (អត្ថបទពាណិជ្ជកម្ម)	ភ្នំពេញ៖ ថ្មីៗនេះ គ្រឹះស្ថានមីក្រូហិរញ្ញវត្ថុ អេ អឹម ខេ បានដាក់ឱ្យប្រើប្រាស់សេវាបង់រំលស់ម៉ូតូ ឬកង់បី របស់ខ្លួនជាផ្លូវការជាមួយនឹងការផ្តល់ជូនពិសេសដល់អតិថិជន គឺទទួលបានសាំង១៥លីត្រភ្លាមៗ រាល់ការបង់រំលស់នៅដៃគូលក់ម៉ូតូ ឬកង់បី អេ អឹម ខេ។ ការផ្តល់ជូនពិសេសនេះ គឺសម្រាប់តែអតិថិជន ៣០០នាក់ ដំបូងប៉ុណ្ណោះ។
ស្ថិតនៅជាន់ទី៥ នៃអគារវឌ្ឍនៈ TLScontact បានដំណើរការចាប់តាំងពីថ្ងៃទី១៣ ខែធ្នូ មក មុននឹងឈានដល់ពិធីសម្ពោធផ្លូវការ។ មជ្ឈមណ្ឌលថ្មីនេះ ត្រូវបានជ្រើសរើសឱ្យទទួលសាធារណជន ផ្តល់ព័ត៌មាន រៀបចំការណាត់ ទទួលពាក្យសុំទិដ្ឋាការ និងប្រមូលថ្លៃសេវា។ ការដកលិខិតឆ្លងដែនក៏ធ្វើនៅមជ្ឈមណ្ឌលនេះផងដែរ។ តាមសេចក្តីប្រកាសព័ត៌មានរបស់ស្ថានទូតបារាំងប្រចាំកម្ពុជា ការជ្រើសរើសមជ្ឈមណ្ឌលខាងលើឲ្យទទួល ពាក្យសុំទិដ្ឋាការគឺបានបង្ហាញពីឆន្ទៈរបស់ស្ថានទូតបារំាងក្នុងការកែលម្អលក្ខខណ្ឌទទួលស្វាគមន៍អ្នកស្នើ សុំទិដ្ឋាការដែលមានចំនួនកើនឡើងជាលំដាប់ ក៏ដូចជាជួយកាត់បន្ថយថិរវេលានៃការណាត់ និងផ្តល់សេវា ផ្សេងៗបន្ថែម ដើម្បីធានាផាសុកភាពប្រសើរបំផុតរបស់អ្នកស្នើសុំទិដ្ឋាការ។ TLScontact ស្វាគមន៍អ្នកស្នើសុំទិដ្ឋាការពីថ្ងៃចន្ទដល់ថ្ងៃសុក្រ (ពីម៉ោង៨ព្រឹកដល់ម៉ោង៤រសៀល) ឬនៅម៉ោងណាមួយក្រៅពីនេះបើមានតម្រូវការ និងនៅព្រឹកថ្ងៃសៅរ៍។ មជ្ឈមណ្ឌលនេះក៏ផ្តល់ផងដែរនូវសេវាផ្សេងៗទៀតដូចជាការជួយរៀបចំឯកសារ ឬការទៅយកស្នាមខ្ចៅដៃ(ស្នាមម្រាមដៃ)ដល់គេហដ្ឋានអ្នកស្នើសុំទិដ្ឋាការ។ ទោះយ៉ាងណាក៏ដោយ ការប្រើប្រាស់សេវាបន្ថែមទាំងនេះមិនធានានូវការទទួលបានទិដ្ឋាការ ឬការណាត់ជួបឆាប់ រហ័ស ឬការពិនិត្យពាក្យសុំលឿនជាងអ្នកផ្សេងដោយសា្ថនទូតបារាំងនោះទេ។ ពលរដ្ឋកម្ពុជាទាំងអស់ត្រូវស្នើសុំទិដ្ឋាការដើម្បីអាចធ្វើដំណើរទៅប្រទេសបារាំង មិនថារយៈពេលស្នាក់នៅប៉ុន្មានថ្ងៃ ឬកាន់ឯកសារធ្វើដំណើរអ្វីនោះទេ (លិខិតឆ្លងដែនធម្មតា ផ្លូវការ ឬការទូត) លើកលែងតែករណីពួកគេមានប័ណ្ណស្នាក់នៅបារាំងដែលនៅមានសុពលភាព សម្រាប់ការស្នាក់នៅប្រទេសបារំាង ឬប្រទេសណាមួយនៃតំបន់ស៊ែនហ្គែន រួមមាន បែលហ្សិក អេស្ប៉ាញ អេស្តូនី ក្រិច ហុងគ្រី អ៊ីស្លង់ ឡេតូនី ម៉ាល់ត៍ ន័រវេស ព័រទុយហ្កាល់ ស្លូវ៉េនី និងសាធារណរដ្ឋឆែក៕	ឯកអគ្គរដ្ឋទូតបារាំងប្រចាំកម្ពុជា លោក ហ្សាក់ ប៉ឺឡេ កាលពីល្ងាចថ្ងៃទី១៩ ខែធ្នូ បានបើកសម្ពោធមជ្ឈមណ្ឌល TLScontact ដើម្បីស្វាគមន៍ការដាក់ពាក្យសុំទិដ្ឋាការទៅប្រទេសបារាំង និងប្រទេស១២ទៀតនៅអឺរ៉ុប (តំបន់ស៊ែនហ្គែន)។
កាលពីខែកញ្ញា តម្លៃប្រាក់ដុល្លារបានឡើងដល់កម្រិតខ្ពស់ក្នុងរយៈពេល២០ឆ្នាំ ដោយបានកើនឡើងដល់កម្រិត២០ភាគរយធៀបនឹងរូបិយប័ណ្ណសំខាន់ៗ។ ការកើនឡើងនេះគឺត្រឹមតែពាក់កណ្តាលប៉ុណ្ណោះ ពីព្រោះវិនិយោគិនបានដាក់ប្រាក់បញ្ចាំនៅធនាគារកណ្តាលអាម៉េរិក ហើយបានកាត់បន្ថយល្បឿននៃការដំឡើងអត្រាការប្រាក់ ដែលជាហេតុផលចម្បងសម្រាប់ការឡើងថ្លៃនៃប្រាក់ដុល្លារអាម៉េរិក។ សន្ទស្សន៍ប្រាក់ដុល្លារប្រចាំឆ្នាំនៃការស្ទង់ភាពរឹងមាំប្រាក់ដុល្លារធៀបនឹងរូបិយប័ណ្ណសំខាន់ៗ។ រូបភាព ៖ Reuters ។ អត្រាការប្រាក់គឺជាកត្តាចម្បងនៅពីក្រោយការឡើងថ្លៃនៃប្រាក់ដុល្លារ។ វិនិយោគិនបានសម្រុកទិញប្រាក់ដុល្លារ ដើម្បីការពារភាពប្រែប្រួលទីផ្សារដែលបណ្តាលមកពីការកើនឡើងនៃអតិផរណាពិភពលោក តម្លៃថាមពលខ្ពស់ និងជម្លោះរុស្ស៊ី-អ៊ុយក្រែន។ ហេតុផលមួយទៀតនោះគឺសេដ្ឋកិច្ចអាម៉េរិកមានភាពរឹងមាំជាងបើធៀបនឹងអឺរ៉ុបដែលកំពុងជួបវិបត្តិថាមពល ហើយប្រទេសចិនត្រូវបានរារាំងដោយគោលនយោបាយសូន្យកូវីដ។ ផលប៉ះពាល់នៃសេដ្ឋកិច្ចពិភពលោក ប្រាក់ដុល្លារឡើងថ្លៃបានដាក់សម្ពាធលើប្រេងឥន្ធនៈ និងទំនិញផ្សេងទៀតដែលកំណត់ដោយប្រាក់ដុល្លារ ព្រោះវាធ្វើឱ្យផលិតផលទាំងនេះមានតម្លៃថ្លៃសម្រាប់អ្នកទិញបរទេស។ វាក៏បានដាក់សម្ពាធដល់អាជីវកម្មបរទេស និងរដ្ឋាភិបាលក្នុងការខ្ចីប្រាក់ជាដុល្លារផងដែរ។ ទន្ទឹមនេះ ការឡើងថ្លៃនៃប្រាក់ដុល្លារអាចទប់ស្កាត់អតិផរណារបស់អាម៉េរិក ប៉ុន្តែវាក៏បណ្តាលឱ្យរូបិយប័ណ្ណរបស់ប្រទេសផ្សេងទៀតធ្លាក់ចុះ ដែលធ្វើឱ្យបញ្ហាអតិផរណាពិភពលោកកាន់តែធ្ងន់ធ្ងរ។ នៅក្នុងខែតុលា មូលនិធិរូបិយវត្ថុអន្តរជាតិ (IMF) បានប៉ាន់ប្រមាណថា រាល់ការកើនឡើង១០ភាគរយនៃតម្លៃប្រាក់ដុល្លារ អតិផរណាពិភពលោកនឹងកើនឡើង ១ភាគរយ។ ការធ្លាក់ចុះរបស់ប្រាក់ដុល្លារអាចរក្សាបានឬអត់នោះ គឺអាស្រ័យលើសមត្ថភាពរបស់ធនាគារកណ្ដាលងាម៉េរិកក្នុងការគ្រប់គ្រងអតិផរណា។ កាលពីសប្តាហ៍មុន អតិផរណានៅខែវិច្ឆិការបស់អាម៉េរិកបានធ្លាក់ចុះបន្តិច នៅពេលដែលសន្ទស្សន៍ថ្លៃអ្នកប្រើប្រាស់ (CPI) បានកើនឡើងត្រឹមតែ៧,១ភាគរយ ធៀបនឹងរយៈពេលដូចគ្នាកាលពីឆ្នាំមុន ខណៈនៅខែតុលាបានធ្លាក់ចុះដល់ ៧,៧ភាគរយ។ កាលពីថ្ងៃទី ១៤ធ្នូ ធនាគារកណ្តាលអាម៉េរិកបានសម្រេចចិត្តពន្យឺតការដំឡើងអត្រាការប្រាក់ត្រឹម០,៥ភាគរយ បើធៀបនឹងពេលមុនៗ។ ក្នុងរយៈពេលវែង ការព្រួយបារម្ភផ្នែកសេដ្ឋកិច្ចអាចជាកត្តាជំរុញដល់ការបង្វែរទិសដៅនៃប្រាក់ដុល្លារ។ ប្រមាណជា ៨០ភាគរយនៃអ្នកយុទ្ធសាស្រ្តដែលត្រូវបានស្ទង់មតិដោយ Reuters បាននិយាយថា គោលនយោបាយរូបិយវត្ថុនឹងទំនងជាមានឥទ្ធិពលតិចតួចណាស់ ក្នុងការទាញប្រាក់ដុល្លារដែលនឹងកើនឡើងខ្ពស់នៅឆ្នាំក្រោយ៕	ការភ័យខ្លាចនៃវិបត្តិសេដ្ឋកិច្ចអាចបន្តទាញប្រាក់ដុល្លារឱ្យឡើងថ្លៃនៅឆ្នាំ២០២៣ បន្ទាប់ពីបានកើនឡើងប្រហែល ១០ភាគរយធៀបនឹងរូបិយប័ណ្ណសំខាន់ៗនៅក្នុងឆ្នាំនេះ។
បេឡារុស នៅថ្ងៃទី២៣ ខែឧសភា កន្លងទៅ បានបញ្ជូនយន្តហោះចម្បាំងទៅបង្អាក់យន្តហោះអ្នកដំណើរ Ryanair ដែលហោះចេញពីក្រិក ទៅលីទុយអានី ឱ្យចុះចតជាច្រើនម៉ោង ដើម្បីចាប់ខ្លួនអ្នកសារព័ត៌មានម្នាក់។ ទង្វើបែបនេះ ត្រូវបានសហភាពអឺរ៉ុបរិះគន់យ៉ាងខ្លាំង។ ការចាប់ខ្លួនលោក Roman Protasevich ដោយសារ អ្នកកាសែតរូបនេះ ជាអ្នករិះគន់ដ៏ខ្លាំងម្នាក់មកលើលោកប្រធានាធិបតីបេឡារុស Alexander Lukashenko។ ទាក់ទិននឹងបញ្ហាចាប់ខ្លួននេះ មេដឹកនាំសហភាពអឺរ៉ុប បានចេញសេចក្តីថ្លែងការណ៍រួមមួយ នៅថ្ងៃទី២៤ ខែឧសភា ដោយទាមទារឱ្យដោះលែងអ្នកកាសែតវ័យ ២៦ឆ្នាំ ភ្លាមៗ និងឯកភាពដាក់ទណ្ឌកម្មលើបេឡារុស។ «ទណ្ឌកម្មទាំងនោះ រួមមានដូចជា បុគ្គលពាក់ព័ន្ធនឹងការចាប់ជំរិតយន្តហោះ ក្រុមហ៊ុនដែលទ្រទ្រង់របបដឹកនាំបេឡារុស និងវិស័យអាកាសចរផងដែរ»។ លោកស្រី Ursula von der Leyen ប្រធានគណៈកម្មការអឺរ៉ុប បានសរសេរបែបនេះលើគណនី Twitter របស់ខ្លួន ដោយបន្ថែមថា សហភាពអឺរ៉ុប នឹងបន្តដាក់សម្ពាធលើបេឡារុស រហូតដល់មានការគោរពសិទ្ទិសេរីភាព និងសារព័ត៌មាន។ សម្រាប់ទណ្ឌកម្មលើវិស័យអាកាសចរ សហភាពអឺរ៉ុប ហាមឃាត់អាកាសចរបេឡារុស ហោះកាត់ដែនដី និងចូលចតក្នុងអាកាសយានដ្ឋាននានានៅអឺរ៉ុប។ ស្របគ្នាដែរ ប្រធានាធិបតីអាមេរិក លោក ចូ បៃឌិន ក៏បានរិះគន់បេឡារុស ដែលបានចាប់ខ្លួនអ្នកកាសែតខាងលើដែរ។ ពេលនេះ លោក Protasevich ត្រូវបានឃុំខ្លួននៅក្នុងទីក្រុងមីនស្កិ៍ ដោយមិនមានបញ្ហាសុខភាពអ្វីឡើយ។ ក្នុងអំឡុងពេលឃុំខ្លួននេះ លោក Protasevich បានសារភាពពីកំហុសរបស់ខ្លួន និងរីករាយក្នុងការសហការជាមួយអាជ្ញាធរ ដើម្បីស៊ើបអង្កេត។ ប៉ុន្តែការសារភាពនេះ ត្រូវបានមនុស្សជិតស្និទ្ធរបស់លោកច្រានចោល ដោយសំអាងថា លោករងសម្ពាធផ្លូវកាយ និងផ្លូវចិត្ត។ នេះបើតាមការចុះផ្សាយរបស់សារព័ត៌មាន Al Jazeera។ លោក Protasevich ជាសហស្ថាបនិកក្រុម Nexta លើប្រព័ន្ធទំនាក់ទំនង Telegram ដែលប្រើសម្រាប់អំពាវនាវឱ្យធ្វើបាតុកម្មនៅបេឡារុស។ ក្រុមនេះ មានអ្នកចូលរួមរហូតទៅដល់ពីរលាននាក់ឯណោះ។ មិនត្រឹមតែប៉ុណ្ណោះ អ្នកកាសែតវ័យ ២៦រូបនេះ ក៏រងបទចោទជាច្រើនផងដែរ ពីអាជ្ញាធរក្រុងមីនស្កិ៍។ គួររំលឹកថា បន្ទាប់ពីលោក Alexander Lukashenko បានប្រកាសជ័យជម្នះលើការបោះឆ្នោតប្រធានាធិបតីកាលឆ្នាំ២០២០ បាតុកម្មទ្រង់ទ្រាយធំ បានផ្ទុះឡើងនៅទូទាំងប្រទេស៕	មេដឹកនាំសហភាពអឺរ៉ុប បានឯកភាពដាក់ទណ្ឌកម្មបេឡារុស ដែលបានចាប់ខ្លួនអ្នកកាសែតម្នាក់ដោយបង្ខំ។ បុគ្គល មុខជំនួញ និងអាកាសចរណ៍ជាដើម ដែលពាក់ព័ន្ធនឹងការចាប់ខ្លួន ត្រូវរងទណ្ឌកម្ម។
ប្រធានគណបក្សសង្គមប្រជាធិបតេយ្យដែលជាបក្សកាន់អំណាចលោក Liviu Dragnea បានប្រកាសជាផ្លូវការពីកម្រោងប្តូរទីតាំងស្ថានទូតរូម៉ានីប្រចាំនៅអ៊ីស្រាអែលទៅកាន់ទីក្រុងហ្ស៊េរុយសាឡិមនៅសប្តាហ៍នេះ។ បើតាមទីភ្នាក់ងារព័ត៌មាន AFP លោក Dragnea បានបញ្ជាក់ថា ការសម្រេចចិត្តនេះធ្វើឡើងដោយមានការឯកភាពគ្នារវាងរដ្ឋាភិបាលដែលដឹកនាំដោយនាយករដ្ឋមន្ត្រី Viorica Dancila លើការចាប់ផ្តើមនីតិវិធីក្នុងការផ្លាស់ប្តូរស្ថានទូតនេះជាផ្លូវការផងដែរកាលពីថ្ងៃពុធទី ១៨ ខែមេសាផង។ លោក Dragnea បាននិយាយដូច្នេះ៖« ការសម្រេចចិត្តនោះត្រុវបានកំណត់ច្បាស់ហើយ ហើយនីតិវិធីនៃការផ្លាស់ប្តូរទីតាំងស្ថានទូតរបស់យើងទៅកាន់ក្រុងហ្ស៊េរុយសាឡិមនោះក៏កំពុងចាប់ផ្តើមដែរ»។ ប្រធានាធិបតី ដូណាល់ ត្រាំ បានសម្រេចទទួលស្គាល់ក្រុងហ្ស៊េរុយសាឡិមជារដ្ឋធានីរបស់អ៊ីស្រាអែលជាផ្លូវការ និងប្រកាសប្តូរទីតាំងស្ថានទូតអាមេរិកទៅទីក្រុងដ៏ពិសិដ្ឋនេះផងកាលពីដើមខែនេះ។ ការសម្រេចចិត្តរបស់លោក ដូណាល់ ត្រាំ នេះបានបង្កឲ្យមានការខឹងសម្បារខ្លាំង និងថ្កោលទោសខ្លាំងទូទាំងពិភពលោក ហើយមហាសន្និបាតអង្គការសហប្រជាតិក៏បានសម្រេចចេញដំណោះស្រាយថ្កោលទោសអាមេរិកផងដែរដោយមានសំឡេងគាំទ្រ ១២៨។ មានប្រទេសតែប្រាំពីរប៉ុណ្ណោះរួមទាំងអ៊ីស្រាអែលផង ដែលបានបោះឆ្នោតប្រឆាំងដំណោះស្រាយអង្គការសហប្រជាជាតិនេះ។ ត្រឡប់មកវិញ រូម៉ានីនឹងក្លាយជាប្រទេសសមាជិកសហភាពអឺរ៉ុបមុនគេដែលធ្វើតាមសហរដ្ឋអាមេរិក ដោយប្តូរទីតាំងស្ថានទូតខ្លួនដូច្នេះ។ មេដឹកនាំបក្សកាន់អំណាចខាងលើបានកត់សម្គាល់ផងដែរថា វាជានិមិត្តរូបមួយ និងបង្កើតប្រយោជន៍ច្រើនដល់រូម៉ានី។ បើតាមអ្នកនយោបាយរូបនេះ វាបង្ហាញឲ្យឃើញថា អ៊ីស្រាអែលមានឥទ្ធិពលខ្លាំងទូទាំងពិភពលោក ហើយវាក៏មានតម្លៃសម្រាប់រដ្ឋបាលអាមេរិកបច្ចុប្បន្នផងដែរ។ «ខ្ញុំគិតថា ការសម្រេចចិត្តនេះនឹងបង្កើតប្រយោជន៍ធំធេងណាស់សម្រាប់រូម៉ានី។ វាក៏ជាការសម្រេចចិត្តផ្អែកលើស្ថានភាពជាក់ស្តែង ហើយវាក៏បង្ហាញឲ្យឃើញថា អ៊ីស្រាអែលក៏ដូចយើងទាំងអស់គ្នាដែរមានសិទ្ធិក្នុងការបង្កើតស្ថានទូតនៅគ្រប់ទីកន្លែងតាមដែលយើងចង់»។ នេះជាការបកស្រាយរបស់លោក Dragnea ។ តាមពិតទៅ លោក Dragnea ចង់ប្តូរទីតាំងស្ថានទូតតាំងពីចុងឆ្នាំមុនម្ល៉េះប៉ុន្តែប្រធានាធិបតីកណ្តាលនិយម Klaus Iohannis បានជំទាស់បំណងនេះដោយអះអាងថា លក្ខខណ្ឌនៃក្រុងហ្ស៊េរុសាឡិមគឺពឹងពាក់លើការដោះស្រាយគ្នារវាងអ៊ីស្រាអែល និងប៉ាឡេស្ទីនដែលជាភាគីជម្លោះនោះ៕	រដ្ឋាភិបាលរូម៉ានីបានប្រកាសនៅថ្ងៃព្រហស្បតិ៍ទី ១៩ មេសាថា ខ្លួនចាប់ផ្តើមប្តូរទីតាំងស្ថានទូតពីក្រុង Tel Aviv ទៅកាន់ក្រុងហ្ស៊េរុយសាឡិមហើយ។ រូម៉ានីប្តូរទីតាំងស្ថានទូតនៅអ៊ីស្រាអែលនេះតាមការសម្រេចចិត្តរបស់លោក ដូណាល់ ត្រាំ ប្រធានាធិបតីអាមេរិក។
សេចក្តីជូនដំណឹងរបស់ខុទ្ទកាល័យ បានបញ្ជាក់ហេតុផលថា ការចេញទៅប្រទេសបារាំង២សប្តាហ៍ គឺសារសម្តេចឧបនាយករដ្ឋមន្ត្រី ស ខេង មានធុរៈផ្ទាល់ខ្លួន ហើយក៏ទទួលបានការអនុញ្ញាត ពីសម្តេចនាយករដ្ឋមន្ត្រី ហ៊ុន សែន ផងដែរ។ ក្នុងរយៈពេលអវត្តមាននេះ លោកសក់ សេដ្ឋា រដ្ឋលេខាធិការប្រចាំការ ទទួលភារកិច្ចជារដ្ឋមន្ត្រីស្តីទី ដើម្បីដឹកនាំការងារទូទៅរបស់ក្រសួងមហាផ្ទៃ រហូតដល់ សម្តេច ស ខេង វិលត្រឡប់មកកម្ពុជាវិញ៕	សម្តេច ស ខេង ឧបនាយករដ្ឋមន្ត្រី រដ្ឋមន្ត្រីក្រសួងមហាផ្ទៃ បានធ្វើដំណើរទៅបារាំង កាលពីថ្ងៃទី២២ ខែសីហា ហើយគ្រោងមកកម្ពុជាវិញនៅថ្ងៃទី៥ ខែកញ្ញា ឆ្នាំ២០២១។
ខាងក្រោមនេះជាតារាងចំណាត់ថ្នាក់អាកាសយានដ្ឋានអន្តរជាតិទាំង១៤១ ដែលផ្តល់ដោយ Airhelp៖ 1. Hamad International Airport (ដូហា, កាតា) 2. Athens International Airport (អាតែន, ក្រិក) 3. Haneda Airport (តូក្យូ, ជប៉ុន) 4. Cologne Bonn Airport (Cologne/Bonn, អាល្លឺម៉ង់) 5. Singapore Changi Airport (សិង្ហបុរី) 6. Chubu Centrair International Airport (Nagoya, ជប៉ុន) 7. Viracopos International Airport (Campinas, ប្រេស៊ីល) 8. Amman Queen Alia International Airport (Amman, ហ្ស៊កដង់) 9. Recife/GuararapesGilberto Freyre International Airport (Recife, ប្រេស៊ីល) 10. Mariscal Sucre International Airport (Quito, អេក្វាឌ័រ) 11. Kansai International Airport (Osaka, ជប៉ុន) 12. Afonso Pena International Airport (Curitiba , ប្រេស៊ីល) 13. Stuttgart Airport (Stuttgart, អាល្លឺម៉ង់) 14. Brasília International Airport (Brasilia, ប្រេស៊ីល) 15. Moscow Sheremetyevo International Airport (មូស្គូ, រុស្ស៊ី) 16. Bahrain International Airport (បារ៉ែន) 17. Buenos Aires Ministro Pistarini Airport (Buenos Aires, អាហ្សង់ទីន) 18. Stavanger Airport, (Sola Stavanger, ន័រវេស) 19. Hannover Airport (Hannover, អាល្លឺម៉ង់) 20. Sao Paulo Guarulhos International Airport (Sao Paulo, ប្រេស៊ីល) 21. Dublin Airport (Dublin, សាធារណរដ្ឋអៀរឡង់) 22. Tenerife North Airport (Tenerife, អេស្ប៉ាញ) 23. King Khalid International Airport (Riyadh, អារ៉ាប៊ីសាអូឌីត) 24. Hyderabad Rajiv Gandhi International Airport (Hyderabad, ឥណ្ឌា) 25. São PauloCongonhas Airport (Sao Paulo, ប្រេស៊ីល) 26. Helsinki - Vantaa Airport (Helsinki, ហ្វាំងឡង់) 27. Gimpo International Airport (សេអ៊ូល, កូរ៉េខាងត្បូង) 28. Tancredo Neves International Airport (Belo Horizonte, ប្រេស៊ីល) 29. Narita International Airport (តូក្យូ, ជប៉ុន) 30. Warsaw Frederic Chopin Airport (Warsaw, ប៉ូឡូញ) 31. Lanzarote Airport (Lanzarote, អេស្ប៉ាញ) 32. Santos Dumont Airport (Rio de Janeiro, ប្រេស៊ីល) 33. Seattle-Tacoma International Airport (Seattle, សហរដ្ឋអាមេរិក) 34. Trondheim Airport, Værnes (Trondheim, ន័រវេស) 35. Fuerteventura Airport (Fuerteventura, អេស្ប៉ាញ) 36. Madrid Adolfo Suarez-Barajas Airport (Madrid, អេស្ប៉ាញ) 37. Taiwan Taoyuan International Airport (តៃប៉ិ, តៃវ៉ាន់) 38. Nairobi Jomo Kenyatta International Airport (ណៃរ៉ូប៊ី, កេនយ៉ា) 39. Billund Airport (Billund, ដាណឺម៉ាក) 40. Salgado Filho International Airport (Porto Alegre, ប្រេស៊ីល) 41. Zurich Airport (ហ្សួរិច, ស្វីស) 42. Gdańsk Lech Wałęsa Airport (Gdansk, ប៉ូឡូញ) 43. Gran Canaria Airport (Gran Canaria, អេស្ប៉ាញ) 44. Amsterdam Airport (Amsterdam, ហូឡង់) 45. San Francisco Airport (San Francisco, សហរដ្ឋអាមេរិក) 46. AlicanteElche Airport (Alicante, អេស្ប៉ាញ) 47. Hong Kong International Airport (ហុងកុង, ចិន) 48. Munich International Airport (មុយនិច, អាល្លឺម៉ង់) 49. Vienna International Airport (វីយ៉ែន, អូទ្រីស) 50. Yekaterinburg - Koltsovo International Airport (Yekaterinburg, រុស្ស៊ី) 51. Denver International Airport (Denver, សហរដ្ឋអាមេរិក) 52. Nuremberg Airport (Nuremberg, អាល្លឺម៉ង់) 53. Ottawa MacdonaldCartier International Airport (អូតាវ៉ា, កាណាដា) 54. Delhi Airport (ដេលី, ឥណ្ឌា) 55. Istanbul Sabiha Gokcen Airport (អ៊ីស្តង់ប៊ុល, តួកគី) 56. Tocumen International Airport (Panama City, ប៉ាណាម៉ា) 57. Barcelona - El Prat Airport (បាសេឡូណា, អេស្ប៉ាញ) 58. Palma de Mallorca Airport (Palma de Mallorca, អេស្ប៉ាញ) 59. Copenhagen Kastrup Airport (Copenhagen, ដាណឺម៉ាក) 60. Abu Dhabi International Airport (អាប៊ូដាប៊ី, អារ៉ាប់រួមអេមីរ៉ាត) 61. Pinto Martins Fortaleza International Airport (Fortaleza, ប្រេស៊ីល) 62. George Bush Intercontinental Airport (Houston, សហរដ្ឋអាមេរិក) 63. Bangkok Suvarnabhumi International Airport (បាងកក, ថៃ) 64. Hamburg Airport (Hamburg, អាល្លឺម៉ង់) 65. Cincinnati Northern Kentucky International Airport (Cincinnati, សហរដ្ឋអាមេរិក) 66. Rio de Janeiro-Galeão - Antonio Carlos Jobim International Airport (Rio de Janeiro, ប្រេស៊ីល) 67. Edmonton International Airport (Edmonton, កាណាដា) 68. Las Vegas McCarran International Airport (Las Vegas, សហរដ្ឋអាមេរិក) 69. Prague Ruzyne Airport (ប្រាគ,សាធារណរដ្ឋឆេក) 70. Bilbao Airport (Bilbao, អេស្ប៉ាញ) 71. Auckland International Airport (Auckland, នូវែលសេឡង់) 72. Houston George Bush Intercontinental Airport (Houston, សហរដ្ឋអាមេរិក) 73. Istanbul Ataturk Airport (អ៊ីស្តង់ប៊ុល, តួកគី) 74. Addis Ababa Airport (Addis Ababa, អេត្យូពី) 75. Miami International Airport (Miami, សហរដ្ឋអាមេរិក) 76. Bergen Airport, Flesland (Bergen, ន័រវេស) 77. Vancouver International Airport (Vancouver, កាណាដា) 78. Oslo Airport, Gardermoen (អូស្លូ, ន័រវេស) 79. Valencia Airport (Valencia, អេស្ប៉ាញ) 80. London Heathrow Airport (ឡុងដ៍, ចក្រភពអង់គ្លេស) 81. Incheon International Airport (សេអ៊ូល, កូរ៉េខាងត្បូង) 82. Milan Malpensa Airport (Milan, អ៊ីតាលី) 83. Málaga Airport (Malaga, អេស្ប៉ាញ) 84. Rome Fiumicino Airport (រ៉ូម, អ៊ីតាលី) 85. EuroAirport Basel Mulhouse Freiburg (Basel/Mulhouse, ស្វីស) 86. New York J. F. Kennedy International Airport (ញូវយ៉ក, សហរដ្ឋអាមេរិក) 87. Deputado Luís Eduardo Magalhães International Airport (Salvador, ប្រេស៊ីល) 88. Kelowna International Airport (Kelowna, កាណាដា) 89. Atlanta Hartsfield-Jackson International Airport (អាត្លង់តា, សហរដ្ឋអាមេរិក) 90. Porto Airport (Porto, ព័រទុយហ្គាល់) 91. Bogota Airport (Bogota, កូឡុំប៊ី) 92. Montreal Pierre Elliott Trudeau International Airport (Montreal, កាណាដា) 93. Frankfurt International Airport (Frankfurt, អាល្លឺម៉ង់) 94. Toulouse Airport (Toulouse, បារាំង) 95. Brussels South Charleroi Airport (ប្រ៊ុចសែល, បែលហ្ស៊ិក) 96. Birmingham Airport (Birmingham, ចក្រភពអង់គ្លេស) 97. Tenerife South Airport (Tenerife, អេស្ប៉ាញ) 98. Kuala Lumpur International Airport (គូឡាឡាំពួរ, ម៉ាឡេស៊ី) 99. Bristol Airport (Bristol, ចក្រភពអង់គ្លេស) 100. Los Angeles International Airport (Los Angeles, សហរដ្ឋអាមេរិក) 101. Billy Bishop Toronto City Airport (Toronto, កាណាដា) 102. Brussels Airport (ប្រ៊ុចសែល, បែលហ្ស៊ិក) 103. Orlando International Airport (Orlando, សហរដ្ឋអាមេរិក) 104. Calgary International Airport (Calgary, កាណាដា) 105. Comodoro Arturo Merino Benítez International Airport (Santiago, ស៊ីលី) 106. Boston Edward L. Logan International Airport (Boston, សហរដ្ឋអាមេរិក) 107. Chicago O'Hare International Airport (Chicago, សហរដ្ឋអាមេរិក) 108. Malta Airport (ម៉ាលត៍) 109. Halifax Stanfield International Airport (Halifax, កាណាដា) 110. Perth Airport (Perth, អូស្ត្រាលី) 111. Sydney Kingsford Smith Airport (ស៊ីដនី, អូស្ត្រាលី) 112. London City Airport (ឡុងដ៍, ចក្រភពអង់គ្លេស) 113. Melbourne Airpor (មែលប៊ន, អូស្ត្រាលី) 114. Dubai International Airport (ឌូបៃ, អារ៉ាប់រួមអេមីរ៉ាត) 115. Berlin Tegel Airport (ប៊ែរឡាំង, អាល្លឺម៉ង់) 116. Henri Coandă International Airport (Bucharest, រូម៉ានី) 117. Québec City Jean Lesage International Airport (កេប៊ិច, កាណាដា) 118. Duesseldorf International Airport (Duesseldorf, អាល្លឺម៉ង់) 119. Mumbai Airport (Mumbai, ឥណ្ឌា) 120. Göteborg Landvetter Airport (Goteborg, ស៊ុយអែត) 121. Lisbon Airport (លីស្បោន, ព័រទុយហ្គាល់) 122. Geneva Airport (ហ្សឺណែវ, ស្វីស) 123. London Gatwick Airport (ឡុងដ៍, ចក្រភពអង់គ្លេស) 124. Stockholm Arlanda Airport (Stockholm, ស៊ុយអែត) 125. Reykjavik Keflavik International Airport (Reykjavik, អ៊ីស្លង់) 126. Toronto Lester B. Pearson International Airport (តូរុងតូ, កាណាដា) 127. John Paul II International Airport (KrakówBalice, ប៉ូឡូញ) 128. Paris Charles de Gaulle Airport (ប៉ារីស, បារាំង) 129. Berlin Schönefeld Airport (ប៊ែរឡាំង, អាល្លឺម៉ង់) 130. Moscow Domodedovo Airport (មូស្គូ, រុស្ស៊ី) 131. Newark Liberty International Airport (ញូវយ៉ក, សហរដ្ឋអាមេរិក) 132. Eindhoven Airport (Eindhoven, ហូឡង់) 133. BordeauxMérignac Airport (Bordeaux, បារាំង) 134. Edinburgh Airport (Edinburgh, ចក្រភពអង់គ្លេស) 135. Boryspil International Airport (គៀវ, អ៊ុយក្រែន) 136. Manchester Airport (GB) (មែនឆេស្ទ័រ, ចក្រភពអង់គ្លេស) 137. Stockholm Bromma Airport (Stockholm, ស៊ុយអែត) 138. Paris Orly Airport (ប៉ារីស, បារាំង) 139. LyonSaint-Exupéry Airport (លីយ៉ុង, បារាំង) 140. London Stansted Airport (ឡុងដ៍, ចក្រភពអង់គ្លេស) 141. Kuwait Airport (គូវែត)៕	ក្រុមហ៊ុនអាកាសយានដ្ឋានអន្តរជាតិ Airhelp បានលទ្ធផលនៃការវាយតម្លៃចំណាត់ថ្នាក់អាកាសយានដ្ឋានអន្តរជាតិដែលល្អជាងគេលើពិភពលោក។ ការវាយតម្លៃនេះផ្អែកលើ៣ចំណុច គឺ ការទៀងទាត់ពេលវេលា គុណភាពសេវាកម្ម និងមតិនៅលើបណ្តាញសង្គម។ អាកាសយានដ្ឋានអន្តរជាតិ Hamad នៅក្រុងដូហា ប្រទេសកាដា ឡើងឈរលំដាប់លេខមួយ ដោយបានពិន្ទុសរុប ៨,៧៧លើ១០ ខណៈអាកាសយានដ្ឋាន Changi របស់សិង្ហបុរី ធ្លាក់ទៅលេខ៥វិញ។
អត្ថបទទាក់ទង កម្ពុជានៅសល់ផ្ទៃដីគម្របព្រៃឈើជាង៨,៥លានហិកតា ឬ៤៦,៨៦ភាគរយនៃផ្ទៃដីសរុប យោងតាមរបាយការណ៍ស្ថានភាពបរិស្ថានលើកទី៤របស់ក្រសួងបរិស្ថាន នៅក្នុងឆ្នាំ១៩៦៥ កម្ពុជាមានព្រៃឈើ ជាង៧៣ភាគរយនៃផ្ទៃប្រទេស។ ប៉ុន្តែបើគិតត្រឹមចាប់ពីឆ្នាំ២០០៦ អត្រាគម្របព្រៃឈើរបស់កម្ពុជាទាំងនោះ បានធ្លាក់មកត្រឹម៥៩,៩ភាគរយ ហើយបន្តធា្លក់ចុមកនៅ៥៧,៧ភាគរយក្នុងឆ្នាំ២០១០។ គម្របព្រៃឈើនេះ ក៏បន្តធា្លក់នៅសល់ក្នុងអត្រា៤៩,៤៨ភាគរយ ក្នុងឆ្នាំ២០១៤ និងនៅត្រឹម ៤៨,១៤ភាគរយ ក្នុងឆ្នាំ២០១៦ ដោយបន្តធា្លក់ចុះទៀត នៅត្រឹម៤៦,៨៦ភាគរយ ដែលស្មើនឹងព្រៃនៅសល់ទូទាំងប្រទេសចំនួន ៨ ៥១០ ៨០៧ហិកតា ប៉ុណ្ណោះ។ ក្រសួងបរិស្ថាន បានបញ្ជាក់ថា ក្នុងចន្លោះឆ្នាំ២០០៦ ដល់២០១៨ ប្រទេសកម្ពុជាបាត់បង់ព្រៃឈើអស់ចំនួន ២,៧លានហិកតា នៅក្នុងតំបន់អេកូឡូស៊ីទាំងអស់។ «តំបន់មេគង្គខាងកើត និងតំបន់ទំនាបកណ្តាល បានបាត់បង់ព្រៃឈើក្នុងទំហំផ្ទៃដីធំជាងគេបំផុត ចំនួន ៧៦០ ០០០ហិកតា ក្នុងមួយតំបន់។ ចំណែកគម្របព្រៃឈើក្នុងតំបន់ជុំវិញភ្នំក្រវាញ ហាក់នៅថេរ»។ នេះបើរបាយការណ៍ស្ថានភាពបរិស្ថានលើកទី៤។ កត្តាជំរុញឱ្យមានការបាត់បង់ព្រៃឈើនិងជីវចម្រុះនៅកម្ពុជានោះ មាន៖ ការពង្រីកដីកសិកម្មយ៉ាងឆាប់រហ័សពីដីព្រៃ ការផ្តល់សម្បទានដីសេដ្ឋកិច្ចសម្រាប់កសិឧស្សាហកម្មខ្នាតធំ និងការបែងចែកកម្មសិទ្ធដីធ្លីក្រោមសម្បទានដីសង្គមកិច្ច និងការអនុវត្តកសិកម្មមិនចីរភាព ដែលបានប៉ះពាល់ជីជាតិដី និងផលិតភាពដំណាំ រួមទាំងការប្រើប្រាស់សារធាតុគីមី(ថ្នាំពុល និងជីគីមី)...។ លោក នេត្រ ភក្ត្រា រដ្ឋលេខាធិការក្រសួងបរិស្ថាន បានលើកឡើងនៅក្នុងពិធីប្រកាសដាក់ឱ្យប្រើប្រាស់របាយការណ៍ស្ថានភាពបរិស្ថានលើកទី៤ និងសៀវភៅធនធានគម្របព្រៃឈើកម្ពុជាប្រចាំឆ្នាំ២០១៨ កាលពីថ្ងៃទី២៣កញ្ញា ឆ្នាំ២០២១ ថា ការធ្លាក់ចុះនៃធនធានគម្របដីព្រៃឈើកម្ពុជានេះ គឺដោយសារកំណើនប្រជាជន និងតម្រូវការដីកសិកម្ម។ បើតាមលោក នេត្រ ភក្ត្រា ទន្ទឹមនឹងកំណើនប្រជាជននេះ តម្រូវការដីធ្វើកសិកម្ម ក៏ជាមូលហេតុនៃការធ្លាក់ចុះធនធានគម្របដីព្រៃឈើជាបន្តបន្ទាប់នេះដែរ។ រដ្ឋលេខាធិការ និងជាអ្នកនាំពាក្យក្រសួងបរិស្ថានរូបនេះបាននិយាយដូច្នេះ៖ «ជាង២ទសវត្សរ៍មកនេះ ផ្ទៃដីគម្របព្រៃឈើកម្ពុជាជាច្រើន ត្រូវបានបំលែងទៅជាដីកសិកម្ម ព្រមទាំងទទួលការបំពុល»។ កម្ពុជា ជាប់ជាប្រទេសនៅរក្សាបានគម្របព្រៃឈើខ្ពស់ជាងគេបំផុតមួយ នៅតំបន់អាស៊ីអាគ្នេយ៍ ។ ប៉ុន្តែកម្ពុជាក៏បាត់បង់ព្រៃឈើក្នុងបរិមាណគួរឱ្យគត់សម្គាល់ ជាងពីរទសវត្សរ៍កន្លងមកដែរ៕	ភ្នំពេញ៖ ចន្លោះពីឆ្នាំ ២០០៦ ដល់ ២០១៨ កម្ពុជាបានបាត់បង់ព្រៃឈើអស់ចំនួន ២,៧លានហិកតា នៅក្នុងគ្រប់តំបន់អេកូឡូស៊ីទាំងអស់។ នេះបើតាមរបាយការណ៍ស្ថានភាពបរិស្ថានលើកទី៤របស់ក្រសួងបរិស្ថាន ដោយបានបញ្ជាក់ថា ក្នុងចំណោមព្រៃឈើដែលបានបាត់បង់នេះ មានច្រើនជាងគេគឺនៅតំបន់មេគង្គខាងកើត និងតំបន់ទំនាបកណ្តាល។
លោក អ៊ុន ប៊ុនលី នាយករដ្ឋបាលសាលាខេត្តនៃរដ្ឋបាលខេត្តប៉ៃលិន បានផ្ដល់កិត្តិយសផ្ដល់មតិស្វាគមន៍ជូនដល់សិក្ខាកាមដែលបានចូលរួមទាំងអស់ឲ្យយកចិត្តទុកដាក់ក្នុងការក្រេបយកចំណេះដឹង ក៏ដូចជាបទពិសោធន៍ថ្មីពាក់ព័ន្ធនឹងទីផ្សារហិរញ្ញវត្ថុមួយនេះ។ ម្យ៉ាងទៀត លោកបានលើកទឹកចិត្តឲ្យអង្គសិក្ខាកាមទាំងអស់ធ្វើការស្វែងយល់បន្ថែមលើទីផ្សារឧបករណ៍និស្សន្ទមុននឹងសម្រេចចិត្តវិនិយោគលើទីផ្សារមួយនេះ ក្នុងគោលបំណងបញ្ចៀសនូវហានិភ័យធំៗទាំងឡាយ។ ក្នុងនោះដែរ លោកបានលើកឡើងអំពីហានិភ័យធំៗចំនួន២ គឺ ហានិភ័យស្របច្បាប់ដែលតម្រូវឲ្យវិនិយោគិនធ្វើការស្វែងយល់ពាក់ព័ន្ធលើការវិនិយោគជាមួយនឹងក្រុមហ៊ុនស្របច្បាប់ដែលទទួលបានអាជ្ញាបណ្ណ និងការអនុញ្ញាតពីគណៈកម្មាការមូលបត្រកម្ពុជា ក៏ដូចជាហានិភ័យលើការវិនិយោគដែលតម្រូវឲ្យវិនិយោគិនធ្វើការជ្រើសយកអ្នកជំនាញប្រឹក្សាយោបល់ដែលប្រកបដោយវិជ្ជាជីវៈ ព្រមទាំងបទពិសោធន៍ច្បាស់លាស់ និងអាចជឿទុកចិត្តបានផងដែរ។ បន្ទាប់មក លោក ជា បុល្លិកា អនុប្រធាននាយកដ្ឋានត្រួតពិនិត្យអន្តរការីមូលបត្រនៃគណៈកម្មការមូលបត្រកម្ពុជា បានផ្ដល់មតិបើកកម្មវិធីសិក្ខាសាលាតាមបណ្ដាខេត្តឆ្នាំ២០១៩នៅខេត្តប៉ៃលិននេះ ហើយបានបញ្ជាក់ពីទិសដៅរបស់គណៈកម្មការមូលបត្រកម្ពុជាក្នុងការពង្រីកការអភិវឌ្ឍទីផ្សារឧបករណ៍និស្សន្ទនៅកម្ពុជា។ លោក ក៏បានលើកទឹកចិត្តឱ្យវិនិយោគិនបង្កើនចំណេះដឹង និងត្រៀមខ្លួនរួចរាល់សម្រាប់ការវិនិយោគលើឧបករណ៍និស្សន្ទ ស្របពេលដែលកិច្ចខិតខំប្រឹងប្រែងការពារវិនិយោគិន កំពុងបន្តយ៉ាងសកម្ម។ លោក បុល្លិកា បាននិយាយថា៖ «បទប្បញ្ញាត្តិពាក់ព័ន្ធផ្សេងៗត្រូវបានដាក់ឱ្យអនុម័តជាបន្តបន្ទាប់ ដើម្បីធានាបាននូវសណ្ដាប់ធ្នាប់ ប្រសិទ្ធភាព និងតម្លាភាពនៅក្នុងទីផ្សារ។ ក្នុងនាមជាអាជ្ញធរ ក៏មិនអាចភ្លេចទេពីការការពារវិនិយោគិន។ យន្តការនៃការការពារវិនិយោគិនមួយដ៏សំខាន់ក្នុងចំណោមយន្តការដែលមាននោះ គឺការរក្សាសុវត្ថិភាពសាច់ប្រាក់។» ក្នុងនាមជាវាគ្មិនកិត្តិយស លោក ឡុង សំណាង ប្រធានផ្នែកប្រឹក្សាយោបល់ហិរញ្ញវត្ថុនៃក្រុមហ៊ុន ហ្គោលដេន អេហ្វអិកស៍ លីង ឃែភីថល បានធ្វើបទបង្ហាញដើម្បីឱ្យសិក្ខាកាមងាយយល់និងទទួលបានចំណេះដឹងអំពីការវិនិយោគលើផលិតផលឧបករណ៍និស្សន្ទ ការទប់ស្កាត់និងការកាត់បន្ថយហានិភ័យពីការវិនិយោគ និងយុទ្ធសាស្ត្រល្អៗដើម្បីទាញយកផលគាប់ប្រសើរពីការវិនិយោគ។ ក្រោមការដឹកនាំរបស់គណៈកម្មការមូលបត្រកម្ពុជា លោក សំណាង ក៏បានបង្ហាញពីការប្ដេជ្ញារបស់ក្រុមហ៊ុនក្នុងការបន្តរួមអភិវឌ្ឍទីផ្សារឧបករណ៍និស្សន្ទនៅកម្ពុជាឱ្យល្អប្រសើរដូចប្រទេសរីកចម្រើនផ្សេងទៀតផងដែរ ។ ចាប់តាំងពីឆ្នាំ២០១៨មក ក្រុមហ៊ុន ហ្គោលដេន អេហ្វអិកស៍ លីង ឃែភីថល បានចូលរួមសិក្ខាសាលាតាមបណ្ដាខេត្តនៅខេត្តព្រះសីហនុ ខេត្តកំពង់ចាម ខេត្តសៀមរាប ខេត្តបន្ទាយមានជ័យ ខេត្តបាត់ដំបង ខេត្តតាកែវ ខេត្តកំពត ខេត្តកែប ខេត្តកំពង់ឆ្នាំង និងខេត្តពោធិ៍សាត់រួចមកហើយ ហើយក្រុមហ៊ុននឹងបន្តដំណើរនិងចែករំលែកចំណេះជំនាញវិនិយោគដល់សាធារណៈជននៅគ្រប់ខេត្តក្រុងទាំងអស់នៃព្រះរាជាណាចក្រកម្ពុជា។ ប្រសិនបើលោកអ្នកចង់ដឹងព័ត៌មានបន្ថែម ឬចុះឈ្មោះចូលរួមសិក្ខាសាលាតាមបណ្ដាខេត្តនេះ សូមទំនាក់ទំនងមកក្រុមហ៊ុនយើងខ្ញុំតាមរយៈគេហទំព័រ www.goldenfxlink.com ឬទំព័រហ្វេសប៊ុក Golden FX Link Capital Co., Ltd. ឬទូរស័ព្ទមកលេខ 023 22 6666។	នាថ្ងៃទី១៩ ខែតុលា ឆ្នាំ២០១៩ ក្រុមហ៊ុន ហ្គោលដេន អេហ្វអិកស៍ លីង ឃែភីថល បានចូលរួមក្នុងសិក្ខាសាលាតាមបណ្ដាខេត្តនៅខេត្តប៉ៃលិន ក្រោមប្រធានបទ «អ្វីជាការជួញដូរឧបករណ៍និស្សន្ទ៖ ការត្រៀមខ្លួន ការវិនិយោគ និងការយល់ដឹងពាក់ព័ន្ធ?»។ ការចូលរួមលើកនេះ គឺជាលើកទី៦ក្នុងឆ្នាំ២០១៩ និងជាលើកទី១១បើគិតចាប់ពីការកើតឡើងនៃសិក្ខាសាលាតាមបណ្ដាខេត្តក្នុងឆ្នាំ២០១៨។ គោលបំណងសំខាន់នៃការចូលរួម គឺដើម្បីចែករំលែកចំណេះដឹង ជំនាញ បទពិសោធន៍ ក៏ដូចជាគន្លឹះល្អៗសម្រាប់ការវិនិយោគដល់សាធារណៈជននៅគ្រប់ខេត្តក្រុងទាំងអស់នៃព្រះរាជាណាចក្រកម្ពុជា។
ព្រះអង្គម្ចាស់អង់គ្លេស William និងជាយា Kate កំពុងធ្វើទស្សកិច្ចរយៈពេល១សប្តាហ៍នៅហ្សាម៉ាអ៊ីកដែលជាប្រទេសកោះនៅការ៉ាអ៊ីប។ មុនដំណើរទស្សនកិច្ចនេះមួយថ្ងៃ ជនជាតិហ្សាម៉ាអ៊ីកមួយក្រុមបានធ្វើការតវ៉ានៅមុខបេសកកម្មជាន់ខ្ពស់របស់អង់គ្លេសនៅទីក្រុងឃីងស្តូន ទាមទារសំណង និងការសុំទោសពីអង់គ្លេសដែលធ្វើការជួញដូរទេសករជនជាតិអាហ្រ្វិកទៅកាន់ប្រទេសការ៉ាអ៊ីបនេះ អំឡុងការគ្រប់គ្រងរបស់ខ្លួនអស់រយៈពេលជាង២០០ឆ្នាំ។ អំឡុងកិច្ចប្រជុំជាមួយព្រះអង្គម្ចាស់ William នៅថ្ងៃទី២៣ ខែមីនា នាយករដ្ឋមន្រ្តីហ្សាម៉ាអ៊ីកលោក Andrew Holness ប្រាប់ព្រះអង្គម្ចាស់អង់គ្លេសថា ហ្សាម៉ាអ៊ីកចង់ក្លាយជាប្រទេសឯករាជ្យពេញលេញ ដែលនេះមានន័យថា ប្រទេសនេះលែងទទួលយកដកម្ចាស់ក្សត្រិយអេលីហ្សាបេតទី២ ជាប្រមុខរដ្ឋទៀតហើយ។ បន្ថែមពីនេះ នាយករដ្ឋមន្រ្តីរូបនេះលើកឡើងថា នៅមានបញ្ហាដែលមិនទាន់ដោះស្រាយត្រូវការការយកចិត្តទុកដាក់។ «វាមិនអាចជៀសរួចទេ ដែលយើងនឹងឆ្ពោះទៅក្លាយជាសាធារណរដ្ឋមួយដើម្បីបំពេញតាមឆន្ទៈរបស់ប្រជាជនហ្សាម៉ាអ៊ីក និងមហិច្ឆតារបស់យើងក្នុងការក្លាយជាប្រទេសឯករាជ្យ អភិវឌ្ឍន៍ និងវិបុលភាព»។ លោក Holness សរសេរបែបនេះនៅលើបណ្តាញសង្គម Twitter បន្ទាប់ពីជំនួបជាមួយព្រះអង្គម្ចាស់ William។ សូមបញ្ជាក់ថា ហ្សាម៉ាអ៊ីកគឺជាប្រទេសមួយក្នុងចំណោមប្រទេស១៥ ដែលមានម្ចាស់ក្សត្រិយ៍អេលីហ្សាបេតទី២ ជាប្រមុខរដ្ឋ។ នៅចុងឆ្នាំ២០២១ បាបាដុសដែលធ្លាប់ស្ថិតក្រោមអាណានិគមរបស់អង់គ្លេសដូចហ្សាម៉ាអ៊ីកដែរ បានប្រកាសជាសាធារណរដ្ឋផងដែរ៕	នាយករដ្ឋមន្រ្តីហ្សាម៉ាអ៊ីកលោក Andrew Holness នៅថ្ងៃទី២៣ ខែមីនា ប្រាប់ព្រះអង្គម្ចាស់ William ថា ហ្សាម៉ាអ៊ីកចង់ក្លាយជាប្រទេសឯករាជ្យពេញលេញ ហើយដោះស្រាយបញ្ហាដែលមិនទាន់បានដោះស្រាយ។
បណ្ដាញនិស្សិតថៃមួយក្រុម ហៅខ្លួនឯង «យុវជនសេរី (Free Youth)» បានកៀងគរគ្នា នៅជាយក្រុង បាងកក ទាំងយប់ថ្ងៃទី២៣ ខែកក្កថា។ ទោះជារងការព្រមានពីអាជ្ញាធរថា ការធ្វើបាតុកម្មនេះខុសច្បាប់ព្រោះល្មើសបម្រាម COVID-19 ក្ដី គេមិនឃើញមានវត្តមានប៉ូលិសនៅក្បែរនោះឡើយ។ ក្នុងបាតុកម្មនេះ ក្រុមយុវជនថៃ បានធ្វើសកម្មភាពខុសៗគ្នា ដើម្បីតំណាងឲ្យការមិនពេញចិត្តចំពោះរដ្ឋាភិបាល។ អ្នកខ្លះ លើក Ipad ដែលមានសរសេរសាររិះគន់ ឬការទាមទារខ្លួនឡើងលើ ហើយអ្នកខ្លះ លើកទូរសព្ទបើកពិលគ្រវីទៅមក។ ចំណែក អ្នកខ្លះ លើកម្រាមដៃ៣ឡើងលើ ដែលជាសញ្ញានៃការធ្វើបាតុកម្ម។ «យើងមកទីនេះដើម្បីទាមទារឲ្យបង្កើតរដ្ឋធម្មនុញ្ញថ្មី ព្រោះរដ្ឋធម្មនុញ្ញបច្ចុប្បន្ន ពុំគាំទ្រសេរីភាពនិងសិទ្ធិរបស់យើងឡើយ។ វាបន្តមកពីការធ្វើរដ្ឋប្រហារយោធាក្នុងឆ្នាំ២០១៤»។ និស្សិតជាបាតុករម្នាក់ ឈ្មោះ Thanachai Aurlucha អាយុ ២៥ ប្រាប់ទីភ្នាក់ងារព័ត៌មាន Reuters បែបនេះ។ និស្សិតស្រីថៃម្នាក់ទៀត ឈ្មោះថា Fufu អាយុ ២២ ឆ្នាំ និយាយថា រដ្ឋាភិបាលទទួលបរាជ័យក្នុងការជំរុញសេដ្ឋកិច្ច។ នាងបន្តថា៖«យើងជិតបញ្ចប់ការសិក្សាហើយ តែយើងអត់ដឹងថា យើងនឹងធ្វើការអ្វីដើម្បីចិញ្ចឹមជីវិតយើងឡើយ។ ប្រសិនបើខ្ញុំមិនចេញធ្វើបាតុកម្មថ្ងៃនេះទេ អនាគតខ្ញុំមិនដឹងនៅទីណានោះទេ»។ បាតុករម្នាក់ទៀត ហៅខ្លួនឯងថា Ron អាយុ ៣៩ឆ្នាំ បានអះអាងដូច្នេះថា៖«ខ្ញុំចង់បានលទ្ធិប្រជាធិបតេយ្យពិតប្រាកដក្នុងប្រទេសថៃ»។ បើតាម Reuters អ្នកទាំងពីរនេះ បដិសេធប្រើឈ្មោះពិតប្រាកដ។ បាតុកម្មបែបនេះ មិនកើតឡើងតែក្នុងទីក្រុង បាងកក ប៉ុណ្ណោះទេ ។ វាក៏បានផ្ទុះឡើងផងដែរក្នុងខេត្តថៃចំនួន៤ផ្សេងទៀត ដូចជា Ayutthaya, Khon Kaen, Sakon Nakhon និង Pattani ។ យុវជនថៃ ក៏កំពុងរៀបចំប្រមូលផ្ដុំគ្នាធ្វើការតវ៉ាក្នុងទីក្រុងបាងកក និងខេត្តដទៃទៀតនាចុងសប្តាហ៍ខាងមុខផងដែរ។ ចំណែក អ្នកខ្លះ លើកម្រាមដៃ៣ឡើងលើ ដែលជាសញ្ញានៃការធ្វើបាតុកម្ម (Reuters) មែនទែនទៅ បាតុកម្មទាំងនេះ កើតឡើងក្រោយផ្ទុះបាតុកម្មមួយក្នុងទីក្រុង បាងកក កាលពីចុងសប្តាហ៍មុន ដោយមានមនុស្សចូលរួម ២៥០០ នាក់ ហើយនេះគឺជាការចេញតវ៉ាតាមដងផ្លូវធំបំផុតមួយ ចាប់តាំងពីមានរដ្ឋប្រហារឆ្នាំ២០១៤មក ដែលទម្លាក់រដ្ឋាភិបាលស្របច្បាប់ថៃ។ នៅបាតុកម្មនេះ ក្រុមអ្នកតវ៉ា ភាគច្រើនជា យុវជន បានទាមទារឲ្យរដ្ឋាភិបាលលោក ប្រាយុទ្ធ រំលាយសភាចោល និងបញ្ឈប់ការបៀតបៀនលើអ្នករិះគន់ ។ បច្ចុប្បន្ន រដ្ឋាភិបាល លោក ប្រាយុទ្ធ ចន្ទអូចា ត្រូវបានមើលឃើញ កំពុងរង្គោះរង្គើខ្លាំង ដ្បិតសមាជិកគណៈរដ្ឋមន្ត្រីលោកបានលាលែងពីតំណែងជាបន្តបន្ទាប់។ គិតត្រឹមថ្ងៃទី២១ ខែកក្កដា រដ្ឋមន្ត្រីសរុប៦នាក់ហើយបានដើរចេញ។ ការចាកចេញរបស់សមាជិករដ្ឋាភិបាលថៃនេះដែរ កើតឡើងស្របពេលដែលប្រទេសក្នុងតំបន់អាស៊ីអាគ្នេយ៍មួយនេះ ប្រឈមបញ្ហាសេដ្ឋកិច្ចដោយបង្កឡើងដោយសារជំងឺរាតត្បាតសកល COVID-19 ។ ទាក់ទិនបញ្ហានេះ ធនាគារកណ្ដាលថៃ បានអះអាងថា កំណើនសេដ្ឋកិច្ចថៃ អាចធ្លាក់ចុះ ៨,១ ភាគរយក្នុងឆ្នាំនេះ ៕	យុវជនថៃរាប់រយនាក់បានប្រមូលផ្ដុំគ្នានៅជាយក្រុងបាងកក នៅយប់ថ្ងៃទី២៣ ខែកក្កដា ដោយតវ៉ាទាមទាររដ្ឋាភិបាលដឹកនាំដោយនាយករដ្ឋមន្ត្រី ប្រាយុទ្ធ ចន្ទអូចា លាលែង និងរំលាយសភាចោល។ បាតុកម្មបែបនេះ កើតឡើងមិនត្រឹមតែក្នុងទីក្រុងបាងកកប៉ុណ្ណោះទេ តែខេត្តថៃដទៃទៀត ក៏មើលឃើញការតវ៉ារបស់យុវជនដូចគ្នានេះដែរ។ ទន្ទឹមនេះ ពួកគេក៏មានផែនការប្រមូលគ្នាទៅតវ៉ានៅបាងកកនាចុងសប្តាហ៍នេះទៀត។
អត្ថបទទាក់ទង ចិនសាទរ ក្រោយកូរ៉េខាងត្បូងលែងរឹតត្បិតការផ្តល់ទិដ្ឋាការរយៈពេលខ្លីដល់អ្នកដំណើរចិន មួយរយៈមុន ចិន និងកូរ៉េខាងត្បូង រួមទាំងជប៉ុនផង បានដាក់ការរឹតត្បិតលើអ្នកដំណើររៀងៗខ្លួន ក្រោមចិនបានបើកប្រទេស និងលុបចោលគោលនយោបាយគ្មានជំងឺកូវីដ-១៩ នៅក្នុងប្រទេស។ បន្ទាប់ពីអនុវត្តបានមួយរយៈ កូរ៉េខាងត្បូង សម្រេចលុបចោលការរឹតត្បិតការផ្តល់ទិដ្ឋាការរយៈពេលខ្លីដល់អ្នកដំណើរចិន ដែលធ្វើឱ្យក្រុងប៉េកាំងសាទរយ៉ាងខ្លាំង។ ដោយក្រុងសេអ៊ូលសម្រេចលុបចោល ចិន ក៏បានប្រកាសផ្តល់ដល់អ្នកដំណើរកូរ៉េខាងត្បូងឡើងវិញផងដែរ។ តាមរយៈបណ្តាញសង្គម WeChat នៅថ្ងៃទី១៥ ខែកុម្ភៈ ស្ថានទូតចិនប្រចាំនៅក្រុងសេអ៊ូលថា នឹងចាប់ផ្តើមផ្តល់ទិដ្ឋាការដល់ជនជាតិកូរ៉េខាងត្បូងឡើងវិញសម្រាប់ធុរកិច្ច និងកិច្ចការឯកជន ដោយចាប់ផ្តើមពីថ្ងៃទី១៨ ខែកុម្ភៈ។ នេះបើតាមការចុះផ្សាយរបស់សារព័ត៌មាន Al Jazeera។ ការសម្រេចចិត្តរបស់ចិនខាងលើ ជាជំហានដ៏វិជ្ជមានមួយសម្រាប់ប្រទេសទាំងពីរ ក្នុងការស្តារទំនាក់ទំនងទ្វេភាគីឡើងវិញ។ កន្លងមក អ្នកនាំពាក្យក្រសួងការបរទេសចិន លោកស្រី Mao Ning បានសាទរចំពោះចំណាត់ការរបស់កូរ៉េខាងត្បូង និងចាត់ទុកជាការដើរលើផ្លូវត្រូវផងដែរ។ ក្រោយចិនលុបចោលគោលនយោបាយគ្មានជំងឺកូវីដ-១៩ និងបើកប្រទេសឡើងវិញ ប្រទេសជាច្រើនដូចជាអាម៉េរិក និងជប៉ុន បានសម្រេចរឹតត្បិតលើអ្នកដំណើរមកពីចិន៕	ចិន នឹងចាប់ផ្តើមផ្តល់ទិដ្ឋាការរយៈពេលខ្លីដល់ប្រជាជនកូរ៉េខាងត្បូងឡើងវិញ បន្ទាប់ពីក្រុងសេអ៊ូល លែងរឹតត្បិតការផ្តល់ទិដ្ឋាការរយៈពេលខ្លីដល់អ្នកដំណើរខ្លួន។ នេះបើតាមការបញ្ជាក់របស់ស្ថានទូតចិននៅក្រុងសេអ៊ូលក្នុងថ្ងៃទី១៥ ខែកុម្ភៈ។
អតីតសមាជិកព្រឹទ្ធសភាអាមេរិក លោក Chris Dodd លោកRichard Armitage និងលោកJames Steinberg អតីតអនុរដ្ឋមន្រ្តីការបរទេសអាមេរិក ត្រូវធ្វើទស្សនកិច្ចរយៈពេល ៣ថ្ងៃនៅតៃវ៉ាន់។ នេះជាគឺជាលើកដំបូងរបស់មន្រ្តីអាមេរិក ដែលទស្សនកិច្ចទៅក្រុងតៃប៉ិ បន្ទាប់ពីរដ្ឋបាលអាមេរិកថ្មីចូលកាន់តំណែងនៅក្នុងខែមករាកន្លងមក។ ក្នុងជំនួបជាមួយមន្រ្តីអាមេរិកនាការិយាល័យប្រធានាធិបតី លោកស្រីTsai បានលើកឡើងពីបញ្ហាជាច្រើនទាក់ទិននឹងបញ្ហាសន្តិសុខនៅក្នុងតំបន់ ពាណិជ្ជកម្ម ជាពិសេសសកម្មភាពអុងអាត់របស់ចិន។ «យើងមានឆន្ទៈយ៉ាងខ្លាំង ក្នុងកិច្ចសហការជាមួយអាមេរិក ដើម្បីការពារស្ថិរភាព និងសន្តិភាពក្នុងតំបន់ឥណ្ឌូ-ប៉ាស៊ីហ្វិក»។ ប្រធានាធិបតីតៃវ៉ាន់បានលើកឡើងបែបនេះ ដោយបន្ថែមទៀតថា តៃវ៉ាន់នឹងសហការជាមួយអាមេរិក ក្នុងការប្រឆាំងនឹងសមយុទ្ធទ្រង់ទ្រាយធំ និងសកម្មភាពប្រទេសមួយចំនួននៅក្នុងតំបន់ផងដែរ។ ការលើកឡើងរបស់លោកស្រីTsai ដូចខាងលើ គឺចង់សំដៅដល់ចិន ដែលបានធ្វើសមយុទ្ធយោធាយ៉ាងខ្លាំង ហើយយន្តហោះរបស់ប្រទេសមហាអំណាចមួយនេះ បានហោះចូលក្នុងដែនអាកាសរបស់តៃវ៉ាន់ថែមទៀត។ ស្របគ្នានេះ ប្រមុខតៃវ៉ាន់ ក៏បានសន្យាធ្វើការជាមួយអាមេរិក ដើម្បីប្រឆាំងនឹងសង្រ្គាម និងព័ត៌មានមិនពិតផងដែរ។ នេះបើតាមការចុះផ្សាយរបស់ទីភ្នាក់ងារព័ត៌មាន Reuters។ ជាការឆ្លើយតប លោក Dodd អតីតព្រឹទ្ធសភាអាមេរិក បានគូសបញ្ជាក់ថា តៃវ៉ាន់គឺជាមិត្តដ៏ទុកចិត្ត និងពឹងផ្អែកបានរបស់រដ្ឋបាលអាមេរិក ដែលនឹងជួយគាំទ្របន្ថែមទៀតលើផ្នែកអវកាសអន្តរជាតិ និងការវិនិយោគលើប្រព័ន្ធការពារជាតិ។ មិនតែប៉ុណ្ណោះ លោកDodd ក៏បានសង្កត់ធ្ងន់ផងដែរថា ភាពជាដៃគូរវាងក្រុងតៃប៉ិ និងរដ្ឋាភិបាលក្រុងវ៉ាស៊ីនតោន គឺខ្លាំងជាងពេលណាៗទាំងអស់។ ដំណើរទស្សនរបស់មន្រ្តីអាមេរិកនេះ បានរងការជំទាស់យ៉ាងខ្លាំងពីសំណាក់រដ្ឋាភិបាលក្រុងប៉េកាំង។ នៅថ្ងៃទី១៤ ខែមេសា ក្រសួងការបរទេសចិន បានដាក់ការតវ៉ាមួយជាមួយអាមេរិក ទាក់ទិននឹងដំណើរទស្សនកិច្ចខាងលើ។ បើតាមការអះអាងរបស់អ្នកនាំពាក្យក្រសួងការបរទេសចិន លោក Zhao Lijian ចិនទទូចឱ្យអាមេរិកគោរពគោលការណ៍ «ប្រទេសចិនតែមួយ» និងត្រូវបញ្ឈប់រាល់ទំនាក់ទំនងជាផ្លូវការរវាងអាមេរិក និងតៃវ៉ាន់។ គួរបញ្ជាក់ថា ស្របគ្នានឹងដំណើរទស្សនកិច្ចរបស់មន្រ្តីអាមេរិកនៅតៃវ៉ាន់នេះ ចិន បានធ្វើសមយុទ្ធបាញ់គ្រាប់ពិតរយៈពេល ៦ថ្ងៃ នៅក្នុងច្រកសមុទ្រតៃវ៉ាន់៕	ប្រធានាធិបតីតៃវ៉ាន់ លោកស្រី Tsai Ing-wen នៅថ្ងៃទី១៥ ខែមេសា បានប្រាប់បេសកជនអាមេរិក ដែលបានធ្វើទស្សនកិច្ចមកក្រុងតៃប៉ិថា កោះតៃវ៉ាន់ នឹងសហការជាមួយអាមេរិក ដើម្បីប្រឆាំងនឹងសមយុទ្ធយោធាទ្រង់ទ្រាយធំ និងការបង្ករឿងនៅក្នុងតំបន់របស់ចិន។ ការលើកឡើងរបស់លោកស្រី Tsai ធ្វើឡើងស្របពេល ចិនចាប់ផ្តើមសមយុទ្ធយោធារយៈពេល ៦ថ្ងៃ និងបន្ទាប់ពីចិនជំទាស់នឹងទស្សនកិច្ចរបស់មន្រ្តីអាមេរិក។
អ្នកចូលរួមសរុបចំនួន១០០នាក់ ដែលមានវត្តមាន រួមមានសមាជិកសមាគមសហគ្រិនវ័យក្មេងកម្ពុជា(YEAC) សភាពាណិជ្ជកម្ម សមាគមស្រ្តីខ្មែរ(CWA) មន្ទីរពាណិជ្ជកម្មខេត្តសៀមរាប សមាគមទីភ្នាក់ងារទេសចរណ៍ កម្ពុជា(CATA) និងអង្គការមិនស្វែងរកប្រាក់ចំណេញដូចជា JCI Cambodia និងអង្គការផេពភីលើកកម្ពស់ យុវជន។ សិក្ខាសាលាតាមប្រព័ន្ធអុិនធឺណិតនេះបានធ្វើឡើងចាប់ពីម៉ោង៨:០០ព្រឹក ដល់ ១២:០០ថ្ងៃត្រង់ ហើយ ក៏បានផ្សាយផ្ទាល់តាមរយៈទំព័រហ្វេសប៊ុករបស់សមាគមសហគ្រិនវ័យក្មេងកម្ពុជា(YEAC)ដែរ។ សិក្ខាសាលានេះបានធ្វើឡើងដោយសារអាជីវកម្មជាច្រើន ជាពិសេសនៅក្នុងខេត្តសៀមរាប នៅតែបន្តប្រឈម នឹងបញ្ហាជំងឺកូវីដ-១៩ ដូចជាការធ្លាក់ចុះនៃភ្ញៀវទេសចរ ផលប៉ះពាល់នៃការស្ថាបនាផ្លូវ៣៨ខ្សែ និងការធ្វើ ចំណាកស្រុកនៃពលករទៅកាន់ខេត្តផ្សេងទៀត។ តាមរយៈការពិភាក្សាយ៉ាងយកចិត្តទុកដាក់ ក្នុងចំណោម ក្រុមអ្នកជំនាញ សិក្ខាសាលាបានចែករំលែកបទពិសោធន៍ក្នុងការដោះស្រាយបញ្ហាប្រឈមទាំងនេះ និងបាន ផ្តល់ដំបូន្មានជាក់ស្តែង ថាតើធ្វើដូចម្តេចទើបសហគ្រិន និងសហគ្រាសធុនតូចនិងមធ្យមអាច ទទួលបាន កាឡានុវត្តភាព កាន់តែប្រសើរឡើង ដើម្បីធ្វើឱ្យសហគ្រាសរបស់ខ្លួនរីកលូតលាស់បានក្នុងកំឡុងពេល និង បន្ទាប់ពីការរីករាលដាលនៃជំងឺរាតត្បាត កូវីដ-១៩។ នៅក្នុងផ្នែកពិភាក្សានៃសិក្ខាសាលានេះ ក្រុមវាគ្មិនល្បីៗមកពីស្ថាប័នផ្សេងៗគ្នាមានពេល៣ ទៅ៥នាទី ដើម្បី ឆ្លើយនូវសំណួរជាច្រើនទាក់ទងនឹងការទទួលបានឱកាសផ្នែកសហគ្រិនភាពនៅក្នុងវិស័យដូចខាងក្រោមនេះរួមមាន ទេសចរណ៍និងបដិសណ្ឋារកិច្ច ផលិតផលកសិកម្ម មធ្យោបាយដឹកជញ្ជូន និងពាណិជ្ជកម្ម និងឌីជីថល និងបច្ចេកវិទ្យា។ ក្រុមវាគ្មិនដែលរួមមានលោកឧកញ៉ា សុខ ពិសិដ្ឋ នាយកប្រតិបត្តិក្រុមហ៊ុន GGEAR និង LG ឯកឧត្តមបណ្ឌិត តាន់ មុនីវណ្ណ នាយករងក្រុមហ៊ុន ម៉ុង ឫទ្ធី គ្រុប លោកជំទាវ ឆាយ ស៊ីវលីន ប្រធានសមាគម ទេសចរណ៍កម្ពុជា (CTA) និងលោក ជី សិលា នាយកប្រតិបត្តិនិងជាស្ថាបនិកក្រុមហ៊ុន Sabay Digital និង Dominos Pizza ហើយក៏បានចូលរួមពិភាក្សាផងដែរ ថាតើធ្វើដូចម្តេចទើបសហគ្រិនក្នុងស្រុក អាចទទួល បានការគាំទ្រផ្នែកហិរញ្ញវត្ថុពីសំណាក់រដ្ឋាភិបាលក្នុងកំឡុងពេលនៃការរីករាលដាលនៃជំងឺកូវីដ-១៩។ លោក ជា កុកហុង ប្រធានលេខាធិការដ្ឋានមូលនិធិអភិវឌ្ឍន៏សហគ្រិនភាព (EDF) និងជាអគ្គនាយករងនៃ អគ្គនាយកដ្ឋានគោលនយោបាយនៃក្រសួងសេដ្ឋកិច្ចនិងហិរញ្ញវត្ថុបានមានប្រសាសន៍ថា «ការស្តារប្រទេស កម្ពុជាពីផលប៉ះពាល់ផ្នែកសេដ្ឋកិច្ចដែលបណ្តាលមកពីការរីករាលដាលនៃជំងឺកូវីដ-១៩ គួរជាអាទិភាពកំពូល សម្រាប់រដ្ឋាភិបាល និងក្រុមវិស័យឯកជន។ នៅពេលប្រជាជនក្នុងស្រុក និង ទូទាំងពិភពលោក បានទទួល ការចាក់វ៉ាក់សាំងកាន់តែច្រើន ហើយនៅពេលដែលកម្រិតនៃការឆ្លង និងការស្លាប់ដោយសារជំងឺកូវីដ-១៩ ថយចុះ យើងអាចរំពឹងថាព្រំដែននឹងបើកជាថ្មី ហើយជំនួញ និងពាណិជ្ជកម្មនឹងចាប់ផ្តើមឡើងវិញ។» «យើងសូម ថ្លែងអំណរគុណដល់ក្រុមវាគ្មិនកិត្តិយសរបស់យើងដែលបានផ្តល់នូវទស្សនៈជាយុទ្ធសាស្ត្រដែលនឹងជម្រុញសហគ្រិនក្នុងស្រុក និងសហគ្រាសធុនតូចនិងមធ្យមឱ្យ ធ្វើពិពិធកម្មផែនការអាជីវកម្ម របស់ពួកគេដើម្បី ឱ្យពួកគាត់ មានភាពធន់ក្នុងកំឡុងពេលមានជំងឺរាតត្បាត ហើយអាចត្រៀមខ្លួនទទួលយកនូវកាឡានុវត្តភាពជាច្រើនដែល នឹងកើតឡើងនៅពេលណាដែលអាជីវកម្ម និងឧស្សាហកម្មនានាវិលត្រឡប់មករកសភាពដើមវិញ។ យើងក៏សូម ថ្លែងអំណរគុណដល់ក្រុមការងារមូលនិធិអភិវឌ្ឍន៏សហគ្រិនភាព(EDF)របស់យើង សមាគមសហគ្រិនវ័យក្មេង កម្ពុជា(YEAC) និងដៃគូរបស់យើងដែលបានបង្កើតកាឡានុវត្តភាព ដូចជាសិក្ខាសាលានេះ ដែលជំរុញ ការទទួលបានកាឡានុវត្តភាពផ្នែកសហគ្រិនភាព ការចែករំលែកបទពិសោធន៍ក្នុងការដោះស្រាយ និងជំនះ ឧបសគ្គ ការគាំទ្រផ្នែកស្មារតីនិងផ្លូវចិត្ត និងបរិយាកាសមួយដែលសហគ្រិនអាចរៀនសូត្រពីរបៀបគិត បែបថ្មី និងប្រកបដោយនវានុវត្តភាព»។ មូលនិធិអភិវឌ្ឍន៏សហគ្រិនភាព(EDF) គឺជាឧបករណ៍គោលនយោបាយរបស់រាជរដ្ឋាភិបាលកម្ពុជាក្នុងការជំរុញ ដល់ការធ្វីពិពិធកម្មសេដ្ឋកិច្ច នវានុវត្តភាព និងការបង្កើតការងារសមរម្យ។ ចក្ខុវិស័យរបស់ គោលនយោបាយនេះ គឺក្លាយជាវេទិកាជាតិមួយដើម្បីលើកកម្ពស់សកម្មភាពសហគ្រិន ដោយផ្តល់ការគាំទ្រដល់អ្នកចាប់ផ្តើមអាជីវកម្ម បចេ្ចកវិទ្យា(startups) និងសហគ្រាសធុនតូចនិងមធ្យម ជាពិសេសនៅក្នុងវិស័យបច្ចេកវិទ្យា ទំនាក់ទំនង និង ព័ត៌មាន (ICT) (រួមទាំងបច្ចេកវិទ្យាហិរញ្ញវត្ថុ [Fintech]) កសិកម្មកែច្នៃ (កសិកម្មសម្រាប់ការនាំចេញ) សេវាកម្ម (រួមទាំងទេសចរណ៍) និងផលិតកម្ម (ចង្កោមឧស្សាហកម្ម និងអាជីវកម្មការជំនួសការនាំចូល)។ EDFអនុលោម តាមគោលការណ៍សំខាន់ៗចំនួនបួន គឺធានាបាននូវសហថាមវ័ន្ត(synergy) និងប្រសិទ្ធភាពនៃអន្តរកម្មរបស់ ភាគីពាក់ព័ន្ធនានា សូចនាករលើការអនុវត្តសំខាន់ៗផ្អែកលើថវិកា ភាពជាដៃគូ វិស័យសាធារណៈ និងឯកជន ផ្អែកលើការផ្តល់កម្មវិធីផ្សេងៗ វិធីសាស្រ្តដោយមានការថ្លឹងថ្លែងរវាង តម្រូវការរបស់អតិថិជន និងគោលបំណង កម្មវិធី កម្មវិធីស្នូលរួមមានកម្មវិធីបង្កើនសមត្ថភាពសហគ្រិន កម្មវិធីផ្សព្វផ្សាយអំពីវប្បធម៌នៃសហគ្រិនភាព កម្មវិធី ភ្ជាប់បណ្តាញទាក់ទងគ្នា និងកម្មវិធីផ្តល់ដើមទុនដំបូង៕ សម្រាប់ព័ត៌មានបន្ថែម សូមចូលទៅកាន់គេហទំព័រ៖ https://www.edf-cambodia.com/	ភ្នំពេញថ្ងៃទី ២៨ ខែឧសភា ២០២១ - មូលនិធិអភិវឌ្ឍន៍សហគ្រិនភាព(EDF) នៃក្រសួងសេដ្ឋកិច្ចនិងហិរញ្ញវត្ថុ និង សមាគមសហគ្រិនវ័យក្មេងកម្ពុជា(YEAC) សាខាខេត្តសៀមរាប បានប្រកាសនៅថ្ងៃនេះថាខ្លួន បានរៀបចំ សិក្ខាសាលាតាមកម្មវិធីZoomដែលមានចំណងជើងថា «តើនឹងមានអ្វីកើតឡើងបន្ទាប់ទៀត? បញ្ហាប្រឈម និង កាឡានុវត្តភាពសំខាន់ៗអំឡុងពេលមានវិបត្តិ សម្រាប់សហគ្រាសធុនតូចនិងមធ្យមនៅខេត្តសៀមរាប»។
១. រចនាបថ៖ ខ្នងខាងក្រោយភ្លឺរលោងដូចជាកញ្ចក់ និងស្រោបមកដល់មុខ ជាប្រភេទ Uni-Body ហើយកាមេរ៉ាមិនលៀនមកច្រើនទេ និងមានស៊េនស័រសម្រាប់ស្កេនម្រាមដៃថែមទៀតផង។ ២. អេក្រង់ធំ Super Full Screen (Notch Screen) ប្រើប្រាស់នូវអេក្រង់ LTPS IPS LCD មានទំហំ ៦.២៣ អ៊ីញ លាតប្រហែល ៨២.៥ភាគរយ នៃផ្ទៃខាងមុខ ជាអេក្រង់ទ្រវែងមានវិមាត្រ ១៩:៩ Ratio មានកម្រិតបង្ហាញ Full HD+ (២២៨០ x ១០៨០ ភិចស៊ែល) និងដង់ស៊ីតេអេក្រង់ ៤០៥ ppi។ ៣. បច្ចេកវិទ្យាស្គេនមុខដោះសោរ៖ មិនត្រឹមតែមានស៊េនស័រស្គេនម្រាមដៃទេ សូម្បីតែបច្ចេកវិទ្យាដោះសោរដោយស្គេនទម្រង់មុខ ក៏លឿនទាន់ចិត្តផងដែរត្រឹមតែ ៨,០៨វិនាទីតែប៉ុណ្ណោះ។ ៤. កាមេរ៉ាមុខ ២៥ មេហ្គាភិស៊ែល៖ ជាមួយកម្រិត Aperture f/២.០ ប្រើប្រាស់លេនទូលាយល្អ និងsensor HDR ចាប់រូបភាពស្រស់ស្អាតជាមួយបច្ចេកវិទ្យា AI Beauty ២.០ ដែលអាចចាប់យកចំនុចសំខាន់ៗលើមុខមនុស្សយើងចំនួន ២៩៦ ចំណុចនៅពេលថត ធ្វើឲ្យទៅជាស្រស់ស្អាត មិនប្លែកពីធម្មតាច្រើនឡើយ ជាមួយនឹងបច្ចេកវិទ្យាជំនាញខាងសម្រស់ ដែលគណនាទម្រង់មុខបានដល់ ៨ លានប្រភេទ។ ផ្ទៃខាងក្រោយក៏អាចថតព្រាលបានដោយមុខងារBokeh Mode។ ចំណែកកាមេរ៉ាក្រោយទំហំ ១៦ មេហ្គាភិចស៊ែល Aperture f/១.៨ និងថតវីឌីអូកម្រិត Full HD បាន។ ៥. ថាមពលថ្ម (៣៤០០mAh)៖ សម្រាប់អ្នកចូលចិត្តទូរស័ព្ទដែលមានថ្មកាន់បានយូរ OPPO F7 ពិតជាជម្រើសមួយដ៏ប្រើសើរបំផុត ត្បិតថាវាមានមុខងារ AI Battery Management ដែលអាចសំចៃថ្ម មិនថានៅពេលប្រើប្រាស់ ឬទុកចោលក៏ដោយ។ ៦. ដំណើរការលឿន៖ OPPO F7 ក៏បានបំពាក់មកជាមួយនឹងប្រព័ន្ធ (ColorOS ៥.០ system) ជា system របស់ OPPO ចុងក្រោយដែលបានUpgrade ដំណើរការដោយAndroid ៨.១ ជំនាន់ចុងក្រោយ ដែលធ្វើឲ្យប្រព័ន្ធប្រតិបត្តិការដំណើរការបានរយ៉ាងលូនល្អ ។ កម្លាំងម៉ាស៊ីនរបស់ OPPO F7 ប្រើប្រាស់ឈីប Helio P60 ទើបនឹងចេញថ្មី មានរ៉េមទំហំ ៤ ឬ ៦ ជីកាបៃ អង្គផ្ទុកទិន្នន័យ ៦៤ ឬ ១២៨ ជីកាបៃ ហើយវាក៏មាន សមត្ថភាពបន្ថែម microSD បានដល់ ២៥៦ ជីកាបៃ ផងដែរ។ ៧. ពណ៌៖ OPPO F7 ក៏មានជាពណ៌ក្រហម (Solar Red) ពណ៌ប្រាក់ (Moonlight Silver) និង ពណ៍ខ្មៅ (Diamond Black) តួខ្លួនជាប្រភេទ Glossy Design ដែលនេះជាចំនុចពិសេស ទាក់ទាញសម្រាប់អ្នកប្រើប្រាស់ទូទៅ ជាពិសេសគឺយុវវ័យតែម្តង ។ ៨. ពហុមុខងារលើអក្រង់៖ OPPO F7 គឺជាម៉ូដែលដំបូងបង្អស់ ដែលភ្ជាប់មកជាមួយនូវពហុមុខងារ (multi-tasking full screen) អាចមើលសារ និងឆ្លើយតបបានកាន់តែលឿន និងបើកមុខងារមួយចំនួនកាន់តែងាយស្រួល ទោះបីជាលោកអ្នកកំពុងតែទស្សនាវីឌីអូ ឬកំពុងលេងហ្គេមក៏ដោយ។ ហើយនេះក៏ជាមុខងារដែលទើបតែមានលើ OPPO F7 មុនគេបង្អស់ ដែលមិនទាន់មាននៅលើទូរស័ព្ទផ្សេងទៀតឡើយ។ ៩. Navigation gesture: OPPO F7 មានបំពាក់នូវមុខងារអូសលើអេក្រង់ ឬមុខងារប្រើកាយវិការ ដែលលោកអ្នកអាចប្រើក្នុងការត្រឡប់ថយក្រោយ ឬត្រលប់ទៅHome បានយ៉ាងងាយ និងរហ័សទាន់ចិត្ត។ បើយើងមើលតាមលក្ខណៈពិសេសរបស់ម៉ូដែល OPPO F7 យើងឃើញថាលើកនេះ OPPO ពិតជាធ្វើបានល្អគួរឲ្យកត់សម្គាល់ ហើយពិតជាអាចផ្តល់ជូននូវតម្រូវការ ក៏ដូចជាបច្ចេកវិទ្យាទំនើបទៅកាន់មនុស្សទូទៅដែលមនុស្សម្នាក់ៗចង់បាន។ស្គាល់លក្ខណៈពិសេសទាំងនេះហើយ តើលោកអ្នករង់នៅចាំអីទៀត ? សូមចាប់ផ្តើមធ្វើការកម្ម៉ងទិញកំពូលស្មាតហ្វូនស៊េរីចុងក្រោយរបស់ OPPO ដើម្បីទទួលបាននូវបទពិសោធដ៏រីករាយនៃបច្ចេកវិទ្យាថ្មីៗទាំងនេះ។ ( អត្ថបទពាណិជ្ជកម្ម )	បន្ទាប់ពីក្រុមហ៊ុន OPPO បានប្រកាសសម្ពោធទូរស័ព្ទដៃ នៅថ្ងៃទី ២០ មេសា ខាងមុខនេះ នៅលើទំព័រហ្វេសប៊ុក អ្នកគាំទ្រជាច្រើន comment សាកសួរអំពីព័ត៌មាននានាទាក់ទងនឹងការសម្ពោធផលិតផលថ្មីនេះ ជាពិសេសអំពីលក្ខណៈពិសេសរបស់ OPPO F7 ។ ដូច្នេះ សូមមកមើលលក្ខណៈពិសេសៗរបស់ OPPO F7 ទាំងអស់គ្នា៖
បើគិតចាប់តាំងពីឆ្នាំ១៩៥៩មក ថៃ បានរៀបចំព្រឹត្តិការណ៍កីឡាថ្នាក់តំបន់នេះ ចំនួន៦លើករួចមកហើយ។ នៅឆ្នាំ២០២៥ ប្រទេសជិតខាងមួយនេះ នឹងបន្តភារកិច្ចបន្ទាប់ពីកម្ពុជា។ «ក្នុងនាមជាម្ចាស់ផ្ទះបន្តវេនពីកម្ពុជា ខ្ញុំបានរៀនសូត្រច្រើន។ និយាយពីបរិយាកាសក្នុងបន្ទប់ប្រជុំនាយបេសកកម្មគណៈកម្មការកីឡាអាស៊ីអាគ្នេយ៍២០២៣ គឺពិតជាស្រលាញ់មែនទែន សាមញ្ញតែមានភាពកក់ក្តៅ ថ្លៃថ្នូរ និងការរៀបចំមានរបៀបរៀបរយល្អ»។ លោកស្រី Supitr Samahito លើកឡើងដូច្នេះក្រោយបញ្ចប់កិច្ចប្រជុំនាយបេសកកម្ម ថ្ងៃទី២៥ ខែមករា។ លោកស្រី Supitr Samahito នាយបេសកកម្មរង NOC ប្រទេសថៃ ក្នុងកិច្ចប្រជុំនាយបេសកកម្មគណៈកម្មការកីឡាអាស៊ីអាគ្នេយ៍ នៅកម្ពុជា។ រូបពី CAMSOC នាយរងបេសកកម្ម NOC ថៃ រូបនេះ បានមើលឃើញពីភាពអស្ចារ្យរបស់កម្ពុជា ក្នុងការរៀបចំពិធីរាប់ថយក្រោយ១០០ថ្ងៃ ដើម្បីរំលឹកពីការមកដល់នៃព្រឹត្តិការណ៍កីឡាស៊ីហ្គេម។ លោកស្រីបញ្ជាក់ថា៖ «ពិធីរាប់ថយក្រោយ១០០ថ្ងៃរបស់កម្ពុជា បានយកប្រជាជាតិអាស៊ីអាគ្នេយ៍ទាំងមូលទៅសម្តែងលើឆាក និងការអញ្ជើញនាយបេសកកម្ម NOC ទាំង១០ប្រទេសចូលរួមជាការបញ្ជាក់ពីភាពសាមគ្គីរបស់ប្រជាជាតិអាស៊ីអាគ្នេយ៍ យើងនឹងព្យាយាមធ្វើយ៉ាងណាឱ្យមានកម្មវិធីស្រដៀងគ្នានឹងពិធីបិទ ដើម្បីទទួលទង់ស៊ីហ្គេមបន្តពីកម្ពុជា»។ មន្រ្តីបេសកកម្មជាន់ខ្ពស់របស់ប្រទេសថៃ រូបនេះក៏មានការភ្ញាក់ផ្អើលអំពីការរៀបចំបដិសណ្ឋារកិច្ចរបស់ម្ចាស់ផ្ទះកម្ពុជាផងដែរ ខណៈការប្រកួតកីឡាស៊ីហ្គេម២០២៣ នឹងមកដល់នៅខែឧសភា ឆ្នាំ២០២៣ ខាងមុខ។ «ពិធីរត់ភ្លើងគប់ ទៅបណ្តាប្រទេសទាំង១០ ចំណុចនេះ ធ្វើឱ្យខ្ញុំមានអារម្មណ៍ថា កម្ពុជា គឺបានពញ្ញាក់អារម្មណ៍ប្រជាជាតិអាស៊ីអាគ្នេយ៍របស់យើងថា ស៊ីហ្គេមជិតមកដល់ហើយ។ អ៊ីចឹង!ថៃគួតែធ្វើឱ្យស្រដៀងនឹងការរៀបចំរបស់កម្ពុជា ខ្ញុំបានរៀនសូត្រច្រើនពីការរៀបចំមុនស៊ីហ្គេម នៅកម្ពុជាទម្រាំហ្គេមដល់ខ្ញុំគិតថាទទួលបានបទពិសោធច្រើន សម្រាប់អនុវត្តនៅប្រទេសថៃ ត្រៀមធ្វើជាម្ចាស់ផ្ទះបន្តវេនពីកម្ពុជា»។ លោកស្រី Supitr Samahito នាយបេសកកម្មរង NOC ថៃ បញ្ជាក់ដូច្នេះ។ គួបញ្ជាក់ថា កិច្ចប្រជុំនាយបេសកកម្មគណៈកម្មការកីឡាអាស៊ីអាគ្នេយ៍ ២០២៣ ធ្វើនៅសណ្ឋាគារហ្គាឌិនស៊ីតធី រាជធានីភ្នំពេញ ប្រទេសកម្ពុជា ដោយមានប្រទេស១០ ចូលរួមក្នុងនោះកម្ពុជា(ម្ចាស់ផ្ទះ) ថៃ,ឡាវ, វៀតណាម, ហ្វីលីពីន, ម៉ាឡេស៊ី, ឥណ្ឌូណេស៊ី, ព្រុយណេ, ទីម័រខាងកើត, មីយ៉ាន់ម៉ា និងសឹង្ហបុរី ដែលប្រព្រឹត្តទៅរយៈពេលពីរថ្ងៃ(២៥-២៦ ខែមករា ឆ្នាំ២០២៣)៕	លោកស្រី Supitr Samahito អនុប្រធានគណៈកម្មាធិការជាតិអូឡាំពិកថៃ និងជានាយរងបេសកកម្មថៃ វាយតម្លៃខ្ពស់ចំពោះការរៀបចំទទួលរបស់ម្ចាស់ផ្ទះកម្ពុជា ដែលគួររៀនសូត្រតាម។ លោកស្រីថា កម្ពុជាពិតជាបានពញ្ញាក់អារម្មណ៍សមាជិកគណៈកម្មការកីឡាអាស៊ីអាគ្នេយ៍ទាំងអស់ តាមរយៈការត្រៀមលក្ខណៈផ្សេងៗក្នុងនាមជាម្ចាស់ព្រឹត្តិការណ៍កីឡាស៊ីហ្គេមលើកទី៣២។
ផ្អែកតាមការយល់ព្រមពីប្រមុខរដ្ឋាភិបាលកម្ពុជា ជនភៀសខ្លួនទាំងនោះ នឹងត្រូវផ្តល់ទិដ្ឋាការនៅពេលមកដល់ កម្ពុជា ហើយជនភៀសខ្លួនទាំងអស់ ក៏ត្រូវធ្វើតេស្តរកកូវីដ-១៩ និងធ្វើចត្តាឡីស័កតាមគោលការណ៍ដែលដាក់ដោយរដ្ឋាភិបាលកម្ពុជា។ ជនភៀសខ្លួនអាហ្វហ្កានីស្ថាន អាចប្រើប្រាស់អត្តសញ្ញាណបណ្ណសម្គាល់ខ្លួន សម្រាប់ធ្វើជាឯកសារធ្វើដំណើរបាន។ សារព័ត៌មានថ្មីៗ នៅមិនទាន់អាចសុំការពន្យល់បន្ថែមពីក្រសួងការប្រទេសកម្ពុជានៅឡើយមកទល់ពេលនេះ ជុំវិញការមកដល់ និងរយៈពេលនៃការស្នាក់នៅរបស់ជនភៀសខ្លួនអាហ្វហ្កានីស្ថានបាននៅឡើយទេ។ តែយ៉ាងណាក៏ដោយ បើយោងតាមសំណើរបស់អង្គការអន្តរជាតិប្រចាំកម្ពុជា មកកាន់ក្រសួងការបរទេសកម្ពុជា នៅថ្ងៃទី២៨ ខែសីហានេះ ជនភៀសខ្លួនដែលនឹងមកកាន់ប្រទេសកម្ពុជានោះ គឺជាបុគ្គលិកអង្គការខ្លួន ប្រចាំប្រទេសអាហ្វហ្កានីស្ថាន និងក្រុមគ្រួសារ៕	សម្តេច ហ៊ុន សែន នាយករដ្ឋមន្ត្រីកម្ពុជា បានឯកភាពទទួលយកជនភៀសខ្លួនអាហ្វហ្កានីស្ថានចំនួន៣០០នាក់ ឱ្យស្នាក់នៅបណ្តោះអាសន្ន មុននឹងឆ្ពោះទៅកាន់ប្រទេសទី៣ តបតាមការស្នើសុំរបស់អង្គការ អន្តរជាតិមួយប្រចាំកម្ពុជា។ នេះបើតាមការចុះផ្សាយរបស់បណ្តាញព័ត៌មាន Fresh News។

Subsets and Splits

No community queries yet

The top public SQL queries from the community will appear here once available.